
În 27 februarie 1995, ora 16.40, pe 
raza localității Chizătău (la 10kilometri de 
Lugoj), un fost căpitan, instructor de zbor în 
aviația militară și fiul său, controlor de 
dirijare a zborului la aeroportul din Caran- 
sebeș, au urmărit, timp de aproape un 
minut, un obiect fusiform, care se deplasa 
silențios, cu circa 600 kilometri pe oră, la 
circa 2 000 metri altitudine, dispărând apoi 
în nori. Cei doi martori, cu experienţa care 
o aveau, au remarcat că nu putea fi vorba de 
un avion, întrucât ciudata apariţie nu avea 
aripi. 

S-a confirmat că obiectul a fost observat 
pe radar și de Centrul regional de control al 
zborurilor de la Arad, care a înregistrat, în 
ultima perioadă, numeroase apariţii de 
obiecte zburătoare neindetificate în vestul 
tării. 

(„CRONICA ROMÂNĂ “) 
PE” 


Pe data de 3 februarie 1995, în jurul 
orei 23.30, doamna Marieta Croicu a 
observat cu uimire, în spațiul dintre blocul 
în care locuiește și cel de peste drum, în 
apropierea Pieţii Dorobanţi, la mică înăl- 
time, 12-14 discuri formate aparent din 
aglomerări noroase (gazoase?) în culori 
alb-roz, cu un diametru de aproximativ de 
30 cm fiecare. 

Doamna Croicu să fi avut privilegiul să 
fi văzut un OZN-biologic? 


(„MAGAZIN“) 


În perioada 1 iunie — 14 septembrie 
1994, în judeţul Arad au fost raportate 12 
fenomene care pot fi încadrate în categoria 
OZN-urilor; la trei dintre acestea a fost un 
singur martor, la șase între doi și şase 
martori, iar la trei fenomene un număr mai 
mare de martori. Cinci observaţii s-au făcut 
ziua, celelalte în timpul nopții. Aceste 
apariţii au fost puse în legătură cu cercurile 
misterioase din lanul de grâu de lângă Arad. 


(„RUFOR“) 


kkk 


În 12 septembrie 1994, la ora 15.00, 
un obiect portocaliu, luminos, discoidal, a 
trecut, la aproximativ 600 metri altitudine, 
deasupra podului de peste Bahlui, care 
uneşte cartierele Mircea cel Bătrân şi 
Alexandru cel Bun din Iaşi. Fenomenul a 
fost urmărit, timp de 3—4 minute, de 
numeroşi cetățeni din zonă. După 
declarațiile unor martori, din Bahlui au 
început să se ridice vapori de apă spre 
obiectiv; după alte declaratii, troleibuzul nr. 
418, care tocmai trecea peste pod, s-a oprit 
şi de sub el a început să iasă fum, în 
momentul în care a fost survolat de obiect; 
pasagerii au coborât, o parte din ei 
urmărind, în continuare, strania apariție. 


(,RUFOR“) 


CUVÂNT ÎNAINTE 


| la întâmplare cotidienele... 

În seara zilei de 24 februarie 1992, trei obiecte sferice, 
care nu semănau cu nimic cunoscut, unul mai mare și 
două mai mici, au survolat Calea Moșilor dinspre 
Colentina spre Foişorul de Foc... În noaptea de 5-6 aprilie 
1992, un obiect zburător neidentificat (OZN) a bântuit 
zona  Cobia-Bumbuia din județul Dâmbovita... În 
decembrie acelaşi an, un obiect imens având formă de 
piramidă a trecut plutind deasupra fabricii de pâine din 
Soseaua Pantelimon... În zilele 13—15 august 1993, trei 
seri la rând aproape toți locuitorii din Feteşti (Ialomita) au 
putut admira mai multe OZN-uri evoluând în formaţii de 
triunghi sau cerc... În aceleași nopţi, 4 OZN-uri au fost 
observate în preajma aeroportului Otopeni, iar două zile 
mai târziu un OZN a „terorizat“ privirile locuitorilor din 
Satul Nou, comuna Grădinari, la hotarul dintre judeţele 
Olt şi Vâlcea... Tot atunci (dar nu numai atunci) s-au 
semnalat OZN-uri și în jurul vârfului Omu din Bucegi... 
În noaptea de 17- 18 septembrie 1993, două obiecte cu 
diametrul de 15-20 metri au fost văzute zburând la 
altitudinea de 80-100 metri deasupra șoselei pe traseul 
Drăgășani-Găneasa (Olt.) . „În vara anului 1994, săptă- 
mâni au ţinut rubricile de senzaţie OZN-urile observate 
lângă Arad, în preajma straniilor cercuri din lanurile 
de grâu... 

Și lista poate continua. 


Cât despre revistele săptămânale, la noi ori 
pretutindeni practic nu există număr să nu relateze despre 
astfel de întâmplări. 

Să fie doar produsul unor minţi înfierbântate? 

Un sondaj Gallup, făcut în 1978, a relevat că jumătate 
din locuitorii Statelor Unite cred în existența OZN-urilor, 
iar unul din unsprezece afirma că a şi văzut un aștfel de 
obiect. Anchete efectuate în alte ţări au pus în evidenţă 
proporţii apropiate. 

Doar o mică parte dintre cei care văd OZN-uri își iau 
oboseala să aștearnă pe hârtie cele văzute și să expedieze 
observaţiile la un centru de studii. Unele dintre aceste 
rapoarte se pierd în labirinturile birocraţiei ori ajung să fie 
închise între coperţile unor dosare secrete. Altele devin 
accesibile marelui public. Multe dintre acestea din urmă 
au fost înregistrate în bănci de date destinate prelucrării cu 
calculatorul electronic. De pildă, în banca de date a 
Universităţii din Illinois existau, în 1985, 110000 de 
astfel de rapoarte... Cu toate precauţiile luate de cerce- 
tători, nu este exclus ca o parte din aceste rapoarte să 
reflecte, de fapt, fenomene naturale sau produse de om, 
mai puțin familiare, ori să fie iluzii sau chiar înșelătorii. - 
Dar şi cei mai severi dintre cercetătorii fenomenului 
estimează că cel puţin 10 000 din observaţiile raportate nu 
intră în nici un fel în aceste categorii, fiind pe drept cuvânt 
neidentificate... 

Martorii sunt de cele mai multe ori oameni absolut 
obişnuiţi, înfricoșaţi, care n-au crezut înainte în existența 
unor fenomene de felul acesta, care nu simt nevoia de 
publicitate și chiar o refuză. 

Un raport individual nu spune, poate, mare lucru. Dar 
când sute de rapoarte, scrise de oameni care nu s-au 
cunoscut niciodată și care nu au citit nimic din literatura 
consacrată subiectului, se aseamănă între ele până la 

detalii tulburătoare, trebuie să recunoaștem: că se 
întâmplă ceva... şi acest ceva merită din plin atenţia 
noastră. 

lar rapoartele de care vorbim nu se referă doar la 
luminiţe nocturne traversând bolta cerească.. 

Vom da un singur exemplu revelator. În octombrie 
1988, în S.U.A., Canada, Australia și Noua Zeelandă s-a 
difuzat o emisiune televizată despre OZN-uri. În timpul 
emisiunii, ca și după aceea, s-a efectuat o anchetă prin 
telefon. Răspunsurile primite au întrecut orice așteptări. 
30 835 persoane au afirmat că au văzut OZN-uri la o 
distanță mai mică de 150 metri (întâlnire apropiată de 
gradul I), iar 2 482 că după o atare „vizită“ au rămas urme 
care, examinate ulterior, au putut constitui dovada fizică a 
observaţiei (întâlnire de gradul II). Mărturiile nu se opreau 
însă aici. 1 477 persoane afirmau că au văzut nu numai 
OZN-ul, ci şi pe ocupanţii acestuia, ființe stranii 
nepământene (întâlnire de gradul HI). În sfârșit, alţi 2 969 
au declarat că după ce au văzut astfel de „entităţi“ $ acestea 
i-au forțat să intre în interiorul OZN-ului, unde au fost 
supuşi unui soi de examinare medicală sau la alte 
manipulări de acelaşi tip (întâlnire de gradul IV). 

Întâlnirile de gradul IV, numite uneori „abductții“ (în 
româneşte termenul poate însemna cel mult o mişcare de 
îndepărtare efectuată de anumiți mușchi), pastișând 
englezescul „abductions“, care înseamnă răpiri, devin, 
mai ales de pe la mijlocul anilor șaptezeci, din ce în ce 
mai frecvente, plasându-se treptat în prim-planul între- 
gului fenomen OZN. Între cercetătorii. împătimiţi ai 
domeniului nu puţini au investigat personal, în detaliu, 
„câte o sută sau chiar mai multe întâlniri de acest fel. Unul 
dintre aceștia, Budd Hopkins, menţionează că între 
subiecții examinaţi de el erau trei doctori în științe, un 
psihoterapeut, doi ofițeri, un avocat, un director de firmă, 

un scriitor cunoscut etc. Cei în cauză au fost supuşi la 
numeroase teste, dovedindu-se că, cel puţin pentru ei, 
lucrurile istorisite par să se fi petrecut aievea. 

Între bizareriile raportate de martorii acestor răpiri 
apar din ce în ce mai des elemente cu caracter sexual, 
sugerând că ocupanţii OZN-urilor ar fi interesați în 
experimente genetice asupra oamenilor (cazurilor Betty 
Andreasson Luca sau Kathe Davis le-au fost consacrate 
volume întregi). Apar, de asemenea, tot mai multe men- 
ţiuni privind implanturi, de pildă biluţe sau vergele subțiri 
introduse prin nas, ochi sau ureche în vecinătatea 
creierului, plăcuţe strecurate sub pielea piciorului ș.a.m.d., 
amintind de operaţiile pe care le fac biologii asupra 
animalelor dintr-o rezervaţie. În sfârșit, în aproape toate 
cazurile semnalate, li se impune celor răpiți să uite totul, 
ceea ce se și întâmplă, se pare, amintirile martorilor răzbă- 
tând doar treptat și ceţos, în coşmaruri sau rememorări 
confuze, împrospătate eventual prin controversata metodă 
a regresiei hipnotice. 

Nu cumva însă majoritatea celor examinaţi uită de-a 
binelea? Nu cumva cei ce-și amintesc ceva sunt doar 
excepţiile, mica parte vizibilă a unui imens aisberg? 
Există unii analiști ai fenomenului care afirmă în cărţi 
apărute în tiraje de masă că probabil un american din 
25 a fost subiectul unei astfel de răpiri și că un american 
din 40 este purtătorul unui implant. Extrapolând aceste 
afirmaţii şi la alte țări, s-a estimat că 80 milioane de 
oameni de pe glob au fost „pacienţii“ unor operaţii 
efectuate de OZN-uri. 

Să fie oare adevărat că pământenii, întreaga civilizaţie 
omencască, este subiectul unui imens experiment? Că 
suntem cobaii unei puteri care ne depăşeşte din toate 
punctele de vedere, putere care urmăreşte nişte obiective 
străine nouă şi pe care n-avem șansa să le înțelegem? 

lar dacă nu, dacă totul e doar un simplu cumul de 
iluzii şi contrafaceri, care este totuși izvorul și explicația 
numărului imens de rapoarte venite din toate colțurile 
lumii, rapoarte din ce în ce mai bizare și în care detaliile 
se potrivesc atât de perfect între ele? 

Toate acestea nu le putem numi sfidarea extrate- 
restră? Mai precis prin feţele ei senzaţionale și neliniș- 
titoare (dacă nu chiar înfricoșătoare). 

O primă greşeală pe care am putea-o face ar fi să 
refuzăm să luăm cunoștință de ea; să ne amăgim cu 
ideea că toate sunt simple scorneli. Ne putem întreba 
dacă, procedând astfel, urmașii noștri ne-ar ierta indo- 
lenţa în cazul în care s-ar dovedi că problema, totuşi, 
e reală? Oricât par fenomenele de neverosimile, impli- 
caţiile potenţiale pentru viitorul omenirii sunt prea mari 
pentru ca să avem dreptul moral de a expedia pur și 
simplu întregul amalgam de fapte aplicând politica 
struțului. 

Cealaltă greșeală în care am putea cădea ar fi să ne 
cantonăm doar în latura senzațională, comercială a acestor 
istorii. Calitatea noastră de ființe gânditoare, beneficiare 
ale școlii și culturii, ne obligă să luăm în considerare şi 
dimensiunea raţională a fenomenului. În consecință, va 
trebui să ne întrebăm mereu dacă tot ce cunoaştem la ora 
actuală poate explica fie și fragmentar cele scrise în 
rapoarte, între altele dacă pot exista, după cunoștințele 
noastre, în Univers civilizaţii cărora să le stea în putere să 
pună la cale toate cele povestite. Va trebui să acceptăm, 
dacă vom proceda onest, că este foarte probabil ca să 
existe multe astfel de civilizaţii, care nu numai că ar 
putea, dar sunt și interesate să procedeze în maniera 
OZN-urilor. 

Încercarea de a prezenta cât mai sintetic ambele laturi 
ale problemei: atât straniul fenomen OZN, cât și trăsă- 
turile care ar putea caracteriza supercivilizaţiile extra- 

terestre, ipotetice surse ale fenomenului, dar și încercarea 
de a înţelege de ce se poartă ei astfel, constituie obiectivul 
şi substanţa acestei cărți. 

Sperăm ca volumul să servească cititorului ca un ghid 
practic şi o bună introducere în labirintul încâlcit al 
problematicii OZN. Și mai sperăm că am reuşit să fi evitat 
cele două capcane caracteristice domeniului: pe de o parte 
absența simțului critic, generată de dorința de senzaţional 
cu orice preţ, ca și lipsa de cultură științifică şi de 
inapetența pentru logică, iar pe de altă parte rigiditatea în 
gândire, suficiența și mărginirea în a crede că tot adevărul 
se află cuprins în manualele de școală. 


OCHIUL NECUNOSCUTULUI 


ISTORIA FARFURIILOR ZBURĂTOARE . 


A 

A 24 iunie 1947, K. Arnold, un om de afaceri, ` 
îşi pilota avionul în zona muntilor Rainier (statul 
Washington, S.U.A.), când a zărit o formație de 4 plus 5 
obiecte zburând strălucitoare, în bătaia soarelui, în două 
iruri paralele. Observarea a durat trei minute. Vizibi- ` 
itatea fiind excelentă, pilotul a cronometrat timpul în 
care formaţia a parcurs distanța dintre două piscuri 
cunoscute. Viteza obiectelor era de peste 2 500 km/oră, de 
circa trei ori mai mare decât a celor mai rapide avioane 
cunoscute în vremea aceea. După relatarea lui Arnold 
obiectele zburau săltând, ca şi cum ai arunca o farfurioară 
razant cu suprafața unei ape. A doua zi presa preluase, în 
titluri de o șchioapă, termenul de farfurie zburătoare. 
Interesant că peste zece zile căpitanul E. J. Smith și 
copilotul său, conducând un avion al companiei United 
Airlines, în statul Idaho, cu cinci sute de kilometri mai la 
sud de precedenta observaţie, au văzut și ei cinci obiecte 
similare. După circa un minut acestea au dispărut cu o 
viteză extraordinară, ca să apară alte patru. S-a pus, 
desigur, imediat întrebarea dacă nu cumva erau aceleași cu 
cele cu care se întâlnise K. Arnold. 

Ulterior s-a descoperit că întâmplarea, aparent sin- 
gulară, nu era chiar atât de rară cum părea. Într-un papirus 

egiptean, fragment din analele lui Thutmosis al treilea 
(cca. 1504-1450 î.e.n.), se pomenește de un cerc de foc, 
cu diametrul de circa 5 metri, coborât din ceruri, urmat în 
zilele următoare de mai multe obiecte similare. Cercuri de 
foc, de data asta cu ocupanţi, sunt raportate de profetul 
Ezechiel în Chaldeea (Irak) în anul 592 î.e.n. Autorul 
roman Julius Obsegquens (sec IV e.n.), compilând în cartea 
sa „Prâdigiorum Liber“ întâmplări stranii de demult, 
menţionează că în anul 216 î.e.n. au fost zărite pe cerul 
Italiei obiecte asemănătoare navelor. În anii următori, 
obiecte similare au fost zărite la Arpi (Apulia) şi Capua, 
iar în anul 99 î.e.n., în Tarquinia. În anul 90 î.e.n., lângă 
Spoletium (Umbria. — Italia) a coborât pe pământ o sferă 
rotitoare de foc, de culoare aurie, urcând din nou în 
ceruri şi dispărând spre răsărit. O formaţie de obiecte 
luminoase rotindu-se pe cer în jurul unui obiect central a 
fost văzută pe vremea împăratului Theodosiu cel Mare, 
în anul 393 e.n. 

Spre sfârșitul secolului al XII-lea călugării din abația 
Byland sau Begeland din Anglia au fost terorizați de un 
obiect argintiu, strălucitor, „în formă de disc“. În noaptea 
de 27 octombrie 1180, în provincia Kii, din Japonia, a fost 
văzut un obiect aerian luminos „ca un vas de lut“ (o 
prefigurare a „farfuriilor“?) care și-a schimbat direcţia 
înainte de a se face nevăzut îndărătul orizontului. Prima 
explicaţie „ştiinţifică“ privind aceste obiecte vine tot din 
Japonia. În noaptea de 24 septembrie 1235, generalul 
Yoritsume și armata sa au urmărit ore în șir mai multe 
lumini misterioase care oscilau, se răsfirau și descriau 
bucle pe cer. Ordonându-se o cercetare completă a 
fenomenului, învățații au răspuns — „totul este cât se poate 
de natural... a fost doar vântul care clătina stelele“. În anul 
1271 cerul Japoniei a fost bântuit de un disc strălucitor de 
mărimea Lunii pline. În aceeaşi zonă, în 1361, un obiect 

cilindric de 6-7 metri în diametru a fost văzut ieşind din 
mare. În Anglia, în 1322, un stâlp de foc palid a răsărit 
dinspre sud, a traversat foarte încet cerul, dispărând spre 
nord. O roată de foc a fost văzută în 1378 etc. Și istoriile 
de felul acesta devin tot mai frecvente în secolele « care 
urmează. 

Între noiembrie 1896 şi mai 1897, ziarele din S.U.A. și 
Canada au fost invadate de zeci de știri privind obiecte 
zburătoare neidentificate, având formă de butoi sau țigară 
de foi și părând să fie făcute din metal. Locuitorii din 
orășelul Merkel, din Texas, afirmau, de pildă, că în seara 
zilei de 26 aprilie 1897 ar fi urmărit un obiect greu, târât 
pe sol de o funie care cobora dintr-un aparat de zbor cu 
hublouri luminate și având în față un far ca de locomotivă. 
După mai multe minute, un omuleţ îmbrăcat într-o 
salopetă albastră dădu să coboare pe funie, dar zărind 
mulțimea urcă repede şi tăie funia, după care nava se 
înălță rapid, dispărând în întuneric. Interesant că o istorie 
aproape identică se zice că s-ar fi petrecut într-o zi din 
anul 1211, în orăşelul Cloera, din Irlanda, când „ancora“ 
unui aparat zburător s-ar fi încurcat în clopotniţa bisericii, 
un omuleț a coborât, a tăiat funia, după care aparatul 
şi-a luat zborul. În aprilie 1897, conform ziarelor vremii, 
peste zece mii de locuitori din Kansas City (Missouri) au 
văzut un obiect negru de circa 10 metri lungime care a 
plutit deasupra orașului circa zece minute, apoi, fulgerând 
cu lumini albastru-verzui şi albe, s-a ridicat brusc, 
dispărând în câteva clipe. Cei din Aurora (Texas) pretind 
chiar că în cimitirul orașului lor ar fi fost îngropat, în 
1897, un „extraterestru“ accidentat într-o astfel de navă. 
Trebuie să specificăm că primele dirijabile ale lui F. 
Zeppelin au apărut abia în 1900, iar primele avioane chiar 
mai târziu. Unii se întreabă totuși — nu putea fi oare un 
fabricant de dirijabile mai puţin norocos decât contele 

Zeppelin, care își încerca pe ascuns produsele, pierind 
apoi într-un accident, motiv pentru care istoria nu i-a 
reținut numele? 

Semnalări răzlețe de obiecte zburătoare neidentificate 
provin din zona Altaiului (1926), Mării Tasmaniei (1931) 
etc. de la persoane a căror probitate nu poate fi pusă la 
îndoială. 

* În timpul celui de-al doilea război mondial, dar şi în 
războiul civil spaniol sau în cel chino-japonez, piloţi cu o 
mare experienţă de zbor din ambele tabere raportaseră 
apariţia în spaţiul de operaţii a unor obiecte zburătoare de 
formă neobișnuită. Practic, toți combatanții le considerau 
drept arme noi ale inamicului, în timp ce ofițerii însăr- 
cinați cu examinarea rapoartelor respective le calificau 
drept halucinaţii cauzate de oboseală. 

De exemplu, la 14 martie 1942, un obiect zburător de 
mari dimensiuni a fost semnalat deasupra unei baze 
militare germane din Norvegia. Pilotul avionului de 
vânătoare, trimis să-l intercepteze, l-a urmărit timp de 
câteva minute descriindu-l ca având o structură metalică și 
forma unei ţigări de foi, cu lungimea de circa 100 metri şi 
diametrul de 15 metri. În momentul în care, la altitudinea 
de 5 500 metri, pilotul german a vrut să se apropie mai 
mult de el, obiectul a luat o poziţie verticală, s-a ridicat 
brusc și a dispărut în câteva clipe din câmpul vizual. Nici 
un avion sau dirijabil nu puteau avea, pe atunci, nici 
dimensiunile, nici forma, nici viteza Ori capacitatea de 
manevră constatate la straniul obiect. 

În 18 decembrie 1943, şase staţii radar din nordul 
Germaniei au înregistrat succesiv și independent trecerea 
unui obiect zburător neidentificat, probabil cilindric, 
având viteza de 3 000 km/oră. Cele mai rapide avioane ale 
vremii abia atingeau un sfert din această viteză. 

La 29 septembrie 1944, într-un zbor de încercare a 
unuia dintre primele avioane cu reacție germane, la 12 mii 

metri altitudine, pilotul a zărit dintr-o dată, la o mică 
distanță, un obiect zburător fusiform care părea să aibă 
hublouri și antene metalice şi care a dispărut cu o viteză 
de cel puţin 2 000 km/oră. Așa cum s-a aflat după 
război, în cadrul „Luftwaffe“-ului s-a organizat un 
birou special de contrainformaţii, așa-numitul „Sonder- 
büro 13“, pentru examinarea tuturor rapoartelor de felul 
acesta, suspectându-se că inamicul pusese la punct noi 
arme secrete. 

La 25 martie 1942, un bombardier englez cu echipaj 
polonez, întorcându-se dintr-o misiune nocturnă deasupra 
Germaniei, a fost ajuns din urmă, la altitudinea de 5 000 
metri, de un obiect sferic luminos, de culoare porto- 
calie. Când distanța a devenit de numai 150 metri, 
mitralierele de 12,7 mm au deschis focul. Obiectul nu a 
reacționat în nici un fel, zburând încă un stert de oră 
alături de avion, după care s-a depărtat în mare viteză. 
Datorită dimensiunilor mari şi a manevrelor aparent 
inteligent efectuate, confuzia cu un fulger globular era 
exclusă. 

În timpul bătăliei aeriene din 14 octombrie 1943, din 
zona orașului Schweinfurt, o formaţie de 70 bombar- 
diere americane au fost survolate și depășite de un grup 
de discuri strălucitoare, insensibile după toate aparențele 
atât la tirul dezlănțuit al mitralierelor de bord, cât şi la 
cel al artileriei antiaeriene germane. Rapoartele înain- 
tate cu această ocazie au pricinuit nu puţină bătaie de cap 
unor echipe de specialiști de la „Intelligence Service“ și 
de la „War Office“, care, la rândul lor, au încercat să 
descopere dacă nu era vorba cumva de o armă secretă 
germană. 

Rapoarte de tipul celor de mai sus au fost desco- 
perite după război în arhive germane, americane, engleze, 
japoneze sau olandeze. Ele semnalau fie obiecte cu 
aparență metalică, fusiforme sau ovale, fie obiecte 

luminoase sferice ori formaţii de lumini. Viteza obiectelor 
a fost uneori enormă, până la 6 000 km/oră, neatinsă 
în atmosfera joasă nici la ora actuală. Ceea ce deruta cel 
mai mult era că de fiecare dată rapoartele veneau de la 
militari cu mare experiență în identificarea obiectelor 
zburătoare, care nu doreau nici publicitate și nici să se 
compromită reproducând vedenii. Aviatorii americani 
ajunseseră, în folclorul lor, să dea obiectelor diverse 
porecle și, deoarece păreau și inexplicabile și inofensive, 
le tratau cu un umor detașat. 


TEOREMA AIR FORCE... ȘI ȚĂRANUL CU GIRAFA 


Răspunzând unei opinii publice din ce în ce mai 
alarmate, Forţele Aeriene ale S.U.A. au creat, în 1948, 
proiectul Sign (semn), primul dintre cele destinate 
cercetării oficiale a obiectelor zburătoare neidentificate 
sau prescurtat a OZN-urilor (în englezește UFO de la 
„Unidentified Flying Objects“). În anul care a urmat, el a 
fost reorganizat în proiectul Grudge (ranchiună), iar în 
1953 în proiectul Bluebook (cartea albastră). Obiectivul 
acestuia din urmă a fost să evalueze rapoartele asupra 
OZN-urilor provenite din S.U.A. şi teritoriile aparțină- 
toare, încercând să răspundă la întrebarea dacă aceste 
obiecte reprezintă sau nu, pentru Statele Unite, un pericol 
venind de la o putere străină sau din spaţiul extraterestru. 
În 16 ani de activitate, proiectul Bluebook a adunat peste 
12 600 rapoarte asupra unor OZN-uri. Majorităţii acestor 
rapoarte li s-a dat o explicație naturală (adesea contes- 
tabilă, după părerea unor analiști), 701 rămânând totuși 
„neindentificate“. În 1966, Forţele Aeriene ale S.U.A. au 
hotărât să finanțeze şi o cercetare paralelă, apelând la un 
grup de specialişti de la Universitatea din Colorado, sub 

conducerea fizicianului E. U. Condon. După doi ani, în 
care atenţia grupului s-a concentrat îndeosebi asupra 
a 59 cazuri mai deosebite, 23 dintre acestea continuau 
să se sustragă oricărei explicații. Cu toate acestea, fai- 
mosul „raport Condon“, întocmit în 1969, afirma că 
proiectele pentru studiul OZN-urilor, efectuate de-a 
lungul a 21 ani, nu au îmbogățit cu nimic cunoștințele 
noastre științifice, deci nu se justifică nici o continuare sau 
extindere a lor. Ca urmare a acestor concluzii, Forţele 
Aeriene au fost de acord să considere că OZN-urile, 
indiferent ce ar fi, nu constituie o amenințare pentru secu- 
ritatea S.U.A. și că nu există nici dovezi că ele ar avea 
origine extraterestră. Cu aceasta și proiectul Bluebook a 
fost încheiat, documentele sale, până atunci secrete, fiind 
puse după un timp, în cea mai mare parte, la dispoziția 
publicului interesat. 

Atitudinea nu doar sceptică, dar chiar negativistă a 
proiectelor Bluebook şi Condon a atras după sine 
numeroase critici, unele venind chiar din partea experţilor 
care au participat la aceste proiecte. Ph. Morrison aprecia, 
de pildă, că modul în care s-au întocmit rapoartele a fost 
total necorespunzător; cât despre așa-zisele explicaţii 
naturale ale OZN-urilor, Morrison afirmă că ele erau atât 
de inconsistente, încât dacă ar fi fost prezentate în halul 
acesta în fața unui tribunal, orice avocat mai răsărit ar fi 
făcut ca autorii lor să pară niște maimuţoi. Motivele, de 
nedivulgat, ale celor de la Air Force erau totuși destul de 
firești, Fr. Edwards menţionează că în anii 1947-1948 
exista suspiciunea că o altă putere militară a realizat o 
armă secretă. În S.U.A., şi probabil nu numai acolo, se 
considera umilitor ca, în ciuda sumelor cheltuite pentru 
aviația militară, „ceva“ să bântuie, totuşi, nepedepsit cerul 
național. În plus, mai funcționa şi un alt mecanism 
binecunoscut — subalternii ezitau să raporteze proporțiile 

fenomenului de teamă să nu fie făcuți, cine ştie prin ce 
raționament, răspunzători. Dacă nu existau raportări „în 
sus“, superiorii nu aveau nici un motiv să creadă în 
existenţa fenomenului; iar dacă șefii nu credeau, obligaţia 
subalternilor era să nu creadă nici ei, deci dacă apărea un 
raport să nu-i trimită „mai sus“ ş.a.m.d. Mai mult, vreme 
îndelungată observaţiile au fost considerate secrete 
militare, inclusiv din teama că divulgarea lor în bloc ar 
putea provoca panică. 

În același mod în care contemporanii săi au refuzat să 
privească prin luneta lui Galilei, există și azi învăţaţi care 
afirmă în sinea lor, pe urma unor rapoarte mai stranii, 
„OZN înseamnă omuleți verzi; așa ceva e absurd, deci 
trebuie respins în bloc întregul fenomen OZN“. E. Ruppelt 
numește această atitudine Teorema Air Force — mai pe 
scurt — „asta nu poate exista pe baza teoriilor noastre, deci 
asta nu există“. Situaţia seamănă ca două picături de apă 
cu arhicunoscuta anecdotă cu ţăranul care vine la grădina 
zoologică şi vede, pentru prima oară în viaţa lui, o girafă; 
după ce o examinează din toate părţile, din ce în ce mai 
contrariat declară în cele din urmă sentențios — „acest 
animal nu există!“. În numele raţionamentului de mai sus, 
o mulțime de persoane, mânate de convingerea că fac doar 
binele, cu mijloacele cele mai ştiinţifice, au întreprins tot 
ce a fost posibil pentru a înăbuși valul de rapoarte, cele 
mai des utilizate metode în acest sens fiind ridiculizarea 
martorilor, lansarea unor zvonuri, de pildă, despre exis- 
tenta unor dosare secrete sau a unor contacte tainice a 
oficialităților cu extratereștrii, pentru ca dezminţirea 
ulterioară să discrediteze credulii, organizarea în secret a 
unor farse costisitoare (pe banii. contribuabililor), pentru a 
face mai credibilă ideea că și celelalte evenimente 
inexplicabile au fost tot farse ete. Aşa cum arată G. 
Mandics, cele mai interesante manipulări de acest tip sunt 

cele care ar fi putut constitui niște veritabile experiențe 
sociologice şi în spatele cărora pare să fi stat C.I.A. Este 
de citat în acest sens un faimos caz în care un număr de 
intelectuali spanioli și apoi şi din alte țări au primit 
materiale, fotografii și texte, chipurile de provenienţă 
extraterestră, pline de amănunte privind viaţa pe planeta 
Ummo, ca şi de dovezi asupra intenţiilor pașnice ale 
locuitorilor ei. Însoţite de aluzii la două aterizări 
„demonstrative“ la Aluche (1966) și San Jose de Valderas 
(1967), ca şi de aluzii la existența unor amenajări 
subterane în Franța și a unui „tunel“ între Australia și 
Madrid etc., amestecul de date reale și fantastice şi-a făcut 
efectul foarte bine. Abia peste câţiva ani s-a descoperit că 
fotografiile erau contrafaceri abile și că nimic din ceea ce 
se referea la planeta Ummo nu era adevărat. S-a pus 
întrebarea — cine avea interesul să finanțeze o înscenare de 
asemenea proporții şi în ce scop? Greu s-ar putea găsi alte 
motive decât, pe de 0 parte, discreditarea organizaţiilor 
care se ocupă de fenomenul OZN şi, pe de altă parte, 
studierea mecanismului de manipulare prin zvonuri, a 
marelui public. Se pare că pentru autorii înscenării merita 
cheltuiala. 

Interesul stârnit de fenomen, dar și nemulțumirea 
privind modul în care au fost conduse investigațiile în 
cadrul proiectelor oficiale, a dus la formarea unei serii de 
asociaţii orientate spre colectarea, prelucrarea și 
interpretarea observațiilor OZN. Cele mai importante 
dintre acestea sunt: pentru S.U.A. — APRO (Aerial 
Phenomena Research Organization), înfiintat în 1952 de 
C. Lorenzen și dispunând de cel mai vast sistem de relații 
externe, NICAP (National Investigation Comittee on 
Aerial Phenomena), înfiintat în 1956, cu sediul în 
Washington D.C., organizaţie care avea, în 1976, 14 mii 
membri cotizanţi și o vastă rețea de investigatori, în 

special în zona nord-americană, MUFON (Mutual UFO 
Network) apărut în 1969 ca o reacţie la concluziile 
proiectelor Bluebook și Colorado, având o importantă 
secție pentru Europa Centrală (MUFON-CES), CUFOS 
(Center for UFO Studies) înființat în 1973 de J. Allen 
Hynek, ca un nucleu de cercetători dedicați fenome- 
nului şi nu ca o organizație cu membri cotizanţi. CUFOS 
dispunea în 1982 de peste 70 000 rapoarte despre OZN, 
din întreaga lume, dintre care cel puţin 20% fără 
explicaţie. De menţionat faptul că J. Allen Hynek a fost 
directorul observatorului astronomic al Universităţii 
Evanston (Illinois) şi, timp de 20 ani, consultant al 
forțelor aeriene S.U.A. în cadrul proiectelor Sign și 
Bluebook. La început sceptic faţă de fenomenul OZN, el 
și-a schimbat opiniile în fața multitudinii de rapoarte 
inexplicabile, devenind, până la decesul său în 1986, una 
dintre cele mai prestigioase autorități în domeniu. În 
afara celor de mai sus există, încă din 1951, multe alte 
grupuri de investigatori, oferind, de la caz la caz, o 
garanţie științifică mai mult sau mai puţin solidă. Con- 
form unei statistici, numărul acestor grupuri era deja, 
în 1966, de 217. 

În alte țări există, de asemenea, centre dedicate 
cercetării fenomenului OZN. În Franţa s-a înfiinţat, în 
1977, o agenţie oficială de stat — GEPAN (Groupement 
d'Etudes des Phénoménes Aeriens Nonidentifies) de- 
pinzând de CNES (Centre National d'Etudes Spatiales). 
În Anglia există asociaţia BUFORA (British UFO 
Research Association) și, independent de ea, revista 
„Flying Saucer Review“, probabil cea mai cunoscută 
dintre cele dedicate fenomenului. Printre alte organizații 
mai importante mai menționăm: CUN (Centro Ufologico 
Nazionale) din Milano — Italia, CEI (Centro de Estudios 
Interplanetarios) din Barcelona — Spania, ca și orga- 

nismele oficiale CUFOSA și CUFORO din China, 
înfiinţate în 1980-1981, fără a uita grupul român RUFOR 
(Romanian UFO Report) activând, adesea în condiţii 
foarte dificile, din 1977 încoace. 


LUMINI NOCTURNE 


Pentru a uşura clasificarea rapoartelor asupra 
OZN-urilor, J. A. Hynek a propus ca observaţiile să fie 
împărțite în două mari categorii: îndepărtate (peste 150 
metri) și apropiate (sub 150 metri). Primele pot fi 
clasificate în: lumini nocturne, bine delimitate și 
inexplicabile prin surse cunoscute, obiecte diurne de 
regulă ovale, de forma unor discuri sau țigări de foi, cu 
aspect metalic, și obiecte radar care de multe ori sunt 
confirmate simultan prin observarea cu ochiul liber. Cele 
din a doua mare categorie au fost împărțite în: întâlniri 
apropiate de gradul întâi în care nu s-au constatat 
interacțiuni între OZN şi mediu, întâlniri apropiate de 
gradul doi, cele în care au existat anumite efecte asupra 
mașinilor, solului, plantelor, animalelor sau oamenilor şi 
întâlniri apropiate de gradul trei cele în care au fost 
văzuți şi ocupanţi ai OZN-urilor. A 

Luminile nocturne neidentificate constituie tema marii 
majorităţi a rapoartelor. Pentru a înțelege însă mai bine 
diversitatea lor, reproducem mai jos câteva exemple 
semnificative binecunoscute. : 

În cotidienele româneşti din 29 iulie 1972 se relua 
ştirea că opt OZN-uri, unul mai mare şi alte şapte mai 
mici, au trecut într-o seară, la ora 22.30, deasupra unui 
stadion din Brazilia, la 200 km nord de Rio de Janeiro. 
Meciul de fotbal s-a întrerupt, cei două mii de spectatori și 
cele două echipe urmărind straniul fenomen, în timp ce 

crainicul posturilor de radio descria fenomenul pentru 
ascultători. 

În primele zile din august 1965, în mai multe state din 
vestul mijlociu al S.U.A., ofițeri de poliție ca și alți 
cetăţeni întru totul demni de încredere au semnalat o serie 
de lumini nocturne neobişnuite. Astfel, de pildă, în toiul 
nopţii de 1 august stația de radio din Cheynne (Wyoming) 
a primit circa 20 de telefoane de la diverse persoane care 
văzuseră un obiect circular de mari dimensiuni care 
emitea diverse fascicule de lumină colorată dar nici un 
sunet. Doi ofiţeri și un controlor de zbor au raportat că 
obiectul plutise un timp deasupra bazei forțelor aeriene 
din localitate, după care și-a luat zborul spre nord-est. În 
aceeași noapte s-au primit numeroase alte rapoarte, în 
majoritatea lor de la baze aeriene din zonă. La un moment 
dat, o echipă a Comandantului Aerian Strategic, aflată 
întâmplător și ea în zonă, raporta că un OZN alb şi oval 
plutește chiar deasupra ei. Peste o oră şi jumătate de la 
prima semnalare se pare că același obiect este văzut de un 
alt grup, care remarcă linii albe pe flancuri și o lumină 
roșie intermitentă în centru. O serie de alte rapoarte din 
aceeași noapte vorbesc despre formații de OZN-uri 
deplasându-se, oprindu-se deasupra unor puncte ca pentru 
a le observa, schimbându-și direcţia ca și când s-ar fi aflat 
sub o comandă inteligentă etc. Interesant că toate aceste 
rapoarte au fost consemnate cu minuţiozitate de proiectul 
Bluebook, care a considerat cazul printre cele explicabile, 
spunând că toți martorii au văzut doar... niște stele 
“obişnuite. 

În seara 'zilei de 23 octombrie 1978, un obiect 
rectangular, apreciat ca având aproape 1000 metri 
lungime, a planat câteva minute la circa 6000 metri 
altitudine deasupra unui aeroport din provincia Gansu 
(China), după care și-a luat zborul cu o viteză fantastică. 
-Obiectul a fost urmărit concomitent și pe radar. Acest 

exemplu este doar unul dintre nenumăratele rapoarte în 
ultimul timp din R.P. Chineză. 

La miezul nopţii de 29 noiembrie 1979, postul de 
radio Madrid (Spania) şi-a întrerupt emisia pentru a 
anunţa apariția unui obiect neidentificat pe cerul orașului. 
Mii de madrileni au ieșit pe străzi, primii dintre ei având 
ocazia să vadă o „navă“ de mari dimensiuni emițând o 
lumină albă strălucitoare traversând orașul și oprindu-se 
deasupra uneia dintre intersecțiile importante, unde a 
rămas suspendat până spre ora patru, când a dispărut subit. 
La puţin timp după aceasta, un al doilea obiect, aparent 
chiar mai mare decât primul, având o formă diferită şi 
afișând un joc permanent de lumini şi culori, s-a oprit 
deasupra uneia dintre marile piețe madrilene, dispărând 
după un timp și el, tot atât de brusc. În presa de a doua zi, 
institutul de meteorologie ca şi diverse oficialități au 
declarat că fenomenul nu putea fi atribuit unor obiecte 
artificiale: baloane, dirijabile etc. 

Uneori luminile emise de OZN-uri par să se comporte 
altfel decât lumina pe care o cunoaștem noi; astfel, un 
poliţist din Haderslev (Danemarca) a văzut, în noaptea de 
13 august 1970, cum lumina emisă în jos de un OZN se 
retrăgea încet spre sură, de parcă ar fi fost „tăiată“ la o 
anumită distanță de pământ; sau, lângă Tocopilla (Chile), 
în zorii zilei de 30 octombrie 1971, s-a observat că lumina 
emisă în sus de un OZN se curba, întorcându-se către 
oglinda Oceanului Pacific. 

Multe lumini nocturne sunt zărite din avioane. Dintre 
numeroasele rapoarte selectăm spre exemplificare doar 
câteva mai semnificative. 

În noaptea de 4 septembrie 1957, un grup de 
bombardiere zburând deasupra Peninsulei Iberice a fost 
urmărit de un obiect strălucitor care își schimba 
dimensiunea (sau distanța?) şi culoarea. La un moment 
dat, au apărut şi trei alte obiecte luminoase, în jurul 

primului. Toți piloţii care au fost martori la fenomen au 
fost de acord că el nu are nici o explicație obișnuită. 
Comandantul J. L. Ferreira declara ulterior: „de acum 
înainte vă rog să nu ne mai serviţi vechile poveşti cu 
Venus, baloane, avioane și altele de felul acesta care au 
fost oferite ca panaceu general, practic pentru toate 
cazurile de OZN-uri“. 

În noaptea de 19 septembrie 1976, o mulțime de 
rapoarte de tipul „o lumină strălucitoare pe cer“, „ceva ca 
o pasăre enormă“, „un elicopter cu o lumină strălucitoare“ 
au pus în alertă forțele aeriene iraniene deasupra 
Teheranului. Avioanele de vânătoare, care s-au apropiat 
de obiectul care a cauzat aceste rapoarte, au pierdut 
controlul radio cu solul. Piloții au raportat că intrusul era 
rectangular, strălucitor, deplasându-se cu o viteză mai 
mare decât a sunetului și reușind să evite apropierea de 
urmăritorii săi. Operatorii radar au apreciat că imaginea 
seamănă cu cea a unui avion Boeing 707. La un moment 
dat, din obiect s-au desprins altele două mai mici... 

În noaptea de 30 decembrie 1978, o echipă de 
televiziune din Noua Zeelandă, întorcându-se cu avionul 
după efectuarea unui reportaj, au zărit prin hublouri un 
OZN semănând cu un postament strălucitor peste care se 
ridica un soi de cupolă transparentă. OZN-ul, însoțit și de 
alte lumini, a executat mai multe manevre în jurul 
avionului înainte de a se face nevăzut. Pentru prima dată 
în istorie, s-a reușit performanţa de a însoți observaţia 
vizuală cu cea a radarului avionului, a radarului de la sol. 
relizând și un film color de 16 milimetri. Un număr de 
23 mii cadre ale acestui film au fost ulterior analizate de 
experţi, care au atestat că obiectul avea 20-30 metri 
diametru, emițând o lumină echivalentă cu o mie de 
becuri de o sută de waţi. Un alt obiect, înregistrat pe 
același film, şi-a schimbat dimensiunile, culoarea, ca şi 
forma care din sferică a devenit triunghiulară. Un al treilea 

obiect descria pe cer „opt-uri“ cu o viteză apreciată la 
aproape 5 000 km/oră. Imaginile de pe film au fost 
prelucrate şi pe calculator, întreaga documentaţie fiind 
examinată de specialiști din S.U.A. (opticieni, astronomi, 
biofizicieni, tehnicieni radar etc) care au căzut de acord că 
luminile nu pot fi interpretate drept planete, stele, meteo- 
riţi, insecte, baloane meteorologice, avioane zburând în 
afara culoarelor autorizate, sateliți, iluzii atmosferice, 
lumini reflectate sau ca o farsă, fiind cu adevărat nişte 
obiecte zburătoare neidentificate. 

Un avion Tu 234-A, zburând în zorii unei zile de 
martie a anului 1985, pe ruta Tbilisi-Tallinn, a observat, în 
timp ce se afla la 120 km de Minsk, o „stea“ din care au 
țâşnit mai multe lumini „conice“. Apoi „steaua“ s-a 
apropiat, transformându-se într-un nor verzui de mari 
dimensiuni, care s-a fixat în fața avionului, la altitudinea 
de 10 000 metri și zburând cu o viteză de 800 km/oră. În 
interiorul „norului“ au început să scânteieze apoi luminiţe 
„ca beculețele unui pom de iarnă“. Straniul tandem a fost 
urmărit de instalațiile de radar din Minsk, Riga, Vilnius, 
Tallinn, precum și de echipajul unui avion TU 134, care 
venea dinspre Leningrad. Graţie unei raze care a ţâșnit la 
un moment dat din nucleul norului spre pământ, s-au 
determinat coordonatele și dimensiunile „norului“. S-a 
apreciat că lungimea sa era comparabilă cu cea a lacului 
Pskov. 


DISCURI ȘI FOTOGRAFII 


Și ziua poate fi un prilej pentru a zări obiecte 
zburătoare greu de încadrat în tipurile obișnuite de 
fenomene sau aparate. De pildă, în zilele de 17, respectiv 
27 octombrie 1952, în două orașe diferite, situate în 
sud-vestul Franţei — Oloron St. Marie și Gaillac — au fost 


27 


făcute două observații aproape identice: un obiect cilin- 
dric albicios, înclinat la 45°, foarte clar conturat, depla- 
sându-se încet, la o altitudine de circa 2-3 km. În faţa 
cilindrului se agitau în zig-zaguri rapide, sacadate, circa 
30 de sfere mici, grupate în perechi. Din sfere atârnau 
lungi filamente care au căzut pe pământ, agăţându-se 
de firele telefonice, de copaci, acoperișuri etc. Aceste 
filamente, semnalate și cu alte ocazii, denumite „păr de 
înger“ au putut fi fotografiate, dar s-au descompus rapid 
şi n-au putut fi până în prezent analizate. La Gaillac, 
localitate aflată la circa 250 km de Oloron, singura 
diferență a fost că unele perechi de sfere au coborât 
până la o înălțime apreciată de observatori ca fiind de 
300-400 metri. 

Și în ţara noastră au fost realizate numeroase 
observaţii diurne, inclusiv unele datând din ultimele 
decenii. Dintre cele care au fost mai bine studiate se 
detașează cele de la pădurea Baciu de lângă Cluj-Napoca, 
pădure în care s-au semnalat și alte fenomene stranii. 
Astfel, în duminica de 18 august 1968, în jurul orei 13, 
tehnicianul E. Barnea împreună cu câţiva prieteni au zărit 
un OZN discoidal, argintiu, estimat că ar avea 30-40 
metri diametru, deplasându-se lent deasupra lizierei 
pădurii. Graţie faptului că avea aparatul la îndemână, E. 
Barnea a efectuat câteva fotografii ale obiectului, 
apreciate ulterior de specialiști ca fiind dintre cele mai 
reușite. Pe clișee sunt surprinse schimbări ale poziției și 
luminozității obiectului, ultimele imagini arătându-i 
îndepărtarea rapidă de Pământ, în poziţie răsturnată, 
respectiv un punct care se pierde în înălțimea cerului. 
Analiza imaginilor a evidenţiat o dispunere stranie a 
luminilor și umbrelor, care nu se puteau explica decât cu 
condiţia că se accepta că obiectul poseda o lumină proprie, 
mai puternică decât cea reflectată de la Soare. Chșeele au 
fost examinate de numeroși experţi din ţară şi străinătate 

(Belgia, Franţa etc.), care au exclus eventualitatea unor 
trucaje. 

În după-amiaza zilei de 19 septembrie 1968, de astă 
dată chiar deasupra orașului Cluj-Napoca, staționa un soi 
de balon piramidal strălucitor. Câţiva localnici, care au 
avut la dispoziție aparate de măsurat, ca şi piloții cursei 
Tarom venind dinspre Bucureşti, au apreciat înălțimea 
obiectului la 8 000 — 9 000 metri, iar diametrul la circa 70 
metri. La înălțimga respectivă, conform precizării 
ulterioare a meteorologilor, bătea un vânt puternic, ceea ce 
n-ar fi permis nici unui balon să staționeze ore în șir 
deasupra unui punct fix. În aceeași după- -amiază obiecte 
ciudate au fost semnalate deasupra orașelor Deva, Mediaș, 
Dumbrăveni, Sighișoara, Brașov, Bistriţa. O fotografie 
realizată la Cluj, de fotoreporterul R. Wagner, a relevat 
două obiecte discoidale staționând aparet în interiorul 
„balonului“, la mică distanţă unul de celălalt. Interesant că 
şi din alte ţări au venit rapoarte privind OZN-uri învelite 
într-un soi de baloane. De pildă, un obiect aproape identic 
cu cel de la Cluj a fost fotografiat deasupra Madridului la 
5 septembrie 1968. 

OZN-ologul român Fl. Gheorghiţă a investigat în 
detaliu semnalările asupra unui obiect similar văzut 
deasupra Moldovei în după-amiaza zilei de 22 septembrie 
1978. Conform unor clișee realizate de dr. E. Ungureanu, 
şi în acest caz era un soi de balon având în interior două 
corpuri oval-aplatizate, intens strălucitoare. Ca şi în cazul 
anterior, obiectul din Moldova a staționat ore în șir 
deasupra unui punct fix, la o altitudine estimată la circa 
20-25 km. Ca și la Cluj, s-a sugerat că n-a fost vorba 
decât de un simplu balon meteorologic, obiectele din 
interior nefiind decât reflexii ale razelor solare prin 
peretele transparent al balonului. Se pare, totuși, că în 
momentul observării, balonul intrase deja în conul de 
umbră al Pământului. Fl. Gheorghiţă, bazat pe o serie de 
observaţii efectuate pe teritoriul ţării noastre, lansează 

ipoteza că unele OZN-uri s-ar masca de privirile 
oamenilor printr-un soi de câmpuri complementare de o 
natură deocamdată necunoscută; prezenţa acestor OZN-uri 
ar putea fi relevată totuşi accidental, indirect, prin urme pe 
care le-ar lăsa pe clișeul fotografic, în ciuda invizibilităţii 
cu ochiul liber. 

Pentru că a venit vorba, menţionăm că există 
numeroase fotografii și filme făcute asupra OZN-urilor. 
Din păcate foarte multe obiecte văzute de martori drept 
discuri apar pe clișee doar ca niște puncte luminoase. De 
asemenea, foarte frecvent negativele unor fotografii pe 
care autorii lor le credeau senzaţionale au fost complet 
voalate. Puținele imagini relativ bune suferă, chiar în 
cazul filmelor de cinema, de faptul că nu se poate 
determina pe baza lor distanța, viteza accelerației 
obiectului, deci nici dimensiunile și masa. Multe imagini 
tip OZN s-au dovedit a fi cauzate de zgârieturi aproape 
imperceptibile ale lentilei, reflexii interne ale luminii 
puternice în sistemul de obturare, defecte de emulsie etc. 
Alte multe fotografii, s-a demonstrat, erau falsuri. 
Eliminând pe cele grosolane, care se pot depista prin 
examinarea negativului, rămâne încă o gamă largă de 
„tehnici“ la îndemâna falsificatorilor: desene pe sticlă prin 
care se fotografiază peisajul, modele la scară redusă 
agățate cu un fir străveziu, două fotografii suprapuse pe 
același clișeu etc.; diafragma foarte mică poate elimina 
diferența de punere la punct, deci poate face ca distanţa să 
fie greu de determinat chiar și cu aparate sofisticate. 
Mobilul realizării unor falsuri este şi el foarte variat: de la 
câștiguri frauduloase ori faimă până la sprijinirea „cauzei“ 
în cazul unor fanatici, ori dimpotrivă, discreditarea 
cercetării OZN prin falsuri dinadins realizate pentru a fi 
date ulterior în vileag. 

Există, desigur, și fotografii ori filme credibile din 
toate punctele de vedere; din păcate, însă, la ora actuală 

se pare că nu există încă nici un caz în care un același 
obiect să fi fost fotografiat sau filmat simultan din două 
sau mai multe direcţii, de către persoane care au ac- 
ționat independent. Un astfel de caz ar constitui un 
argument deosebit de serios în favoarea autenticităţii 
observaţiei. 


OBIECTE SUBACVATICE NEIDENTIFICATE 


În altă ordine de idei, revenind la observaţii raportate 
de martori oculari, se remarcă o ciudată preferință a 
OZN-urilor pentru apă. Se vorbeşte adesea chiar de 
OSN-uri — obiecte subacvatice neidentificate — ca de 
ipostaze ale OZN-urilor. 

De pildă, s-a scris că la 6 iulie 1965 ofițerii şi 
marinarii de pe petrolierul norvegian „Jawesta“, care 
naviga în Oceanul Atlantic, au observat un obiect cilindric 
de mari dimensiuni ieșind din apă şi luându-și zborul la o 
distanță destul de mică de vas. Pe flancurile obiectului au 
fost zărite hublouri, iar din partea posterioară ieşea o 
lungă flacără albăstruie. În ziua de 30 iulie cargoul 
argentinian „Naviero“, aflat în largul coastelor braziliene, 
a observat un „tub“ Îsi bine conturat, de circa 30 
metri lungime şi 1-1,5 metri diametru, deplasându-se la 
3-5 metri şi la o distanţă de 15 metri de vas. Observaţia-a 
durat 15 minute, după care ciudatul obiect s-a scufundat în 
adâncuri. Și relatările de tipul acesta pot continua cu 
multe altele similare. Există însă şi unele mai particulare. 
De pildă, s-a scris despre cazul unui portavion american, 
escortat de alte 12 nave, care a descoperit, prin aparatura 
de detecție submarină, existența unui obiect care se 
deplasa sub apă cu 280 km/oră (viteza maximă a unui 
submarin este de 65 km/oră). Flotila a fost însoțită de 
ciudatul obiect timp de 48 ore, după care a plonjat 

vertical, pierzându-i-se urma la 5 000 metri adâncime, 
deci într-o zonă în care submarinele obișuite nu se mai pot 
aventura. E drept, se pot cobori greoaiele batiscafe. 
Inventatorul lor, profesorul J. Piccard, în timpul testării 
submersibilului XP-15 a observat niște obiecte lungi de 
aproximativ treizeci de metri, care nu erau în nici un caz 
nici vieţuitoare nici submarine, și care efectuau manevre 
pe care observatorul le-a descris drept „inteligente“. 

În diverse locuri de pe glob, dar în special în Golful 
Persic și Oceanul Indian, au fost semnalate uriașe cercuri 
luminoase rotitoare subacvatice. De pildă, vasul de 
cercetări sovietic „„Vasilii Vorobiev“ a detectat, la 20 
metri adâncime, un imens cerc alb, cu diametrul de 180-— 
200 metri, împărțit în opt sectoare şi care se învârtea în 
sens invers acelor de ceasornic. S-a emis ipoteza, nu pe 
deplin convingătoare, că „roțile“ n-ar fi decât colonii de 
microorganisme luminoase de tipul Micrococus phos- 
phoris, mișcate de vârtejuri marine. 

Dar există şi OZN-uri lacustre. Locuitorii din jurul 
lacului Titicaca (Peru, Bolivia) au surprins atâtea „farfurii 
zburătoare“ venind dinspre lac sau dispărând spre lac, 
încât, la un moment dat, s-a pus problema dacă pe fundul 
lacului nu există o „bază“ de OZN-uri. După relatări din 
presa sovietică, un OZN aflat, zice-se, în dificultate, a 
„aterizat“ pătrunzând apoi sub gheaţa lacului Beloe 
(regiunea Vologda), ieşind mai târziu de acolo cu atâta 
forță încât a dislocat o cantitate imensă de pământ din 
mal. Străpungerea stratului de gheaţă de către un OZN s-a 
mai semnalat și pe lacul Ladoga (Rusia) și lacul 
Upprămen (Suedia). „Aterizările“ pe suprafața apei sunt, 
de altfel, atât de frecvent semnate încât par să acrediteze 
ideea că aceste ciudate obiecte caută apa în mod deliberat. 
Între altele există și rapoarte în care se afirmă că apa unor 
iazuri a fost complet absorbită de niște OZN-uri sau, 
dimpotrivă, sporită prin evacuarea unei „ape reziduale“. 

UN EVANTAI DE EXPLICAŢII 


Varietata extremă a rapoartelor OZN ne face să 
credem că cel mai probabil nu este vorba de ipostazele 
unui fenomen unic, ci mai degrabă de un amalgam de 
fenomene de o mare diversitate, unele atât de rare încât 
n-au intrat în conul de observaţii al științei. 

Desigur, o parte din OZN-uri ar putea fi fenomene 
naturale — cum sunt mefeoriții ori planetele. Ar putea fi 
fenomene meteorologice, cum sunt sorii falşi ori fata 
morgana. Ar putea fi aurore boreale, vârtejuri de zăpadă, 
nori lenticulari, nori de praf, roiuri de insecte (despre 
unele se știe că produc luminiscență); n-ar fi exclus ca 
unele OZN-uri să fie chiar stoluri de păsări. 

Multe OZN-uri sunt fulgere globulare; aceste 
fenomene sunt suficient de frecvente pentru ca existența 
lor să fie unanim acceptată, în ciuda faptului că expli- 
caţia științifică încă nu este clară (electricitate statică? 
plasmă? chemoluminiscență? fisiune? micrometeoriţi de 
antimaterie? etc.). 

În medii neomogene — de pildă între pături de aer 
diferit încălzite — se pot naște răsfrângeri de lumină foarte 
spectaculoase, reproducând comportarea unor OZN-uri. 
D. H. Menzel, astronom și reputat specialist în propagarea 
luminii în astfel de medii, era convins că toate- OZN-urile 
intră în această categorie. El obişnuia să recurgă, pentru 
a-şi convinge auditoriul, la demonstraţii foarte specta- 
culoase, în acest sens, turnând o picătură de acetonă 
într-un vas cu benzen și îndreptând asupra amestecului un 
fascicul de lumină. Alţi cercetători au obținut imagini de 
formaţii OZN prin descărcări electrice în gaze rarefiate. 
Din păcate pentru aceste „frumoase“ ipoteze, respectivele 
condiții de laborator n-au, practic, nici o șansă să se 
regăsească în aer liber sau în alte locuri, unde OZN-urile 
au mai fost semnalate. 

Experienţe ceva mai realiste de simulare a formării 
OZN-urilor ca fenomene naturale s-au efectuat la sfârşitul 
anilor '70, la Centrul de cercetări aerospaţiale din Landes 
(Franţa), ejectându-se la altitudinea de 150 km un nor de 
sodiu care, după o oră de la asfințit, era încă vizibil (fiind 
luminat de Soare), creând impresia unui OZN pe fondul 
întunecat al cerului. 

Menţionăm că unele ipoteze avansează în cauze 
„naturale“ mai mult de domeniul fantasticului, neatestate 
în nici un context riguros controlat şi care la ora actuală 
nu au nici vreo bază teoretică, de pildă: ființe din energie, 
bioplasma, ectoplasma, corp astral etc. O altă ipoteză, 
dragă multor autori, dar, din păcate, nesusținută denici o 
dovadă practică, presupune că Universul nostru tridi- 
mensional ar fi scufundat într-unul mai vast, n-di- 
mensional. „Umbrele“ obiectelor din această lume sau 
intersecțiile lor cu lumea noastră ar putea fi recepționate 
de noi ca miraje sau chiar ca obiecte palpabile având 
proprietăţi stranii. O astfel de „secţiune“ ar putea de pildă 
să-și schimbe uşor forma, dimensiunile, să realizeze 
acceleraţii enorme etc. 

Nu trebuie neglijată nici eventualitatea unor iluzii 
optice imputabile observatorului, începând cu simple 
reflecții de lumină și cu fosfene, excitaţii la nivelul 
nervului optic pricinuite de particule de mare energie din 
radiația cosmică, și terminând cu halucinaţiile. 

Dar OZN-urile ar putea fi şi obiecte construite de 
mâna omului, pe care observatorul nu le-a identificat ca 
atare. Printre acestea amintim baloanele (în primul rând 
cele meteorologice), dirijabilele, elicopterele, avioanele, 
planoarele etc. De asemenea au fost luate adesea drept 
OZN-uri obiecte din categoria sateliților artificiali orbi- 
tând în jurul Pământului, mai ales atunci când au reintrat 
în atmosferă, dezintegrându-se. Baloanele meteorologice 
sunt“ în mod sigur responsabile de multe semnalări; 

deoarece se pot ridica la altitudini de până la 20-25 km, 
ele rămân luminoase și un timp după apusul Soarelui. Din 
același motiv sateliții artificiali rămân luminoși chiar la 
câteva ore după asfințit, în funcție, desigur, de orbită, 
latitudine și anotimp. În nopțile senine, după lăsarea 
întunericului, o persoană cu răbdare şi ochi buni poate 
observa, în medie, un satelit artificial la câteva minute. Nu 
toți sunt, de fapt, sateliți în sensul propriu al cuvântului — 
există și staţii orbitale, dar mai ales „deșeuri“ cum ar fi 
ultima treaptă a rachetei purtătoare, panouri de protecţie 
etc. ajunse şi ele în Cosmos o dată cu încărcătura utilă. 
Deși mişcarea acestor obiecte este riguros uniformă, 
forma adesea neregulată, combinată cu rotația în jurul 
unui ax, fac ca strălucirea lor să varieze uneori până la 
dispariție și reapariţie, iar turbulențe minore din atmosferă 
pot crea iluzia unor poticneli și schimbări de direcție. O 
persoană nedeprinsă cu urmărirea lor ar putea să aibă 
impresia uneori că asistă la evoluţia unei nave pilotate. 
Orbita majorităţii sateliților se reduce treptat, astfel 
încât după un timp viaţa acestora se termină prin 
reintrarea în atmosfera terestră. Atunci ei devin „stele 
căzătoare“, arzând mai mult sau mai puţin complet până 
ating nivelul solului. Unele dintre aceste „reintrări“ pot fi 
deosebit de spectaculoase. Astfel, în seara zilei de 3 
martie 1968, așa cum atestă sute de rapoarte (dintre care 
30 apreciate ca deosebit de precise), în statele Indiana, 
Kentucky, Massachusetts, New York, Ohio, Pennsylvania, 
Virginia şi Virginia de Vest a fost văzut un obiect 
portocaliu, luminos, aparent metalic, poate din mai multe 
bucăţi. Obiectul a fost descris ca având forma unei țigări 
de foi și dimensiuni mai mari decât a celor mai mari 
avioane. Evolua fără zgomot, la o distanţă apreciată de 
mulți ca fiind destul de mică, posibil chiar sub 300 de 
metri după unii martori. De-a lungul fuselajului au fost 
văzute mai multe ferestre (până la 10). Din păcate, așa 

cum s-au plâns unii, timpul scurt de observare nu le-a 
permis să vadă dacă îndărătul acestor ferestre existau 
persoane sau lucruri. La coada obiectului scăpărau lumini 
formând o trenă... S-a stabilit, fără nici un dubiu că, cel 
puţin de astă dată, nu era vorba de nici un OZN, ci de 
satelitul sovietic ZOND IV, care, la ora și în aria 
menţionată, a intrat în atmosfera Pământului arzând și 
descompunându-se în multiple fragmente, evident la zeci 
sau sute de kilometri distanţă față de martori. 

Printre cauzele artificiale la care martorul de bună 
credință se gândește cel mai des figurează posibilitatea 
unor experienţe militare secrete. Nu este, desigur, exclus 
ca unele semnalări să fie într-adevăr niște vehicule 
neortodoxe testate mai mult sau mai puţin discret. Totuși, 
pare neverosimil ca o dată ce armata ar deţine niște 
vehicule atât de eficiente precum par a fi unele QZN-uri, 
acestea să rămână secrete zeci de ani, derutând oficialități 
dintre cele mai înalte. 

O altă cauză artificială a unui număr de semnalări este 
cea a farselor voluntare sau involuntare. De pildă, elevii 
unor colegii din Statele Unite s-au distrat nu o dată 
lansând baloane cu aer cald, propulsate cu ajutorul unor 
mici lămpi, a căror flacără era vizibilă la distanțe apre- 
ciabile, sau simulând aterizări de OZN-uri prin arderea cu 
benzină a unor cercuri pe sol și răspândirea concomitentă 
de zvonuri privind pretinși martori care ar fi asistat la 
fenomen. Una dintre motivațiile acestor farse a fost 
într-un caz binecunoscut, dorința de a efectua studii 
sociologice asupra rapoartelor, în vederea întocmirii unor 
lucrări școlare. 

La 4 iulie 1964, la Clearwater (Florida), în amurg, în 
timp ce publicul se adună pentru a asista la tradiționalele 
jocuri de artificii organizate cu prilejul sărbătorii naționale 
„a S.U.A., cinci obiecte misterioase, de culoare roșie, au 
apărut deasupra golfului din faţa localității. Martorii au 

fost solicitaţi să-și trimită rapoartele asupra fenomenului 
la baza forţelor aeriene de la Tampa (Florida). În cele 
şaizeci și șase relatări primite se afirma că luminile erau 
constante sau fluctuante ca intensitate, că obiectele se 
aflau sub 300 sau peste 6 mii metri, că distanţa dintre ele 
era de 3 metri sau 60, că numărul era între 3 şi 7, că erau 
de culoare roşie sau albă sau verde sau albastră, ori 
combinaţii ale acestora etc. După apariţia primelor 
comentarii în presa locală, posesorul unui mic avion 
particular a trimis o scrisoare către forţele aeriene, recu- 
noscând că obiectele erau niște semnalizatoare luminoase 
dintre cele utilizate pe autostrăzi, agățate de mici parașute, 
pe care el însuși le lansase de la circa 3 000 metri, cu 
scopul de „a adăuga ceva deosebit festivităților“ din 
seara aceea, fără să-și imagineze că ele vor produce atâta 
vâlvă. 


VIZITATORI DIN COSMOS? 


OZN-URI ÎN SPAȚIUL EXTRATERESTRU 


Există semnalări de OZN-uri care nu pot fi în nici un 
chip încadrate în categoriile menţionate anterior, adică nu 
pot fi interpretate drept fenomene meteorologice, fulgere 
globulare, bolizi, elicoptere, baloane, sateliți, farse etc. De 
pildă ce ne facem cu OZN-urile, nu puţine, semnalate în 
afara atmosferei pământești? Ele capătă în plus şi o 
greutate deosebită, deoarece rapoartele provin, de regulă, 
de la astronauți, persoane special antrenate să facă față 
unor situaţii neprevăzute şi având o pregătire de 
specialitate care reduce confuziile posibile la minimum. 
Literatura consacrată problematicii OZN-urilor abundă de 
întâmplări care de care mai senzaţionale, succedate 
aproape neîntrerupt de primele zboruri cosmice pilotate. 
O bună parte dintre aceste întâmplări au fost dez- 
minţite oficial ulterior. Sub această rezervă, dar şi cu 
încredințarea că „unde nu-i foc nu iese fum“, reproducem 
în rezumat câteva dintre cele mai semnificative dintre 
aceste rapoarte. 

La 20 februarie 1962, capsula Mercury-6 a fost 
urmărită pe o porţiune a traiectoriei sale de trei obiecte 
luminoase, care apoi s-au despărţit, plecând în direcţii 
diferite. La 24 mai 1962, din Mercury-7 s-a reușit 
fotografierea unor obiecte strălucitoare dintre care unul s-a 

apropiat mai mult de navă. Mercury-6, zburând în 3 
octombrie deasupra Oceanului Indian, a zărit pe o orbită 
mai joasă câteva obiecte strălucitoare care nu puteau fi 
sateliți. La 16 mai 1963, Gorodon Cooper, zburând cu 
Mercury-9 deasupra insulelor Hawaii, a recepționat, în 
banda rezervată exclusiv convorbirilor sale cu baza, 
emisiuni într-o limbă necunoscută, Înregistrările exa- 
minate de experţi nu au dus la dezlegarea enigmei. În 
același zbor, tot el a văzut, în cursul celei de a 15-a rotații, 
o „navă“ luminoasă verzuie, cu o trenă TOȘIE, care nu a 
putut fi identificată cu nici un obiect cunoscut. În august 
1961, G. Titov a fost urmărit, pe tot parcursul zborului său 
cu Vostok 2, de un glob luminos. În martie 1964, la 
reintrarea în atmosferă, cosmonauţii de pe Voshod 1 au 
semnalat că în apropierea lor a trecut un obiect misterios. 
În toamna aceluiași an, nava Voshod 2 s-a întâlnit, la un 
moment dat, pe traiectoria sa circumterestră, cu un grup 
de corpuri discoidale, care n-au putut fi identificate. În 
ziua de 14 noiembrie 1964, astronomul argentinian 
B. Reyna a observat mai multe obiecte luminoase, vizibile 
doar prin telescop, înconjurând de câteva ori satelitul de 
telecomunicaţii Echo 2, care, la acea dată, se găsea la 
altitudinea de 1 000 km, după care au dispărut. Să fi fost 
oare numai o iluzie datorată impreciziei aparatului optic, 
așa cum s-a sugerat ulterior? 

La 4 iunie 1965, J. Mc. Divitt și E. White au 
fotografiat din capsula Gemini 4, deasupra insulelor 
Hawaii, un obiect cilindric sau oval, cu o protuberanță sau 
coadă lungă și, poate, cu mai multe brațe. Obiectul s-a 
aflat în preajma lor circa un minut. Filmul nu a fost, din 
păcate, destul de clar pentru a arăta mai multe detalii. În 
momentul observării, cel mai apropiat satelit artificial se 
afla la o distanţă de circa 2 000 km, deci, confuzia era 
imposibilă. Se zice că, zburând a doua oară, cu Gemini 5, 
la 21 august 1965, G. Cooper a fost atât de şocat de ceea 

ce a văzut (ce?), încât a trebuit să fie declarat inapt pentru 
alte misiuni cosmice. F.Borman și J. Lovell, la 7 
decembrie 1965, în timpul celei de-a doua survolări cu 
Gemini 7, a bazei Cape Canaveral, au fost întrecuţi de un 
obiect neidentificat de mari dimensiuni, urmat la 4-6 km 
de sute de obiecte mai mici înșirate pe o distanţă de circa 
10 km. Pe fotografiile aduse pe Pământ nu se disting, din 
păcate, decât un obiect cu contururi neclare pe un clișeu și 
trei pe un altul. Convorbirile concomitente efectuate cu 
baza nu au dus la elucidarea fenomenului, calificat de 
purtătorul de cuvânt NASA drept unul dintre cele mai 
derutante. Una dintre explicaţiile avansate, deloc 
satisfăcătoare, a fost că sutele de obiecte văzute erau doar 
picături de apă scăpate chiar din nava Gemini. 

La 19 iulie 1966, în faţa lui Gemini 10 s-au fixat, pe 
aceeași orbită, două obiecte rogii, strălucitoare, care după 
un timp au dispărut. Ch. Conrad și R. Gordon, zburând cu 
Gemini Il, au fotografiat, la 13 septembrie 1966, un 
obiect cilindric foarte luminos, roșu în față, verde în spate. 
Lungimea lui a fost estimată la minimum 80 metri. 
Fotografia a fost reprodusă pe coperta revistei „Science 
and Mechanics“ și ulterior în multe alte publicaţii. 
Obiectul artificial care în acel moment se afla cel mai 
aproape de Gemini era satelitul sovietic Proton III. Totuși, 
distanța era mult prea mare — 450 kilometri. Pentru a 
obține o fotografie comparabilă, fie satelitul ar fi trebuit să 
se afle la o distanță de douăzeci de ori mai mică, fie el ar 
fi trebuit să aibă dimensiuni de douăzeci de ori mai mari. 
De pe Gemini 12 s-au zărit, de asemenea, la 11 noiembrie 
1966, patru obiecte luminoase neidentificate care se 
deplasau în şir indian. 

S-a scris mult şi despre presupusele rapoarte ale 
misiunilor Apollo. Astfel, se spune că echipajul de pe 
Apollo 7 a zărit, la 11 octombrie 1968, deasupra 
Australiei, mai multe obiecte neidentificate. Primii 

oameni care au efectuat, cu Apollo 8, un înconjur al Lunii, 
în ziua de 25 decembrie 1968, în timp ce se aflau în 
spatele satelitului nostru natural, au văzut apropiindu-se 
de navă de câteva ori un obiect în formă de disc, 
producând o căldură sufocantă, o senzaţie neobișnuită în 
cabină şi oscilaţii orizontale și verticale care amenințau cu 
destabilizarea traiectoriei. În aparatul de radio s-au auzit 
concomitent zgomote şi ţiuituri puternice, recepţia fiind 
distorsionată puternic. Apollo 10 a fost însoţit pe drumul 
său de două obiecte strălucitoare, dintre care, mai târziu 
s-a afirmat că unul putea fi ultima treaptă a rachetei 
purtătoare iar celălalt un panou de protecţie. Totuși, 
conform calculelor, acestea trebuia să se găsească la 
momentul observaţiei la o distanţă de circa 6 000 km, deci 
să fie invizibile. 

Primii oameni care, în ziua de 21 iulie 1969, au pus 
piciorul pe Lună, în cadrul misiunii Apollo 11, au fost 
N. Armstrong și E. Aldrin. În timp ce modulul lunar se 
apropia de punctul de aselenizare, a fost depășit de un 
enorm OZN cilindric. În conversaţia avută cu această 
ocazie, N. Armstrong ar fi spus că este curios să ştie ce fel 
de nave au fost acelea care au aselenizat înaintea lui pe 
partea cealaltă a craterului către care se îndreptau. 
Modulul de serviciu, rămas pe orbită circumlunară, cu M. 
Collins, a fost şi el survolat de un OZN, fapt care a coincis 
cu perturbarea legăturilor radio. La 14 noiembrie 1969, 
după decolarea de pe Pământ a lui Apollo 12, la 
altitudinea de nici 2,5 kilometri, un fulger misterios a scos 
din funcţiune, temporar, tot echipamentul electric. 
Urmărind prin telescop zborul navei, la scurt timp după 
acest incident, observatoarele din Europa au declarat că ea 
este însoţită de două obiecte plasate înaintea şi în spatele 
ei, aprinzându-se și stingându-se într-un ritm alert. A doua 
zi, echipajul de pe Apollo, format din Ch. Conrad, 
A. L. Bean și R. F. Gordon, raportează și el că a zărit două 

obiecte strălucitoare rotindu-se rapid (1,5 rotaţii/secundă). 
Unul dintre obiecte s-a depărtat la un moment dat cu o 
viteză enormă, celălalt însoţind însă nava până în ziua de 
17 noiembrie. Centrul terestru de control a recepționat în 
tot acest răstimp sunete stranii care păreau să nu vină nici 
de la navă, nici de la o altă sursă cunoscută. Încă un obiect 
neidentificat a mai fost zărit de ocupanţii navei în timpul 
întoarcerii spre Pământ, deasupra Indiei, în ziua de 24 a 
aceleiași luni. Explicaţiile avansate de oficialități pentru 
cele două obiecte de la începutul călătoriei au vizat din 
nou treapta a treia sau panourile de protecție. Greu de 
crezut, deoarece numeroasele corectii efectuate pe parcurs 
asupra navei trebuiau lăsate în urmă. Apollo 13, 
comandată de J. Lovell (11-16 aprilie 1970), trebuia să 
facă, într-o veche tradiție americană, un zbor nenorocos. 
După cum se știe, explozia unui rezervor de oxigen lichid 
a avariat instalaţia electrică și motoarele, aselenizarea 
fiind ratată, iar întoarcerea pe Pământ efectuându-se în 
condiţii dramatice. În seara zilei de 13(!) pilotul navei, 
transmitea spre Huston „...nu mai am nici un fel de curent, 
Hei! S-a isprăvit! Ei, ei, au ucis elementul de combustie. E 
mort!“. E de presupus că atât astronauții, cât şi cei de pe 
Pământ știau despre care Ei este vorba. 

La Apollo 14 s-au recepționat la aparatura de bord 
semnale luminoase și sonore inexplicabile. Modulul de 
coborâre pe Lună al lui Apollo 15 era cât pe-aci să se 
ciocnească de un obiect misterios care a trecut ca fulgerul 
pe lângă el. Explorând Luna, D. Scott şi J. Irwin raportau, 
la 1 august 1971, descoperirea unor urme stranii, făcute 
parcă de un vehicul, care coborau de pe vârful muntelui 
Hadley până la poale, paralele și de lăţime uniformă. 
Urmele nu puteau fi atribuite nici unui vehicul terestru ȘI 
aparent nici unei cauze naturale. În timp ce modulul de 
comandă Apollo 16 orbita în jurul Lunii, din el au fost 
observate mai multe obiecte strălucitoare care, așa cum 

spunea Th. Mattingly, nu erau în mod sigur aparate 
cunoscute, „nici sovietice, nici americane, deoarece se 
mișcau prea repede“. Din Apollo 17 s-a zărit, de 
asemenea, de astă dată în imediata apropiere a suprafeţei 
lunare, un grup de OZN-uri despre care observatorii au 
declarat — „...ce multe sunt! roiesc precum albinele într-un 
stup“. Aceeași misiune a raportat, de asemenea, perturbații 
sonore și luminoase puternice la aparatura de bord. 
Oficialitățile au declarat însă că nu e nici un motiv de 
îngrijorare, deoarece ele nu se produceau pentru prima 
oară. 

În mai 1973, misiunea Skylab 1 a realizat două 
fotografii asupra unor fenomene luminoase stranii. Pe una 
dintre fotografii se văd trei ovaluri luminoase, pe cel de al 
doilea un oval şi o lumină care aduce cu litera T. În august 
1973, Skylab 2 a observat, timp de 10 minute, evoluţia 
unui straniu obiect roșu. La sfârșitul aceluiași an, Skylab 3 
a fost urmărit de un număr de luminiţe roşii.. 

Întrerupem aici şirul semnalărilor de obiecte stranii 
văzute de astronauți. Fără îndoială că aceste istorii ar 
putea fi continuate cu altele întâmplate în anii care au 
urmat. Menționăm doar că după unele opinii nici navele 
automate nu au fost scutite de întâlniri stranii. Sonda 
Voyager 2 a fost astfel scoasă temporar din uz, în timpul 
zborului spre Jupiter, în 1977, revenindu-și apoi spontan. 
S-a mai scris și despre faptul că, la 18 ianuarie 1976, 
complexul de aparate lăsate pe suprafața Lunii de 
misiunea Apollo 14 a încetat în mod neaşteptat să mai 
transmită, după ce, cu puțin timp înainte un alt aparat, 
destinat receptării comenzilor de pe Pământ se defec- 
tase şi el. După o lună, amândouă au reînceput simul- 
tan și spontan să funcţioneze. Nu a fost găsită nici o 
explicație pe deplin satisfăcătoare pentru ciudatul feno- 
men. Se ştie că misiunea sondelor marţiene Phobos 1 şi 
Phobos 2 a fost urmărită de un nemeritat ghinion. După 

ce doar a doua sondă a ajuns, în 1989, la destinaţie, în 
preajma planetei roșii, s-a întrerupt legătura și cu ea, 
cel mai probabil datorită impactului cu un microme- 
teorit. Printre ultimele imagini transmise de pe suprafața 
marțiană s-a aflat un obiect nemaivăzut, cu marginile 
mult prea netede pentru a fi vorba de un fenomen natural. 
Dacă acceptăm că el a fost o umbră pe suprafaţa solului, 
trebuia să aibă 20-30 km lungime. A fost într-adevăr o 
umbră? A cui? Era cumva un obiect între sondă și 
planetă? Ce putea fi?... 

Pentru toate aceste întâmplări neobișnuite s-au avansat 
explicaţii naturale care, însă, nu erau nici pe departe 
convingătoare. S-a spus că unele obiecte văzute de 
astronauți puteau fi sateliți naturali de scurtă “durată ai 
Pământului, bolizi culeși din spațiu și care pot efectua 
câteva rotații înainte de a intra sub formă de stele 
căzătoare în atmosfera Pământului. S-a pomenit de 
meteoriți, de particule de murdărie rămase suspendate în: 
dreptul hublourilor, de iluzii optice, de faimoasele fosfene 
produse de radiaţia cosmică pe retinele astronauţilor etc. 
Nu este, desigur, exclus ca o parte din istoriile realmente 
întâmplate să fi avut la origine unele sau altele dintre 
aceste cauze. Este greu însă de crezut că toate. 

De altfel, se pare că există o legătură între OZN-urile 
terestre și cele cosmice. Așa cum specifică J. Allen 
Hynek, Ph. Imbrogno și B. Pratt în cartea „Night siege; 
The Hudson Valley UFO Sightings“ (1987), radarele 
militare americane au urmărit cel puţin de două ori obiecte 
neidentificate zburând din atmosferă spre spaţiul extra- 
terestru. Prima dată în Minnesota de Nord, un obiect care 
stătuse nemișcat la 300 metri deasupra unei staţii radar s-a 
înălțat dintr-odată cu o viteză fantastică la circa 320 
kilometri, unde a dispărut pur și simplu de pe ecrane. A 
doua oară, radarul unui distrugător al marinei militare a 
urmărit un OZN zburând cu aproape 5 000 km/oră de-a 

lungul coastelor atlantice ale S.U.A. În apropierea insulei 
Nantucket (Massachusetts), obiectul s-a îndreptat dintr-o 
dată drept în sus, pierzându-se de pe ecrane la circa 160 
km altitudine. ` 


BAZE EXTRATERESTRE PE LUNĂ ȘI PE MARTE? 


Obiecte zburătoare neidentificate sau fenomene 
ciudate, inexplicabile, au fost observate, se pare, încă de 
mai demult pe suprafața vecinelor noastre cosmice mai 
apropiate: Luna și Marte. 

In noaptea de 19 septembrie 1787, astronomul englez 
de origine germană W. Herschel, supranumit „cel mai 
bun observator din istoria astronomiei“, descoperitorul 
planetei Uranus, al celor doi sateliți ai săi ca şi al altor 
corpuri cereşti, a observat ceea ce el credea că sunt trei 
vulcani pe Lună, unul în plină erupție, ceilalţi în faza pre 
sau posteruptivă. Trei ani mai târziu tot el semnalează, cu 
prilejul unei eclipse, peste 150 puncte luminoase mici, 
rotunde și roșii pe satelitul nostru natural. De la Herschel 
și până la sfârşitul anilor '60, din secolul nostru, s-au 
semnalat peste 800- observaţii similare asupra unor 
fenomene luminoase neobişnuite pe Lună. La ora actuală, 
graţie instrumentelor mult mai bune, numărul acestor 
semnalări este de peste o sută pe an. 

În anul 1822 o revistă americană reproducea obser- 
vaţiile a doi astronomi care au zărit pete de lumină în 
craterul Aristarh. Întrucât ipoteza existenței unor vulcani 
pe Lună părea deja la ora aceea neverosimil, autorul 
articolului propunea drept explicaţie existența unor 
suprafeţe plane, care reflectă lumina venită de la Soare sau 
de pe Pământ. Din 1867, Societatea Regală Britanică a 
început să urmărească sistematic Luna pentru elucidarea 
problemei acestor lumini. În 1874, la observatorul din 
Praga s-a urmărit vreme îndelungată un obiect descris ca 

având forma unui disc alb strălucitor şi care a traversat 
suprafața Lunii. Obiecte luminoase sau întunecate 
mișcându-se aparent deasupra suprafeței lunare au mai 
fost observate apoi și în 1892 și 1896. Obiecte emițând 
semnale radio și mișcându-se cu mare viteză în apropierea 
Lunii sau spre ea s-au semnalat de către observatoarele 
americane, sovietice și britanice în 1927, 1928, 1934, 
1935, 1956 şi 1958. 

În primăvara anului 1950, astronomul H. Wilkins a 
zărit, în craterul Aristarh, o formă luminoasă ovală de 
circa 150-200 metri lungime. El a fost primul care a 
lansat în urma acestei observaţii, și a altora care a urmat, 
ipoteza că Luna ar putea fi o bază de. observaţie de pe care 
extratereștrii urmăresc Pământul. În seara zilei de 8 
septembrie 1955, W. Lambert, un astronom din S.U.A., a 
observat pe Lună două surse strălucitoare formând un 
triunghi care se deplasa deasupra zonei de penumbră. 
N. Kozârev, de la Observatorul Astrofizic din Crimeea, a 
observat şi el, în ziua de 3 noiembrie 1958, timp de o oră, 
o lumină care se mișca în jurul centrului  crăterului 
Alphons. Alte obiecte, de astă dată aruncând o umbră 
vizibilă pe suprafața Lunii au fost urmărite la | decembrie 
1965 de către astronomul argentinian B. Reyna. Astro- 
nomi olandezi, la 20 mai 1969, şi apoi americani, la 19 
iulie 1969 (deci cu două zile înaintea debarcării primului 
om pe Lună), au zărit lumini în craterul Aristarh. Şi lista 
continuă. 

Căutându-se explicaţii pentru toate aceste fenomene, 
vulcanismul a trebuit să fie eliminat de la bun început. La 
ora actuală se ştie cu suficientă siguranţă că Luna are o 
scoarță rigidă de circa 500-850 kilometri grosime, iar la 
adâncimea de 1000 km temperatura abia dacă atinge 
1 000°C (iar după alte estimări 300°C). Dacă de vulcani 
nu poate fi vorba, nu este însă exclus ca din adâncurile 
satelitului nostru natural să aibă loc scăpări sporadice de 
gaze, care să antreneze nori de praf în care s-ar putea 
acumula electricitate statică, producând fulgere vizibile şi 

de pe Pământ. Emanaţiile de gaze și de praf ar putea sta și 
la originea unor „domuri“ albe, emisferice, cu diametrul 
de circa 200 metri semnalate şi ele adesea apărând și 
dispărând fără nici o regulă pe suprafața selenară. 

Întrucât explicația cu electricitatea statică nu este 
pe deplin convingătoare, alții au avansat ipoteza că 
fenomenul se datorează căderii de meteoriți, difracției 
razelor solare sau unor mecanisme mai complicate încă . 
neelucidate. 

Se pare că pe Lună se petrec și alte transformări 
ciudate. Astfel, la 29 iulie 1950, astronomul amator 
J. O'Neil, redactor ştiinţific la „New York Herald“, 
fotografiat, în Marea Crizelor, un pod lung de 30 km, lat 
de 3 200 metri şi înalt de 1 600 metri, într-un loc în care 
nimeni nu semnalase înainte nimic asemănător. Ciudatul 
„artefact“ a mai fost confirmat ulterior şi de alți astro- 
nauti. Literatura consacrată acestui subiect mai menţio- 
nează și alte obiecte ciudate pe Lună, care la o adică ar 
putea fi luate drept artificiale: turnuri, ziduri, urme ca de 
vehicule. În craterul Cassini A, pare-se că există o gaură 
de circa 200 metri diametru. Anumiți autori amatori de 
senzațional, cum ar fi D. K. Wilson în „Our Misterious 
Spaceship Moon“ (1975), se întreabă dacă nu cumva 
adâncurile lunare au fost amenajate ca „puncte avansate 
de observaţie“ a Pământului, de către ființe venite de la 
mari depărtări, ba mai mult, dacă nu cumva Luna este ea 
însăşi o imensă navă cosmică, o alcătuire pe de-a-ntregul 
artificială, acoperită cu o crustă exterioară groasă de circa 
4 kilometri doar pentru o bună protecție și o bună 
deghizare față de pământeni. Pictorul și astronomul 
amator M. M. Şeniakin, din Moscova, scria, în 1969, că 
diametrele și distanţele dintre craterele selenare prezintă 
anumite regularități. Lanţurile de cratere ar putea codifica, 
după opinia sa, anumite mesaje pe care civilizații 
extraterestre avansate ni le-ar fi destinat, mesaje care ne-ar 
putea conduce spre alte paaie: în care am găsi mesaje mai 
detaliate... 

Desigur, este puţin probabil ca ipoteze de felul celor 
de mai sus să fie confirmate de realitate. Totuşi, analog cu 
„prezumția de nevinovăție“ din justiţie, nu este cazul să le 
respingem doar pentru că nu servesc propria noastră 
viziune și chiar ne supără bunul simţ. Ele nu pot fi 
înlăturate decât în momentul în care prin dovezi concrete, 
se va fi deprobat în mod evident că sunt false. Şi le-am 
putea reţine între altele chiar și pentru frumusețea, 
farmecul şi îndrăzneala viziunii lor. 

Interesant este că şi pe Marte sunt semnalate lumini 
ciudate. În noaptea de 4 spre 5 iunie 1937, astronomul 
japonez Shizuo Maeda a observat o explozie de lumină în 
preajma locului denumit „Lacul Sifonului“. După cinci 
minute, lumina a dispărut, în locul respectiv rămânând un 
nouraş alb. Explozii similare fuseseră observate şi în 
1894, în S.U.A. şi Franta, iar ulterior, de două ori în 1954, 
de patru ori în 1958. Explicaţiile propuse au fost: o erupție 
vulcanică, reflexia luminii Soarelui pe versanţi acoperiți 
cu zăpadă, căderea unui meteorit etc. S-a mai presupus că 
luminile ar putea proveni de la un nor de cristale de gheață 
condensat din aburii ţâșniţi din adâncul scoarţei marţiene. 
Există şi posibilitatea ca marea concentraţie de bioxid de 
carbon din atmosferă să favorizeze apariţia unor laseri 
naturali. Această ipoteză a fost avansată de altfel și pentru 
a explica emisii ciudate, analoge, provenite de pe planeta 
Venus. 


ÎNTÂLNIRI APROPIATE DE GRADUL I 


Întâlniri apropiate de gradul I sunt considerate cele 
în care un obiect neidentificat este văzut la o distanţă mai 
mică de 150 m, fără însă a lăsa urme şi fără a afecta fiinţe 
sau instalaţii. 

În ziua de 3 septembrie 1965, la ora 2.24, un tânăr 
surescitat a dat buzna pe ușa postului de poliţie din Exeter 

(New Hampshire) povestind cu sufletul la gură că, în timp 
ce conducea maşina pe șosea, a văzut coborând spre el, 
din cer, un obiect rotund, având diametrul de 25-30 m și 
un brâu în jurul căruia se rotea o lumină roșie. De teama 
unei coliziuni, tânărul a ieșit cu maşina pe acostament, 
oprindu-se într-un şanţ, dar obiectul s-a deplasat liniștit 
mai departe, zăbovind un timp deasupra câtorva case din 
apropiere, după care şi-a luat brusc zborul. Ofiţerul de 
serviciu, deși neîncrezător, a chemat totuși prin radio o 
patrulă auto să investigheze cazul. Patrula a răspuns 
imediat că avea deja cunoștință de obiect, din semnalările 
altor persoane. Mergând la fața locului, patrula şi tânărul 
au constatat cu surprindere că OZN-ul era din nou acolo, 
plutind nemișcat la circa 35 metri, deasupra solului. O altă 
patrulă de poliție, chemată de prima, a sosit suficient de 
repede pentru a fi și ea martoră la straniul fenomen. La 
scurt timp după aceasta, obiectul s-a ridicat și a dispărut în 
noapte. A doua zi au mai fost primite numeroase alte 
rapoarte de la persoane care, în mod independent, 
observaseră obiectul. Investigaţiile ulterioare efectuate de 
forțele aeriene n-au fost în măsură să interpreteze cele 
întâmplate nici ca un fenomen natural, nici ca unul datorat 
activităţilor umane. 

În zorii zilei de 17 aprilie 1966, lângă localitatea 
Ravenna (Ohio), timp de o oră, patru polițiști au participat 
la urmărirea unui obiect strălucitor, emițând un zumzet 
înfundat, „mare cât o casă“ și semănând cu un cornet de 
îngheţată, care a apărut plutind spre ei la înălțimea 
coroanei copacilor. Lumina pe care o emitea era atât de 
puternică, încât a obligat martorii să-şi întoarcă privirile 
spre Pământ. Primii care l-au zărit au fost doi polițiști 
aflaţi în patrulare. După ce au raportat cazul, li s-a ordonat 
să urmărească obiectul, ceea ce au și făcut pe o distanță de 
circa 65 km, spre graniţa statului Pennsylvania, cu o 
viteză de circa 130 km/oră. Încă un poliţist, cu 0 a doua 
mașină, s-a alăturat apoi urmăririi, parcurgând î impreună 

încă alți 65 km, până ce au întâlnit o a treia maşină de 
poliție, al cărei conducător urmărea deja obiectul de. vreo 
zece minute. Împreună au apreciat că diametrul OZN-ului 
trebuia să fi fost de 8—9 metri, declaraţiile lor coincizând 
în cele mai mici detalii. Air Force n-a reţinut însă cazul, 
considerându-l insuficient de convingător. 

În zorii zilei de 5 septembrie 1980, pe o şosea de lângă 
Gdansk (Polonia), o ambulanţă se îndrepta spre spital, cu 
o gravidă pe punctul de a naște. În maşină se mai aflau o 
doctoriță, șoferul şi un brancardier. In jurul orei 3.30, 
doctorita a zărit dintr-odată în față un obiect luminos în 
formă de minge, a cărei imagine aparentă a crescut treptat 
ajungând aproape de mărimea Lunii, care era și ea vizibilă 
în acel moment. Un timp obiectul a însoţit mașina de la 
distanță, făcând uneori manevre care păreau „inteligente“. 
La un moment dat, însă, brusc s-a apropiat, coborând 
deasupra şoselei la o altitudine foarte mică. Lăţimea 
șoselei era de 6 metri, iar obiectul o depășea în ambele 
părți cu circa o jumătate de metru, blocând trecerea. 
Doctorița, disperată, a chemat prin radio poliţia, strigând 
în receptor că „un OZN blochează şoseaua“. Imediat după 
aceea a rugat șoferul să aprindă și să stingă farurile 
mașinii. După a doua semnalizare luminoasă ocupanţii 
ambulanţei au zărit dintr-o dată OZN-ul chiar în fata 
maşinii, pentru ca în momentul următor obiectul să 
dispară „ca și când ai stinge un televizor“. Peste zece 
minute ambulanta sosea la spital, unde naşterea s-a 
desfășurat fără incidente. 


«DE GRADUL H 


Întâlnirile apropiate de gradul II sunt cele în care un 
obiect neidentificat, văzut de regulă la o distanță mai mică 
de 150 metri, lasă urme care pot fi examinate ulterior, 
inclusiv afectarea funcţionării unor instalaţii. Pentru a 

înțelege mai bine diversitatea acestui grup de fenomene, 
reproducem câteva rapoarte tipice, în rezumat. 

Într-o noapte de început de septembrie 1972, un paznic 
din comuna Posești (jud. Prahova) a zărit un obiect 
strălucitor traversând cerul şi aterizând nu departe, pe o 
coastă de deal. În dimineaţa următoare, paznicul î împreună 
cu mai mulţi săteni au mers la locul cu pricina, aflat 
într-un lan de porumb. Aici au găsit o zonă circulară cu 
diametrul de circa 6 metri în care toate tulpinele erau rupte 
la distanță de circa un metru de sol. În centrul cercului se 
găsea o gaură îngustă, cilindrică, aparent forată în pământ, 
adâncă de 2,5 metri. De la această gaură porneau radial 
trei urme ca de tălpici bine imprimate în sol. O echipă de 
investigare, sosită de la Universitatea din București, a 
făcut fotografii şi a luat circa 20 de mostre de sol și de 
plante, pentru a le examina. Concluzia echipei a fost că un 
obiect greu a aterizat pe un postament cu trei picioare, 
corpul principal rămânând suspendat la circa un metru 
deasupra pământului. Aterizarea și decolarea s-au făcut 
vertical, deoarece trei meri aflaţi în imediata apropiere au 
rămas neatinși. Mostrele de iarbă prezentau semne ale 
expunerii la o temperatură ridicată, iar solul prezenta urme 

crescute de radioactivitate. 
5 În dimineata zilei de 19 ianuarie 1966, un cultivator de 
banane din Tully (statul Queensland, Australia), în timp ce 
îşi conducea tractorul, a văzut cum dintr-o mlaștină aflată 
la circa 25 de metri în fața sa, s-a ridicat un OZN gri 
albăstrui, cu un diametru de circa 8 metri și o grosime de 
2,5-3 metri. Obiectul s-a oprit o clipă la înălțimea de 20 
de metri apoi, după un picaj uşor, s-a înălțat cu o viteză 
fantastică și în câteva clipe a dispărut. La locul decolării 
s-a descoperit o adâncitură circulară de aproximativ 9 
metri diametru, în care trestia era îndoită, culcată sub 
nivelul apei din mlaștină, răsucită parcă de o formidabilă 
forță rotitoare în sensul acelor de ceasornic. S-au mai 

descoperit în același loc trei gropi, făcute parcă de trei 
picioare ale OZN-ului. În apropiere, la circa 20-25 metri, 
au mai fost găsite alte două adâncituri similare. Urmele au 
fost expertizate de specialişti, care au oferit drept 
explicaţie presupuse vârtejuri de vânt, care ar fi cauzat 
adânciturile. E drept, în zonă se întâlnesc uneori astfel de 
fenomene, dar în perioada în cauză, mai ales în ziua 
menționată, a fost vreme frumoasă, fără nici un fel de 
evenimente meteorologice. 

La 20 septembrie 1977, în jurul orei 4, la Petrozavodsk 
(Rusia), oraș aflat la nord de Skt. Petersburg, pe malul 
lacului Onega, a apărut pe cer un obiect care semăna cu o 
scoică uriașă, cu diametrul de circa 100 metri, care a 
pornit să expedieze spre sol fascicule de lumină ca niște 
impulsuri. Acolo unde lumina a atins pavajul a lăsat în 
urmă găuri rotunde. Au fost, de asemenea, găurite 
geamurile unor apartamente, decupându-se rondele de 
sticlă cu diametre între 5 mm și 4 cm, care au fost găsite 
căzute alături. Fapt şi mai straniu, se pare că razele au 
examinat doar apartamentele din care în noaptea aceea 
lipseau locatarii. Obiectul a dispărut apoi dasupra lacului 
Onega, după ce un alt OZN mai mic, desprins din cel 
mare, a fost văzut plonjând în apele lacului. 

În ziua de 8 ianuarie 1981, la Trans-en-Provence, 
lângă Draguignan (departamentul Var, Franţa), la ora 17, 
pe timp senin, a aterizat, la 20 metri de R. Nikolai, care 
trebăluia prin grădina sa, un obiect discoidal cenușiu, cu 
diametrul de 2,5 metri, decolând după circa 20 secunde. 
Timp de 39 zile, în condiţii riguros științifice, specialişti 
de la Institutul agronomic de la Avignon au colectat 
eșantioane de plante şi sol, atestând că alterările constatate 

sunt inexplicabile prin cauze naturale şi nu puteau fi 
realizate de nici o instalaţie la îndemâna unui particular. 
Între altele, s-a apreciat că pentru a realiza nivelele 
măsurate de iradiere a plantelor și solului, erau necesare 
surse de radiaţie cu o putere de 1 milion rad. 

În seara zilei de 21 octombrie, familia Moreno, 
locuind într-o fermă în apropierea localității Trancas 
(Argentina), a observat o serie de lumini în apropierea 
unei bariere de cale ferată aflată la 130 metri de casă. 
Crezând că a sosit camionul unui vecin, trei dintre femeile 
din casă s-au dus să deschidă bariera. Spre surprinderea 
lor, au constatat că se aflau în preajma unui disc, aparent 
metalic, cu diametrul de eirca 9 metri, emițând o lumină 
slab verzuie, având deasupra un „dom“ central neluminat. 
Discul plutea fără zgomot, foarte aproape de sol, cu partea 
inferioară învăluită într-un soi de ceată. Îndreptând 
fasciculele lanternelor spre obiect, acesta a răspuns prin 
aprinderea luminilor la șase ferestruici laterale, după care 
în interior a început să se rotească „în sens invers acelor 
de ceasornic“, o lumină de-a lungul brâului discului, s-a 
auzit un bâzâit slab, ceața de sub obiect s-a îngroșat, ca la 
un moment dat să izbucnească un jet de flăcări care a 
trântit martorele la pământ, în timp ce obiectul a dispărut 
instantaneu. Una dintre femei a trebuit să fie spitalizată a 
doua zi, cu arsuri pe faţă, mâini și picioare. 

Ín ziua de 3 mai 1975, un mic avion, care se pregătea 
să aterizeze la Mexico City, a început să vibreze fără o 
cauză explicabilă. Pilotul, alertat, zărește cu groază în spa- 
tele fiecăruia dintre aripi câte un OZN cenușiu închis, un 
al treilea similar venind să se așeze dedesubtul fuselajului, 
lipindu-se : de acesta. În momentul următor, pilotul a 
observat că nu-i mai funcționau comenzile, dar că avionul 
continua să zboare relativ liniștit, cu 200 km/oră. După un 
timp, OZN-urile au dispărut şi avionul a putut ateriza 
normal. Întâmplarea raportată a fost examinată cu toată 
atenţia, între altele deoarece şi controlorii de zbor zăriseră 
pe radar trei OZN-uri efectuând în jurul avionului 
manevre de care n-ar fi fost capabil nici un aparat de zbor 
cunoscut. 

In legătură cu întâlnirile apropiate de gradul II trebuie 
evidenţiate numeroase rapoarte privind oprirea motoarelor 

de automobil în timp ce OZN-ul se aflau deasupra 
mașinii. Nu s-au semnalat astfel de opriri nici la motoarele 
Diesel, nici la motoarele reactive ale avioanelor care nu au 
nevoie de aprindere electrică. Aproape în toate cazurile 
aparatura radio și de radiolocaţie au fost puternic 
perturbate în proximitatea imediată a straniilor obiecte. 

Mult comentată a fost presupusa conexiune cu marile 
pene de curent din 3 august 1958, la Roma, şi 9 
noiembrie 1965 la New York. În acest din urmă caz circa 
30 milioane de oameni au rămas fără electricitate (inclusiv 
în lifturi, în metrou etc.) timp de câteva ore. În ambele 
cazuri au fost semnalate OZN-uri în preajma instalaţiilor. 
Deși, cel puţin pentru această a doua „pană“ au fost date 
explicaţii sofisticate, greu de înțeles de omul de pe stradă, 
pentru mulți implicarea OZN-urilor rămâne, totuși, 
plauzibilă. 


--ȘI DE GRADUL IH 


Dacă e să dăm crezare rapoartelor, există şi cazuri în 
care din OZN-uri descind „entităţi“, având adesea o formă 
care aduce cu cea a oamenilor. Aceste cazuri au fost 
numite întâlniri de gradul II. Dăm spre informarea 
cititorului, mai ales a celui mai puţin avizat, câteva 
exemple caracteristice reproduse din literatura de largă 
circulaţie consacrată subiectului. 

La 23 iulie 1947, deci la scurt timp după strania 
întâlnire raportată de K. Arnold, lângă Bauru (Brazilia), o 
echipă de paznici de noapte a fost surprinsă pe câmp 
de un fluierat strident, urmat de aterizarea în imediată 
apropiere a unui disc, construit aparent dintr-un metal 
cenușiu-argintiu, având un diametru de circa 45 metri, 
înconjurat de brâu lat de circa un metru. Toţi membrii 
echipei au rupt-o la fugă, în afara unei singure persoane 

care s-a văzut înconjurată de trei arătări înalte de peste 
doi metri, asemănătoare oamenilor, dar având picioare 
foarte lungi. Erau îmbrăcate în costume de scafandru 
transparente, umflate și purtau pe spate bagaje metalice şi 
sub costum, vizibil, o îmbrăcăminte care părea croită din 
hârtie colorată. Aveau ochii enormi, rotunzi, capul chel, 
fără sprâncene sau barbă. Au încercat să sugereze prin 
schiţe desenate pe pământ cu un băț că vin dintr-un sistem 
solar cu şapte planete, ei locuind pe cea mai din afară (unii 
au interpretat că arătănile ar veni de pe Uranus). Cei trei au 
încercat să momească martorul în nava lor, acesta a 
refuzat însă, reușind la un moment dat, dacă este să-i dăm 
crezare, să se ascundă într-o tufă, unde a stat timp de 
treizeci de minute, urmărind modul în care cele trei 
creaturi săltau şi se zbenguiau, aruncându-și unul altuia, în 
joacă, pietre enorme. Apoi s-au îmbarcat în discul lor, care 
s-a desprins de sol, luându-și zborul spre nord. 

La orele 2,00, în zorii zilei de 28 noiembrie 1954, doi 
şoferi de camion au fost blocați lângă Caracas 
(Venezuela) de o sferă luminoasă de circa 2,7 metri 
diametru plutind la circa doi metri deasupra şoselei. Vrând 
să vadă mai de aproape despre ce este vorba, unul dintre 
şoferi s-a apropiat de obiect, pomenindu-se la un moment 
dat atacat de un „pitic păros, zburlit, cu gheare și ochi 
strălucitori“. Încercând să-l apuce, a constatat că pe cât era 
de mic, pe atât era de puternic, piticul îmbrâncindu-l atât 
de violent, încât şoferul a fost aruncat la pământ. Un alt 
pitic, ieșit din sferă, l-a orbit pentru o clipă cu o lumină 
foarte puternică, emisă de un soi de lanternă. Celălalt 
șofer a apucat să observe în acest timp alți doi „pitici“ 
transportând spre „navă“ ceva ce i s-a părut a fi pietre şi 
gunoi. Alarmat, el a alergat spre postul cel mai apropiat de 
poliţie, unde a sosit peste puţin timp și primul şofer, cu o 
zgârietură lungă şi adâncă pe corp. Cei doi au fost ţinuţi 
sub observaţie medicală câteva zile. Unul dintre medicii 

care i-a tratat, a declarat că a fost şi el martor la încăierare, 
deoarece la ora respectivă tocmai se întorcea, pe acolo, de 
la o chemare nocturnă făcută de un bolnav. 

În seara zilei de 21 august 1955, un fermier din 
Kelly-Hopkinsville (Kentucky) a zărit aterizând un OZN. 
Povestind acasă cele întâmplate, a fost luat bineînţeles 
peste picior. Nu a trecut însă nici un ceas și, la lătratul 
violent al câinilor din: curte, locatarii ieșiţi din casă au 
văzut uluiţi un omuleţ „strălucitor“, cu ochi imenși, care 
se apropia cu braţele ridicate deasupra capului. Dat fiind 
că în astfel de situaţii obiceiul locului este ca prima dată 
să se tragă și apoi să se pună întrebări, în momentul în 
care arătarea a ajuns la 20 metri de casă, doi fermieri au 
tras simultan, unul cu o carabină de calibrul 22, celălalt cu 
o armă de vânătoare. S-a auzit un zgomot „ca și când s-ar 
fi tras într-o găleată“, după care vizitatorul s-a răsucit 
brusc și a dispărut în întuneric. Curând o altă arătare 
similară a apărut la una dintre ferestre și, evident, s-a tras 
și asupra ei. leşind să vadă dacă l-au omorât pe intrus, 
locatarii au apucat să vadă o mână cu gheare atârnând de 
pe acoperiș şi o altă creatură cățărată pe un copac din 
apropiere, cât despre victimă, nici o urmă. Drept urmare, 
profund marcați de ineficacitatea armelor în care-și 
puneau de regulă nădejdea, fermierii s-au baricadat în 
casă. Din când în când, vizitatorii apăreau la ferestre. Pe la 
ora 23, terorizați, toți cei 11 locatari ai fermei s-au 
înghesuit în mașini, străbătând cei circa 11 kilometri 
care-i despărțeau de cel mai apropiat post de poliţie. 
Poliţiştii cu care s-au întors pe la miezul nopții au cercetat 
atent întreaga zonă fără să descopere nimic. După câte se 
spune, după plecarea ăcestora arătările au apărut din nou. 
În dimineața următoare, în timp ce bărbaţii erau plecaţi la 
lucru, un investigator OZN. foarte prompt, a luat un 
interviu amănunțit femeilor din fermă, reluând apoi 
întrebările cu bărbaţii proaspăt întorși seara de la treburile 

lor. Toate descrierile concordau până la cele mai mici 
amănunte. Un portret robot al creaturilor îi înfățișa cu 
capul rotund, cu ochii ca niște farfurii, așezați la marginea 
înălțimii feţei, la circa 15 centimetri unul de celălalt, cheli, 
cu braţele de două ori mai lungi decât picioarele și cu 
mâini butucănoase. 

La 18 aprilie 1961 (deci la numai șase zile după zborul 
istoric al lui I. Gagarin), un instalator din Eagle River 
Wisconsin) a văzut un obiect discoidal argintiu, „ca două 
lighene imense puse față în faţă“, plutind la 10-20 cm de 
sol. Când s-a apropiat, într-o latură a obiectului s-a 
deschis o trapă prin care martorul a zărit trei „umanoizi“ 
înalți de circa 1,5 metri, cu păr negru, faţa smeadă și spână 
și o alură tinerească. Unul dintre ei a întins cu ambele 
mâini un vas argintiu, cerându-i martorului prin semne 
să-l umple cu apă, ceea ce acesta a și făcut. Înainte ca 
OZN-ul să-și ia zborul spre cer, a primit în schimb patru 
prăjituri plate și perforate pe care umanoizii tocmai le 
preparaseră. Martorul a gustat una dintre prăjituri, 
declarând că avea un gust ca de carton. Ulterior, supusă 
analizei de către specialiștii universităţii din Evanston, 
prăjitura s-a dovedit a fi făcută din făină, zahăr și grăsime. 

Cu ocazia întâlnirilor de gradul III se petrec și alte 
bizarerii. 

În ziua de 24 aprilie 1964, la ora 10 dimineaţa, un 
fermier din valea Newark (statul New York) a găsit 
într-un câmp de .lucernă doi omuleți (circa 1,2 metri) 
îmbrăcaţi în combinezoane fără cusătură și cu un soi de 
glugi pe cap, coborâţi după toate aparențele dintr-un 
obiect în formă de ou, lung de vreo 6 metri şi lat de 4,5 
metri. Omuleţii culegeau mostre de iarbă și lucernă și 
păreau cât se poate de prietenoși. Au povestit martorului, 
într-o engleză impecabilă, că vin de pe... Marte. Întrucât 
„ei“ se hrănesc numai cu aer, cunosc foarte puţine despre 
agricultură și doresc să se informeze. Au mai cerut ca 

fermierul să le dea și un sac cu îngrășăminte chimice. 
După ce „marţienii“ au decolat cu „oul“, fermierul a adus 
la locul cu pricina un astfel de sac; acesta a dispărut până 
a doua zi, „neîndoielnic“ luat de către cei doi omuleți... 
Cel puţin așa susține martorul. 

În aceeaşi seară, în apropierea localității Socorro (New 
Mexico) un poliţist a observat într-o luncă un obiect oval 
sprijinit pe patru picioare. Alături se aflau doi adolescenţi 
sau poate adulţi foarte scunzi, purtând o îmbrăcăminte bej. 
Când polițistul a coborât din automobilul său, cei doi s-au 
urcat grăbiţi î în obiectul neidentificat care şi-a luat zborul 
cu un zgomot asurzitor. Împreună cu un alt poliţist care a 
sosit în ajutor, au examinat locul aterizării, găsind patru 
zone În care iarba era arsă. Revenind în zilele următoare, 
împreună și cu alte persoane, în trei locuri s-au identificat 
şi fotografiat și urme ale picioarelor straniului obiect. 


STUDIU DE CAZ PE VALEA RÂULUI HUDSON 


Exemplele de mai sus, disparate şi aparent absurde, 
pot crea cititorului impresia unui mozaic pestrit, fiecare 
istorioară în parte fiind susceptibilă să fie pusă, separat, 
sub semnul întrebării. Pentru a înțelege însă mai bine 
proporțiile fenomenului, credem că este util să examinăm, 
în rezumat, și ansamblul rapoartelor provenite dintr-o 
perioadă recentă, bine circumscrisă în timp și spaţiu. 
Drept ghid vom alege cartea, deja menţionată, „Night 
Siege; The Hudson Valley UFO Sightings“, având drept 
autori pe prestigiosul profesor J. A. Hynek, astronomul 
Ph. Imbrogno și ziaristul B. Pratt, un timp redactor la 
„MUFON UFO Journal“. 

Timp de cinci ani, între 1982 și 1987, într-o zonă din 
valea fluviului Hudson, în jurul graniței dintre statele 
New York și Connecticut, observaţiile n-au contenit, 

anchetatorii reuşind să adune asupra lor peste 5 mii 
rapoarte, numai de la persoane care prezentau toate 
garanţiile credibilităţii. Pentru început, cităm pe scurt 
câteva dintre acestea. 

J. Cook, inginer, proiectant de aparatură. biomedicală, 
mai ales de instrumente cu laser utilizate în chirurgie, în 
noaptea de 28.10.1983 se întorcea cu automobilul spre 
locuința sa din Mahopac (New York). Observând niște 
lumini neobişnuite ` printre copaci a oprit mașina 
apropiindu-se de locul cu pricina pe jos. Dintr-odată a 
zărit, la vreo 60 metri de el, plutind foarte aproape de 
suprafața unui iaz, un obiect triunghiular întunecat, lung 
de cel puţin 30 metri împodobit cu 9 lumini colorate roșu 
închis. Cooke lucrase înainte timp de patru ani și în 
industria aeronautică, dar, așa cum a declarat, obiectul din 
faţa lui nu semăna cu nimic cunoscut. Părea că „sondează“ 
apa cu un soi de „lumină solidă“ având culoarea metalului 
încins. De câte ori trecea o mașină pe șosea luminile se 
stingeau ca apoi să se aprindă din nou. Martorul a stat să 
privească circa 10-15 minute, până ce obiectul s-a ridicat 
brusc și zburând oblic a dispărut din raza sa vizuală. 
Singura ipoteză care i-a venit în minte inginerului a fost că 
s-a aflat față în față cu un dispozitiv experimental secret 
aparținând probabil armatei. 

În noaptea de Anul Nou 1983, un fost ofițer de poliție 
din New York, proaspăt mutat într-o căsuţă din localitatea 
Kent (New York), a zărit pe cer, relativ aproape de sol, un 
grup de lumini foarte strălucitoare, unele roşii, altele 
verzi, altele albe. În prima clipă s-a gândit că e un avion 
mare aflat în dificultate, și-a dat seama însă imediat că 
obiectul se mișca mult prea încet pentru a fi avion. A 
intrat în casă după aparatul de filmat. Când a ieșit și a 
început să filmeze, luminile se găseau la circa 150 metri 
deasupra casei, însoțite de un zumzăit ca de uzină 
îndepărtată. Erau vreo 15 surse colorate legate aparent 

printr-o structură invizibilă și formând un V foarte larg. 
Peste câteva secunde luminile colorate s-au stins și s-au 
aprins alte trei, albe, așezate în triunghi, atât de 
strălucitoare încât totul în jur se vedea ca ziua. După circa 
cinci secunde şi aceste lumini s-au stins, ca să reapară din 
nou cele colorate de la început. Obiectul (sau formația?) 
şi-a continuat drumul lent, dispărând la puţin timp după 
aceea îndărătul coroanei unor copaci din apropiere. 

În aceeași noapte, un șef de depozit, de 55 ani, numit 
E. Hansen, a văzut, în timp ce se afla la volanul 
automobilului său, ceva ce părea un elicopter „măturând“ 
șoseaua cu un far ca şi cum ar căuta un loc de aterizare. 
Era însă curios că nu se auzea nici un zgomot. Când farul 
s-a stins, martorul și-a dat seama că la treizeci de metri 
deasupra șoselei se află un soi de „aripă“ sau „bumerang“ 
ornat cu luminiţe care se aprindeau $ şi se stingeau periodic. 
Îndărătul acestei „aripi“ se zăreau vag o „coadă“ 
întunecată triunghiulară. Obiectul era atât de mare încât 
acoperea cerul în întregime şi se apropia învăluindu-l pe 
Hansen cu lumina sa, în timp ce el claxona și tipa frenetic, 
încercând să ţină agresorul la distanță. Celor care au 
investigat ulterior cazul, martorul le-a spus de mai multe 
ori că a avut la un moment dat impresia acută că „un soi. 
de voce“ îi spunea să nu-i fie frică. La scurt timp după 
aceasta, lumina s-a stins şi obiectul şi-a luat zborul. 

În seara zilei de 17 martie 1983, se pare că acelaşi 
obiect a fost văzut de un mare număr de persoane. Linda 
Nicoletti, din Brewster (New York), zărindu-l pe fereastră, 
a avut impresia pentru o clipă că un avion, aterizând 
forțat, se va zdrobi de casa ei. Și-a dat seama însă imediat 
că obiectul se apropia mult prea încet şi fără a face nici un 
zgomot. A observat apoi că el se întoarce în unghi drept și 
se îndreaptă spre casa unui vecin — D. Sant. O serie de alți 
vecini, ca și persoane coborîte din automobilele oprite pe 
acostamentul autostrăzii 1-84 care trece prin apropiere, 

urmăreau, de asemenea, obiectul. Linda a sunat postul de 
poliție, de unde i s-a răspuns că s-au primit deja 
numeroase telefoane în acest sens, iar șeriful local 
urmărește și el obiectul. D. Sant, în depoziţia sa făcută în 
mod independent, a declarat că întorcându-se acasă a 
văzut obiectul plutind deasupra curţii sale, la circa 15 
metri de casă, aproape la nivelul acoperișului. Era lung de 
vreo 40 metri, având forma unui V cu vârful îndreptat spre 
pământ și era ornat de la un cap la altul cu numeroase 
lumini, în principal roșii şi verzi. Obiectul s-a deplasat 
apoi spre autostrada I-84 oprindu-se la vreo șase metri 
deasupra unui camion care staţiona. Traficul pe șosea se 
blocase, cei din automobile urmărind cu toţii straniul 
fenomen. După câtva timp obiectul s-a întors revenind 
din nou spre D. Sant, oprindu-se cu vreo cinci metri mai 
sus de vârful stâlpului de telefon din fața casei, 
deplasându-se apoi deasupra coroanei unor copaci din 
preajmă. Martorul, împreună cu tatăl său, au urmărit 
obiectul în total circa 15-20 minute, până ce acesta s-a 
înălțat cu viteza unui dirijabil şi a dispărut. Graţie unor 
declaraţii apărute în presă și a unui anunţ publicat de 
echipa de investigatori într-un ziar local, s-au putut 
corobora mai multe mărturii privind evenimentul. De 
pildă, un șofer de camion de pe autostrada I-84 declara că 
în timp ce obiectul a trecut aproape deasupra capului său, 
a putut observa o structură semănând cu o reţea de tevi 
care lega între ele luminiţele. Şoferul poseda și un permis 
pentru pilotaj, conducând ocazional și avioane particulare; 
era prin urmare familiarizat cu diverse tipuri de vehicule 
aeriene. Totuși, așa cum a declarat, obiectul cu pricina nu 
semăna cu nimic cunoscut. Alte mărturii au completat 
observaţiile de mai sus sau au adăugat la ele elemente 
inedite. De pildă, la un sfert de oră după dispariţia 
obiectului, straniul OZN a fost văzut în Danbury, la circa 
10 km spre est, de către un inginer electrotehnician, 

împreună cu nevasta lui. Ei au crezut în primul moment că 
au de-a face cu avioane zburând în formaţie foarte strânsă, 
înțelegând însă imediat că ipoteza aceasta nu putea sta în 
picioare. 

Peste o săptămână, în seara zilei de 24 martie 1983, 
obiectul în formă de bumerang a reapărut. Din -cele circa 
300 apeluri telefonice primite s-a dedus că mai multe mii 
de persoane au fost de astă dată martore evenimentului, 
majoritatea în comitatele Westchester și Putnam (New 
York). Mai mulți observatori au declarat că au zărit 
obiectul la mare distanţă, ca în clipa următoare el să 
staționeze deja alături. Un alt aspect derutant a fost că 
obiectul părea să fi fost văzut concomitent, timp de zeci 
de minute, de două mari grupuri de martori, aflate la circa 
25 kilometri unul de altul, ceea ce sugera posibilitatea 
existenței a două obiecte similare. Un astfel de obiect s-a 
oprit deasupra centrului orașului Yorktown, a făcut o 
întoarcere de 180°, după care a plecat alene, urmărit de 
privirile isterizate ale locuitorilor. Acelaşi obiect, sau altul 
similar, a produs o busculadă între mașinile de pe șoseaua 
Taconic Parkway plutind fără zgomot şi țâșnind din când 
în când câte un facicul de lumină strălucitoare asupra 
unuia sau altuia dintre automobile. Un martor descria 
obiectul ca triunghiular, având 30-40 de lumini numai 
de-a lungul spatelui. Un alt martor declara — „dacă există 
ceva care să poată fi numit oraș zburător, atunci acest 
obiect era un oraș zburător. Nu era un aparat obișnuit. 
Era imens“. Un meteorolog de la Naţional Weather 
Corporation, având o experiență de peste 20 de ani și 
familiarizat cu cele mai diferite aparate de zbor, declara că 
apreciază că obiectul avea dimensiunile unui portavion. 
Preşedintele companiei de informatică „International 
Information Services Limited“ din Greenwich (Connec- 
ticut), bun cunoscător și al aparatelor de zbor întrucât 
lucrase mai înainte în domeniul sistemelor electronice 


63 


destinate securităţii traficului aerian, a văzut obiectul 
în patru rânduri. Prima dată l-a impresionat cel mai 
mult faptul că „apariţia“ era enormă și nu făcea nici un 
zgomot. Ulterior, reîntâlnind obiectul într-un loc liniștit, a 
sesizat un zbârnâit, ca cel pe care-l face motorul unui 
avion de foarte mici dimensiuni sau un motor de barcă la 
relanti. 

În seara zilei de 12 iulie 1984, în Ridgefield (Con- 
necticut), M. Cobelli și mama lui au urmărit timp de un 
sfert de oră sau douăzeci de minute o coroană ovală 
formată din mai multe lumini, poate un cerc văzut dintr-o 
parte. Luminile își schimbau periodic culoarea între alb și 
albastru. Curând a apărut, dinspre est, și o altă lumină — 
roșie — îndreptându-se direct către cercul văzut iniţial. La 
început martorii au crezut că e un avion; când însă 
obiectul s-a apropiat suficient de mult, luminile cercului 
s-au schimbat brusc în aceeași nuanţă de roșu și s-au întors 
din mersul lor de până atunci, ca pentru a urma lumina 
solitară, dispărând apoi împreună, fără grabă, îndărătul 
coroanelor unor copaci. În timpul cât a durat observaţia, 
martorii au declarat că au zărit câteva avioane, acestea 
erau însă cu totul altfel luminate și se mișcau de două-trei 
ori mai repede decât OZN-urile. Despărțirea unei lumini 
din „formaţie“ a fost raportată și de B. Sockey, posesorul 
unui doctorat în filozofia ştiinţelor naturii. Așa cum scrie, 
a văzut obiectul de la circa 600 metri, în Lake Peekskill, 
comitatul Putnam: era un cerc de lumini care părea că stă 
cu muchia către observator. La un moment dat, o lumină 
albă s-a dezlipit de cerc, îndepărtându-se la o distanță 
egală cu de trei ori diametrul formaţiei... 

În noaptea de 24 iulie 1984, doisprezece polițiști, care 
păzeau complexul de reactoare nucleare de la Indian Point 
(New York), pe fluviul Hudson, au urmărit mai mult timp 
evoluţia unui obiect, aparent solid, mare „cât trei terenuri 
de fotbal“, semănând cu un cornet de înghețată, în formă 

de V, împodobit cu opt lumini foarte strălucitoare 
îndărătul cărora se zărea o structură întunecată având două 
adâncituri emisferice. Obiectul staționa sau se mișca 
foarte încet, poate cu circa 15 km/oră, în condiţiile unui 
vânt destul de puternic, atingând uneori 40-50 km/oră. 
Timp de zece minute, OZN-ul s-a oprit deasupra turnului 
de răcire al reactorului numărul trei, singurul care era 
în funcţie la momentul respectiv. Legislaţia interzice 
aparatelor de zbor o apropiere mai mare de 300 metri de 
acest complex; în plus, aşa cum au declarat ulterior 
polițiștii intervievaţi, în momentul apariţiei straniului 
obiect s-a blocat întregul sistem de alarmă, inclusiv 
calculatoarele care controlează securitatea și comunicațiile 
complexului. În aceste condiții, comandantul pazei a cerut 
unui oficiu al Gărzii Naţionale a statului New York să 
încerce să identifice aparatul de zbor. După ce i s-a 
răspuns că identificarea este imposibilă, comandantul a 
cerut trimiterea unui elicopter militar pentru a dobori 
intrusul, fiind el însuşi pe punctul de a ordona poliţiştilor 
din pază deschiderea focului. Înainte însă ca ostilitățile să 
înceapă, obiectul neidentificat s-a pus în mișcare, părăsind 
alene teritoriul complexului. In ciuda faptului că 
incidentul a fost urmărit de numeroşi martori, inclusiv de 
numeroși lucrători de la reactor, oficialitățile au declarat 
ulterior că nu s-a întâmplat nimic deosebit. Benzile audio 
şi video care înregistrează în permanentă situația în câteva 
puncte cheie și care se păstrează în mod normal o perioadă 
de timp, au fost declarate inaccesibile pentru orice 
consultare. Ulterior conducerea uzinei a declarat că 
incidentul a fost o farsă și că poliția statului New York a 
arestat patru piloți ai unor avioane CESNA găsiţi vinovaţi. 
Anchetatorii din partea autorilor cărţii citate au apelat 
imediat la oficialitățile poliţiei, descoperind că nu avusese 
loc nici o arestare de felul acesta, cazul rămânând 
neelucidat. O parte dintre paznicii complexului au declarat 

că mai văzuseră un obiect similar și înainte, în noaptea de 
14 iunie 1984, staționând deasupra unui alt complex 
nuclear aflat în vecinătate. 

Considerăm că, pentru moment, exemplele citate dau 
o imagine satisfăcătoare asupra fenomenului. Menţionăm, 
în încheierea lor, doar faptul că înșiși autorii cărţii, în 
timpul investigaţiilor efectuate, au avut ocazia să vadă, la 
5 octombrie 1984 şi apoi la 21 martie 1985, una dintre 
versiunile straniului obiect. La prima întâlnire el părea să 
semene cu un carusel de bâlci, cu șase lumini aşezate, la 
distanțe egale, pe o structură circulară, vizibilă foarte slab, 
care se învârtea culcându-se uneori pe o parte. Dorind să-l 
vadă mai bine, observatorii și-au schimbat locul, scăpând 
obiectul din vedere pentru câteva clipe. Acest răstimp 
extrem de scurt a fost suficient pentru ca OZN-ul să 
dispară fără urmă. 

Analizând circa 100 de rapoarte primite în urma 
observaţiilor din 17 martie 1983, s-a constatat că 57% din 
martori văzuseră un obiect în formă de V, iar 43% un 
obiect în formă de bumerang. Dimensiunile OZN-ului au 
fost apreciate și ele în mod diferit: sub 30 metri (36%), 
între 30 și 90 metri (57%) sau mai mari de 90 metri (7%). 
Majoritatea persoanelor au văzut simultan lumini roșii, 
albe, albastre și verzi, care păreau unite printr-o structură 
întunecoasă, aparent metalică. Peste 58% din observatori au 
văzut zece lumini sau mai multe, 21% opt lumini, restul 
șase sau mai puţine. 78% din persoane au observat obiectul 
staționând nemișcat în aer, iar 29% l-au văzut mișcându-se 
când foarte încet când foarte repede. Jumătate din martori 
au urmărit obiectul timp de peste zece minute; nici o 
observaţie n-a durat sub două minute. Dintre autorii 
rapoartelor 43% n-au auzit în acest răstimp nici un zgomot 
iar 50% doar un zumzet slab. Alte 150 de rapoarte asupra 
observaţiilor din 24 martie 1983, precum şi o serie de 
rapoarte privind observații din perioada dintre lunile 
aprilie și octombrie 1983 au dus la cifre asemănătoare. 

Observațiile din 12 iulie 1984 au fost urmate de un 
număr foarte mare de rapoarte; dintre acestea anchetatorii 
au reținut 200, având drept criteriu pregătirea martorilor și 
calitatea observaţiilor. Aceste rapoarte provin, așadar în 
principal din partea unor oameni de știință, ingineri, piloţi 
de avioane, ofițeri de poliţie, reporteri, medici, jurişti, 
profesori etc. Au fost incluse și zece persoane fără o 
pregătire profesională specială, dar care au dovedit un 
excelent spirit de observaţie. Martorii au declarat că au 
văzut un obiect circular (70%) sau în formă de semicerc 
ori bumerang (12%). Unii au zărit un V (8%) sau un 
triunghi (10%). Diametrul a fost estimat la peste 90 metri 
(77%), sau între 30 și 90 metri (23%). Numărul de lumini 
a fost între cinci și șapte (56%) sau între zece şi 
cincisprezece (28%) ori chiar mai multe (13%). Culorile 
au prezentat o varietate mai mare fiind sau numai albe 
(34%), sau albe și roșii (18%), albe, roşii şi verzi (12%), 
albe, roşii, portocalii, albastre (12%), albe şi albastre (6%) 
etc. Trei sferturi din martori n-au auzit nici un sunet. Între 
lumini nu se mai zărea nimic (60%) sau se zărea o 
structură întunecată (40%). Obiectul se mişca mai încet 
(87%) sau mai repede decât un avion (3%) sau foarte încet 
și apoi foarte repede (10%). El a fost văzut şi staționând 
nemișcat (42%). Timpul de observare a fost în general de 
peste cinci minute (70%) dar în toate cazurile de cel puţin 
un minut. 

Observațiile de pe valea fluviului Hudson s-au făcut în 
covârșitoarea lor majoritate noaptea, dar în câteva rânduri 
s-au raportat și observaţii diurne asupra unui obiect de o 
formă asemănătoare, văzut însă la o înălțime de peste 
1 500 metri. 

Zeci de persoane au încercat să fotografieze sau să 
filmeze straniile apariţii, dar cele mai multe clișee s-au 
dovedit la developare complet voalate, iar altele arătau 
doar pete sau dâre luminoase în care nu se putea 

recunoaște obiectul bbservat vizual. Cu unele excepţii 
rezultate similare s-au obţinut și în cazul înregistrărilor 
video. Una dintre înregistrările mai norocoase a fost cea 
realizată la 24 iulie 1984, de B. Pozzuoli, vicepreședintele 
unei firme importante specializată în electronică din New 
York City. Înregistrarea, cu o durată de câteva minute, 
înfățișa un obiect care putea fi un disc având pe 
circumferință șase lumini strălucitoare așezate la distanțe 
egale. La un moment dat obiectul a dispărut pentru trei 
secunde îndărătul unui pin. Când a reapărut pe imagine, 
configurația era complet diferită. Lumini multicolore se 
roteau în jurul discului, iar o lumină roșie apăruse alături, la 
o oarecare distanță. Cu același aparat fuseseră făcute, cu o 
altă ocazie, și înregistrări ale unor formaţii de avioane care 
zburau noaptea. Diferenţa era izbitoare. Înregistrarea video 
a OZN-ului a fost analizată la Universitatea West. Coast 
(California), fără a se putea găsi vreo explicaţie 
fenomenului sau vreo urmă de contrafacere. În 1985, o 
companie de televiziune care dorea să realizeze emisiuni 
asupra observaţiilor din zonă a expediat banda la Jet 
Propulsion Laboratory din Pasadena (California), unde 
imaginile au fost prelucrate cu aceleași calculatoare și de 
către aceiași experți care au realizat fantastica operaţie de 
„curățare“ a imaginilor recepționate prin sondele Viking și 
Voyager din lumea planetelor Marte, Jupiter, Saturn, 
Uranus şi ulterior Neptun. Drept rezultat a fost atestat încă 
o dată că obiectul nu poate fi identificat cu nimic cunoscut. 

Un alt obiect, în formă de cruce luminoasă, a fost 
înregistrat la 22 iunie 1984, lângă Montrose (comitatul 
Westchester; New York) de către J. Bova, proprietarul 
unui mic magazin de închiriat obiecte video. Banda a fost 
examinată de un expert în fizică, electronică și sisteme de 
ghidare, angajat în momentul respectiv drept consultant în 
cadrul unor organisme guvernamentale. După urmărirea 
înregistrării la diverse viteze, apoi cadru cu cadru, 

concluziile sale au fost: relația reciprocă a luminilor nu a 
suferit nici o schimbare, ceea ce excludea ipoteza unei 
formaţii, de pildă, de avioane. În același sens pleda și 
stabilitatea mișcărilor, luminile foarte puternice, ca de 
altfel şi periculozitatea zborului în astfel de formaţii 
pentru indiferent ce tip de avion. De altfel, Agenţia 
Aeronautică Federală a confirmat că în noaptea respectivă 
nici un fel de formaţii n-au efectuat zboruri în zona văii 
fluviului Hudson. 

În ciuda a ceea ce s-a obişnuit să creadă marele public, 
OZN-urile în formă de V, de bumerang, de cornet de 
îngheţată sau chiar de diamant sunt semnalate din ce în ce 
mai des, devenind forma „predilectă“ de pe la mijlocul 
anilor '70 încoace, depășind, în frecvența semnalărilor, 
clasicele „discuri“ sau „trabucuri“. Ele au fost însă obser- 
vate și înainte. Astfel, în cursul lunilor august și sep- 
tembrie 1951 sute de persoane din Texas și New Mexico 
au raportat în mod independent că au văzut o formaţie de 
lumini albăstrui sugerând un obiect uriaș în formă de 
aripă, în „V“, sau de bumerang, trecând, fără cel mai mic 
zgomot la o înălțime de 250-300 metri deasupra caselor: 
O fotografie, des reprodusă, realizată la Lubbock (Texas) 
la 31 august 1951 arată clar 18 obiecte circulare lumi- 
noase, așezate într-o configurație ordonată, aparent prinse 
de două laturi ale unui „V“ foarte deschis. Negativele au 
fost examinate de nenumărate ori de către specialiști care 
au confirmat că nu se punea problema unui trucaj. 
Autenticitatea imaginii a fost confirmată de altfel şi de 
zecile de martori care au văzut obiectul (sau formaţia de 
obiecte) în aceeași seară. Nu s-a găsit nici o explicaţie 
satisfăcătoare a fenomenului. Unii au încercat să sugereze 
că ar fi putut fi nişte lămpi cu vapori de mercur, ridicate în 
văzduh printr-un procedeu oarecare; alții au vorbit chiar 
de lumini reflectate pe un stol de păsări. Argumentele lor 
n-au reușit să convingă însă practic pe nimeni. 

Un obiect asemănător a fost văzut în 27 octombrie 
1975 deasupra depozitului de arme nucleare de la baza 
forțelor aeriene din Loring (Maine). În mai 1977, cinci 
poliţişti din Memphis (Tennessee) au raportat în mod 
independent că au zărit un obiect triunghiular de dimen- 
siunile unui teren de fotbal. Când unul dintre polițiști a 
încercat să-l examineze mai bine utilizând în acest scop 
luneta puștii sale, obiectul a dispărut în două secunde 
dincolo de orizont. Un OZN de același tip a fost văzut de 
cel puţin șase persoane din Plymouth (New Hampshire) la 
23 noiembrie 1977, apoi de un mare număr de persoane 
între care poliţişti, funcţionari publici, oameni de știință 
etc. În seara zilei de 15 decembrie 1977, pe o distanță de 
circa 40 km de-a lungul comitatului Carroll (Arkansas). 
Alte 15 rapoarte similare datează din 1978 şi 12 din 1979. 
La sfârşitul anului 1980 și începutul lui 1981 au existat 
mai multe rapoarte de același fel venite din Arizona de 
est. La 18 noiembrie sute de persoane au văzut, timp de 
patru ore, un obiect mare, triunghiular deplasându-se pe o 
distanță de aproape 100 de kilometri între localitățile 
Kirkswille şi Trenton (Missouri). Și exemplele pot con- 
tinua. De asemenea, putem menţiona că, dacă în zona văii 
Hudşon de care ne-am ocupat numărul de semnalări s-a 
redus simțitor după 1986, în anii următori au mai existat 
rapoarte privind obiecte de același tip dintr-o arie de cel 
puţin 3 500 km lungime. 

Ce ar putea fi totuşi acest obiect (sau această formaţie 
de obiecte)? 

Aşa cum am mai menţionat, prima ipoteză emisă 
oficial a fost cea a unei formaţii de avioane ușoare. 
Aparatele de felul acesta nu se pot însă opri nemișcat 
deasupra unui punct și fac un zgomot destul de mare. 
Apoi, nici un aviator, dară-mi-te un grup nu și-ar fi riscat 
licența de zbor încălcând zone interzise cum ar fi reactorul 

de la Indian Point, ori aprinzând şi stingând luminile 
anapoda, contrar reglementărilor internaționale obligatorii. 
Pe de altă parte, obiectul a fost văzut pe o arie mult mai 
întinsă decât ar fi putut acoperi o astfel de formaţie, în 
cadrul unor zboruri nocturne, obiectul a fost văzut și în 
nopţi cu vânt puternic dar care părea că nu-l afectează, în 
timp ce se știe, pe un astfel de vânt avioanele uşoare 
nu pot zbura în siguranță. În sfârșit, foarte mulţi martori 
au văzut „o masă uriașă întunecată“ îndărătul luminilor, 
ceea ce ar complica dacă nu cumva ar exclude ideea 
formației. 

- În zona şi în perioada respectivă au existat, desigur, 
multe zboruri de avioane şi elicoptere, inclusiv în 
formații. N-a existat însă nici un moment vreo dificultate 
în a le identifica sau vreo posibilitate de a le confunda cu 
OZN-urile semnalate. 

O altă ipoteză viza aparate de zbor militare 
experimentale. Se ştie însă că zborurile în formaţii atât de 
strânse sunt o adevărată sinucidere, chiar și pentru 
aparatele dotate cu cele mai sofisticate calculatoare. În 
plus, nimeni n-ar fi fost în stare să spună cam ce fel de 
aparate ar fi fost capabile de performanţele raportate. De 
pildă nici un supersonic nu poate să dispară dincolo de 
orizont în numai două secunde. La fel ca şi în cazul 
avioanelor ușoare, s-a răspândit la un moment ‘dat zvonul 
că „făptașii“ ar fi utilizat avioane militare de la o bază de 
lângă Newburg (comitatul Dutchess, New York). Aceste 
zvonuri au fost însă dezminţite prompt chiar de 
oficialităţile militare respective. 

Una dintre ipotezele plauzibile a fost cea după care 
obiectul era un dirijabil, împodobit cu lumini multicolore 
de către un amator de farse. Doar un dirijabil ar fi fost în 
stare să se miște atât de încet, ori să plutească nemișcat, 
având în același timp şi mărimea unui „teren de fotbal“. 

Unii au sugerat chiar că putea fi un dirijabil de un tip 
special, fără călători, constând dintr-o structură ultra- 
ușoară, învelită în plastic transparent, purtând lămpi și 
un motor silențios comandate de la sol. Principalele 
contraargumente erau că obiectul se mișca totuși uncori și 
foarte repede. Apoi un dirijabil nu poate staţiona deasupra 
unui punct ori să plutească alene în condiţiile unui vânt 
care atingea în momentul rafaielor 50 km/oră. În plus, au 
fost verificate toate organizațiile civile și militare care 
puteau poseda un dirijabil, obținându-se asigurarea că în 
perioada observaţiilor n-a existat în zonă nici un aparat de 
felul acesta. În sfârșit, un dirijabil n-ar fi scăpat 
nenumăraţilor controlori de zbor de la rețeaua deasă de 
aeroporturi din regiune. Și unde ar fi putut staționa un 
astfel de colos între două „bântuiri“ nocturne? Zona fiirid 
foarte dens populată, ar fi fost practic imposibil să i se 
găsească un ascunziș de nedescoperit. 

Ipotezei după care obiectul era un vehicul militar 
ultrasecret i se mai poate răspunde cu întrebarea pusă și 
de autorii cărţii menţionate — de ce s-ar mai cheltui în 
acest caz atâţia bani pe bombardiere când acest aparat este 
tot ce şi-ar putea dori mai eficace cei de la forțele aeriene? 
Şi de ce de atâta timp ele continuă să rămână „expe- 
rimentale“ și „ultrasecrete“ în ciuda faptului că și-au 
demonstrat cu prisosință calitățile? 

De dragul insolitului, menţionăm că unii au sugerat că 
obiectul ar fi o imensă proiecție holografică. Această 
ipoteză ar fi singura care ar explica într-adevăr mișcarea 
când înceată, când ultrarapidă, ca și lipsa zgomotului. 
Numai că la ora actuală nimeni nu știe să facă decât 
holograme mici, monocrome, plasate în incinte închise, 
nicidecum proiecţii de dimensiunile unui teren de fotbal 
plutind încolo și încoace deasupra capetelor a sute de 
privitori. 

Ipoteza cea mai des evocată a fost cea a farsei. 
Într-adevăr, în aceeași perioadă, un grup de piloți de la 
aeroportul Stormville (comitatul Dutchess) au încercat să 
imite OZN-ul despre care începuseră să se răspândească 
rapoartele. Ei n-au reuşit să inducă însă în eroare pe 
nimeni în afara câtorva copii. Totuși versiunea oficială, 
susținută în final de Administraţia Aviatică Federală 
(AAF), a fost că întreaga suită de observaţii a fost 
provocată de zborurile neautorizate ale unor amatori de 
şotii. Pentru a sublinia inconsistenţa explicaţiei ajunge să 
menţionăm că, deși timp de trei ani a investigat minuţios 
toate aeroporturile din zonă (era de datoria ei), AAF nu a 
fost în stare să identifice nici vreun făptaș, nici vreun 
aparat care putea lua parte la zborurile incriminate. Este 
semnificativ faptul că la un moment dat, când numărul de 
observaţii fusese deosebit de mare, s-a organizat o 
conferinţă de presă menită să sistematizeze și să faciliteze 
difuzarea informaţiilor disponibile. Deși au fost prezenți 
75 reporteri de la mari ziare cum ar fi: „The New York 
Times“, „The Chicago Tribune“ ori de la companiile de 
televiziune ABC, CBC, NBC şi de la numeroase posturi 
de radio, deși AAF a fost invitată în mod special, ea a 
refuzat să participe, explicând scurt că nu posedă nici o 
evidenţă pe care s-o poată oferi publicului interesat de 
explicaţia fenomenului. 

Merită să menţionăm că cineva a oferit un premiu de 
1 000 dolari celui care ar fi putut da orice informaţie care 
să ducă la elucidarea cazului. Nimeni nu a adus o astfel de 
informaţie. Dacă am admite că a fost totuși o farsă foarte 
bine realizată, de ce nu s-a prezentat oare nimeni, după 
atâţia ani să-și culeagă roadele acțiunii sale, arătându-i cu 
degetul pe toţi cei care au „muşcat“ momeala pe care le-a 
întins-0? 

Nu putem încheia fără o menţiune de.mare greutate. 
Ph. Klass, probabil cel mai acerb şi faimos „demascator“ 

al întregului fenomen OZN, a fost obligat de avalanșa de 
evidente să declare, în numărul din august 1983 al revistei 
OMNI că, după 17 ani de investigaţii, de data aceasta s-ar 
putea să se găsească într-adevăr în fața unui caz 
inexplicabil. 

Şi o ultimă observaţie — printre rapoartele de pe valea 
fluviului Hudson au fost unele și mai stranii decât cele 
reproduse în acest paragraf. Câteva dintre ele vor fi 
evocate în capitolul care urmează. 


ARCANE CEREȘTI? 


ÎNTÂLNIRI DE GRADUL IV 


A 

l seara zilei de 5 noiembrie 1975, 7 muncitori 
forestieri se întorceau, într-o camionetă, spre casele lor din 
localitatea Heber (comitatul Navajo, Arizona — S.U.A.). 
Pe la ora 18,15, trecând printr-o pădure, au zărit într-un 
luminiş, la nici 20 metri, un obiect discoidal, cu diametrul 
de circa 6 metri, grosimea de 3 metri, care plutea la 5-6 
metri de sol. Obiectul era neted, fără îmbinări sau uși, 
luminos, de o culoare galbenă lăptoasă, cu un dom în vârf 
pe care mai târziu unul dintre martori l-a asemuit cu un 
imens bec aprins. Şoferul a oprit camioneta, iar unul 
dintre muncitori — 7. Walton, de 22 ani — a sărit din ea, 
apropiindu-se de obiect în ciuda strigătelor celorlalți 
care-i cereau să se întoarcă. Brusc, o lumină albăstruie îl 
izbeşte peste faţă și piept, doborându-l. Şoferul, îngrozit, 
pornește camioneta, îndepărtându-se în viteză câţiva 
kilometri. Apoi, cuprinși de remușcări, se întorc cu toții 
să-și caute tovarășul. Nici acesta, nici OZN-ul nu mai erau 
însă nicăieri. La ora 19.45, într-o stare jalnică, alertează 
şeriful local și se reîntorc, împreună cu alți câţiva oameni 
în pădure, reluând căutările. La miezul nopţii, descurajați, 
se duc la mama lui Walton să-i povestească incredibila 
întâmplare. 

În zilele următoare căutarea a fost reluată cu 50 
oameni, între care câţiva călări, cu câteva automobile de 
teren și în cele din urmă și cu un elicopter. Nici un succes. 
N-au reușit nici măcar să identifice locul în care au văzut 
OZN-ul după „clasicele“ ramuri rupte, adâncituri în sol, 
pământ ars etc. Între timp poliţia ajunge la concluzia că 
cea mai plauzibilă ipoteză este că Walton a fost omorât 
într-o încăierare cu careva din echipă. Drept urmare este 
adus un „detector de minciuni“ și încep interogatoriile. 
Fiecărui martor i se pun patru întrebări: (1) L-ai rănit sau 
l-ai ucis pe Walton? (2) L-a rănit sau l-a ucis altcineva? 
(3) Cunoşti să fie îngropat undeva? (4) Continui să susţii 
că povestea cu OZN-ul este adevărată? Cei 6 au dat 
răspunsuri concordante, susținând întocmai declaraţia 
inițială. La cinci dintre ei sinceritatea depoziţiei a fost 
susținută și de către detector. 

La 11 noiembrie, Walton reapare, confuz și înfricoşat, 
pe marginea unei șosele nu departe de oraș. Interogat, își 
aduce aminte doar de faptul că după ce lumina l-a izbit în 
faţă s-a trezit în interiorul OZN-ului, culcat sub o lumină 
puternică. Avea dureri puternice în cap și în piept. Nişte 
făpturi cu capul mare şi chel, cu ochi imenși, fără gene și 
sprâncene, cu nasul și urechile, abia schițate, cu o gură 
mică fără buze, îl examinau... 

Intr-o pornire isterică Walton se ridică, îi loveşte pe 
presupușii săi răpitori care, aparent speriaţi, se retrag. 
Eroul nostru pornește să exploreze OZN-ul, ajungând la 
un moment dat într-o încăpere centrală care părea punctul 
de comandă al vehiculului. În scurt timp este luat în 
primire de niște indivizi de data aceasta perfect umani, 
foarte bine făcuți, trei bărbaţi și o femeie, cu părul aspru și 
drept, blond-șaten și ochi căprui-aurii. Părăsește OZN-ul, 
care pare mai mare, şi altul decât cel care l-a răpit. Dar, 
îşi dă seama că acest OZN staţiona de fapt, împreună 
cu altele, într-un mare hangar (în interiorul unei 

„nave-mamă“?). Este condus într-o încăpere din aceeași 
construcţie. Încearcă în tot acest timp să discute cu 
răpitorii săi, dar aceștia se mărginesc doar să zâmbească 
binevoitor, fără a da vreun semn că l-ar înţelege. Este 
întins din nou pe o masă, vrea să riposteze, dar este prins 
ca într-un cleşte și i se pune o mască pe faţă conţinând 
probabil un anestezic... 

Următorul lucru pe care și-l amintește este că zăcea în 
iarba de pe marginea șoselei, nava plutind deasupra, după 
care şi-a luat zborul spre stele. 

În răstimpul absenței sale, Walton a slăbit zece 
kilograme, dar nu arăta ca unul care ar fi rătăcit cinci zile 
prin pădure (fără a fi total exclusă nici această posi- 
bilitate). Interogatoriul a fost reluat și sub hipnoză; 
martorul a reprodus aceeași istorie, cu detalii suplimentare 
de care nu-și aducea aminte în stare trează. Totuși, cu 
toate aceste detalii puse cap la cap nu s-a putut acoperi 
mai mult de câteva ore din cele cinci zile. Și el a fost 
supus probei detectorului de minciuni, chiar în două 
rânduri. Rezultatul a fost o dată pozitiv, a doua oară 
negativ. E bine să nu uităm însă că acest aparat măsoară 
înainte de toate starea emotivă a celui interogat, or, 
povestind întâmplările înfricoşătoare prin care a trecut, 
Walton le retrăia intens. Ancheta a fost reluată mai târziu 
și de alți reprezentanți ai autorităţilor ca şi de specialiști în 
studiul OZN-urilor. Walton și tovarășii săi au reprodus de 
fiecare dată întâmplarea întocmai, refuzând să retracteze 
chiar și cel mai mic detaliu. 

Ulterior, mai mulți specialiști care neagă realitatea 
fenomenului OZN au criticat anumite detalii din modul în 
care s-au desfășurat investigaţiile privind cazul în speţă. 
S-a subliniat că Walton era de mai multă vreme pasionat 
de OZN-uri (el declarase înainte unui prieten că dacă va 
întâlni un OZN nu va ezita să-l examineze îndeaproape), 
că regresia hipnotică nu constituie o dovadă concludentă, 

precum și faptul că unele teste cu detectorul de minciuni 
n-au confirmat istoria. Nu cumva totul a fost doar o 
înscenare abil pusă la punct? Greu de crezut. Psihanalistul 
care a condus examinarea sub hipnoză a declarat că 
„pentru Walton lucrurile s-au petrecut întocmai cum le-a 
povestit“ deși realitatea ar putea fi totuşi alta... 

În special după 1974 se înmulțesc relatările privind 
acest nou gen de „întâlniri apropiate“ , pe care cei aplecaţi 
asupra analizei fenomenului n-au întârziat să-l numească 
întâlniri de gradul IV. În esenţă, rapoartele, din ce în ce 
mai frecvente, vorbesc despre răpiri de oameni efectuate, 
după aparente, de ocupanţii OZN-urilor. Scenariul după 
care se desfășoară aceste răpiri este aproape invariabil, 
ceea ce l-a făcut pe D. Scott-Rogo, autorul cărții „UFO 
Abductions “ (1980) să accentueze că se poate vorbi deja 
de un adevărat „sindrom al răpirilor de către OZN-uri“. 
De multe ori martorul își aduce aminte doar că s-a întâlnit 
cu un OZN după care nu știe ce s-a mai întâmplat cu 
el o bucată de timp. Supus însă hipnozei (sau câteodată 
spontan) el începe să povestească despre niște omuleți 
stranii care l-au momit sau l-au imobilizat, introdu- 
cându-l în „navă“ unde urmează un soi de examinare 
medicală sau chiar o mică operaţie, după care martorului i 
se dă drumul, nu însă înainte de a i se porunci să uite tot 
sau aproape tot. În multe cazuri, după această întâmplare 
martorul va fi vizitat din când în când de arătări 
asemănătoare ocupanților OZN-ului, arătări care au uneori 
capacitatea de a se „materializa“ pur și simplu în casa 
omului. 

Desigur, dincolo de acest scenariu general, întâm- 
plările sunt puternic personalizate de la un caz la altul. 
Pentru o mai bună receptare a fenomenului și spre 
informarea cititorului credem că este util să mai 
reproducem câteva dintre cazurile mai des evocate în 
vasta literatură consacrată subiectului. Lăsăm, desigur, la 

latitudinea spiritului critic al fiecăruia să aprecieze 
credibilitatea lor. 

Dacă ar fi să acceptăm ca adevărată povestea lui 
A. Villas Boas, un fermier brazilian de 23 ani, atunci 
acesta ar putea să fie chiar tatăl unui copil extraterestru. 
Conform depoziţiei sale, făcută doctorului O. Fontes, care 
l-a examinat și l-a tratat ulterior de simptome similare 
celor din boala de iradiaţie, în noaptea de 15.10.1957, pe 
când îşi ara pământul cu tractorul, un obiect luminos în 
formă de ou, lat de 7 metri și lung de peste 10 s-a oprit 
deasupra lui, după care a aterizat alături pe trei picioare 
metalice cu tălpici. Concomitent motorul tractorului s-a 
oprit, iar luminile i s-au stins. Au apărut apoi patru arătări 
în costume spațiale, care l-au apucat şi l-au târât în navă 
urcând pe o scănță. Înăuntru mai erau cinci „umanoizi“ 
cam de un metru cincizeci, cu combinezoane mulate pe 
corp, care se înțelegeau între ei printr-un soi de lătrături. 
Boas a fost dezbrăcat complet, apoi i s-a luat sânge cu un 
aparat care nu producea durere (dr. Fontes a confirmat că 
pe braţul pacientului erau două urme întunecate care ar fi 
putut proveni de la atare operaţie). După aceasta a fost 
aparent drogat, încăperea fiind invadată cu un fum care i-a 
produs greață și vomă. Nu peste mult timp a apărut o 
blondă goală, de circa 1,35 metri, pistruiată și cu faţa 
triunghiulară, care a făcut totul pentru a-l seduce, ceea ce 
în cele din urmă i-a reușit dar, zice el, numai graţie 
drogului. Faptul că toţi „umanoizii“ purtau căști în afara 
blondei l-a făcut pe Boas să afirme că nu este exclus ca 
drogul să-i fi fost destinat și ei. După ce i s-au înapoiat 
hainele, martorul a avut răgazul să examineze interiorul 
navei. Cu această ocazie a remarcat că cupola de deasupra, 
învârtindu-se, făcea un zgomot ca de aspirator de praf. A 
părăsit nava pe aceeași scară pe care urcase, după care 
OZN-ul și-a retras picioarele și a decolat. Intreaga 
aventură s-a desfășurat între orele 1.15 şi 5.30 în zori. 

În noaptea de 19 septembrie 1961, Betty și Barney Hill 
se întorceau cu automobilul dintr-o vacanță petrecută în 
Canada, către locuința lor din Portsmouth (New 
Hampshire). În zona White Mountains un obiect luminos 
care aparent îi urmărea de la distanță de vreo două ore, 
apare brusc în fața lor. Lui Barney (negru) nu-i vine 
în nici un chip să creadă că se află în fața unui OZN 
şi, mai ales, că există OZN-uri. Betty (soţia lui, albă, 
antisegregaţionistă) încearcă să-l convingă de contrariul 
şi-i întinde binoclul pentru ca să examineze mai bine 
obiectul care staționa cam la 30 metri de ei și vreo 20 
metri de sol. Spre surprinderea sa, Barney descoperă că 
obiectul avea două rânduri de geamuri îndărătul cărora 
zăreşte mai multe figuri în mișcare. El, care până acum 
repeta într-una „nu cred, nu cred, e ridicol“, acum tipă 
dintr-odată „vin să pună mâna pe noi!“ Amândoi o rup la 
fugă înapoi în maşină și demarează. Obiectul îi urmăreşte 
îndeaproape. La un moment dat amândoi aud un sunet ca 
de diapazon, după care li se face foarte somn. Își revin 
peste două ore, tot la volanul mașinii, cu 55 kilometri mai 
la sud. Nici unul dintre ei nu-și aducea aminte ce s-a 
întâmplat între timp. Peste câteva zile iau legătura cu 
Comitetul Naţional pentru Investigarea Fenomenelor 
Aeriene (NICAP) din Washington D.C., întocmind un 
raport. La zece zile după incident Betty începe să aibă, 
noapte de noapte, același coșmar. Visează că umanoizi 
îmbrăcaţi în uniforme aparent militare barează drumul 
mașinii lor. Şeful grupului încearcă să-i liniștească, 
spunându-le că nu li se va întâmpla nimic rău. După 
aceasta amândoi sunt duși în navă. Ei i se iau spre analiză 
fire de păr, părţi din unghie, descuamări de pe piele; după 
aceea amândoi sunt conduși înapoi în maşină, permi- 
țându-li-se să plece. Starea sănătății amândurora se 
înrăutățește treptat, între altele și în legătură cu aceste 
coşmaruri. Drept urmare sunt îndrumați către un medic 

psihiatru. Investigațiile încep în ianuarie 1964 prin şedinţe 
de regresie hipnotică. Această metodă, foarte la modă în 
occident, se bazează pe faptul că orice întâmplare cât de 
cât importantă din viață este înregistrată în memoria 
noastră, dar majoritatea acestor amintiri „se îngroapă“ 
foarte repede, dat fiind că nu sunt evocate suficient de des 
pentru a se consolida. Uneori uitarea are drept cauză 
faptul că anumite amintiri sunt penibile pentru subiect și 
anumite instanţe psihice, care vor să ne cruțe, împiedică 
evocarea lor, fără ca subiectul să fie măcar conștient de 
aceasta. Așa cum a arătat însă S. Freud, pe nenumărate 
exemple, foarte multe nume pe care fără vreun motiv 
aparent nu ni le putem reaminti sau cuvinte pe care le 
pronunțăm din greșeală stâlcit ascund îndărătul lor un 
astfel de mecanism de „protecţie“. O întâlnire de gradul 
IV trebuie să fie pentru un individ normal un eveniment 
înfricoşător, traumatizant și penibil, fie și pentru faptul că 
tot ce ştie, toate cunoștințele pe care şi le-a însușit în 
familie ori la școală se opun acceptării lui. Este, deci, 
firesc, până la un punct, ca amintirile legate de astfel de 
întâlniri să fie „înfundate“ în cele mai greu accesibile 
tainițe ale minţii. Deoarece nimeni nu le mai atinge, ele 
pot persista acolo nealterate multă vreme. Prin metoda 
regresiei hipnotice, un psihiatru specialist „adoarme“ 
instanțele care stau de pază în calea evocării acestor 
amintiri, deblocându-le, permițându-le să urce din nou la 
suprafaţa conștiinței. Procedeul este utilizat des în 
descoperirea rădăcinilor ascunse ale unor conflicte 
inconștiente (culpabilitate, blocaje psihice etc.) care duc la 
nevroză, facilitând vindecarea, dar şi în criminalistică sau 
în alte situaţii în care martorii trebuie să-și amintească 
detalii pe care în stare trează nu le mai pot evoca. Așa 
cum arată psihiatrul D. Constantin, dacă prin această 
metodă suntem transportați în clasa l-a, putem reda 
numele pe care le-am uitat de mult al tuturor colegilor de 

abecedar. Putem să ne amintim limbi pe care le-am vorbit 
şi le-am uitat etc. Reveniţi la starea trează, nu ne vom mai 
reaminti cele relevate astfel nici chiar dacă vom asculta 
înregistrarea pe bandă a propriilor noastre relatări făcute 
sub hipnoză. Voința subiectului hipnotizat fiind în bună 
măsură abolită, în această situație el nici nu va putea minţi 
cu intenţie, iar dacă va fi puternic solicitat emoţional, se 
poate trezi. Nu trebuie să ne pripim însă și să credem că 
sub hipnoză nu se pot spune minciuni. Hipnotizantul poate 
debita uneori povești pe de-a-ntregul inventate, văzute de 
el ca în vis, dacă, de pildă, hipnotizatorul îi sugerează că 
lucrurile s-au petrecut, aievea ori dacă cel examinat 
sesizează subconștient că în felul acesta i-ar face o plăcere 
hipnotizatorului. Orice regresie hipnotică trebuie condusă, 
deci, cu maximă precauţie, fapt cunoscut desigur de cei ce 
o aplică. O dată cu înmulţirea rapoartelor, despre „răpiri“ 
făcute de OZN-uri, a apărut în mod firesc ideea utilizării 
acestei metode, bineînțeles numai la martorii care 
consimțeau să coopereze în felul acesta cu investigatorii, 
pentru a elucida ce anume s-a întâmplat de fapt. În esenţă, 
la o astfel de ședință cel hipnotizat dialoghează cu 
medicul, conversaţia fiind înregistrată pe bandă magnetică 
și ţinută secret, pentru a nu influența următoarele şedinţe, 
darea în vileag faţă de cel interogat făcându-se de regulă 
doar atunci când nu se mai pot obţine de la acesta detalii 
suplimentare. 

În cazul Betty şi Barney Hill; după șase luni de ședințe 
de regresie hipnotică, efectuate cu ambii soţi, au fost 
relevate o mulțime de amănunte concordante la cei doi, 
detalii pe care nici unul nici celălalt nu și le reamintea în 
stare trează și care nu au fost făcute cunoscute decât la 
sfârşitul anchetei. În esenţă, sub hipnoză, amândoi au 
povestit o istorie detaliată a celor întâmplate cu ocazia 
întâlnirii cu OZN-ul. Scenele descrise semănau izbitor cu 
cele din coșmarul pe care îl avusese Betty, adăugând însă 

numeroase precizări. Între altele “şi-au amintit că la 
despărţire cel care părea să fie „şeful“, le-a spus că nu-şi 
vor aminti nimic din cele întâmplate. În amănuntele 
povestite de Barney păreau să fie amestecate diverse 
straturi de amintiri: întâmplări din război, teama de rasiști 
etc. Cei care au contestat ulterior validitatea celor 
întâmplate au afirmat că anchetatorii au reţinut în mod 
nepermis din acest amalgam doar ceea ce confirma 
ipoteza lor. În plus, s-a spus, nu s-au luat toate măsurile 
pentru a o împiedica pe Betty să-i sugereze soțului 
anumite detalii. Unul dintre momentele mai interesante 
ale istoriei a fost cel în care Betty a întrebat „șeful“ de 
unde anume sunt veniţi, iar acesta i-a arătat o „hartă 
stelară“, o constelație de o anumită formă pe care ea a fost 
în stare s-o şi reproducă, tot sub efectul hipnozei. Cineva a 
remarcat că un grup de stele, descoperit ulterior 
evenimentului, în apropierea stelei duble Zeta Reticuli (la 
37 ani-lumină de noi), prezintă o configuraţie foarte 
asemănătoare desenului devenit între timp public. Faptul a 
constituit obiectul unor discuții aprinse între investigatorii 
OZN și scepticii comunităţii științifice, aceștia din urmă 
fiind de părere (pe bună dreptate) că pentru orice 
configuraţie imaginată de cineva se poate găsi în 
Universul cunoscut un grup de stele care să-i semene. 
Mult mai târziu s-a făcut public faptul că și Barney 
acuzase manipulări de natură sexuală (recoltare de 
spermă) asupra sa. Ulterior numărul unor semnalări din 
această categorie a crescut constant. 

Pentru a întregi imaginea întâlnirilor de gradul IV mai 
reproducem câteva exemple notorii. C. A. Diaz, chelner în 
orășelul Ingeniero White (Argentina), a fost găsit în 
dimineaţa zilei de 5 ianuarie 1975 pe marginea unei 
şosele, cu smocuri de păr smulse din cap. Dus la un spital, 
într-o localitate aflată la 80 km de locul găsirii sale, dar la 
circa 560 km de domiciliu, Diaz declară în fața a 46 

medici, investigatori de la poliţie și alți specialiști 
interesaţi în elucidarea fenomenului că a fost răpit în 
„seara precedentă de un OZN sferic, cu diametrul de circa 
3 metri. Incidentul s-a petrecut în timp ce Diaz, în- 
torcându-se acasă de la lucru, traversa o gară pustie. O 
lumină l-a orbit şi l-a paralizat, iar după aceasta s-a simţit 
tras în sus și a leșinat. S-a trezit în „navă“, unde au apărut 
trei umanoizi subțiri, cam de 1,70 metri înălțime, cu 
capete mici, netede, fără ochi, nas, gură, urechi sau păr. 
Aveau o piele verde, ca de cauciuc și braţe butucănoase 
prevăzute cu ventuze. Cu aceste ventuze i-au smuls 
sau „supt“, după declaraţia sa, smocuri de păr din cap și 
de pe piept. A leşinat atunci din nou, trezindu-se sub 
soarele dimineţii întins pe iarbă la marginea şoselei; 
îi era greață și i-a venit să vomite. Examinându-i-se 
firele de păr s-a constatat că o parte erau rupte, altă parte 
scoase cu rădăcină cu tot, într-un mod dificil de explicat. 
În afara acestor urme şi a greţii care a persistat câteva zile, 
echipa de medici n-a mai constatat la martor nimic 
anormal. 

Un caz de „răpire“, analizat de D. Scott-Rogo, este cel 
al unei tinere inteligente și atrăgătoare, numită Lori 
Briggs. În 1970, pe când avea doar 16 ani, a avut într-o 
noapte, în apartamentul ei, o primă „întâlnire“, când a 
văzut o arătare foarte albă, cu mâini lungi, ochi verzi și 
luminoși, aproape hipnotici... În vara anului 1975, 
proaspăt licenţiată a Universității (UCLA), împărțea o 
cameră cu o prietenă într-o suburbie din Los Angeles. 
Într-una din nopţi, îngrozită, dă un telefon unei alte 
prietene, zicând că în dormitorul ei au pătruns niște arătări 
albe, iar colega ei de cameră, contrar obiceiului, doarme 
buștean și nu e chip s-o trezească. Prietena o linişteşte, iar 
Lori pleacă să se culce. A doua zi nu mai ţine minte 
aproape nimic. Invitată totuși să încerce să-și reamintească 
ce a făcut-o să fie atât de alarmată, dă răspunsuri confuze, 

din care se înțelege doar că a văzut o lumină foarte 
puternică intrând pe geam dinspre curte, unde nu exista 
nici o sursă de o asemenea intensitate. La sugestii 
repetate acceptă să fie supusă unor şedinţe de regresie 
hipnotică. În această stare povestește că în noaptea cu 
pricina, trezindu-se, s-a văzut înconjurată de niște făpturi 
foarte subțiri, cu capul mare, cu o gaură în loc de gură, 
care i-au organizat un soi de „demonstraţie de forță“ 
arătându-i că sunt capabili să plutească prin aer, să facă 
diverse obiecte din jur să leviteze de parcă şi-ar fi pierdut 
greutatea, apoi o ridică în același mod și pe ea, ducând-o 
într-un OZN care se afla așezat, cu luminile stinse, pe un 
teren dosnic în spatele blocului în care locuia. Intrarea în 
OZN s-a făcut direct... prin pereți; apoi s-a pomenit 
întinsă pe o masă și examinată ca de un tomograf. Are 
impresia că venele și arterele i se transformă într-un soi de 
tuburi prin care circulă un lichid luminos. Apoi i se 
adresează invitaţia să facă o plimbare până la „nava 
mamă“, aflată undeva în jurul Pământului. Lori refuză. 
OZN-nauţii se oferă atunci s-o conducă îndărăt în 
apartament; ca zăreşte o ușiţă și se îndreaptă spre ea, dar i 
se atrage atenţia că e bine să se întoarcă așa cum a venit, 
adică... prin perete... 

Deoarece la un moment dat investigaţiile par să intre 
în impas, cineva are ideea s-o ancheteze şi pe colega de 
cameră, numită Jo Maine. Aceasta declarase de la început 
că a dormit tot timpul și nu-și aduce aminte de absolut 
nimic. Cu atât mai mare a fost surpriza anchetatorilor 
când, sub hipnoză, Jo începe să debiteze o istorie care 
după câteva ședințe se dovedeşte întru totul asemănătoare 
celei culese de la Lori, cu deosebirea că de astă dată 
că, Jo, era persoana examinată în OZN... Intâmplarea este 
cu atât mai stranie cu cât, așa cum se obișnuiește mai 
nou în toate situațiile similare, toate înregistrările pe 
bandă fuseseră ţinute secrete față de ambele prietene. 

Anchetatorii se întrebau dacă nu au comis totuşi vreo 
eroare sugerând involuntar (telepatic?) istoria uneia sau 
ambelor persoane. 

Și în mulţimea de rapoarte din zona Hudson au existat 
unele care se încadrează între întâlnirile de gradul IV. La 
24 marue 1983 o persoană care, dorind anonimatul, a fost 
numită J. Wright, fost ofițer de poliție, a plecat cu o 
mașină de teren, împreună cu doi copii ai unui vecin: Jack, 
de 16 ani și sora acestuia Ellen de 13 ani, într-o excursie 
în zona montană de lângă Stormville (New York). La un 
moment dat, era deja întuneric, zăresc staționând, chiar 
deasupra capetelor lor, la o înălțime de vreo 60 metri, un 
obiect în formă de V, având de la un cap la altul vreo 120 
metri. Câteva persoane urmăreau același obiect de pe 
terasa unui restaurant aflat la nici 200 metri de locul în 
care erau. Luminile semănau, după descrierea lui Wright, 
cu niște ferestre îndărătul cărora părea că se mișcă ceva, 
izbucnind în permanență fulgerări ca de la blitz-urile 
aparatelor de fotografiat. Întregul obiect părea să fie o 
structură unică, solidă. Lumina dădea impresia că vine 
prin niște tuburi. Au urmărit obiectul timp de circa 
douăzeci de minute. La un moment dat copiii deveniseră 
foarte speriaţi şi i-au cerut să plece. Au pornit mașina, dar 
în clipa următoare a pornit și straniul obiect, în aceeaşi 
direcţie cu ei, exhibând un joc de lumini în care alternau 
culorile roșu și verde cu culoarea albă. Au mers așa, 
paralel, mai mult de o oră, cu o viteză de 30-35 km/oră, 
până la întâlnirea cu autostrada 1-84 deasupra căreia, la 
vreo 60 de metri de sol, obiectul s-a oprit din nou. Wright 
a coborât din mașină și a schimbat câteva impresii cu alte 
persoane oprite în acelaşi loc să urmărească insolitul 
fenomen. La un moment dat, luminile au început să joace, 
în sus şi în jos, dezarticulat, de parcă s-ar fi desprins de 
obiect, după care s-au adunat din nou la un loc și au 
pornit-o spre nord-est, martorii pierzând obiectul din 

vedere -din cauza depărtării. După această întâlnire 
J. Wright a început să viseze, repetat, că este răpit şi dus la 
bordul unui OZN, aşezat într-un fotoliu şi examinat. În 
urma mai multor discuţii cu anchetatori OZN, consimte să 
se supună unei regresii hipnotice. Căzut în transă şi pus 
să-și rememoreze întâmplările acelei seri, el povestește că 
în timp ce privea cu copiii, stând pe şosea ciudata apariție, 
s-a trezit în mod brusc, inexplicabil, într-o încăpere în 
interiorul obiectului. În jurul său se afla un soi de panou 
de comandă la care trebăluiau cinci „persoane“ înalte de 
1,60-1,65 metri cu capete mari, guri foarte mici, urechi 
abia vizibile. Erau îmbrăcate în costume negre de lucru. 
Unul dintre acești ocupanți i-a spus lui Wright să nu-i fie 
frică deoarece vor să-i facă doar un test inofensiv. Ei vin 
de pe o planetă îndepărtată într-o misiune științifică 
pașnică, efectuând un studiu asupra oamenilor din zonă. 
L-au aşezat apoi într-un fotoliu după care a fost examinat 
de senzorii unor aparate automate, care au fost plimbaţi în 
sus și în jos pe corpul său. Cei doi copii se aflau și ei în 
aceeași încăpere, așezați pe alte fotolii, efectuându-li-se o 
examinare similară. Dintr-o dată, tot atât de brusc precum 
veniseră, s-au pomenit îndărăt în maşină. Copiii urlau 
îngroziți că vor să plece de aici, iar obiectul deasupra lor a 
pornit să alunece încet spre nord. Independent și cu 
toată discreția s-a luat legătura și cu cei doi copii. 
Amândoi au relatat că au avut niște vise stranii care 
coincideau până la detalii cu cele aflate de la Wright. S-a 
considerat că este mai prudent ca examinarea lor să se 
oprească aici. 

Întâmplarea de mai sus nu este de loc singura din seria 
întâlnirilor de gradul IV din grupul de rapoarte primite de 
pe valea Hudson. Alţi martori au relatat că au fost treziţi 
noaptea de lumini și zgomote şi că visaseră că au fost 
răpiți și examinaţi la bordul unor OZN-uri. Au existat de 
asemenea rapoarte de tipul „lacună în timp“, destul de 

frecvente şi în alte zone. De pildă, R. Tamerson a urmărit 
de la sol, de foarte aproape, impresionantul obiect 
zburător, un timp care putea fi de aproximativ cinci 
minute. Când şi-a controlat însă ceasul a constatat cu 
stupoare că trecuse o oră. După această întâmplare câteva 
nopţi la rând a visat că este luat la bordul OZN-ului, unde 
arătări stranii îl întind pe o masă și plimbă pe pieptul său 
un aparat ciudat. În acest caz ñu a mai urmat o investigaţie 
detaliată (regresie hipnotică etc.). 

Poate că cititorul sceptic va fi tras, pentru el, concluzia 
că fiecare dintre întâmplările reproduse ar putea să fie 
clădită pe iluzii, manipulări ale informaţiei, sugestie şi 
autosugestie, coincidențe etc. Ceea ce poate fi însă evi- 
denţiat, chiar dacă am accepta cea mai prudentă atitudine 
cu putință, este mulțimea crescândă a acestor rapoarte și 
numărul mare de detalii „tehnice“ similare relatate de 
persoane care înainte fuseseră total dezinteresate de 
fenomenul OZN și nu dispuneau de nici un fel de 
informaţii cu care puteau să se „contamineze“. Acest fapt 
a făcut pe mulți analiști să afirme că, indiferent despre 
ce e vorba, îndărătul rapoartelor acționează un meca- 
nism comun, fie el și psihologic sau sociologic, demn 
de toată atenţia. Acesta este unul dintre motivele pentru 
care propunem cititorului examinarea mai detaliat a încă 
unui caz, relativ recent și cu o structură cât se poate 
de tipică. 


STUDIU DE CAZ CU UN SCRIITOR 


Unul dintre cazurile de „răpire“, foarte bine detaliat, 
încadrându-se parţial în cele de pe valea fluviului Hudson, 
este cel care l-a avut drept subiect pe scriitorul 
W. Strieber, autor de romane de acţiune şi de eseuri 
consacrate problematicii păcii și ecologiei. El descrie 

întâmplările prin care a trecut în cartea sa „Communion — 
A True Story“ (Comuniune — o întâmplare adevărată), 
apărută în 1987, devenită în scurt timp un „best-seller“, 
urmată, în 1988, de volumul , Transformation“, ambele 
declarate lucrării „nonfiction“, deci care descriu nu 
întâmplări inventate, ci fapte presupuse reale. De altfel 
autorul anexează în acest sens diverse dovezi, inclusiv un 
certificat dat de un psihiatru şi un altul de la o instituţie 
efectuând expertize cu ajutorul detectorului de minciuni. 
De asemenea, el apelează la autoritatea unor investigatori 
OZN cunoscuţi pentru probitatea lor profesională, al căror 
nume poate fi repăsit şi în alte lucrări de profil. 

Povestea începe în noaptea de 26 decembrie 1985, 
într-o casă de vacanţă izolată, în zona deluroasă a statului 
New York, loc în care scriitorul se retrăgea frecvent cu 
soția și fiul lor de șapte ani. În ciuda faptului că îşi luase 
măsuri excepţionale de protecţie (sisteme de alarmă, 
încuietori etc.), se trezește în miez de noapte cu 
sentimentul că în casă a pătruns cineva. Aude zgomote în 
camera de zi; merge până acolo pe întuneric fără să 
descopere însă nimic. Sc întoarce în pat dar nu apucă să se 
culce că zărește în uşă o figură care pare că-l spionează. 
Arătarea, înaltă de vreo 1-1 „10 metri purta pe cap un fel 
de pălărie cu boruri largi. Ochii î îi erau adânciţi în două 
orbite imense, întunecate, iar gura, cu colţurile întoarse în 
jos, se rotunjea câteodată în formă de „o“. Pieptul îi era 
acoperit cu un soi de platoșă care părea formată din 
cercuri concentrice. Următorul detaliu de care autorul și-a 
putut aduce aminte ulterior a fost faptul că era transportat 
pe sus, în afara casei, gol puşcă, întins, paralizat. La 
început l-au examinat două arătări într-o adâncitură a 
solului din pădurea învecinată, apoi a fost ridicat deasupra 
copacilor și s-a trezit într-o cameră rotundă și murdară. 
Simţea o groază animalică pe care nu și-o putea însă 
exterioriza fiind incapabil să se miște. Alte arătări 

trebăluiau în jurul său; unul încearcă să-i introducă un ac 
în creier. El reușește, în sfârșit, să tipe. Urmează diverse 
teste, mai mult sau mai puţin penibile şi schimburi de 
cuvinte mai apropiate de vis decât de logică. În OZN 
păreau să coexiste patru tipuri diferite de arătări: (1) cu 
înfățișare de roboței, de tipul celui văzut în dormitor, (2) 
indivizi scunzi, cu feţe late, de nuanţă cenușie sau poate 
chiar albăstruie, cu ochii adânciţi în orbite, nasul câm şi 
guri mari, întrucâtva umane, (3) cu o înfățișare foarte 
puţin asemănătoare cu a oamenilor, înălțimea de vreo 1 5 
metri, alură fină, ochi negri, lunguieți şi proeminenți, cu o 
strălucire magnetică, nasul și gura abia schițate şi (4) niște 
„bondoci“ cu capul asemănător dar cu ochi mari și 
rotunzi. Aceştia din urmă păreau omniprezenţi, pe când 
celelalte tipuri apăreau numai în anumite locuri și 
împrejurări. 

Strieber se trezește a doua zi dimineaţa în patul său, 
fără să-şi amintească pe moment nimic din cele de mai 
sus, dar frânt de oboseală. Toată ziua care urmează este 
obsedat că îl urmărește o bufniţă. In zilele care au urmat 
s-a simtit rău. Nu reuşea să se concentreze asupra lucrului 
pe care îl avea asupra sa și a trecut și printr-o stare febrilă. 
Simţea dureri în diverse părți ale corpului fără să le poată 
explica originea. Îl obseda prezenţa unor obiecte care 
înainte îl lăsau indiferent. Încet-încet, pe parcursul 
săptămânilor care au urmat, îi revin în memorie detaliile 
„răpirii“ fără să știe prea bine unde să le plaseze. La 
început este convins că e pe cale să-şi piardă minţile. Apoi 
descoperă că au existat şi alţii care au relatat că au trecut 
prin întâmplări asemănătoare şi că fenomenul este studiat 
deja de către echipe specializate. Începe să se intereseze 
de fenomenul OZN, deşi înainte era total dezinteresat și 
sceptic în această privință. Află între altele, din ziare, că în 
jurul datei cu pricina, în regiunea în care îşi avea casa de 
vacanţă, fuseseră semnalate obiecte zburătoare stranii. 

Una dintre observaţii a fost făcută chiar de vecinul său, 
fost aviator, și membrii de familie ai acestuia. După 
declaraţiile lor, fusese ceva „enorm“, acoperit cu lumini, 
aparent solid, care a staționat cincisprezece minute 
deasupra unei șosele aflată la vreo 8 kilometri de casele 
lor. Autorul începe să culeagă informaţii, să intre în 
contact cu persoane care se ocupă de elucidarea feno- 
menului. Află de la acestea că nu putea fi vorba de 
avioane sau dirijabile. Luând legătura la New York cu B. 
Hopkins un cunoscut anchetator OZN, acesta, după ce 
ascultă întâmplarea din 26 decembrie îl întreabă dacă nu 
cumva a mai trecut și înainte printr-o experiență similară. 
Brusc, Strieber îşi dă seama că și în noaptea de 4 
octombrie 1985, în aceeași casă de vacanţă, s-au întâmplat 
o mulţime de lucruri stranii la care nu se mai gândise între 
timp, iar în noaptea aceea fuseseră cu el şi doi prieteni, și 
ei soţ și soţie, amândoi scriitori consacraţi, care ar fi putut 
atesta veridicitatea amintirilor. 

La acel început de octombrie, a fost o noapte cu ceață 
deasă. După două sau trei ore de somn autorul se trezește 
şi vede cu groază prin ușa deschisă a dormitorului o 
lumină albastră, puternică, proiectată pe tavanul camerei 
de zi. În faţa acestei camere era o prispă acoperită după 
care, ceva mai încolo, urma o pantă urcătoare. Lumina nu 
putea deci veni de la nici un fel de sursă obişnuită: far de 
automobil, felinar lanternă etc., în plus era și mult prea 
puternică și se și mișca. Strieber ajunge la strania 
concluzie că a luat foc coșul căminului și poate chiar și 
acoperișul, dar reacția următoare este paradoxală — 
adoarme la loc. Se trezește peste câtva timp la o bubuitură 
puternică. Soţia lui, ca și copilul care dormea în camera 
alăturată, încep să tipe. Lumina învăluia deja toată casa. 
Strieber se scoală decis să coboare în camera de zi, 
convins că din cauza indolenţei sale incendiul s-a întins. 
În timp ce e pe scară, lumina se stinge: însă brusc. Se 

întâlneşte cu prietenul său, trezit şi el, îl linişteşte 
spunându-i că nu s-a întâmplat nimic, îşi linişteşte apoi şi 
copilul și, după ce se convinge că n-a fost nici un 
incendiu, se duce să se culce. A doua zi incidentul este 
aproape uitat; musafirii se plâng doar că au fost deranjaţi 
la un moment dat de lumină. Peste o săptămână Strieber 
începe să fie însă obsedat de o imagine care-i răsare tot 
timpul în memorie — un obiect enorm, luminos, având 
forma unui diamant șlefuit, înalt însă de multe zeci de 
metri, plutind nemișcat deasupra casei sale. Începe să fie 
din ce în ce mai convins că văzuse aievea această imagine 
în noaptea cu pricina. 

La sugestia anchetatorului OZN, Strieber se hotărăște 
să lămurească situația supunându-se unor ședințe de 
regresie hipnotică. Psihiatrul care a condus investigația a 
fost D. F. Klein, director ştiinţific la New York State 
Psychiatric Institute, care mai examinase în prealabil și 
alte cazuri similare. Între altele el poseda suficientă 
experiență pentru a pune astfel întrebările încât să evite 
orice posibilitate de a sugera un răspuns sau altul. Prima 
ședință a început astfel cu întrebarea „Sunteţi în jurul datei 
de 1 octombrie 1985. Cu ce vă ocupați acum?... apoi: 
„Unde vă aflaţi?“... „Aveţi vreun plan pentru a vă petrece 
sfârșitul de săptămână?“... „lată-vă conducând pe șosea 
spre casa de vacanţă. Sunteţi cumva într-un automobil de 
teren?“... „Povestiţi mai departe ce vedeţi!“... „Ce s-a 
întâmplat după aceea?“... „Aţi simţit ceva deosebit?“... 
etc. In cursul interviurilor au ieșit treptat la iveală o serie 
de detalii necunoscute. S-a aflat că în agitata noapte din 5 
octombrie tainiţele până atunci ferecate ale memoriei sale 
înregistraseră vizita unei făpturi cu creștetul chel, ochii 
mari și oblici ca de pisică, având puterea de a induce 
imagini și sunete în mintea martorului, atingându-i capul 
cu un soi de riglă prevăzută cu un vârf argintiu. În 
discuţiile ulterioare se obţin unele detalii noi şi despre 

„răpirea“ din 26 decembrie 1985 dar, surprinzător, şi 
despre evenimente mult mai vechi. Autorul conştien- 
tizează astfel că în 1957, când avea doar 12 ani, a mai trăit 
un episod, uitat aproape imediat, cu niște umanoizi stranii, 
apoi altul similar în 1968, în timpul unei excursii prin 
„Europa făcută de unul singur. Regăsește treptat în 
memoria sa și imagini ale altor întâlniri cu OZN-uri pe 
care părea că le uitase cu desăvârșire, ajungând la 
incomoda concluzie că mai toată viața, începând de pe la 
vârsta de 4 ani, fusese „marcat“ şi urmărit cu mai mult sau 
mai puţină discreție. 

Soţia lui, pusă la curent cu ședințele de regresie, dar 
nu şi cu faptele relevate sub hipnoză, acceptă să fie 
examinată la rândul ei. Pentru un plus de obiectivitate se 
adresează unui alt psihiatru, care nu cunoaște nici un 
detaliu privind cazul anchetat, eliminându-se astfel riscul 
unor sugestii involuntare. Ea își aduce aminte de anumite 
detalii ale întâmplărilor din octombrie și decembrie 1985, 
unele concordante, altele complementare. Spre uşurarea 
achetatorilor, la ea nu s-au regăsit elementele clasicului 
scenariu de „răpire“. Alte amănunte care confirmă 
evenimentele au fost regăsite și în discuții avute cu 
copilul. Pentru a nu-l traumatiza, i se spune că doar a 
visat, cerându-i-se să-și povestească visul cu cât mai 
multe detalii. Între altele sunt scoase la lumină amintiri ale 
mamei privind un episod din 1982, când copilul, pe atunci 
de 4 ani, se plânsese că o arătare albă i s-a urcat noaptea în 
pat pocnindu-l cu pumnul în stomac... 

Prietenii, care fuseseră cu Strieber în noaptea de 5 
octombrie 1985, confirmă și ei în mod independent o parte 
din întâmplările stranii. Toate acestea îi dau scriitorului 
convingerea că imaginile care-l obsedează nu sunt 
produsul unei minţi bolnave, ci, măcar într-o anumită 
măsură, urmări ale unor fenomene reale, deși greu de 
explicat. Graţie anchetatorului OZN, Strieber are ocazia să 

se întâlnească la o discuţie cu alte nouă persoane din New 
York, care avuseseră experienţe similare cu ale lui. 
Constată că nici una nu-şi reamintește cu plăcere cele 
întâmplate, că nu le vine la îndemână să creadă ceea ce au 
trăit şi că manifestă cu toţii o permanentă anxietate, cu 
efecte negative asupra randamentului profesional. Cei mai 
mulți au avut prima lor „experiență“ în jurul vârstei de 4- 
5 ani. Unii au impresia că sunt urmăriţi în permanenţă, 
adesea li se întâmplă lucruri stranii: apar lumini pe pereți, 
li se aprinde sau li se stinge, în mod spontan, televizorul 
etc. Practic, toţi au recurs la regresia hipnotică. Dacă 
înainte de această răscolire a amintirilor îngropate cei mai 
mulți au simţit o oarecare iubire sau loialitate față de 
imaginea ceţoasă a arătărilor implicate în întâmplările prin 
care au trecut, după revelarea tuturor detaliilor acest 
sentiment s-a transformat de regulă într-unul de revoltă şi 
chiar furie. Una dintre ideile însolite emise cu ocazia 
acestei discuţii a fost cea conform căreia multora li s-a 
părut că „umanoizii“ erau mai degrabă niște roboți sau 
niște vietăţi simple, trase la șapirograf, acţionând în cadrul 
unei discipline ierarhice severe, ca şi cum ar fi fost părți 
ale unui singur individ colectiv. De asemenea, mai mulți 
martori au avut impresia că arătările manifestau faţă de 
pământeni o teamă vecină cu panica. Această teamă s-ar 
datora, după Strieber, faptului că oamenii, spre deosebire 
de arătările în cauză, sunt imprevizibili, independenți, 
nesupuși decât în mică măsură ierarhiilor, păstrându-și 
individualitatea și libertatea de decizie. Arătările par să nu 
priceapă nici trauma pe care o produce îngrădirea, fie şi 
parţială, a libertăţii celor „răpiți“. 

La lucrare se atașează, în facsimil, o declaraţie a 
doctorului Klein, atestând că pacientul Strieber nu suferă 
de nici o psihoză, ca şi procesul verbal al unei examinări 
oficiale a autorului cu detectorul de minciuni. Toate 
întâmplările sunt caracteristice atât pentru cea mai mare 

parte a rapoartelor vizând întâlniri de gradul IV, cât și 
pentru starea de spirit care însoțește la ora actuală în 
rândul marelui public (cel puţin al celui din S.U.A.) 
fenomenul OZN. 


ACCIDENTE ȘI DISPARIȚII STRANII 


Vor oare OZN-auţii să ne facă rău? Se întâmplă 
oare să ne răpească nu doar pentru o scurtă examinare, ci 
„de tot“? Iată următoarele întrebări care se ivesc în mintea 
celui care acceptă realitatea rapoartelor reproduse până 
aici. Există o listă destul de lungă de întâmplări, care îşi 
propun să schițeze un răspuns şi la aceste probleme. 

Primul accident cu o victimă umană pus pe seama 
OZN-urilor s-a întâmplat la 7 ianuarie 1948, la baza 
aeriană militară din Louisville (Kentucky). În jurul orei 
13.00 s-a semnalat apropierea unui obiect zburător 
necunoscut, având forma unui disc cu diametrul de 80-90 
metri. Căpitanul Th. Mantell primeşte ordin să decoleze în 
urmărirea lui cu un avion de vânătoare monoplan, însotit 
de alte două avioane similare. Obiectul urmărit se afla la 
circa 6 500 metri de sol, altitudine pe care acest tip de 
avion o putea atinge în câteva minute. Dar instalaţiile de 
oxigen ale celor trei aparate, absolut necesare în cazul 
unei astfel de ascensiuni, nu erau în stare de funcționare, 
motiv pentru care cele două avioane însoțiţoare renunţă la 
urmărire la altitudinea de 4 000 metri. Căpitanul Mantell 
nu se dă însă bătut. Rezultatul — hipoxie, pierderea 
cunoștinței, prăbuşirea avionului și moartea pilotului. În 
cazul în care am admite că a fost într-adevăr un OZN 
condus de fiinţe responsabile, acestea nu pot fi făcute în 
nici un caz vinovate de nefericitul accident. Însă, până 
una-alta, analiza ulterioară efectuată de oficialități a 
acreditat varianta conform căreia OZN-ul n-ar fi fost decât 

un balon meteorologic, obiect puţin cunoscut la vremea 
aceea. 

Alte întâmplări mai mult sau mai puţin similare sunt 
analizate în detaliu în lucrările consacrate subiectului, 
inclusiv în cele în limba română. Acesta este motivul 
pentru care nu mai reproducem aici decât încă un singur 
caz, după știința noastră mai puţin cunoscut la noi. La 
sfârşitul anului 1978, o serie întreagă de rapoarte au 
semnalat deasupra Australiei OZN-uri observate vizual, 
prin radar sau care au putut fi şi filmate. Începutul 
acestor rapoarte coincide cu dispariţia tragică a pilotului 
F. Valentich. El zbura ziua, singur, pe un aparat Cesna 
182, peste strâmtoarea Bass, având drept destinație insula 
King. La 50 minute după decolarea de pe aeroportul 
Moorabbin (statul Victoria) a anunţat prin radio că se 
apropie de el un obiect lung, cu strălucire metalică și 
posedând patru faruri. Obiectul, cu o viteză mult su- 
perioară, s-a angajat într-un soi de „joacă“ cu micul 
avion care a primit între timp de la Melbourne con- 
firmarea faptului că în afară de el nu există nici un alt 
aparat de zbor în zonă. Apoi OZN-ul s-a postat deasupra 
avionului al cărui motor a început să dea rateuri. În 
ultima legătură radio cu aeroportul, Valentich își semnala 
poziția, faptul că se apropie de insula King, ca şi pre- 
zenta în continuare a OZN-ului, după care în receptor s-a 
auzit, timp de 17 secunde un sunet metalic puternic, 
urmat de întreruperea definitivă a oricărei legături. Nu s-a 
găsit niciodată nici o rămășiță, nici a avionului, nici a 
pilotului, problema rămânând neelucidată până în zilele 
noastre. 

Dispariţiile în largul mării au, desigur, o vastă şi veche 
mitologie, larg popularizată și ea. Dorim să reamintim mai 
jos doar câteva din întâmplările mai semnificative și care 
ar putea avea anumite legături cu subiectele abordate de 
noi. Cea mai celebră este probabil faimosul „zbor 19“ din 

„triunghiul Bermudelor“, pe care-l redăm succint în cele 
ce urmează. 

Cinci bombardiere torpiloare TBM-Avenger, cu un 
echipaj total de 14 persoane au decolat în după-amiaza 
zilei de 5 decembrie 1945, de la Fort Lauderdale (Florida 
— S.U.A.) pentru un zbor obişnuit de antrenament de circa 
500 kilometri. Drumul ducea mai întâi spre est, apoi spre 
nord, peste insula Grand Bahama, și în sfârşit îndărăt 
spre sud-vest. Zborul trebuia să dureze două ore dar com- 
bustibilul ajungea pentru cinci. Comandantul C. Taylor 
avea la activ 2 500 ore de zbor dar era de puţin timp la 
bază şi nu cunoștea bine zona. Vremea era splendidă: 
soare, câţiva nori răzleți, temperatura de 18*C, vânt 
moderat. Peste o oră şi ceva Taylor anunţă că busolele 
s-au defectat şi zborul se pare că a deviat de la traseu, apoi 
că nu mai ştie unde se află şi nu mai ştie cum să ajungă 
înapoi la bază. În următoarele două ore, contacte radio 
sporadice şi tot mai slabe evidenţiau că piloţii, cu 
convingerea că s-au rătăcit deasupra Golfului Mexic, 
încercau să regăsească pământul zburând spre nord-est. 
Straniu era că, admițând chiar că busolele se defectaseră 
în bloc, Soarele trebuia să se vadă tot timpul, făcând 
orientarea perfect posibilă. Între timp este trimis în 
căutarea lor un hidroavion bimotor cu un echipaj de 13 
membri, dotat cu echipament de salvare pentru cazul că 
escadrila ar fi aterizat forțat undeva. Nu trece însă mult și 
se întrerupe și legătura cu “hidroavionul. În locul în care ar 
fi trebuit să se afle în acel moment, un petrolier a raportat 
ulterior că observase o izbucnire de lumină și puţin mai 
târziu o pată de ulei. 

În cel mai scurt timp s-a declanșat una dintre cele mai 
mari operaţii de salvare cunoscute. Cinci zile, o suprafață 
aproape de trei ori cât cea a României, cuprinzând porțiuni 
din Atlantic, Florida, Golful Mexic, şi Caraibe a fost 
cercetată de un mare număr de avioane, care au efectuat în 

total 4 100 ore de zbor la circa 100 metri deasupra apei, ca 
şi de zeci de nave. Nu s-a găsit absolut nici o urmă și nu 
s-a putut da nici o explicaţie privind cauzele uneia dintre 
cele mai stranii și mai grave pierderi ale forțelor aeriene 
americane în timp de pace. Menţionăm că avioanele 
dispărute aveau posibilitatea să amerizeze. La TBM 
Avenger fuselajul se menținea circa 90 secunde deasupra 
apei; echipajul era antrenat ca în 60 secunde să se pună la 
adăpost în bărcile de salvare aflate la îndemână. Cei din 
echipaj purtău în permanenţă veste de salvare care-i 
puteau ţine la suprafață mai multe săptămâni. 

Numai între 1945-1965 și numai în zona de mai sus, 
numită Triunghiul Bermudelor (situată aproximativ între 
Florida, Puerto Rico şi Insulele Bermude), au dispărut în 
condiţii similare circa 100 avioane cu circa 1 000 oameni 
la bord. Astfel, la 29 ianuarie 1948, de pildă, a dispărut 
fără urmă cvadrimotorul englez Tudor IV „The Star 
Tiger“ venind dinspre Azore, cu un echipaj de 6 persoane 
şi 25 pasageri. Ultimul mesaj atesta că totul este în regulă. 
n seara zilei de 28 decembrie 1948, un DC-3, venind din 
Puerto Rico cu 36 pasageri plus echipajul, dispare după ce 
a emis mesajul „Mai avem 50 de mile, vedem luminile din 
Miami, așteptăm instrucțiuni de aterizare“. Nu a fost 
văzută nici o explozie, nu s-a lansat nici un S.O.S. În locul 
în care s-a produs dispariţia, apele nu au mai mult de 6-7 
metri adâncime și sunt renumite pentru limpezimea lor, 
totuși n-a fost găsită nici o urmă. Exemplele similare pot 
umple volume întregi. 

În aceeaşi zonă s-a semnalat, începând de prin 1800, şi 
dispariția unor nave sau a unor navigatori. Unele cazuri 
sunt atât de ciudate încât par de domeniul legendelor. De 
pildă, se spune că în noiembrie 1871, în Atlantic, bricul 
englez „Dei Gratia“ întâlneşte nava „Mary Celeste“, care 
înainta cu toate pânzele ridicate fără nici un om la bord. 
Echipajul, format din zece persoane, ca și căpitanul, soția 

şi fetița acestuia, dispăruseră fără urmă. Încărcătura, banii, 
obiectele personale, jurnalul de bord erau la locul lor. 
Lipsea doar sextantul. Cabina principală era baricadată ca 
pentru respingerea unui atac. Întâmplarea nu a fost 
niciodată explicată, ipotezele care s-au emis fiind, toate, 
vulnerabile. 

În alte cazuri, nave de mari dimensiuni au dispărut 
fără urmă cu sute de persoane la bord. De pe unele se 
lansase un scurt SOS, fără alte precizări, de pe altele nici 
atât. Există şi excepţii norocoase, dar nimeni nu poate 
garanta că toate cazurile erau înrudite. De pildă, în 1966 
un remorcher care se îndrepta spre Florida a fost prins de 
o „forță“ inexplicabilă. După declarațiile căpitanului „apa 
părea că se năpusteşte din toate direcţiile. Orizontul 
dispăruse... apa, cerul, orizontul, păreau toate amestecate“. 
Toate sursele de electricitate au încetat să funcționeze. 
Mecanicul a încercat să pornească un generator auxiliar, 
fără a reuși să producă măcar o scânteie. Remorca părea 
înecată într-o ceaţă stranie. Motoarele diesel trăgeau cu 
toată forța înainte dar parcă ceva ținea nava pe loc. Când, 
în sfârşit, au reuşit să scape, au constatat că ieșiseră 
dintr-un soi de imensă „claie“ de ceață așezată pe 
suprafața mării. „Afară“ era o vreme excelentă, cu o 
vizibilitate apreciată la 18 kilometri. Sosind la destinaţie, 
a fost necesar să se schimbe toate bateriile electrice. Este 
interesant de notat faptul că în 1963 piloții unui Boeing 
707 au observat, în aceeaşi zonă, timp de 30 secunde, o 
„movilă“ cu diametrul de circa un kilometru, în fierbere la 
suprafaţa oceanului. Crezuseră că asistă la o explozie 
atomică subacvatică dar ipoteza a fost respinsă, fenomenul 
rămânând' neexplicat. Menţionăm că istorii cu nave 
plutind fără echipaj dar altminteri în bună ordine sunt 
nenumărate. Sunt multe și istoriile cu forţe care vor să 
tragă vasul la fund. Uneori, atunci când era vorba de 
remorchere, vaporul a fost salvat tăind odgoanele de 

remorcare. Confuzia dintre cer, mare, ceaţă a fost 
semnalată şi de piloții de la „zborul 19“, ceea ce face să se 
creadă că între toate cazurile de dispariţie există înrudiri. 
Explicații posibile sunt nenumărate, de la anomalii 
magnetice la vârtejuri invizibile de aer, erupții subterane 
și infrasunete. Ele nu par să fie însă suficient de 
convingătoare în toate cazurile. 

Dispariţii de avioane, dispariții de nave se produc 
desigur nu numai în Triunghiul Bermudelor, ci pretu- 
tindeni în lume, existând unele zone „privilegiate“ în care 
probabil și cauzele incriminate se produc mai frecvent. 
Astfel de zone, care şi-au câștigat o tristă faimă, sunt: 
Marea Diavolului din sud-estul Japoniei, între insulele 
Iwo Jima și Marcus, sau ruta aeriană „a morții“ dintre 
Quito și Cuenga. O zonă cu anomalii magnetice derutante 
este, în Europa, delta Ronului. 

Oare toate dispariţiile au numai cauze naturale de 
tipul celor pomenite deja sau trebuie să lăsăm o portiță 
şi pentru fenomene de tipul „răpirilor“ înrudite cu cele 
din paragrafele precedente? Comentând, în 1969, această 
problemă, Ph. Morrison se întreba de ce, în acest caz, 
dispariţiile au loc doar în aer ori în largul mării. De 
ce nu se semnalează de pildă dispariții de trenuri ori 
de case? 

Nu vrem să formulăm un răspuns: amintim doar, fără a 
intra în detalii, că s-au semnalat dispariții de nave şi pe 
râuri interioare. Astfel, nava Jron Mountain, lungă de 55 
metri, remorcând mai multe șlepuri de bumbac și melasă, 
a dispărut fără urmă, împreună cu cei 52 pasageri aflați la 
bord, pe fluviul Mississippi, în iunie 1872, după ce a 
plecat din portul Vicksburg. Șlepurile au fost văzute 
coborând pe apă, cu cablurile care păreau tăiate nu rupte, 
dar nu s-a găsit niciodată nici cel mai mic indiciu pentru a 
deduce ce s-a întâmplat cu vasul sau cu pasagerii săi, între 
altele nici cel mai mic semn de naufragiu. Trecând peste 

numeroșii exploratori sau misionari dispăruți fără urmă, 
trecând chiar peste dispariţiile neelucidate ale unor 
personalități ca scriitorul Å. Bierce (1913), reporterul 
R. Halliburton (1939), Amelia Earhart, prima femeie care 
a traversat solitar Atlanticul în 1928 în avion (dispărută în 
1937), A. de Saint-Exupéry (1944) etc., merită o menţiune 
faptul că literatura citează şi cazuri (mai mult sau mai 
puţin credibile) de dispariţie bruscă a unor persoane în 
prezenţa unor martori. Amintim, la întâmplare, cazul 
fermierului O. Williamson din Selma (Alabama) care a 
dispărut într-o zi de iulie 1854 din fața casei sale, sub 
privirile soţiei, fiicei şi a doi vecini, în timp ce mergea 
după caii care pășteau în apropiere. În primul moment, 
spune povestea, s-a crezut că fermierul căzuse într-o 
groapă, dar în ciuda căutării asidue, în care au fost 
antrenați numeroși localnici, ca şi câini, nu s-a găsit nici 
victima și nici vreo groapă. Ca o curiozitate, istoria a fost 
prelucrată într-o povestire a lui A. Bierce, cel pomenit mai 
sus. La 23 septembrie 1880 se zice că întâmplarea s-ar fi 
repetat aproape identic cu fermierul D. Lang din Gallatin 
(Tennessee) tot sub ochii unor martori, iar peste cinci ani 
cu I. Martin din Salem (Virginia). Conform ziarului „New 
York Sun“ din 25 aprilie 1885, într-o seară de noiembrie 
1878, C. Ashmore din Quincy (Illinois), de 16 ani, a ieșit 
în curte după apă, cu o găleată în mână. Ingrijoraţi că nu-l 
văd întorcându-se, peste câteva minute, tatăl și sora lui 
pleacă să-l caute. Pașii tânărului se vedeau clar în zăpada 
proaspăt căzută până la jumătatea drumului spre fântână 
unde se opreau brusc. Nu s-a mai aflat nimic despre cel 
dispărut. În seara zilei de 24 decembrie 1909 băiatul de 11 
ani O. Thomas din Rhayader (Wales; M. Britanie) s-a dus 
de asemenea în curte după apă. Peste câteva clipe a fost 
auzit strigând „Ajutor! ajutor! m-au luat cu ei!“ după care 
nu l-a mai văzut nimeni. Și în acest caz paşii se opreau 
brusc în drum spre fântână, găleata goaiă zăcea câţiva 

metri mai încolo. Unele din istoriile de mai sus par să fie 
repovestiri duplicate ale aceleiași întâmplări. Să fie oare la 
originea lor doar fantezia pură? Azi este foarte greu de 
verificat. 

O altă „dispariţie“ pe teren ferm despre care s-a scris 
mult este cea de la Gallipoli. În 1915 a avut loc o 
debarcare a trupelor engleze în peninsula Gallipoli, care se 
întinde de-a lungul strâmtorii Dardanelelor, pe teritoriul 
Turciei. Debarcarea s-a dovedit un dezastru militar; 
34 000 persoane și-au pierdut viața sau au fost date 
dispărute, totuși numai la 7.000 li s-a identificat 
mormântul. Până la sfârșitul războiului a existat 
convingerea că majoritatea căzuseră prizonieri. Din păcate 
această ipoteză nu s-a adeverit, despre ceilalți dispăruți 
nemaiștiindu-se nimic până în zilele noastre. Răspunzând 
unor acuzaţii, turcii au negat categoric că ar fi utilizat gaze 
toxice sau că s-ar fi dedat la masacre, arătându-se extrem 
de miraţi când au aflat cât de mare a fost numărul 
victimelor. O comisie care a investigat imediat după 
război condiţiile dezastrului a constatat între altele că, pe 
lângă terenul care avantaja mult partea adversă, o neșansă 
a constituit-o ceața care a orbit artileria aliată... 

După 50 de ani, trei foști soldați neozeelandezi fac, 
sub prestare de jurământ și într-un cadru oficial, o 
depoziţie stranie în acest sens. Ei declară că, făcând parte 
din trupele engleze aflate în Gallipoli, au văzut în 
dimineaţa zilei de 28 august 1915 cum regimentul 
„Norfolk“, cu un efectiv de peste 2 000 persoane, s-a 
îndreptat spre „cota 60“ în intenţia s-o cucerească. Vremea 
era splendidă, doar deasupra cotei cu pricina planau șase 
sau opt norișori elipsoidali, care au staționat acolo fără 
să-și schimbe forma sau poziţia în ciuda unei brize de 2-3 
metri pe secundă. Sub acești nori se afla un altul, foarte 
dens, așezat pe sol. Era lung de vreo 240 metri, lat şi înalt 
de vreo 60, stând chiar în drumul care ducea spre cota 

atacată. Cei din regimentul Norfolk au intrat în nor fără 
nici o ezitare, dar nici unul nu a mai fost văzut ieşind 
pentru a continua atacul. După ce a dispărut și ultimul 
soldat, norul s-a ridicat și împreună cu ceilalţi nori a 
pornit-o spre nord. Pe sol nu mai era nimeni. Aceasta este 
depoziţia. Ulterior s-a afirmat că depoziția celor trei a fost 
doar o farsă. Unde au dispărut totuși soldaţii care n-au 
putut fi găsiţi niciodată? Există apoi și o observaţie 
complementară independentă — într-o lucrare din 1925 se 
vorbeşte de două avioane de recunoaștere franceze trimise, 
tot în ziua de 28 august 1915, să cerceteze niște nori 
ciudaţi care survolau navele aliate la circa 1 000 metri 
altitudine. Cele două avioane au intrat în nori după care 
n-au mai fost văzute niciodată... 


CONEXIUNEA PHILADELPHIA 


Într-o seară de septembrie, din 1972, pe nava Diesel 
„Nightmare“, luminile au slăbit brusc, busola a deviat cu 
90° în timp ce o forță extraordinară părea să tragă vasul 
spre nord. Spre vest, la 2-3 kilometri, echipajul a zărit un 
corp întunecat enorm profilându-se pe cerul înstelat. La un 
moment dat, o luminiţă a străbătut cerul până la acel corp, 
dispărând în el sau îndărătul lui. La puţin timp după asta 
busola revine la normal, generatorul poate reîncărca 
acumulatoarele iar vasul își poate continua drumul în mod 
normal. O istorie aproape identică se raportase și în 
decembrie 1957 de pe un vas diesel aflat într-o cursă 
Freeport-Bahamas, cu singura diferenţă că în acest caz au 
fost văzute trei luminiţe. Să aibă oare OZN-urile vreo 
legătură, fie și cu unele dintre disparițiile de vase și 
avioane? 

La 3 aprilie 1947, transatlanticul ,„ Queen Elisabeth II “, 
unul dintre cele mai mari din lume, a fost imobilizat în 

larg ca urmare a faptului că i-au căzut trei cazane și s-a 
întrerupt furnizarea curentului electric. La acest incident, 
relativ banal, s-a adăugat însă unul cu totul neobișnuit — 
transatlanticul a dispărut pentru 12 minute de pe radarul 
gărzii de coastă a S.U.A. El a mai putut fi urmărit un 
timp cu ochiul liber, după care a dispărut și vizual, 
pentru ca să reapară însă după scurt timp. Unii au văzut 
vasul învăluindu-se în acest timp într-un halou de ceață 
albăstruie. 

Această întâmplare a readus în memoria comenta- 
torilor o alta, mult mai celebră. 

În 1955 astronomul şi arheologul american M.K. 
Jessup publica volumul ,„ The Case for the UFO“ dedicată 
OZN-urilor. La sfârșitul lunii iulie a aceluiaşi an, șeful 
oficiului de cercetare științifică al marinei SUA, cu sediul 
la Washington, primește de la un expeditor anonim un 
exemplar al acestei cărţi, abundent adnotat pe margini cu 
trei scriituri diferite (sau poate doar cu trei cerneluri 
diferite?). 

În 1957, M. Jessup a fost chemat la Washington pentru 
a fi întrebat ce cunoaşte în legătură cu aceste adnotări. El 
va constata cu surprindere cât de bine informaţi sunt 
autorii lor privitor la OZN-uri, la originea și secretul 
propulsiei lor, și cu câtă dezinvoltură folosesc noţiuni cu 
rezonanţă aparent științifică, precum „navă mamă“, 
„vortexuri“, „rețele magnetice“ etc. 

Una dintre adnotări făcea aluzie la un experiment 
secret care ar fi fost efectuat, în 1943, de către marina 
americană, și în care o navă a fost făcută să dispară. 
Jessup și-a adus aminte că el însuși primise, începând din 
toamna anului 1955, mai multe scrisori, expediate din 
localităţi diferite, de către un individ care semnase Carlos 
Miguel Allende iar o dată Carl M. Allen. În scrisori el 
afirma că în 1943, la Philadelphia, a fost martor ocular la 
nişte experimente militare, menite să asigure invizibi- 

litatea magnetică a distrugătorului de escortă „USS. 
Eldridge “ (codificat DE 173, cu lungimea de 100 m și 
1 520 tone armat) şi a echipajului său. Allende era (aşa 
cum s-a confirmat ulterior) mecanic pe vasul „U.S.S. 
Andrew Furuseth“ aflat în același port. Deși cam 
agramate, scrisorile fac aluzie, între altele, la teoria 
unitară a câmpului la care A. Einstein lucrase între anii 
1925-1927. Această teorie ar fi fost folosită în scopul 
realizării experimentului de care pomeneam, de către un 
colaborator al savantului pe care Allende spunea că-l 
cunoaște. Navele de război erau echipate la vremea 
respectivă cu electromagneţi de mari dimensiuni, meniți 
să contracareze minele, torpilele etc. care se dirijau după 
câmpul magnetic al vaselor. Se pretinde că pe nava DE 
173 s-ar fi montat un dispozitiv uriaş de acest tip, capabil 
să creeze, printr-un fenomen de rezonanţă, un câmp 
magnetic de o putere imensă. După spusele lui Allende 
experimentul a durat circa zece minute dar rezultatele au 
fost pe cât de neașteptate pe atât de dramatice: o ceaţă 
verzuie, de formă sferoidală, a înconjurat vasul la o 
distanță de mai multe zeci de metri, după care 
distrugătorul a dispărut complet, lăsând în urma lui doar o 
adâncitură pe suprafaţa apei. În tot acest timp se auzea un 
bâzâit puternic, devenit treptat asemănător zgomotului pe 
care-l face un torent. Câmpul a avut — se zice — asupra 
spectatorilor din preajmă un efect violent de respingere. 
Despre echipaj au circulat cele mai fantastice istorii. 
Unii marinari ar fi devenit ei înșiși invizibili, dar pu- 
teau fi readuşi din această stare dacă erau atingi cu 
mâna de către cei din jurul lor; alţii au încremenit de parcă 
ar fi îngheţat. Un marinar care ţinea mâna pe busolă ar fi 
luat foc spontan, alții au dispărut trecând prin pereții 
vasului către un tărâm fără întoarcere. Despre doi 
marinari se spune că s-ar fi „rematerializat“ într-un 
bar din port spre groaza celor prezenţi, dispărând însă din 


106 


nou după câteva clipe. Dar cel mai fantastic efect ar fi 
fost, dacă e să dăm crezare legendei, faptul că în timp ce 
vasul a dispărut din docurile din Philadelphia, ar fi 
apărut cu circa 350 km mai spre sud, în zona porturilor 
Norfolk, Newport-News, Portsmouth din statul Virginia, 
după care a reapărut din nou la Philadelphia. În urma 
experimentului o parte din echipaj a dispărut pentru 
totdeauna, alții au fost spitalizaţi sau au înnebunit. Date 
fiind consecinţele incontrolabile, experimentele au fost 
întrerupte fără a mai fi vreodată reluate. La scurt timp 
după aceea, toate fondurile destinate unor arme noi au 
fost, de altfel, dirijate spre proiectul Manhattan, vizând 
crearea bombei atomice. 

Cele de mai sus, împreună cu alte detalii mai puţin 
semnificative, alcătuiesc nucleul legendei. Care este însă 
adevărul? Se pare că M. Jessup a încercat el însuși să 
dezlege spinoasa problemă, fără însă a reuși. El se 
sinucide în 1959, în urma unei depresiuni nervoase, dar în 
condiții pe care nu toți le-au găsit foarte clare. Allende, 
inițial de negăsit, își face apariţia pe neaşteptate, declarând 
oficial că totul fusese o simplă farsă. Ulterior, însă, tot el 
va declara că, dimpotrivă, scrisorile conţineau purul 
adevăr, retractarea fiind urmarea unor presiuni care s-au 
exercitat asupra lui. Pentru a fi mai convingător, s-a oferit 
să se lase examinat sub hipnoză pentru a releva și alte 
detalii pe care nu şi le mai putea reaminti. 

Ch. Berlitz și W. Moore publică, în 1979, cartea 
„The Philadelphia Experiment. Documentându-se pen- 
tru scrierea ei, autorii află o serie de informaţii supli- 
mentare. Descoperă astfel că singura perioadă în care 
experimentul putea să aibă loc a fost în jurul datei de 15 
august 1943 când ambele nave menţionate se găseau în 
portul Philadelphia. Se găsesc și documentele care atestă 
că Allende servise în acest timp ca mecanic pe vasul 
„Andrew Furuseth“. Totuşi, în ciuda afirmațiilor din 

scrisori, nu se găsește nici un articol din vreun ziar 
contemporan care să relateze evenimentul (să fi dispărut 
din colecţii numerele sau paginile cu pricina?). Jurnalele 
de bord ale celor două nave pentru perioada menţionată 
par să fi fost refăcute ulterior, cu date care nu sunt 
totdeauna coerente, fişele bolnavilor de pe „Eldridge “ DE 
173 lipsesc din arhive etc. Autorii cărții află că 
A. Einstein fusese într-adevăr consultant al marinei 
militare în 1943; ei întâlnesc mai multe persoane care 
afirmă că ar şti câte ceva despre astfel de experiențe, fără 
să găsească însă nimic cu adevărat concludent. Aproape 
toate persoanele implicate dau impresia că se tem să 
facă declaraţii, ca şi cum ar fi vorba de niște informaţii 
strict secrete. Între alţii autorii îl găsesc și pe „misteriosul 
domn Allende“; îl "fotografiază, îl supun unor teste 
grafologice pentru a atesta identitatea sa cu autorul 
scrisorilor. Autorii nu mai află însă de la el alte infor- 
maţii esențiale. Poate nici n-ar mai trebui să menţio- 
năm — marina militară americană a dat o dezmințire 
oficială, negând că ar avea cunoștință despre un astfel de 
experiment. 

Unul dintre specialiștii aparent implicați, F. Bitter, 
scrisese, în 1956, o carte despre dispozitive care pot face 
un vas „magnetic invizibil“ față de mine și torpile, 
specificând că la un moment dat s-ar fi făcut experienţe cu 
un astfel de dispozitiv lung cât o navă. W. Moore se 
hotărăşte să-i întindă lui Bitter o cursă nevinovată — scrie 
pentru o revistă de popularizare, o biografie a savantului, 
incluzând și un pasaj în care arată că Bitter ar fi participat, 
în 1943, la Philadelphia la experimente de invizibilitate 
magnetică, că aceste exprimente s-au soldat cu efecte 
spectaculoase şi neașteptate, afectând în mod extrem 
echipajul, fapt care a determinat suspendarea lor. Bio- 
grafia a fost expediată, înainte de apariţie, lui Bitter, cu 
rugămintea să facă în ea corecturile necesare în cazul în 

care în text s-ar fi strecurat unele inexactități. Cel vizat a 
făcut într-adevăr câteva corecturi mărunte, fără a se atinge 
însă de paragraful legat de Experimentul Philadelphia. Tot 
cei doi autori au descoperit că vasul „Eldridge“ DE 173, 
având inițial capacitatea de transport de 1 520 tone a fost 
vândut după război Greciei, în cadrul unui acord de 
ajutor militar, ca având capacitatea de 1 900 tone. Să 
se fi demontat între timp de pe ea o aparatură cântărind 
380 tone? 


ÎNTÂLNIRI DE GRADUL V 


Adnotările de pe marginea cărții lui Jessup încercau 
să lase impresia că sunt făcute fie de... trei extratereștri 
care trăiesc pe Pământ, deghizați probabil în oameni 
obișnuiți, fie de nişte pământeni foarte bine familiarizați 
cu extrat&reșştrii care ne vizitează planeta. 

Notele fac în permanență aluzie la două mari rase din 
spaţiu, numite oameni S și oameni L (L de la Little), 
autorii fie considerându-se ei înșiși din cea de-a doua 
categorie, fie privindu-i pe aceștia cu mai multă simpatie. 
Se relatează despre conflicte între cele două rase, 
„oamenii L“, deși în principiu binevoitori, se simt jigniţi 
de apelativul de „vizitatori“, întrucât bazele lor, aflate pe 
fundul oceanelor sau în spaţiul cosmic, sunt mai vechi 
decât specia umană. Adnotările pe care le fac îi arată 
dezgustaţi de oameni, afirmând că marea majoritate a 
acestora sunt doar niște animale, incapabile de un 
comportament spiritual superior şi dedate unor pasiuni 
josnice. La observaţia lui Jessup după care extratereștrii 
par să se poarte cu pământenii precum oamenii cu vitele 
lor, unul dintre adnotori reflectează — „știe ceva, dar cum 
ştie?“. Alte adnotări privesc povestea bricului „Marie 
Celeste“, istorisind cum a fost invadat de omuleți 

extratereștri, sau corectează versiunile oficiale privind 
ultimele cuvinte ale unor dispăruți în triunghiul 
Bermudelor, insinuând că ar cunoaște înregistrările exacte 
ale acestor cuvinte, făcute de OZN-urile cu care respec- 
tivii au fost răpiți. Se mai nota că victimele răpirilor vor fi 
ținute într-o stare „neutrală“ cu alimentare artificială până 
ce va fi fost scoasă toată informaţia din ei. Extratereștrii 
au fost obligaţi să utilizeze în acest caz sonde înfipte în 
creierul victimelor, pentru a economisi timp și efort, dat 
fiind că „factorul psi“ al acestora era mult prea scăzut ca 
să permită o legătură telepatică. Într-un loc, Jessup 
comentează o observaţie astronomică stranie, în care s-a 
zărit o pată proiectată pe suprafața planetei Jupiter; pe 
marginea foii apare o adnotare admirativă precum că a 
fost marea arcă sau nava mamă a: extratereștrilor 
veniţi în Sistemul Solar, cea care ar umili și ar umple 
de teroare orice pământean, cea mai mare structură 
construită vreodată de „umanoizi“. Și comentariile con- 
tinuă îndelung în aceeași manieră. Aceste adnotări sunt 
azi relativ bine cunoscute, dat fiind că s-au realizat 
numeroase copii după cartea în cauză. Jessup şi-a 
exprimat de la bun început bănuiala că toate notele ar fi 
opera unei singure persoane și anume ale aceluiași 
Allende. După cum spuneam, Jessup nu a mai putut 
lămuri problema, sinucigându-se în 1959. 

Chiar dacă admitem că adnotările sunt nişte ficțiuni; 
făcute e drept cu o remarcabilă fantezie, îndărătul lor 
rămân întrebările. Există oare niște răpiri fără 
întoarcere? nişte întâlniri de gradul V? Întrebările sunt 
desigur retorice, dintre acelea la care nu deținem 
răspunsul. Credem însă că în locul acestui răspuns 
putem să reținem atenţia cititorului cu o istorie amu- 
zantă, pe care o reluăm dintr-un număr din august 1989 
al săptămânalului „Nedelea“ din Moscova, supliment 
duminical al ziarului „Izvestia“. 


110 


Pensionara Vera Prokofieva, împreună cu o prietenă 
ingineră și fiica de şase ani a acesteia, au zărit în seara 
zilei de 4 iulie 1989 în „Ghidropare“-ul din Kiev trei 
indivizi stranii într-o barcă, pe un mic braţ al Niprului. 
Erau îmbrăcaţi cu un soi de costume argintii, fără nasturi 
și cusături, aveau fețe de o paloare extremă, plete aurii 
lungi și ondulate, ochii mari și strălucitori. Semănau între 
ei de parcă ar fi fost gemeni. Martora nu s-a putut abține 
să nu-i întrebe dacă sunt cumva străini. Cei trei au 
răspuns, într-o rusească având un iz arhaic, că sunt 
extratereștri de pe o planetă dintr-un loc care depăşeşte 
înțelegerea martorelor. „Veţi ști când veți fi ca f0i”. 
Adaugă imediat că vin în fiecare zi pe Pământ să răpească 
pe câte cineva, iar acum și-au propus să le ia pe cele trei, 
adăugând că nava lor așteaptă alături. Martorele ar fi vrut 
să tipe, să fugă, dar au simţit dintr-o dată mii de înțepături 
în tot corpul, rămânând paralizate. Au fost în stare totuși 
să se roage să fie cruțate, spunând că nu vor să plece, că 
au familie și copii. „Extratereştrii“ s-au lăsat înduplecaţi 
destul de ușor. „Bine, nu vă luăm — o să găsim pe alţii“. În 
boschetul de alături se găsea un „butoi“ argintiu mare, cu 
o antenă circulară deasupra. Cele trei arătări au urcat în el 
pe o scăriță, s-a închis ușa „ca la lift“ după care aparatul 
s-a înălțat cu mare viteză, fără zgomot, fără a produce 
curenţi de aer și fără a stâmi măcar praful de pe jos. Peste 
câteva clipe era doar o steluță pe cer. Cazul a fost 
investigat de mai mulți specialiști. Redactorii revistei 
„Nedelea“ s-au adresat între alţii şi candidatului în 
ştiinţe fizico-matematice A.F. Pugaci, astrofizician la 
observatorul Academiei R.S.S. Ucrainene. Acesta a 
subliniat că istoria nu conţine în fond nimic neverosimil, 
relatări similare fiind foarte frecvente. Ce anume s-a 
întâmplat rămâne desigur de discutat. De pildă, toată 
povestea putea fi indusă mental martorelor, ceea ce nu 

scade însă cu nimic stranietatea celor întâmpiate. 
Existenţa unor civilizaţii extraterestre evoluate, spunea el, 
este foarte probabilă şi aceste civilizaţii puteau influența 
într-un fel și în trecut evoluţia noastră. De altfel, redacția 
deținea și numeroase alte scrisori în care diverși martori 
afirmau că au văzut OZN-uri în zona Kievului în jurul 
datei respective. Presa sovietică a difuzat ştiri și despre 
alte întâlniri de gradul HI în perioada imediat următoare, 
între care cele petrecute la sfârşitul lunii septembrie 1989 
la Voronej au produs o impresie deosebită asupra opiniei 
publice. 


ILUZII, ASTRONAUȚI SAU ZEI? 


CINE SUNT MARTORII? 


Sa afirmat adesea, mai ales la început, că rapoartele 
despre OZN-uri sunt, în marea lor majoritate, percepții 
eronate ale unor ignoranti. Statisticile efectuate în anii '50 
întăresc întrucâtva această opinie. În 1954, J. Vallée 
observa, de pildă, că majoritatea martorilor o formau 
locuitorii din mediul rural, fără o pregătire de specialitate. 
Ulterior, pe măsură ce rapoartele erau filtrate tot mai 
atent, reținându-se doar cele de mare credibilitate și care 
rămâneau inexplicabile, în ciuda tuturor eforturilor depuse 
de investigatori, proporția s-a mai modificat. În 1966, o 
statistică a lui J. Keel, făcută pe baza a 10 mii observaţii, 
găsea că peste 50% din raportori erau polițiști, de regulă 
în cursul unor patrulări de noapte. A. Hynek remarca, în 
aceeaşi perioadă, faptul că printre observatori sunt tot mai 
mulți piloți, militari sau civili, ca și operatori radar sau de 
la controlul zborurilor, deci persoane cu un foarte bun 
spirit de observaţie și care posedau solide cunoștințe 
teoretice și practice privind diversele tipuri de aparate de 
zbor, fenomenele meteorologice şi astronomice etc. 
Desigur, chiar și la ora actuală numărul specialiştilor de 
înaltă calificare şi competență în domeniu: meteorologi, 
astronomi etc. este încă redus în totalul martorilor; el este 

însă proporţional, dacă nu mai mare decât procentul 
acestor specialişti în populaţia luată în ansamblu. 

S-a mai afirmat, tot tendenţios, că cei ce fac rapoarte 
caută în felul acesta să-și asigure o popularitate ieftină sau 
că sunt fanatici ai fenomenului OZN, care încearcă să-și 
susţină cauza fie și prin fraudă. Desigur, cazurile de tipul 
acesta nu sunt excluse; ele reprezintă însă excepţiile. 
Contrar a ceea ce cred scepticii, marea majoritate a celor 
ce raportează OZN-uri se recrutează dintre persoane iniţial 
neîncrezătoare sau indiferente faţă de fenomen. După 
observaţie ele încearcă înainte de toate să-și explice 
fenomenul prin cauze obișnuite: avioane, elicoptere, nori, 
stele, păsări etc. Scepticismul lor intră în criză abia când 
își dau seama că nici una dintre explicaţiile care le vin în 
minte nu poate sta în picioare. Drept urmare fie uită tot, 
printr-un reflex de autoapărare a integrităţii concepției 
despre lume, fie, revenind mereu la elementele obser- 
vaţiei, ajung să fie profund marcați, adesea traumatizaţi, 
de experiența avută. Majoritatea martorilor sunt foarte 
nehotărâţi dacă să raporteze sau nu cele văzute. Mulţi știu 
că se expun ridicolului, periclitându-şi eventual bunul 
renume și situația profesională. Piloții, de pildă, sunt 
conștienți că, dacă şefii lor ar afla că au avut astfel de 
„vedenii:, s-ar putea să fie consideraţi „obosiţi“ și inapți 
să mai conducă avioanele. În consecință, mulți martori 
roagă să li se păstreze anonimatul; alţii se mărginesc să se 
confeseze doar în familie sau într-un cerc restrâns de 
prieteni. Nu trebuie să subestimăm nici faptul că în multe 
zone de pe glob colectarea rapoartelor nu este organizată; 
dificultatea expedierii unui raport poate descuraja martorii 
(între altele, acesta este un motiv al inegalei repartizări pe 
glob a observaţiilor). A. Hynek aprecia, în 1969, că la 
fiecare raport oficial există cel puţin câteva zeci de 
observaţii neraportate. 

Adesea, raportorii au poziții sociale importante. Astfel 
J.Gilligan, guvernatorul statului Ohio, a declarat că, în 15 

octombrie 1973, a observat, împreună cu soția, timp de 
mai bine de 30 minute, un obiect luminos, de culoarea 
chihlimbarului, care se deplasa pe cer în poziția verticală. 
Ulterior, unii critici au afirmat că obiectul în cauză nu era 
decât planeta Marte. Pare însă bizar ca un astru văzut 
frecvent să producă o impresie atât de puternică (timp de 
treizeci de minute, nu mai mult) încât să determine 
urmărirea lui și scrierea unui raport de către o persoană 
care avea multe alte lucruri de făcut. 

În seara zilei de 6 ianuarie 1969, J.Carter, licenţiat în 
fizică nucleară și guvernator al statului Georgia (iar mai 
târziu președinte al S.U.A.) a urmărit, împreună cu alte 20 
persoane, timp de circa 10 minute, de la o distanţă între 
300 și 900 metri, un obiect strălucitor, având aproape 
dimensiunile aparente ale Lunii, de culoare la început 
albastră, apoi roșietică. El a făcut mai târziu un raport în 
acest sens către comitetul NICAP. Ambii observatori 
citați mai sus erau oameni politici care făcând publice 
rapoartele lor riscau mai mult să piardă decât să câștige 
sufragiile marelui public. Faptul că ei s-au decis să facă 
totuşi aceste declaraţii denotă, pe lângă onestitate, 
impresia puternică produsă asupra lor de evenimenele 
trăite. 

O altă acuzaţie frecvent auzită din partea celor foarte 
sceptici este că cei ce văd ocupanţi ai OZN-urilor sau 
raportează răpiri sunt invariabil persoane bolnave psihic 
sau reduse mintal. A. Hynek scria, în 1972, în legătură cu 
aceasta că nu cunoaște nici un raport de acest fel care să 
provină de la o persoană cu un dezechilibru mental 
dovedit. Majoritatea rapoartelor provin de la oameni din 
pătura mijlocie, care fug de publicitate. Ei sunt, e drept, 
adesea, înfricoşați, marcați de cele trăite, dar în nici un caz 
anormali. Faptul că printre cei ce raportează astfel de 
observaţii se găsesc puţine persoane cu pregătire tehnică 
superioară sau foarte cultivați s-ar putea datora, după 

opinia autorului citat, în bună măsură tocmai poziţiei lor, 
care îi face vulnerabili în cazul expunerii la ridicol. Între 
altele, mijloacele de informare au prezentat aceste 
rapoarte într-o manieră atât de deformată, încât în ochii 
publicului martorii apăreau invariabil în postura unor 
idioţi. 

O altă prejudecată este pretinsa goană după senza- 
țional a investigatorilor şi popularizatorilor fenomenului 
OZN. În realitate, asociaţiile serioase (din păcate nu toate 
sunt astfel) destinate studierii fenomenului se compun 
din persoane având o înaltă calificare în domeniu, în- 
cepând cu astronomia şi terminând cu tehnicile de sondaj 
utilizate în sociologie. În ultimul timp nu se acceptă nici 
un raport cât de cât straniu dacă nu există cel puţin doi 
martori, subliniindu-se însă că nici grupul mare de martori 
nu constituie un argument infailibil, fiind binecunoscute, 
încă din vechime, fenomenele de contaminare sau chiar de 
isterie colectivă, de pildă în cazul unor miracole de natură 
religioasă. Rapoartele sau dovezile materiale (de pildă 
fotografiile) nu sunt acceptate niciodată din a doua mână. 
Și lista precauţiilor poate continua. 

Investigatorii OZN sunt convinși că și specialiştii pot 
uneori greși, între altele deoarece nimeni nu este stăpân 
simultan pe toate specialităţile implicate. Așa cum arată, 
de exemplu, G. Mandics, astronomii încurcă avioanele, 
militarii confundă fenomenele astronomice sau de fizica 
atmosferei etc. După aprecieri făcute asupra rapoartelor 
din proiectul Bluebook se estima, de pildă, că, au făcut 
observații eronate: 80% din piloţii militari, 89% din cei 
civili, 78% din operatorii radar, 65% din oamenii de 
știință și din tehnicieni etc., scorurile fiind ceva mai bune 
în cazul observaţiilor colective. Aceste cifre trebuie 
acceptate însă, desigur în contextul în care însuși proiectul 
Bluebook a fost criticat pentru „explicaţiile“ date unor 
rapoarte. 

Metodele „speciale“, cum ar fi „serul adevărului“, 
„detectorul de minciuni“, „regresia hipnotică“, nu sunt 
nici ele infailibile. Pe de altă parte nu trebuie să mini- 
malizăm nici pericolul lipsei de profesionalism a unor 
investigatori posedând mai mult entuziasm decât pregătire 
și simț critic sau dorința unor publiciști de-a îngroșa latura 
senzaţională în detrimentul rigorii. 


ESTE OMUL UN „INSTRUMENT“ DE ÎNCREDERE? 


S-a reproșat adesea și se va reproşa probabil și de 
acum înainte că metoda de investigare a fenomenului 
OZN este neștiințifică, întrucât ea nu se bazează nici pe 
ceva reproductibil, ca în cazul experienţelor de laborator, 
nici pe dovezi materiale pe care să le putem accepta fără 
absolut nici un dubiu. Cu totul altceva ar fi, par să spună 
acești critici, dacă un OZN ar ateriza în fața unui institut 
de cercetări, dacă s-ar lăsa studiat pe îndelete de 
specialiști, dacă eventualii ocupanţi ai obiectului ar 
răspunde la întrebările savanților (şi chiar ale presei) etc. 
Din păcate nimic. din toate acestea nu s-a întâmplat și 
probabil nu se va întâmpla într-un viitor previzibil. 
Fenomenul OZN rămâne, aşa cum spune G. Mandics, 
»eluziv“, sustrăgându-se unei cercetări „ortodoxe“. Foto- 
grafiile, filmele, urmele lăsate pe sol nu sunt, prin ele 
însele, 100% concludente, capabile să convingă fără drept 
‘de apel orice specialist și să lămurească adevărata natură a 
fenomenului. Așa cum s-a subliniat de nenumărate ori, 
practic singurele „fapte“ concrete, palpabile, aflate la 
dispoziția investigatorilor OZN sunt rapoartele. Feno- 
menul trebuie, deci, abordat nu atât cu mijloacele desti- 
nate științelor naturii, cât cu cele ale sociologiei. 

Sunt mărturiile scrise suficiente pentru un verdict în 
știință? Problema pusă în felul acesta este relativ nouă. 

Dar nu srebuie să uităm că, de pildă, o bună parte din 
justiţie se bazează pe presupunerea că în anumite condiţii 
mărturia omenească poate fi dovada unui adevăr, mai ales 
dacă lipsesc probele materiale. Doi martori pot asigura 
condamnarea sau achitarea unui inculpat. Câteva zeci de 
mii de rapoarte scrise, studiate temeinic, nu sunt oare 
suficiente pentru a recunoaşte unanim că totuşi se petrece 
ceva care depăşeşte, poate, deocamdată puterea noastră de 
înțelegere? E adevărat, cele două situaţii nu sunt analoage. 
Dacă martorii într-un proces văd lucruri pe care oricine le- 
ar putea vedea și identifica, deci lucruri general credibile, 
rapoartele OZN aduc mărturii despre fenomene nu numai 
stranii, dar, de cele mai multe ori, în flagrantă contradicție 
cu ceea ce știința actuală și chiar bunul simţ acceptă drept 
adevăruri. 

Criticii fenomenului vor căuta, deci, toate argumentele 
pentru a demonstra că martorii, nu unii, ci ioți, puteau 
foarte bine să se înșele. Vor sublinia de pildă că memoria 
omenească nu este câtuși de puţin infailibilă, chiar dacă 
este dublată de o maximă probitate. W. Sullivan, redactor 
științific la revista „New York Times“, analizând 
mărturiile colectate la reintrarea în atmosferă a satelitului 
ZOND IV, de care aminteam într-un alt capitol, 
menționează că o femeie din Indiana scria în raportul ei că 
obiectul a trecut doar la câţiva yarzi deasupra coroanei 
copacilor şi că avea multe geamuri. O altă femeie, din 
Ohio, declara că obiectul, care şi ei i s-a părut foarte 
apropiat, i-a transmis o stare irezistibilă de somn, iar 
câinelui ei o teamă care l-a făcut să schelălăic îndelung. O 
a treia femeie, din Tennessee, a apreciat că fuselajul era 
metalic, ferestrele aveau forma pătrată și obiectul plutea la 
cel mult 300 metri deasupra solului. În sfârșit, un mecanic 
care şofa pe o șosea din Ohio era convins că obiectul era 
pilotat, deoarece î își schimba direcția de deplasare. 

Toată . lumea este de acord că simțurile noastre 
reprezintă instrumente imperfecte şi limitate, dar ceca ce 

știu mai puţini este că şi memoria noastră reprezintă un 
proces deosebit de complex, că recunoașterea unui obiect 
văzut sau descrierea lui interioară nu sunt nicidecum 
redări fidele ale celor înregistrate, ci reconstrucții mentale, 
în bună măsură bazate pe mecanisme inconștiente, 
veritabile compromisuri cu ceea ce ştiam înainte ba chiar 
cu dorinţele noastre mai mult sau mai puţin ascunse. În 
orice cercetare științifică este cunoscut așa numitul „efect 
al observatorului“, datorită căruia la capătul unui 
experiment se obține nu atât un rezultat obiectiv neutru, 
cât ceea ce s-a dorit, și aceasta în ciuda tuturor precauţiilor 
luate, inclusiv de cel ce efectuează observaţia. Probabil cel 
mai bun exemplu în acest sens este cel al lui P. Lowell 
care, pe urmele lui Schiaparelli, a dorit să vadă prin 
telescop canalele marţiene și le-a și văzut, chiar cu mult 
mai multe detalii, în ciuda faptului că aceste canale nu 
există în realitate. 

Stereotipurile culturale, sistemele de credinţe, con- 
vingeri, instrumentele intelectuale deprinse în şcoală sau 
de care ne-am impregnat prin mediile de informare. în 
masă, ne ajută să facem observaţiile, dar în același timp au 
și un efect deformator asupra acestora. Psihologii ştiu, pe 
baza unor teste binecunoscute, că obiectele şi fenomenele 
vagi, neclare, necunoscute, dacă sunt reprezentate mai 
multor subiecţi, tind în momentul rememorării să se 
identifice în mintea fiecăruia cu obiecte sau fenomene pe 
care acesta le cunoaște deja. Drept consecinţă, atunci când 
un astfel de subiect este rugat să descrie ce anume a văzut, 
el va adăuga de la sine, fără să-și dea seama, detalii care 
iniţial n-au existat, dar care aparţin obiectului înrudit 
cunoscut. De pildă, ceva lung, mai lat la un capăt și mai 
îngust în celălalt va deveni o lopată, sau mătură, sau 
pușcă, de fiecare dată martorul fiind convins, după un 
timp, că a văzut şi detaliile caracteristice (de pildă 
trăgaciul sau cătarea). În cazul în care martorul are 

cunoștințe despre „farfurii zburătoare“, un punct luminos 
văzut pe cer poate deveni în mintea lui un disc, la care 
repovestirile ulterioare pot adăuga un dom, antene, 
hublouri etc. Citind despre misterioșii ocupanți ai 
OZN-urilor, nu este de mirare ca unii martori să creadă că 
i-au și văzut la ferestrele unui bolid. Având în vedere că 
mecanismul de mai sus este inconștient în cea mai mare 
parte, martorii vor fi sinceri convinși că au văzut toate 
aceste detalii aievea şi sincer supăraţi dacă li se va pune 
buna credință la îndoială. G. Mandics, comentând la 
rândul său niște observaţii ale lui E. Ruppelt, subliniază că 
„Cu cât există o imagine mai cristalizată a prototipului, cu 
atât există șanse mai mari de a-l găsi chiar pe acesta în 
raporatele absolut sincere“. 

Problema „prototipului“ nu este foarte simplă. În 
1946-1947 scriitorul H. Sherman a scris povestirile S.F. 
„The Green Man“ (Omul verde) și „The Green Man 
Returns“ (Omul verde revine), povestiri în care nave 
extraterestre opresc automobilele şi întrerup curentul 
electric în uzine. Este, oare, o simplă coincidență că 
rapoartele ulterioare au semnalat nenumărate incidente de 
tipul acesta (pentru a nu vorbi de omuleţii verzi)? De ce 
oare întâlnirile cu coloratură sexuală sau cu conotaţii 
agresive se raportează în special la America Latină? De ce 
din Marea Britanie n-au început să parvină rapoarte despre 
întâlniri de gradul III sau 1V decât abia din anii '70, după 
ce piața engleză a fost invadată cu literatură despre 
ipoteticele contacte cu extratereștri? De altfel se constată 
că rapoartele despre OZN-uri se primesc în „valuri“, la 
originea fiecăruia aflându-se de regulă difuzarea unui 
material incitant asupra subiectului. 

Dar tot atât de adevărată ar putea fi și ipoteza după 
care fenomenele de tip OZN se petrec relativ uniform, 
impulsurile venite din partea presei etc. reuşind doar să 
„dezinhibe“ şi să sensibilizeze opinia publică, să facă 

oamenii mai atenţi față de fenomenele stranii din jurul lor, 
să determine martorii să raporteze cu mai multă tragere de 
inimă cele observate. 

Desigur, nu trebuie subestimate nici mecanismele care 
sunt de competența psihiatriei sau psihologiei sociale. 
Dacă ar fi să dăm crezare unor psihologi occidentali care 
comentează fenomenul OZN, cum ar fi L. Grinspoon sau 
A. D. Persky, există mult mai multe persoane prezentând 
dezordini psihice decât se crede în mod obișnuit, 
dezordini care nu se manifestă decât în anumite situații 
speciale, în restul timpului persoana părând perfect 
sănătoasă. OZN-urile ar putea fi, după acești autori, de 
multe feluri: iluzii (luăm un obiect drept altceva din 
motive psihologice), halucinații (percepții false în con- 
dițiile absenței totale a stimulului). Iluziile și halucinaţiile 
pot fi cauzate de psihoze greu de diagnosticat, de pildă de 
o paranoie care se manifestă prin convingerea tenace că 
subiectul a intrat în contact cu extratereștri care îi și dau 
de știre din când în când, prin semne numai de el înțelese. 
Rapoartele, în viziunea acestor psihologi,. ar putea fi și 
efectul unor psihopatii, manifestându-se în primul rând 
prin falsificarea deliberată, bolnăvicioasă, a observaţiilor. 
Se mai pot aduce în discuţie fenomenele hipnotice, 
hipnagogice, hipnopompice caracteristice stărilor interme- 
diare dintre trezie și vis etc. 

Fenomenele de tipul celor de mai sus se manifestă mai 
greu în cazul mai multor martori. Psihiatria cunoaște 
totuşi percepţia eronată a două persoane, aşa numita „folie 
à deux“, când unul dintre parteneri, dominându-l pe 
celălalt, îi poate induce propriile percepții eronate pe 
care și celălalt va avea impresia că le vede. In cazul 
unui grup mai mare de observatori acţionează o altă 
lege binecunoscută de psihologi, valabilă în egală mă- 
sură și la oameni perfect sănătoși — în fața unui feno- 
men necunoscut, apare o dorință puternică de a reduce 

ambiguitățile la un sistem comun de credințe sau 
convingeri. În clipa în care s-a conturat un astfel de 
sistem, cât de cât coerent, el va fi apărat viguros împotriva 
oricărei argumentări logice sau dovezi materiale. Pe de 
altă parte, aşa cum observa prof. R. L. Hall de la 
Universitatea din Chicago (Hlinois), dacă o persoană 
rezonabilă raportează o observaţie care contravine 
convingerilor sale anterioare, avem toate motivele să luăm 
raportul în serios. 

Aşa cum am mai amintit în treacăt, o formă extremă a 
acestei stări de lucruri este psihoza în masă, contaminarea 
isterică a martorilor care pot cădea într-un soi de delir 
colectiv, având i impresia că văd şi aud cu toții nişte lucruri 
care nu există în realitate. Probabil cele mai frecvente 
fenomene atestate în acest sens sunt miracolele de tip 
religios, care se petrec nu o dată în faţa unor grupuri de 
mii de credincioşi. Propagarea panicii este şi ea destul de 
bine studiată de psihosociologi. lar ca un exemplu practic, 
să ne amintim doar de efectele radiodramei lui O. Welles, 
care, în 1938, anunţase, pe fondul general de anxietate 
produsă de teama unei invazii armate fasciste, că o navă 
extraterestră a aterizat în New Jersey, iar ocupanții săi 
pustiesc totul în jur. 

În „deliberarea“ internă, de cele mai multe ori 
inconștientă, care duce un individ la concluzia că a văzut 
ceea ce i se pare că a văzut, se confruntă, pe lângă 
perceperea nemijlocită a unor obiecte şi fenomene reale, 
sugestiile de grup de tipul celor de mai sus, precum şi 
„presiunea“ unor instanțe subconștiente din mintea 
subiectului: dorințe ascunse, imaginii arhetipale care-și 
caută materializarea etc. C.G. Jung, unul dintre părinții 
psihanalizei, a emis, în 1960, ipoteza că OZN-urile ar 
putea fi în bună măsură proiecţii paranormale ale unor 
astfel de elemente comune care există, neștiute, în 
inconştientul fiecărui individ dintr-o anumită comunitate 

culturală. Jung ajunsese, în 1916, la constatarea intere- 
santă că elementele inconștiente comune din activitatea 
mintală a indivizilor unei populaţii umane se manifestă în 
multe activităţi conștiente sau semiconştiente: mituri, 
simboluri, visuri etc. făcând ca premise asemănătoare să 
ducă oamenii dintr-o anumită colectivitate la concluzii 
asemănătoare, pe o cale nu neapărat logică. Aceste 
elemente inconștiente constituie o legătură extrem de 
trainică (deși de regulă neobservată) între oamenii res- 
pectivi. Fenomenul explică, între altele, simpatiile sau 
antipatiile aparent nejustificate pentru cei din aceeași zonă 
respectiv pentru străini. Jung a numit totalitatea acestor 
elemente inconștient colectiv. Prezenţa lui ar explica între 
altele de ce raportările celor dintr-o anumită zonă de pe 
glob concordă atât de bine, diferind în schimb de 
experienţele trăite în alte regiuni. 

Faptul că raportările fenomenului OZN sunt deformate 
adesea datorită unor mecanisme psihice și sociale, faptul 
că uneori aceste mecanisme pot da naștere la viziuni, chiar 
colective, privind obiecte neidentificate, urmate de 
rapoarte redactate cu toată sinceritatea, nu este totuși în 
stare să explice cum de OZN-urile lasă pe sol semne care 
pot fi analizate, cum de zeci de persoane care nu s-au 
văzut poate niciodată sună simultan din colţurile diferite 
ale unui oraș posturile de poliţie raportând că văd un 
același obiect neidentificat, nu explică nici semnalările 
simultane radar-vizuale, filmele etc. Adepții explicaţiei 
psihologice a OZN-urilor au răspuns la această obiecţie 
într-un mod total deconceitant — ei și-au adus aminte că în 
practicile mistice hinduse se pretinde că în anumite 
condiţii gândul omului poate da formă realităţii, se poate, 
cu alte cuvinte, întrupa într-un obiect palpabil, așa numita 
tulpa. 

Desigur, e bizar să explici un fenomen contestat prin 
altul încă mult mai rar atestat şi mai neverosimil. Există, e 

drept, unele vagi mărturii în sprijinul unor atari me- 
canisme. Amintim, de pildă, că se afirmă existența unor 
persoane capabile să impresioneze materiale fotografice 
cu „forta gândului“. Se pare că primele experienţe în 
acest sens aparţin japonezului T. Fukurai, prin anii 1910- 
1913. J. Eisenbud, profesor de psihiatrie la facultatea de 
medicină din Denver (Colorado), după trei ani de 
investigaţii, a publicat, în 1968, o carte despre capa- 
citatea extraordinară a subiectului T. Serios de a re- 
produce pe film imagini destul de clare ale unor obiecte la 
care se gândea în acel moment. Pentru aceasta era 
suficient să se concentreze privind fix la aparatul de 
fotografiat. După declarațiile autorului, experiențele au 
fost repetate de sute de ori, în cele mai diferite condiţii, 
subiectul fiind în acest timp dezbrăcat la piele, examinat 
cu raze X, pus în imposibilitatea de a-și mișca orice 
altă parte a corpului în afară de cap etc. Dintre agenții 
care puteau transmite semnalul s-au eliminat pe rând 
razele infraroșii, cele ultraviolete, razele X, fără a da de 
capăt mecanismului prin care se producea straniul efect. 
Altminteri, subiectul era uşor înapoiat mintal, câștigân- 
du-şi existența ca portar sau prin munci ocazionale. Dar, 
chiar dacă am admite realitatea acestor fenomene, este o 
mare distanță de la ele până la „materializarea “ fizică, fie 
şi prin „voinţă colectivă“ a unor obiecte descrise adesea ca 
imense. ý 
Totuși, sfidând schemele mintale ale oricărei persoane 
cu o oarecare pregătire științifică, autori precum J. Vallée 
(1979), B. Steiger (1974), D. Scott-Rogo sau J. Clarck 
(1979) nu exclud ca un mecanism natural necunoscut, 
legat fie de planeta noastră, fie de zestrea noastră genetică, 
mecanism declanșat automat la atingerea unui anumit 
nivel de complexitate a evoluției noastre, să poată da 
naștere sau formă unor obiecte fizice palpabile, inerte sau 
animate, existente înainte în conștiința sau inconştientul 

oamenilor. Alăturându-se lor, W. Strieber (1987) se 
întreba dacă o credință nu-și poate crea în anumite condiţii 
realitatea care s-o confirme, adăugând spre ilustrare că 
poate zeii din trecut erau realmente puternici, atunci când 
şi credinţa în ei era puternică. Teoriile generării psihice a 
unor OZN-uri fizic palpabile trebuie privite, desigur, cu 
multă circumspecție, între altele pentru că nu cunoaștem 
nimic până la ora actuală care să îndreptățească ipoteza 
creări substanţei din ideea omenească. Aceste tendințe nu 
sunt departe de cele care văd în fascinația OZN-urilor 
bazele pe care s-ar putea fundamenta o mistică nouă, 
specifică sfârșitului nostru de veac. Pe de altă parte, nu 
trebuie să uităm însă că structura intimă a materiei mai 
ascunde pentru noi suficiente surprize, așa încât consi- 
derăm că e bine ca toate teoriile coerente logic și elaborate 
respectând cât de cât o metodă recunoscută ca științifică 
să fie păstrate în rezervă, oricât ar părea de nebunești, 
până ce nu vor fi contrazise în mod flagrant de realitate. 


IPOTEZA ORIGINII EXTRATERESTRE 


Cu cele de mai sus am trecut în revistă, în mare 
explicaţiile firești ale fenomenului OZN, explicații 
naturale sau pretins naturale, explicaţii legate de activităţi 
omenești, psihologice, socile. A mai rămas o singură 
explicație posibilă larg dezbătută, considerată de cei mai 
mulţi specialiști ca prea neverosimilă, prea hazardată prea 
greu de acceptat și anume ipoteza originii extraterestre, 
ipoteza conform căreia printre obiectele semnalate ar 
putea fi și unele pilotate sau măcar construite de 
reprezentanţii unor civilizaţii avansate de pe o altă planetă 
sau una alt tărâm. 

Cei care acceptă o astfel de ipoteză se divid şi ei în 
mai multe grupuri. Unii, care au supralicitat rapoartele 

privind apariţiile subacvatice, s-au întrebat dacă nu cumva 
piloţii OZN-urilor apaţin unei rase scufundată în adâncul 
mării o dată cu înecarea Atlantidei și trăind acolo, as- 
cunsă, dar superevoluată, scârbită de aroganța și mărgi- 
nirea oamenilor care au luat în stăpânire uscatul, văzduhul 
şi oglinda apelor. Susţinătorii acestei ipoteze sunt atât de 
fascinaţi de găselnița lor, încât uită că, între altele, nici 
unul dintre martorii întâlnirilor apropiate de gradul HI sau 
IV n-a vorbit niciodată de ființe acvatice, pentru ca să nu 
mai vorbim de dificultatea adaptării omului la mediul 
subacvatic, de neverosimilitatea dezvoltării unei civilizaţii 
tehnologice în coasta noastră fără nici o altă manifestare 
decât sporadicele OZN-uri etc. Oricum, subiectul este de 
mai multă vreme drag autorilor de povestiri S.F. şi va mai 
fi probabil şi de acum înainte. 

O variantă a acestei ipoteze, mergând pe urmele unui 
alt șir de clasice lucrări S.F., susțin că Pământul este 
scobit pe dinăuntru, iar supraviețuitorii diverselor cata- 
clisme de dinaintea memoriei noastre istorice s-au refugiat 
în acest tărâm interior, de unde ies prin tuneluri (am- 
plasate în zona polilor sau în Tibet) bântuind continentele 
de sub Soare cu vehiculele lor zburătoare. 

O a treia soluție din această categorie, dragă și ea 
autorilor de lucrări S.F., presupune că obiectele în cauză 
n-ar fi decât vehicule cu care urmașii noștri, care au 
descoperit taina călătoriilor în timp, vin să-și viziteze 
strămoșii, fie dintr-o pornire să zicem turistică, sau 
istorică, în maniera imaginată de „clasicul“ H. G. Wells, 
fie cu scopul reparării unor erori din trecutul lor, pentru 
a-și făuri un prezent şi un viitor mai reuși, (temă 
prelucrată de o pleiadă de autori de primă mână între care 
cităm pe P. Anderson, I. Asimov, G. Klein etc.), cu toate 
încurcăturile şi paradoxurile care rezultă de aici, pardoxuri 
pe care autorul de literatură le poate rezolva cu o eschivă 
elegantă, dar care vor bloca orice persoană care are 

Li 
încredere în logică şi care e deprinsă să facă raționamente 
mai lungi de doi pași. 

O ipoteză înrudită, pe care merită s-o amintim mai 
mult pentru pitorescul decât pentru seriozitatea sau 
verosimilitatea ei, este cea a lui W. Strieber, care se 
întreabă dacă nu cumva omul de pe Pământ e un soi de 
larvă, „vizitatorii“ fiind variantele mature ale sale. 
Oricum, adaugă el, mai în glumă mai în serios, atitudinea 
noastră de prădare a resurselor mediului înconjurător nu 
este mai prejos decât cea devastatoare a omizilor. 

Tot aceleiași ramuri ideatice îi aparţine o a patra 
propunere de soluţie, enunțată zice-se cu nonşalanţă (şi 
fără îndoială în glumă) de A. Einstein. Răspunzând unei 
întrebări, pe care ilustrul savant o va fi găsit agasantă, el a 
afirmat cu un aer misterios că OZN-urile aparţin unor 
pământeni emigraţi acum 10 000 ani într-o altă lume şi 
reveniti acum în pelerinaj să-și viziteze leagănul. 
Împătimiţii numerologiei, cei convinţi că în potrivirea și 
rotunjimea unor date calendaristice stau înţelesuri de o 
adâncime mistică, s-au apucat să calculeze şi data exactă a 
presupusei emigrări. G. Tarade credea astfel (1969) că 
evenimentul a avut loc în anul 3113 î.e.n. Faptul că 
urmele găsite de arheologi nu atestă nicăieri și în nici un 
fel existența unei civilizaţii capabile de o atare 
performanţă în epoca respectivă (din care avem în schimb 
abundente urme ale omului epocii de piatră), nu 
deranjează câtuşi de puţin autorii acestor năstrușnice 
calcule. Dacă ar fi întrebaţi, ei ar răspunde imperturbabil 
că urmele respective se puteau cufunda în Ocean (de ce 
tocmai ele?), puteau fi șterse de intemperii (uitând că 
altele mult mai firave n-au fost şterse) etc. Iar dacă am 
admite că emigrarea a fost rodul intervenţiei unor ființe 
venite din alte lumi, trecem automat la o altă categorie de 
soluţii posibile pentru fenomenul OZN, cea conform 
căreia OZN-urile sunt nave trimise pe Pământ de repre- 

zentanţii unor civilizaţii extraterestre. Marele defect al 
acestei ipoteze este că, dacă ar fi adevărată, conform 
bunului simț comun ar trebui să vedem mult mai multe 
„minuni“ săvârșite de acești extratereștri în jurul nostru 
decât ne este dat să constatăm. lar dacă 99,99...% din 
existența noastră se explică foarte bine fără ipoteza 
prezenţei lor aici, ni se pare mai logic să acceptăm că 
probabil la fel s-ar putea explica și fracțiunea rămasă. 
După un vechi principiu, numit „briciul lui Occam “ nu 
trebuie să înmulțim ipotezele, dacă nu este strict necesar... 
Dar nu cumva este necesar de astă dată? 

Curios este că există specialiști (și nu puţini) care 
susțin cu tărie pluralitatea civilizaţiilor î în Galaxia noastră 
şi militează pentru programe costisitoare în vederea 
descoperirii lor cu ajutorul radiotelescoapelor, dar care 
neagă vehement orice posibilă legătură între aceste 
civilizații şi fenomenul OZN. Un exemplu ilustru în 
această privință este cel al lui C. Sagan. Pentru a-și 
explica poziția el recurge, în volumele „UFO's A 
Scientific Debate“ (1972) şi „The Cosmic Connection “ 
(1973) la așa-numita ipoteză Moș Crăciun. Conform 
binecunoscutei credinţe, acest simpatic personaj trebuie să 
viziteze, într-o singură seară, vreo cincizeci de milioane 
de cămine de americani. Dacă ar petrece doar o singură 
secundă în fiecare casă (și, desigur, nu aceasta este 
imaginea uzuală), i-ar trebui mai bine de un an și jumătate 
să-şi termine treaba, argument suficient ca să respingem 
ipoteza. Judecând în mod analog, spune Sagan, chiar dacă 
ar exista un milion de civilizații foarte avansate, pentru ca 
să fim vizitaţi în fiecare zi de o altă navă cosmică (așa 
cum Sugerează frecvența rapoartelor OZN), ar trebui ca 
fiecare dintre aceste civilizații să lanseze pe an 3,6 
miliarde de nave cosmice, ceea ce este absurd. Materialele 
şi energia necesare unui asemenea efort ar depăși 
posibilităţile oricărei supercivilizații. După estimările sale, 
o rată rezonabilă ar fi o vizită la zece mii de ani... 

Numai că în calculele sale C. Sagan are în vedere o 
căutare oarbă, egal repartizată pe toate stelele Galaxiei, o 
căutare în care fie supercivilizațiile nu ştiu nimic despre 
existenţa noastră, fie consideră că nu prezentăm interes 
mai mare decât orice altă planetă din Calea Lactee. Or, 
s-ar putea ca aceste ipoteze să nu stea în picioare. În plus, 
Sagan se gândește fără îndoială la greoaiele nave 
interstelare de tip Daedalus imaginate de inginerii 
secolului XX. Dacă ţinem însă cont că frecvența de 
apariţie a civilizațiilor ar putea fi de una la câteva sute de 
mii de ani într-o Galaxie ca a noastră, parametrii 
problemei se schimbă radical. În acest caz devenirea 
noastră este un eveniment unic şi care poate polariza o 
bună parte din atenţia civilizaţiilor mai vechi. În plus, 
pentru civilizaţii vechi de milioane de ani drumul până la 
noi ar putea fi mult mai scurt și mai simplu. Poate tot atât 
de simplu ca o excursie cu automobilul pentru omul 
secolului nostru. 

Un alt contraargument „logic“ este că, o dată ce 
majoritatea rapoartelor OZN conţin erori de observaţie, de 
interpretare ori chiar fraude, toate „rapoartele OZN ar 
trebui încadrate în aceste categorii. În replică la această 
atitudine, sociologul R. L. Hall observa că se cunosc 
multe cazuri în care în timpul războiului, în condiţiile unui 
stres permanent, unii aviatori au tras cu mitraliera în 
planeta Venus sau într-o insulă, luându-le drept avioane 
dușmane. De aici nu se poate deduce însă că nu au existat 
deloc avioane dușmane... 

Cât despre contraargumentarea pătimaşă, ea se 
rezumă, în esenţă, la ideea că „girafa nu există“ pentru 
că nu ne convine nouă să existe, în speţă că extratereștrii 
nu există, deoarece asta ar incomoda foarte mult șabloa- 
nele gândirii noastre, pentru că n-am mai fi noi unica 
încoronare a firii, ceea ce e inacceptabil, chiar şi 
subconștient, etc. Această patimă se îngemănează foarte 

bine cu cealaltă, cea a fanaticilor OZN-urilor, în mintea 
cărora orice însăilare logică, fie ea cât de șubredă, devine 
cea mai solidă certitudine dacă servește dorința subconș- 
tientă de a dovedi existenţa extratereștrilor. 

Dacă judecăm lucid, vom ajunge la concluzia că la ora 
actuală în acest domeniu nu există deocamdată altă 
certitudine în afară de numărul crescând al rapoartelor. 
Deocamdată toate ipotezele compatibile cu aceste rapoarte 
trebuie reţinute, între ele și cea a originii extraterestre, cu 
condiţia respectării unei minime coerențe. Atât entu- 
ziasmul exagerat, însoțit de regulă de o bună doză de lipsă 
de simt critic, cât și negarea îndărătnică, fie şi „logică“, a 
valabilității fenomenului OZN în toată complexitatea ei, 
sunt egal de dăunătoare pentru elucidarea adevăratei 


naturi a acestuia. 


SE NAȘTE O NOUĂ RELIGIE? 


Ipoteza că OZN-urile ar fi mesagerii unor super- 
civilizaţii extraterestre are şi o altă implicaţie delicată. 
Istorisiri în care se susţine că vehicule venite din cer au 
luat cu ele pe cutare pământean, că ocupanţii vehiculului 
i-au transmis diverse învățături cu care respectivul s-a 
întors înfricoșat printre ai lui, nu se povestesc de azi de 
ieri ci reprezintă un fenomen cultural de o remarcabilă 
vechime. În cartea apocrifă a patriarhului Enoh acesta 
istorisește cum a fost dus în cele şapte ceruri de către doi 
„îngeri“. În mitul babilonian al lui Etana ascensiunea se 
realizează cu ajutorul unui vultur năzdrăvan. lezechiel 
zboară graţie unei roți coborâtă pe Pământ și însoţită de 
făpturi antropomorfe. Remarcabile în aceste povestiri sunt 
detaliile tehnice care cu greu puteau fi intuite în vremea 
respectivă. Descrierea Pământului care devine tot mai 
mic, până ce dispare complet, cerul negru deși era ziuă, 

suprasolicitarea la acceleraţii etc. Detalii la fel de 
neașteptate se pot găsi și în vechea literatură indiană sau 
chineză. 

Oare tradiţia religioasă reflectă, fie și deformat, vechi 
întâlniri cu mesageri cosmici? Sau invers, întâlnirile de 
gradul III și IV sunt manifestări ale unei mentalități 
religioase? Desigur, o astfel de influență nu poate fi 
exclusă, dar ea este probabil neesenţială. Cert este însă 
că, așa cum precizează V. Kernbach, mitul modern al 
OZN-urilor fără a fi prin sine religios, a generat în 
ultimele decenii o serie de manifestări parareligioase. Între 
acestea trebuie să fie amintită crearea câtorva sute de secte, 
majoritatea în California, fiecare cu puţini aderenți dar 
altminteri foarte active. În fruntea acestor secte se află de 
regulă. „contactaţi“ $ „aleși“ , prin care extratereștrii transmit 
pământenilor îndrumări privind calea justă de urmat. J. 
Mariano, capul „bisericii cosmice“, în vădita dorință de a 
împăca nouă „credinţă“ cu cea creştină, susține de pildă că 
lisus, ca și mai multe alte personaje biblice, n-ar fi fost 
decât extratereștri ori personaje contactate de aceștia. 

Unul dintre cei mai cunoscuţi șefi de sectă este G. 
Adamski, cel care declară despre sine cu toată seriozitatea 
că este unul dintre primii pământeni care s-au întâlnit 
(într-un deșert din California, în vara lui 1952) cu 
reprezentanți ai unei civilizații extraterestre, şi anume cu 
locuitori de pe... Venus, care l-au inițiat în ştiinţa lor. 
Secta „filosofiei cosmice“ a lui Adamski provine dintr-o 
altă sectă, antebelică, tot atât de pitorească, numită 
„ordinul regal al Tibetului“. În anii în care Adamski şi-a 
scris cărţile în care şi-a istorisit fantastica aventură, nu se 
ştia încă faptul că pe Venus nu numai că nu poate fi vorba 
de o civilizație avansată dar condițiile de iad interzic orice 
formă cunoscută de viaţă. 

Profeţii unor secte mai recente au avut grijă să-şi 
plaseze obiectul adoraţiei lor undeva mai departe sau 

într-un loc mai vag precizat. Astfel, E. Siragusa, din 
Sicilia, fondatorul „asociaţiei prietenilor vizitatorilor din 
spaţiu“, a fost, zice-se, contactat de extratereştri care 
veneau dintr-o confederație de peste 600 planete. Secta 
ISO-ZEN  (Internelle Synthese Operative  Zetetique 
Energetique et Nucleonique) din Franţa, condusă de J. 
Martin şi J. P. Appel, reunind câteva mii de aderenți, 
făcea la un moment dat pregătiri pentru o emigrare masivă 
pe o planetă lângă Alfa Centauri. În paranteză fie zis, 
această sectă a fost desființată prin hotărâre judecătorească 
din motive foarte pământeşti cum ar fi: orgii, trafic de 
droguri, proxenetism, șantaj etc. S-a făcut mare vâlvă în 
jurul faptului că la 28 noiembrie 1979, F. Fontaine ar fi 
fost răpit de nişte ființe sferice și ţinut mai multe zile la 
bordul unei farfurii zburătoare. După aceasta, i s-ar fi 
încredințat mesajul că la 15 august 1980 şi la 15 august 
1983 „nava spațială“ va reveni la Cergy-Pontoise (în 
Franţa, lângă Paris). La datele respective mii de creduli au 
așteptat evenimentul, ţinându-se de mâini în scopul 
„concentrării bioenergiei“ cu care sperau că-i atragă pe 
extratereștrii. Nu s-a produs nimic. Chiar în 1983, de 
altfel, unul dintre personajele principale ale „istoriei“ a 
recunoscut că întreaga poveste a fost doar o înșelătorie 
bine regizată. În ce scop? Nu sa dat niciodată un 
răspuns clar. O istorie asemănătoare s-a petrecut cu J. 
Waddington, răpit dintr-un cartier periferic -londonez, 
căruia chipurile i s-a prezis că niște farfurii zburătoare vor 
ateriza tocmai în faimoasa piață Picadilly Circus din 
Londra. N-ar mai trebui s-o spunem, aterizarea desigur n-a 
avut loc nici la data prezisă, nici mai târziu. O altă sectă, 
căuta să achiziţioneze în 1981 o fermă lângă Cevennes 
(Franţa) pentru a crește tritoni de baltă. Aceștia urma să 
fie expediaţi pe planeta Baal (?!) cu ajutorul unor farfurii 
zburătoare care trebuiau să sosească la momentul potrivit. 
Sectanţii erau informaţi că civilizaţia acestei planete este 

pe cale de dispariţie deoarece reprezentanţii ei nu mai sunt 
în stare să se reproducă. Ultima lor salvare o constituiau 
tritonii de baltă... 

Lăsând la o parte înșelătoriile și farsele, dacă 
parcurgem relatările unor martori ai întâlnirilor de gradul 
III sau IV, vom constata că majoritatea mesajelor 
încredințate „contactaţilor“ sunt la fel de aberante ca și 
cele de mai sus. Din multe dintre ele se degajă ideea că 
„Cineva acolo sus“ are grijă de noi, poate că are grijă chiar 
de sute de milioane de ani. După Adamski, Pământul este 
un soi de „grădiniță“ în care omenirea este ajutată de către 
tutorii cosmici, printr-o serie de lecţii obligatorii, să se 
maturizeze. În alte mesaje, dimpotrivă, se transmit apeluri 
patetice către şefii de stat pentru încetarea cursei 
înarmărilor, încetarea experienţelor nucleare, promovarea 
dragostei și frăţiei între toţi oamenii de pe Pământ, 
altminteri nimeni nu ne va salva. Cele de mai sus, pentru a 
fi bine înţelese, trebuie puse în contextul nenumăratelor 
absurdităţi patente raportate de martori: ca OZN-nauţii 
vin de pe Venus sau de pe Marte, că sunt gata să ne ofere 
secretul călătoriilor cosmice, leacul cancerului, ori alte 
rețete miraculoase care, puse la probă, se dovedesc 
sistematic fără efect. ș.a.m.d. 

Există, desigur, între așa-zişii „contactaţi“, și mistici și 
șarlatani și amatori de farse. Acest „cargo-cult mile- 
narist“ al epocii moderne, după caracterizarea lui V. 
Kernbach, își trage seva, fără îndoială, din spaima nepu- 
tincioasă a unor oameni cu o oarecare școală, dar 
altminteri slabi şi debusolaţi, care pe de o parte nu mai 
acceptă ideea divinității în ipostazele sale tradiționale, dar 
pe de altă parte tânjesc după o instanță supraumană 
ocrotitoare, binevoitoare pe care s-o contrapună ame- 
nințării unor forţe pe care nu le pot stăpâni. Dar își trage 
seva şi din socotelile meschine ale unor indivizi care 
exploatează o asemenea stare de spirit. Ar fi, totuși, 

simplist să reducem lumea celor care fac rapoarte despre 
„răpiri“ doar la categoriile de mai sus; ar fi o greșeală să 
iaxăm drept misticism sau șarlatanie întregul fenomen 
OZN în ipostazele lui de mare stranietate, chiar dacă 
„entitățile“ implicate transmit, zice-se, martorilor absur- 
dități flagrante. Pare mult mai plauzibil să admitem că 
suntem în fața unui proces de o mare complexitate, în 
care ceva încă neelucidat (de origine extraterestră sau 
nu) se îmbină cu grijile și angoasele conştiente sau 
inconștiente ale martorilor, iar uneori şi 'cu nivelul 
precar de cultură al acestora. Soluţia nu este nici 
bruscarea, nici politica struțului, ci căutarea cinstită, 
corectă, a cauzelor fenomenului. 

Nici măcar „prezicerile“ de aterizări ale unor OZN-uri 
nu sunt toate șarlatanii. Ajunge să amintim tragica 
întâmplare din decembrie 1982, când două persoane: L. 
Landis, o femeie de 48 de ani, și G. Flach, electrician de 
38 de ani, au aşteptat într-un automobil parcat într-o zonă 
pustie din Minnesota, în nordul Statelor Unite, aterizarea 
„anunţată“ a unor extratereștri. În acest timp s-au hrănit 
doar cu vitamine şi apă dintr-un lac din apropiere. Când 
au fost găsiţi de poliţie, după patru săptămâni, erau atât de 
epuizați de foame și de frig, încât a trebuit să fie 
spitalizaţi, iar femeia nu a mai putut fi salvată. 

Pentru cei care nu văd încă în mod limpede linia de 
demarcaţie dintre o credință religioasă și credința în 
existența unor civilizatii extraterestre poate este bine să 
subliniem încă o dată că religia plasează divinitatea 
într-un supranatural pe care mintea nu-l poate cuprinde 
niciodată, în timp cg extratereștrii sunt imaginaţi ca fiinţe 
gânditoare, care s-au născut (poate mult înaintea noastră) 
din aceeași materie și în același Univers ca și noi. Chiar 
dacă în ochii noştri puterile lor ar fi echivalente cu 
miracolele atribuite zeilor, aceste puteri sunt expresia unor 
legităţi materiale pe care dacă nu le cunoaștem încă, le 

vom cunoaște și le vom stăpâni şi noi în viitor. Dar mai 
este o diferență importantă — în timp ce în mai toate 
religiile divinitatea solicită adoraţie, supunere necon- 
diţionată, reprezentanţii unor supercivilizaţii — dacă există 
— trebuie să aibă un respect mult prea mare pentru 
demnitatea ființei gânditoare ca să poată pretinde aşa 
ceva. Mai mult, ei vor considera că prosternarea unei 
ființe gânditoare în faţa unui seamăn al său întru gândire, 
fie el și mult mai dotat ori învăţat, este un act înjositor și 
păgubitor pentru ambele părți. Dacă există supercivilizaţii, 
cu siguranță ele nu vor accepta ca cineva să fie obligat 
să-și nege propria gândire, propriile iniţiative și să se 
complacă într-o supunere oarbă, totală, primitivă, în 
fața gândirii unei alte entităţi, divinizată şi considerată 
infailibilă. 


CÂȚI SUNTEM ÎN UNIVERS? 


LECȚIA ASTRONOMIEI 


Sa fie oare ocupanții OZN-urilor, într-adevăr, vizita- 
tori din stele? Ar fi posibil oare ca reprezentanții unor 
civilizații născute în alte colțuri ale Universului să fi ajuns 
la noi la bordul unor ;corăbii astrale“? 

Punând această întrebare ne gândim în primul rând la 
cititorul cu o oarecare cultură științifică și care (dacă a 
avut răbdare să citească volumul până aici) va „zice 
probabil că poate OZN-urile există, dar în nici un caz ele 
nu sunt manifestări ale extratereştrilor. O dată, deoarece 
condiţiile de pe Pământ sunt unice în Univers, apoi, 
deoarece dacă ar fi pe undeva o civilizație asemănătoare, 
distanțele sunt mult prea mari pentru a permite chiar şi o 
singură vizită, necum atât de multe! 

Facem apel la răbdarea cititorului pentru a încerca 
să schițăm împreună un răspuns care, fără a fi încărcat 
cu prea multe detalii, să argumenteze totuşi cât de 
cât convingător posibilitatea ipotezei extraterestre. În- 
credințăm cititorul că estimările pe care le facem 
mai jos se regăsesc în bogata literatură consacrată 
problematicii şi reflectă cele mai recente descoperiri în 
domeniu. 

Pământul pe care-l locuim este a treia dintre cele 
nouă planete mari care se rotesc în jurul Soarelui, 

formând, împreună cu alte corpuri cerești mai mici, 
Sistemul Solar. 

Stelele sunt şi ele sori, în jurul cărora se rotesc, poate, 
planete. Numai că acești sori se află foarte departe de noi. 
Lumina, cu viteza ei de 300 000 de kilometri pe secundă, 
ajunge de la Soare la Pământ în ceva mai mult de opt 
minute, în timp ce de la cea mai apropiată stea, numită 
Proxima Centauri, are nevoie de 4,27 ani. În termeni 
tehnici se mai spune că această distanţă este de 4,27 
ani-lumină. 

Soarele, împreună cu alte circa 400 miliarde de alți 
sori formează un vârtej de stele, o „insulă cosmică“ de 
forma unei spirale turtite, numită „Calea Lactee“ sau 
Galaxie. Aceasta are un diametru de circa 100 mii de 
ani-lumină. 

Instrumentele noastre pot observa un număr de 
circa 100 miliarde de galaxii, mai mult sau mai puţin 
similare, formând ceea ce putem numi Univers sau 
Metagalaxie. Raza Universului este de circa 18 miliarde 
de ani lumină. Nimeni nu știe ce poate fi „dincolo“ de 
granițele ei. 

Datorită unei coincidențe, care s-ar putea să nu fie 
întâmplătoare, vârsta Universului este tot de circa 18 
miliarde de ani. Atât s-a scurs de la explozia primordială 
numită Big Bang, în care și-au avut începutul toate — şi 
timpul şi spaţiul şi particulele elementare care au alcătuit 
mai apoi atomii, moleculele, corpurile. 

De la această explozie încoace, Universul nu încetează 
să se extindă. Unii spun că această expansiune se va opri 
într-o zi, peste multe miliarde de ani, după care va urma o 
contractare, o prăbuşire în sine, iar peste alte zeci de 
miliarde de ani Universul, adunat din nou într-un 
singur punct, se va sfârşit într-un „Big Crunch“, o „Mare 
Sfărâmare“. Poate va urma din nou o mare explozie, 
se va naște un alt timp și un alt spaţiu. Poate succe- 

siunea acestor catastrofe se va perpetua într-o pulsație 
nesfârşită. Poate alte Universuri, inaccesibile nouă, infinit 
de multe, evoluează undeva într-un mod asemănător. 
Poate toate cele de mai sus nu sunt decât un model 
provizoriu pe care descoperirile viitorului îl vor răsturna 
iremediabil... 


ȘANSA VIEȚII 


Ar fi oare posibil ca în Universul nostru să mai 
existe, la ora actuală, civilizaţii evoluate, să le zicem 
civilizaţii tehnologice, care ar fi capabile de realizarea 
unor vehicule apte pentru zborul cosmic? 

Pentru a simplifica problema, să ne referim pentru 
moment doar la Galaxia noastră. 

O civilizație tehnologică nu se poate naşte oriunde. 
Steaua în jurul căreia ea s-a dezvoltat trebuie să fi fost nici 
prea mare, nici prea mică, asta pentru a beneficia de o 
viaţă suficient de lungă și liniștită. Cam 25% dintre stele 
corespund din acest punct de vedere. 

Dintre acestea se apreciază că circa 15% au în jur 
planete cu orbite stabile, o altă condiţie obligatorie. 
Aceasta înseamnă 15 miliarde de stele din totalul de 400 
miliarde. 

Studii recente, de pildă explorarea Sistemului Solar 
cu sonde spaţiale, arată că viaţa se dezvoltă mult mai 
greu decât ne-am imaginat în urmă cu câteva decenii. 
Se estimează că doar una din zece stele având pla- 
nete cu orbite stabile au și o planetă cu condiţii pro- 
pice de temperatură. Dintre acestea, din nou, doar o 
zecime posedă toate elementele chimice necesare vieţii, 
înainte de toate elemente mai grele, apărute în stelele 
de „generaţia a treia“, la mai multe miliarde de ani după 
„Big Bang“. 

Dintre cele rămase, doar circa 7,5% au dimensiunile, 
înclinația axei şi alternanța zi-noapte prielnice dezvoltării 
vieții. Făcând un calcul, vom constata că în Galaxia 
noastră nu mai rămân decât 20 de milioane de planete pe 
care viața are condiții să se dezvolte în voie. 

Dar pe câte dintre ele a şi apucat să se dezvolte cu 
adevărat? 

Știm foarte puţine despre condiţiile în care viața poate 
lua naştere. Avem din păcate o singură „carte“ pe care o 
putem citi deocamdată în acest sens — istoria vieţii scrisă 
în straturile scoarței pământeşti. 

Se cunoaște, cu destulă precizie, că Pământul s-a 
născut, împreună cu tot Sistemul Solar, în urmă cu 4,65 
miliarde de ani. La început era un glob incandescent. 
Acum circa 4 miliarde de ani, când scorta lui s-a mai răcit, 
apar şi primii compuși organici complecși — primele 
cărămizi ale vieţii. Să fi existat o contaminare cu germeni 
veniţi din alte colţuri ale Universului sau vreun alt gen de 
intervenţie externă? La nivelul actual ne este imposibil să 
formulăm un răspuns tranșant. Se pare însă că datele pe 
care le avem pot explica mulţumitor evoluția sinuoasă a 
vieţii chiar și fără influenţe externe. 

Nu e cazul să intrăm în detalii. Putem, însă, puncta 
câteva repere. La început s-au născut bacterii și alge 
primitive. Acum 1,8 miliarde de ani au apărut unicelulare 
cu nucleu, numite „eucariote“; peste câteva sute de 
milioane de ani unele dintre urmașele lor se organizează 
în organisme pluricelulare. Acum circa 1 miliard de ani 
apare astfel primul vierme, atât de mic, încât abia l-am fi 
putut zări cu ochiul liber... 

Subliniem, pentru a înţelege complexitatea drumului 
parcurs, că naturii i-au trebuit trei miliarde de ani pentru 
a alcătui primul viermişor, având nevoie apoi doar de un 
singur miliard pentru ca din acel viermișor să-l creeze pe 
om, ca și întreaga faună pe care o ştim. 


139 


Tot acum un miliard de ani apare şi acel formidabil 
instrument de recombinare a însușirilor genetice care este 
înmulțirea sexuată. Progresul se accelerează. Acum 900 
milioane de ani lagunele mișună de bureţi şi meduze; 
acum circa 570 milioane de ani se răspândesc strămoșii 
melcilor, racilor şi caracatițelor, acum 500 milioane 
apar primii peşti; peste puţin timp primele forme de 
viată încep să se stabilească pe uscat — la început 
plantele, apoi insectele și animalele. Acum 320 mili- 
oane de ani pădurile de ferigi arborescente sunt bântuite 
de mari reptile erbivore, vânate de cele carnivore. Acum 
225 milioane de ani apar primele păsări și primele 
mamifere; dar rolul lor este încă periferic, lumea fiind 
dominată de dinozaurii de toate mărimile, unii ajungând la 
15 metri înălțime, 30-50 metri lungime și 100 tone 
greutate. 

Acum 65 milioane de ani o catastrofă duce la 
dispariţia dinozaurilor. Mamiferele ocupă locul rămas 
în urma lor. Acum circa 5 milioane de ani din familia 
lor se desprinde o ramură care, după multe alte 
avataruri, va duce la apariţia omului și a civilizației 
tehnologice. 

Oare pe toate cele 20 milioane de planete propice 
dezvoltării vieţii s-a repetat, mai mult sau mai puțin 
asemănător, acest scenariu? 

Ca şi în majoritatea estimărilor de mai sus, şi aici 
suntem limitați doar la presupuneri. Cele mai multe opinii 
apreciază că putem accepta că o viaţă de complexitatea 
celei pământene va înflori doar pe o singură planetă din 
douăzeci, care posedă teoretic condiţii propice pentru ea. 
Cu alte cuvinte, pare rezonabil să acceptăm că în Calea 
Lactee există circa un milion de planete găzduind forme 
de viată suficient de complexe, o biosferă având 
abundenta celei pământene. 

ŞANSA INTELIGENȚEI 


Dar în câte dintre aceste „biosfere“ va apare și o ființă 
inteligentă, care să creeze acea civilizaţie tehnologică în 
măsură să construiască nave interstelare? Care este 
probabilitatea ca o astfel de biosferă să producă, la un 
moment dat, o ființă inteligentă — capabilă să-şi facă 
unelte, să vorbească generalizând și anticipând, capabilă 
de artă — o ființă cum a fost omul acum 15 000 de ani? 
Apoi, care este probabilitatea ca această ființă să 
construiască o civilizaţie de tip tehnologic, aşa cum este 
cea a secolului XX, în măsură să asigure zborul cosmic? 
Credem că răspunsul la prima întrebare se situează, în 
mod rezonabil, în jurul valorii de 1/10, iar la a doua de 
asemenea în jur de 1/10. Rezultă că Galaxia noastră este 
capabilă să găzduiască 10 mii de civilizaţii tehnologice. 

Alţi autori ajung la concluzii mai optimiste sau mai 
pesimiste. Desigur, aceste civilizații nu apar simultan. 
Judecând după vârsta stelelor din Galaxie, unele mai 
bătrâne altele mai tinere decât Soarele, putem estima că 
din cele 10 000, circa 4000 de civilizații au apărut 
înaintea noastră, restul urmând să apară într-un viitor mai 
mult sau mai puţin îndepărtat. 

Câte oare dintre aceste 4 mii de civilizaţii, apărute 
înaintea noastră, au ajuns însă efectiv să realizeze zborul 
interstelar şi poate pe cel intergalactic? 

Pentru a fi corecţi, trebuie să subliniem, înainte de 
toate, că având în vedere tot ce cunoaște știința și tehnica 
secolului XX, un astfel de zbor este practic imposibil. 

Dar, oare va fi la fel şi pentru știința și tehnica 
secolului XXI? Sau XXX? Sau peste zece mii de ani? Sau 
un milion? Să ne gândim doar la drumul parcurs de știință 
în ultimele sute da ani, la progresele realizate, care nu 
credem că-și vor încetini ritmul pe viitor. Deci, ni se pare 


142 


rațional să acceptăm că în secolele care vor urma se vor 
descoperi şi principii fundamentale necunoscute azi. Și, 
deci, ceea ce la ora actuală pare imposibil ar putea deveni 
posibil în secolele sau mileniile următoare: 


ŞANSA ÎNȚELEPCIUNII 


Acum vine însă întrebarea cea mai dificilă. 

Va mai exista oare omenirea peste câteva sute sau 
câteva mii de ani pentru a avea răgazul să descopere 
aceste principii? Nu cumva progresul științific și tehnic. va 
„merge mână în mână cu mărirea puterii de distrugere, 
astfel încât omenirea şi chiar viaţa să dispară de pe 
Pământ, poate pentru totdeauna? 

Ne gândim, de pildă, la fanatici, care, pentru a-și 
argumenta punctele de vedere, ar declanșa un holocaust 
nuclear (şi nici nu e nevoie să fie foarte mulţi!). 

Ne gândim și la scăparea accidentală de sub control a 
unor experimente genetice, ori la alte catastrofe cu efect 
asemănător, dar ne gândim mai ales la acele principii 
(sin)ucigașe încă nenăscute, care vor fi puse la punct peste 
o sută sau o mie sau zece mii de ani! Acum o sută de ani, 
cine se gândea oare la bomba termonucleară ori la 
experimentele de inginerie genetică? Are cineva impresia 
că știința ori tehnica militară îşi vor încetini progresul pe 
viitor? 

Și poate nici nu e nevoie să ne gândim prea departe... 

H. Kahn, faimosul viitorolog, fost director al 
Institutului Hudson, declara, în 1981, că în principiu 
este posibilă realizarea unei mașini infernale care, 
plasată într-un puț suficient de adânc, ar putea desface 
întreaga noastră planetă în bucăţi. Construcţia mași- 
năriei ar fi necesitat, după estimările sale, circa zece 
ani și o investiție de 10 miliarde dolari (cam a zecea 

parte din costul de atunci al flotei de bombardiere 
strategice a S.U.A.). 

I. Asimov observa în cartea sa „Civilizaţii extra- 
terestre“, că civilizația noastră are un viitor îndo- 
ielnic. „Suntem o specie prea certăreață și conside- 
răm conflictele noastre locale mai importante decât 
supraviețuirea generală“. Spre deosebire de alte animale, 
la care conflictele se sting spontan, noi suntem ranchiu- 
noși și avem darul previziunii și al plănuirii minuţioase a 
răzbunării. 

În 1966, în lucrarea lor comună „Inteligent Life in 
Universe“, astrofizicienii I- Șklovski și C. Sagan (rus și 
american) estimau că doar o civilizaţie din o sută reușește 
să-și rezolve problemele ecologice ori legate de un război 
catastrofal, supraviețuind apoi 1 miliard de ani, celelalte 
nefiind în stare să depăşească o mie de ani de civilizație 
tehnologică. În 1973, C. Sagan sublinia, în ,„ The Cosmic 
Connection“, că repulsia noastră față de oamenii de altă 
limbă, altă culoare a pielii sau care se îmbracă diferit, 
agresivitatea, supunerea faţă de ritualuri și față de stăpâni 
puteau să prezinte o anumită valoare în epocile în care un 
mic trib îşi apăra identitatea amenințată de fiare şi de 
străini. Dar, în epoca noastră astfel de năravuri au devenit 
nu doar anacronice ci şi extrem de periculoase. Tot el, în 
lucrarea „Cosmos (1980), bazată pe un serial de 
televiziune de mare succes, difuzat și la noi, reafirmă 
aceeaşi șansă de numai 1% privind speranța de supra- 
viețuire a civilizației noastre tehnologice (deși- în altă parte 
sugerează și 40% pentru următoarea sută de ani). Într-un 
articol din 1983, C. Sagan şi W. I. Newmann mai observă 
că o sociatate are șanse de supraviețuire cu atât mai mici 
cu cât tendinţele ei imperialiste de cucerire, în particular a 
Galaxiei, sunt mai mari. Deci, o inteligență de tipul celei 
pe care o au delfinii are desigur șanse mari de supravie- 
țuire (dacă va fi cruțată de noi, în cazul concret al 

delfinilor noştri), dar o astfel de inteligență nu va naşte 
niciodată o civilizație de dimensiuni cosmice. Omul este 
pornit în mod hotărât să „cucerească“ întregul Cosmes, 
dar această tendință intrinsecă spre cuceriri i-ar putea fi 
lesne fatală chiar înainte de a porni la drum. 

Desigur, nu trebuie să uităm că mai există și pericole 
de altă natură. De pildă, la 23 martie 1989 un asteroid de 
800 m diametru a trecut „razant“, la numai 800 mii km de 
Pământ, având o viteză de 75 mii km/oră. Dacă ne-ar fi 
ciocnit planeta, efectele ar fi fost similare cu cele ale unui 
război mondial nuclear. 

Ce s-ar întâmpla dacă omenirea ar dispare? S-ar 
mai naște oare vreo altă civilizație tehnologică pe 
Pământ? Și cine ar fi artizanii ei? Cimpanzeii? Delfinii? 
Descendenţi îndepărtați ai altor mamifere? Sau poate 
surpriza ar veni din partea caracatiţelor? Oceanologul 
J. Y. Cousteau descria surpriza pe care a avut-o desco- 
perind în Mediterana adevărate orășele construite de 
caracatite, cu clădiri evident artificiale și având o anumită 
diversitate funcţională. Sau poate că biosfera terestră n-ar 
mai fi niciodată în stare să nască o specie capabilă să 
pornească pe drumurile cosmosului? 

Probabil că șansa de numai 1% pentru supraviețuirea 
noastră este totuși o estimare mult prea pesimistă. Credem 
că ar fi mai rezonabil să acceptăm că măcar o civilizație 
tehnologică din zece va fi suficient de „agresivă “ pentru 
a-și propune colonizarea Galaxiei, dar totodată suficient 
de înțeleaptă pentru a evita un dezastru ecologic, nuclear 
sau de altă natură, care să-i fie fatal. Rezultă că dintre 
cele circa 4 mii de planete din Calea Lactee, pe care a 
apărut înaintea noastră o inteligenţă capabilă de călătorii 
interstelare, Ja ora actuală nu mai supraviețuiesc decăt în 
jur de 400 de civilizaţii. 

Ca limită maximă de supravieţuire a unei astfel de 
civilizaţii s-a propus un miliard de ani. Prima civilizaţie 

din cele 400 putea să apară însă în urmă cu două (sau 
Chiar mai multe) miliarde ani. A dispărut oare? A devenit 
între timp altceva, dincolo de puterea noastră actuală de 
înțelegere? Întrebările sunt fireşti, dar pentru simplitate 
propunem să considerăm răspunsul inclus în același 1/10 
de mai sus; cu alte cuvinte vom estima că în Galaxie 
există, la ora actuală, circa 400 civilizaţii mai vechi decât 
a noastră. 

Desigur, este posibil să fim şi prima civilizație apărută 
în Galaxie (deci singura). Probabilitatea în acest sens este 
însă practic nulă. Dar e bine să nu pierdem din vedere că 
cele 400 de civilizaţii se referă doar la Galaxia noastră; în 
Metagalaxie există însă 100 miliarde de galaxii, deci în 
Universul accesibil observaţiei noastre ne putem aștepta 
să existe circa 40 mii de miliarde de asemenea civilizaţii, 
foarte vechi și foarte înțelepte. Chiar dacă estimările pe 
care le-am făcut n-ar fi corecte, chiar dacă numărul de 
civilizaţii ar fi de un milion de ori mai mic decât am 
calculat, numărul lor în Univers ar fi încă de necuprins 
pentru minţile noastre. 


CĂUTĂRILE NOASTRE PATETICE 


Calculul de mai sus a fost făcut şi refăcut de zeci, dacă 
nu cumva de sute de ori, de tot atâția autori, ajungându- -se 
la cifre mai mult sau mai puţin concordante. 

C. Sagan şi F. Drake estimau, la un moment dat, că 
numărul de civilizaţii tehnologice existente la ora actuală 
în Galaxia noastră este de circa un milion, ceea ce ar fi 
însemnat că cea mai apropiată se găseşte la circa 300 
ani-lumină de noi. În același timp, 7. S. Șklovski sau F. J. 
Tipler argumentează că foarte probabil suntem singura 
civilizație din Galaxie. Între aceste două extreme, 
rezultatul la care am ajuns mai sus pare o valoare medie 
rezonabilă. 

Dacă aceste civilizații există, şi-au zis învățații, ele 
trebuie să emită în eter emisiuni de radio şi de 
televiziune. Mai mult, ele vor considera în mod sigur că e 
de datoria lor să caute în Cosmos „semeni întru rațiune“, 
trimițând în acest scop mesaje către cele patru zări și 
așteptând răspuns la ele. 

Asupra lipsei de imaginaţie caracterizând această 
abordare vom mai reveni. Ceea ce este însă cert este că 
ideea a „prins“. 

Primul care a enunţat-o a fost, în 1901, N. Tesla. Mai 
târziu G. Marconi, pe iahtul său „Elettra“, încearcă să 
_recepţioneze unde radio de joasă frecvenţă emise de alte 
civilizaţii, reţinând chiar câteva semnale inexplicabile, 
care, însă, nu s-au mai repetat. D. Todd, în 1924, C. 
Stărmer, în 1928, ca şi alții raportează rezultate 
asemănătoare. Problema este reluată într-un faimos articol 
publicat în 1959, de G. Cocconi şi Ph. Morrison. Ei 
sugerează, pentru prima dată, ca ascultarea să se efectueze 
cu ajutorul radiotelescoapelor, precis direcționate către un 
punct ales din spaţiu și să se urmărească doar anumite 
frecvenţe „magice“ din gama undelor centimetrice, în 
primul rând cea de 1 420,405 MHz caracteristică emisiei 
hidrogenului” neutru. Pe de o parte, acest element este 
cel mai răspândit în Univers, deci frecvența în cauză ar 
fi printre primele” care i-ar trece prin minte oricui, 
dacă ar dori o „întâlnire“ pe o lungime de undă nepre- 
cizată în prealabil. Pe de altă parte, această frecvenţă se 
află în unica fereastră de zgomot radio minim, deci într-o 
zonă ideală pentru comunicaţii la mare distanţă. La 
frecvenţa menţionată s-a adăugat curând cea de 1 667 
MHz, caracteristică radicalului hidroxil (HO). Împreună 
cu hidrogenul, acest radical formează apa, substanţa 
probabil cea mai importantă pentru viaţă, așa cum o 
cunoaștem; din acest motiv căutarea combinată pe cele 
două frecvenţe a fost numită adăpătoarea. Dacă în savană 

sau în junglă — s-a spus — am dori să întâlnim cât 
mai multe vieţuitoare rare, unde oare ne-am putea așeza 
mai bine decât în preajma adăpătoarei? În anii care au 
urmat, diverși autori au propus și alte frecvenţe. De pildă, 
din 1981 ascultarea Cosmosului se efectuează şi pe o 
frecvenţă a moleculei de monoxid de carbon, iar din 1987 
pe prima armonică de 2 841 MHz a frecvenţei hidro- 
genului neutru. 

Două probleme s-au vădit mai importante la acest 
început de drum: pe de o parte identificarea — în noianul 
de semnale recepționate — a celor care ar putea proveni de 
la o civilizaţie extraterestră, pe de altă parte, modalitatea 
de descifrare a eventualului mesaj. S-a căzut de acord că 
semnalele ar trebui să fie de tipul celor pe care noi înșine 
le producem și care, după ştiinţa noastră, nu apar niciodată 
pe cale naturală. S-a mai presupus că un mesaj trimis 
dinadins unei alte civilizaţii va fi suficient de simplu 
pentru a putea fi decriptat cu mijloace obișnuite. De la bun 
început s-au căutat soluții pentru a distinge semnalele 
artificiale, produse de pământeni, de cele care puteau 
să fie de proveniență extraterestră. De regulă primele 
erau captate cu o altă antenă și „scăzute“ din ceea 
ce se recepționa prin radiotelescop, reținându-se doar 
diferenţele. 

Primul program de „ascultare“ a Cosmosului, așa 
numitul experiment „OZMA“, s-a realizat în 1960 de 
către F. Drake, la observatorul de la Green Bank (Virginia 
de Vest), cel mai mare radiotelescop din lume la vremea 
aceea, prăbuşit din motive necunoscute în 1988. Experi- 
mentul a constat din câteva sute de ore de ascultare, pe 
frecvenţe din banda de 1 420,405 + 0,2 MHZ, a zonei 
stelelor Tau Ceti şi Epsilon Eridani, aflate la o distanță de 
11,9 şi respectiv 10,7 ani-lumină de noi. Acestea sunt cele 
mai apropiate stele de tipul Soarelui nostru; în jurul lor se 
credea la momentul respectiv că s-ar putea găsi civilizaţii 


148 


tehnologice. La un moment dat, din direcţia lui Epsilon 
Eridani s-au auzit nişte semnale neîndoielnic artificiale, 
ele însă nu s-au mai repetat. Ulterior s-a descoperit că 
proveneau de la un radar pământean secret. În 1968, în 
cadrul unui program similar, J. Bell și A. Hewish din 
Anglia au detectat şi ei o sursă care părea artificială, 
descoperind apoi că de fapt era vorba de un corp ceresc 
straniu dar natural — un pulsar. 

Tentativa de la Green Bank a fost urmată de 
numeroase alte experimente. Merită să le amintim pe cele 
sovietice conduse de N. Kardașev (începând din 1963) şi 
V. Troiţki (din 1968), efectuate simultan la mai multe 
radioscoape aflate la mii de kilometri pe teritoriul 
U.R.S.S. Prima dintre echipe a detectat, în 1973, semnale 
care reveneau zilnic. S-a aflat în curând că sursa lor era un 
satelit militar american secret. F. Dixon de la univer- 
sitatea din Ohio a recepționat şi el, în 1978, o serie de 
semnale inexplicabile; ele au fost însă de durată prea 
scurtă, nerepetate, deci neconcludente. Un alt experiment 
de mare anvengură a fost efectuat în 1980-1981, însu- 
mându-se un timp total de ascultare de două săptămâni, 
cu cel mai mare radiotelescop din lume, la Arecibo 
(Puerto Rico), având diametrul de 305 metri. La prelu- 
crarea pe calculator a celor câteva sute de benzi magnetice 
înregistrate s-au evidențiat aproape 300 de semnale 
inexplicabile la prima vedere, dintre care unele au fost 
ulterior identificate, altele rămânând ca „reziduale“. 
Menţionăm că acest radiotelescop are capacitatea de a 
detecta un radar militar îndreptat spre noi de la distanţa de 
60 de ani-lumină (!). Mai nou la acest efort s-a conectat şi 
marele radiotelescop ultramodern de la Goldstone 
(California). 

Progresul major — înregistrat în ultimii ani în domeniul 
programelor de căutare a civilizaţiilor extraterestre — a 
venit, nu de la noi radiotelescoape, ci, în primul rând, de 

la creşterea numărului și puterii calculatoarelor elec- 
tronice, destinate prelucrării semnalelor, care permit azi 
o analiză spectrală incomparabil mai fină decât înainte. 
Astfel proiectul „META“; desfăşurat din 1985 la Uni- 
versitatea Harvard (Cambridge, Massachusetts), utiliza un 
„Supercomputer“ cu 144 procesoare în paralel, permițând 
ascultarea pe 8,4 milioane de frecvenţe simultan, într-o 
bandă de numai 400 KHz în jurul liniei hidrogenului 
neutru, frecvențe menite mai ales să compenseze efectele 
Doppler, datorate deplasării astrelor și chiar rotației 
Pământului. Și în cadrul acestui proiect s-au recepționat 
câteva semnale inexplicabile, extrem de bine delimitate; 
din păcate ele nu s-au repetat, iar durata nici uneia n-a fost 
mai mare de 20 secunde. 

Numeroase alte programe de căutare au avut mai 
mult sau mai puţin aceleași rezultate: o mulțime de 
„alarme false“, datorate inclusiv paraziţilor produşi de 
aparatura de ascultare. F. Tipler, într-un articol din 1987, 
aprecia că observaţiile, totalizând până în momentul 
respectiv circa 120 mii ore, nu s-au soldat cu nici un 
rezultat concret; nu s-a putut detecta nici un semnal 
persistent, repetabil, generat fără nici un dubiu de o 
inteligență nepământeană. 

Există şi alte soiuri de semnale care, datorită scurtimii 
lor, se refuză analizei. Astfel, un grup -de astronomi 
amatori din Toronto au semnalat că între iulie 1984 și 
iulie 1985 au observat în constelația Perseu 24 fulgere 
luminoase, de o intensitate comparabilă cu cea a 
Luceafărului, dar de o durată mai mică de o secundă. Ele 
ar putea fi tot atât de bine dezintegrări de meteoriți de un 
tip special, experimente secrete cu sateliți militari ori 
explozii gigantice la distanţe astronomice. 

Una dintre cele mai spectaculoase semnalări asupra 
unui mesaj recepționat din Cosmos este cea anunţată 
în 1962 de o revistă poloneză. Conform acesteia, la 

radiotelescopul FORTY din Bialystok s-au captat două 
imagini de televiziune, reproduse uneori în literatura 
amatoare de senzațional ca un argument în sprijinul 
existenței civilizaţiilor tehnologice, care semnalizează 
prezenţa lor prin emisiuni T.V. Una dintre imagini 
reprezenta un cap de insectă cu antene şi ochi imenși, 
iar cealaltă o succesiune de semne sugerând o scriere 
alfabetică. Din păcate știrea a fost o simplă păcăleală. 

În revista „Science“, din octombrie 1982, C. Sagan 
publica o „petiție SETI“ (prescurtare consacrată pentru 
„Search for Extraterrestrial Intelligence“ — căutarea 
inteligenței extraterestre), semnată de 73 savanţi proemi- 
nenți din 13 țări, între care 7 laureați ai premiului Nobel. 
Petiţia urgenta organizarea unor căutări sistematice mult 
mai amănunțite, cu sprijinul întregii planete, accentuând 
că rezultatul acestor căutări, indiferent dacă va fi pozitiv 
sau negativ, va avea implicaţii profunde atât în viziunea 
noastră asupra Universului cât și în viziunea asupra nouă 
înșine. Printre semnatari, în afara unor specialiști în 
„SETI“ deja amintiţi, menţionăm pe F. Crick, M. Eigen, 
V. Ginsburg, St. Hawking, F. Hoyle, M. Minsky, J. Oort, 
L. Orgel, L. Pauling, I. $klovski, Cl. Shannon, persona- 
lități dintre cele mai strălucite ale științei contemporane. 
Rezultatul a condus la aprobarea de către Congresul 
S.U.A. a unor fonduri pentru continuarea și amplificarea 
căutărilor. Aceste fonduri au atins în prezent 20 milioane 
de dolari anual. 

Un proiect de mari proporții, costisitor și nerealizat 
până la ora actuală este proiectul CYCLOPS propus de B. 
Oliver, în 1970. El sugera construirea unei rețele din 
1 000-1 500 radiotelescoape având fiecare un diame- 
tru de 100 metri, dedicate exclusiv căutării civilizaţiilor 
extraterestre, pe care le-ar putea repera cu siguranţă pe o 
rază de 1 000 ani-lumină (dacă cititorul a reținut calculele 
din capitolul precedent, va înțelege că şansa de a găsi atât 

de „aproape“ o civilizație de orice fel este extrem de 
mică). Pentru a detecta o civilizaţie de tipul celei 
pământene în întreaga Galaxie, ar trebui realizat un 
diametru efectiv de peste 25 ori mai mare decât cel 
de mai sus. S-a menţionat că amplasarea acestor 
radiotelescoape în Cosmos, eventual pe fața invizibilă a 
Lunii (pentru a evita „bruiajul“ Pământului), ar mări de 
100-1 000 ori acurateţea informaţiei recepționate. De- 
sigur, costul ambelor proiecte este prohibitiv; ele n-ar 
putea fi realizate într-un viitor previzibil, iar dacă vor fi 
realizate, vor pretinde efortul reunit al întregii civilizaţii 
planetare. 

În ultimul timp există o preocupare crescută pentru 
lărgirea benzilor de ascultare în zona ultravioletă, radio, la 
căutarea liniilor tritiului (semn al preocupărilor pentru 
fuziunea nucleară) etc. 

J. Tarter aprecia, în 1984, că după 25 ani de căutări 
s-a examinat doar 1/10!” din ceea ce ar trebui exami- 
nat; el compara operația cu căutarea unui ac, despre care 
nu știm nici măcar din ce-i făcut, în toate căpiţele de fân 
din lume. Tarter spera că peste alți 25 ani se va ajunge la 
1/10!0 sau poate 1/107, ceea ce nu reprezintă decât o 
zgârietură superficială a domeniului de explorat. Ce a mai 
rămas deci de făcut în acest sens? Totul! — răspund 
specialiștii. 


DISTANȚELE ÎN TIMP — CHEIA ENIGMEI 


Am putea continua îndelung cu înșirarea acestor 
căutări. Am putea adăuga mesajele pe care noi înşine 
le-am difuzat în spațiu, prin radiotelescoape sau sonde 
spaţiale, dar n-are rost să punem răbdarea cititorului prea 
mult la încercare. Mai bine îl invităm să urmărească un 
raționament simplu prin care va înţelege zădărnicia tuturor 

acestor căutări şi prin care va face totodată primul 
pas semnificativ spre dezlegarea enigmei civilizațiilor 
extraterestre. 

Când am spus că în Galaxia noastră există probabil 
400 de civilizaţii avansate, unii cititori își vor fi imaginat, 
conform şablonul atât de răspândit de literatura de 
anticipație, că aceste civilizaţii s-au născut mai mult 
sau mai puţin simultan, căutându-se apoi buimac prin 
Galaxie, întâlnindu-se, războindu-se . sau căzând, cu 
lacrimi în ochi, unii în brațele altora (eventual după 
ce au verificat că celălalt nu e din antimaterie). Această 
prejudecată, destul de generală, se datorește unei 
analogii nejustificate cu istoria descoperirilor geogra- 
fice și a confruntărilor dintre diversele etnii pământene. 
Dar, în timp ce oamenii au apărut cu adevărat în același 
moment, evoluând mai mult sau mai puţin similar, în 
Galaxie situaţia a fost radical diferită. Chiar dacă am 
accepta, prin absurd, că pe toate planetele apte să 
producă o civilizaţie tehnologică „startul“ apariţiei vieții 
s-ar fi petrecut simultan, trebuie să fim de acord 
că pe unele viața a avansat mai repede, pe altele mai 
încet. Chiar și într-un grup de alergători cu valoare 
egală (de pildă într-o finală de olimpiadă), vom găsi o 
diferență de cel puţin 1% între primul și ultimul sosit; 
dacă am lua însă zece oameni la întâmplare, diferenţele 
ar fi mult mai mari. Deci, chiar în condiţiile ipotezei 
absurde a startului comun, în „cursa“ pentru inteligenţa 
tehnologică, abaterea între prima și ultima sosită ar fi fost 
de minimum câteva zeci de milioane de ani. Numai că, în 
realitate, condițiile de pe diverse planete au fost mult mai 
diferite decât am putea crede şi, mai ales, „starturile“ s-au 
dat la diferențe enorme. În Galaxie au existat stele de 
generaţia a doua sau a treia cu cel puţin 2-3 miliarde de 
ani înaintea apariţiei Sistemului Solar, ceea ce înseamnă 
că în galaxia noastră ar putea exista planete pe care 

ființele inteligente au apărut cu miliarde de ani 
înaintea noastră. Pe de altă parte, pot exista multe 
planete pe care civilizațiile tehnologice vor apare abia 
peste miliarde de ani. 

Admiţând că prima civilizaţie din cele 400 pe care le 
presupunem în Galaxia noastră a apărut acum două 
miliarde de ani și presupunând că de atunci încoace 
apariția celorlalte civilizaţii s-a făcut într-un ritm uniform, 
o simplă împărțire ne arată că în Galaxie apare o 
civilizaţie la circa cinci milioane de ani. 

Acum cinci milioane de ani omul nici nu apăruse încă 
pe Pământ. Oare peste cinci milioane de ani urmaşii noștri 
(dacă vor exista) vor comunica prin Cosmos tot cu 
ajutorul undelor radio? Şi dacă (prin absurd) răspunsul ar 
fi afirmativ, ar avea oare ce să-și comunice cu o civilizație 
aflată cu cinci milioane de ani în urma lor? 

Dacă nu — pe cine și ce anume căutăm de fapt cu 
radiotelescoapele noastre? 

Cifrele amintite sunt evaluări medii, foarte aproxima- 
tive, dar ele sunt suficient de precise pentru a ne face să 
înțelegem că distanţele în spațiu dintre civilizaţii, oricât 
ar fi de mari, sunt nesemnificative în comparație cu 
distanțele în timp. Marile probleme care se pun în fata 
contactelor cu civilizațiile extraterestre vor consta nu atât 
în spaţiile de netrecut cât în punțile peste timp... 


DOUĂ PREJUDECĂȚI FUNDAMENTALE 


Căutările noastre făcute cu ajutorul radiotelescoapelor 
sunt, deci, minate de două prejudecăți fundamentale: 

Mai întâi este prejudecata conversatiei prin radio. 
B. Oliver de pildă, atunci când a propus proiectul 
CYCLOPS, argumenta că undele radio reprezintă mijlocul 
ideal prin care două civilizaţii separate prin distanţe 

cosmice pot intra în contact. Acest mijloc de comunicare 
nu reclamă prea multă energie pe unitatea de informaţie 
transmisă, realizează viteza maximă posibilă, suferă o 
absorbție și o deflecție minime în spaţiul interstelar, fiind 
ușor de generat, de modulat și de captat. El nu s-a gândit 
nici o clipă că noi folosim undele radio pentru comunicaţii 
doar de circa un secol. A presupune că ele reprezintă 
mijlocul perfect, ultim, pe care îl vom folosi de acum 
înainte sute, mii, milioane şi chiar miliarde de ani drept 
unică și cea mai bună modalitate de comunicare la mare 
distanță, denotă o înfiorătoare lipsă de imaginaţie. 
Probabil că așa gândește și un primitiv din junglă care 
nu-și poate închipui că va exista vreodată un mijloc mai 
rapid de comunicaţie la mari distanțe decât tam-tam-ul 
său. Dacă înțeleptul tribului ar fi întrebat cum își 
imaginează cele mai formidabile mijloace de comunicare 
peste mii și mii de ani, când va fi nevoie să se transmită 
informaţii la mii și mii de zile de mers, el se va gândi cu 
siguranță la niște tam-tam-uri uriașe cât casa. lar dacă nu 
aude zgomote ale unui astfel de tam-tam, venite de la mari 
depărtări, înseamnă fie că nimeni nu este mai avansat 
decât sunt ei, fie că nu există alţi oameni dincolo de 
marginile junglei sale. 

Faptul că pentru a străbate cele mai mici distanţe 
interstelare, mesajele radio au nevoie de ani de zile, 
constituie cel mai bun argument că, undele electro- 
magnetice sunt improprii comunicațiilor la nivel cosmic, 
deci, că orice civilizație va căuta să se debaraseze de 
ele îndată ce va găsi o soluție mai bună. Dar poate 
exista oare un mijloc de comunicare mai rapid decât 
lumina? Şansa noastră de a spune care ar putea fi acest 
mijloc echivalează cu șansa celui din junglă, de a intui 
principiile care stau azi la baza rețelei mondiale de 
televiziune prin satelit. Or, de tam-tam ne despart 
doar câteva milenii, în timp ce între noi și ipoteticele 

civilizaţii extraterestre există milioane sau poate miliarde 
de ani. 

Ideea de mai sus este împărtăşită de numeroşi 
specialiști, în care Fr. Hoyle și C. Sagan. Acesta din urmă 
subliniază că nu este exclus să fim înconjurați de o vastă 
reţea de teletransmisie la care nu avem acces deoarece nu 
cunoaștem principiile care stau la baza ei, întocmai ca un 
trib izolat din Noua Guinee, care comunică prin bătăi 
de tobă sau prin mesageri și care nu are nici cea mai 
vagă idee despre traficul radio care trece pe lângă ei și 
prin ei. 

A doua prejudecată, asupra căreia vom reveni și în alte 
capitole, este așa numita dogmă a conversatiei filozofice 
de care vorbea, în 1979, F. Dyson. Susţinătorii acestei 
dogme își imaginează că există o comunicare galactică de 
civilizaţii care își „Şușotesc una alteia secretele într-un 
Univers împânzit de mesaje radio“. Între aceste mesaje ar 
trebui să se găsească şi unele special concepute pentru 
luminarea noastră. Dyson subliniază că, dimpotrivă, s-ar 
putea să existe civilizații avansate care nu sunt câtuși de 
puțin interesate să converseze cu noi și cu atât mai puţin 
să ne instruiască. Noi suntem mult prea obișnuiți să ne 
imaginăm eventualii extratereștri drept ființe croite după 
firea noastră, de aceea ne vine greu să înțelegem reținerea 
sau dezinteresul lor. Totuși, aşa cum vom încerca să 
argumentăm, există numeroase motive care pot explica și 
logic o atare atitudine. 

În concluzie, civilizațiile foarte avansate (cele apro- 
ximativ 400 din Galaxie etc.) comunică între ele foarte 
probabil prin alte mijloace decât cele care ne stau nouă 
la îndemână și cele pe care le putem deocamdată 
intui. În plus, este foarte plauzibil că ele nu țin foarte mult 
să ne includă în rețeaua lor de comunicare, chiar în ipoteza 
că ar avea cunoștință de existența noastră. Prin radio- 
telescoapele „SETI“ nu am putea descoperi în acest caz, 

decât cel mult civilizații aflate aproximativ la nivelul 
nostru tehnologic, evitate şi ele de supercivilizaţiile 
vechi. Sansa ca să existe o astfel de civilizaţie, de tipul 
nostru, pe o rază de 10 mii de ani-lumină în jurul nostru 
este de sub unu la un milion, iar descoperirea ei nu ar 
ajuta prea mult la progresul actual. Desigur, asta nu 
înseamnă să întrerupem ascultarea Cosmosului prin 
radio şi alte mijloace la îndemână, ci doar-să conştien- 
tizăm că ceea ce vom descoperi (sau, mai probabil, nu 
vom descoperi) în felul acesta, nu va fi decisiv în pri- 
vința existenţei (respectiv inexistenței) supercivilizaţiilor 
extraterestre. 


UNDE SUNT LIMITELE? 


PREJUDECATA DISTANȚELOR DE NETRECUT 


Cauma unei istorii des citate, celebrul fizician E. 
Fermi ar fi întrebat, prin anii '40, într-o conversație despre 
extratereștri purtată la Los Angeles (New Mexico — 
S.U.A.) „dacă există civilizații mai avansate decât noi 
cum se face că nimic nu le trădează prezenţa“? Problema 
este într-adevăr spinoasă. Legile Universului permit 
apariția omului și dacă o ființă inteligentă s-a născut aici, 
pe Pământ, este extrem de puţin probabil ca acest fenomen 
să nu se mai fi repetat și în alt moment și alt loc în 
imensitatea Metagalaxiei. 

Savantul rus I. Șklovski observa, în 1976, că o 
supercivilizație veche de sute de milioane ani trebuia să fi 
transformat nu doar planeta pe care s-a născut, ci practic 
Galaxia întreagă. Dacă ar exista astfel de supercivilizaţii, 
spunea el, întreg Universul ar trebui să arate altfel, 
incluzând aici și Pământul nostru pe care aceste civilizații 
nu aveau cum să nu ajungă, în atâta amar de timp. Or, la 
ora actuală, totalitatea observațiilor astronomice exclud, 
pare-se, existenţa oricărui tip de „minuni“ cosmice, toate 
fenomenele observate putând căpăta (mai devreme sau 
mai târziu) explicaţii naturale. Pe de altă parte, datele de 
care dispun toate științele de pe Pământ, inclusiv biologia 

și științele umaniste, exclud ipoteza că am fi fost vizitaţi 
vreodată în scop de colonizare. Şi în acest caz rămâne 
valabilă prezumția caracterului natural al fenomenelor 
atribuite eventualilor vizitatori din Cosmos. Din cele 
menţionate, savantul rus conchide că... suntem singuri în 
Univers, dacă nu în mod absolut, atunci practic. Cu alte 
cuvinte, el nu exclude existenţa altor civilizaţii, dar crede 
că acestea fie se găsesc la distanţe atât de mari încât orice 
contact cu ele devine imposibil, fie se autodistrug. 
Interesant că J.B.S. Haldane emitea, încă în 1924, ideea 
că, poate, novele și supernovele sunt explozii prin care 
civilizațiile ajunse la un anumit nivel de evoluţie se 
autodistrug (fisiunea nucleară care a stat la baza creării 
bombei atomice a fost descoperită abia cincisprezece 
ani mai târziu!). Între timp s-a găsit desigur explicația 
naturală a acestor fenomene cosmice spectaculoase. 
Pe de altă parte însă, ideea autodistrugerii, așa cum 
arătam, a continuat să preocupe tot mai mult minţile 
specialiştilor. 

Astronomul M. Hart, într-un articol din 1975, făcea un 
calcul din care reieșea că dacă undeva, în Galaxia noastră, 
au existat vreodată civilizaţii avansate şi dacă migraţia 
stelară este inevitabilă pentru cel puţin una dintre ele, 
unda de expansiune a colonizării lor trebuia să fi umplut 
Galaxia într-un timp relativ scurt, să zicem în câteva 
milioane de ani. Având în vedere că astfel de civilizaţii 
puteau să apară însă cu sute de milioane sau chiar cu 
miliarde de ani înaintea noastră, rezultă că ar fi trebuit să 
sosească de mult pe Pământ. Dat fund însă că nu zărim în 
jurul nostru nici o urmă a lor, concluzia este din nou 
aceeași — suntem fie prima, fie singura civilizaţie din 
Galaxie. 

F. Drake opina, în 1980, că, poate, colonizarea 
Cosmosului nu este obligatorie, aşa cum suntem tentaţi 
să credem. N-ar fi exclus ca reprezentanţii fiecărei 

supercivilizaţii să trăiască în mod confortabil în jurul 
stelei lor de baștină, fără a avea nici un interes să-și 
irosească energia cu deplasări până la noi. Ph. Morrison 
argumenta, în 1983, că, evoluția unei civilizații tehno- 
logice, dincolo de nivelul atins de noi, este mult mai lentă 
şi mai discretă decât ne-o imaginăm noi la ora actuală. 
Nici vorbă n-ar putea fi de o creştere exponențială, 
capabilă să transforme Galaxia într-o aglomeratie pestriță 
de tipul Parcului Central din New York. 

Concluziile enunțate, reunite de regulă în ceea ce se 
numește ipoteza solipsistă, au uneori și conotaţii morale. 
Pentru I. S. Şklovski, de pildă, faptul că am fi, practic, 
singurii din Univers implică o responsabilitate crescută 
pentru noi toţi, responsabilitatea de a păstra acest „unicat“ 
— civilizația umană — ca și faptul că în tot ce ne priveşte 
trebuie să contăm doar pe propriile noastre forțe. Nimeni 
nu ne va da sfaturi nici cum să cucerim Universul, nici 
cum să educăm simțul răspunderii în fiecare om pentru 
viaţa planetei. 


ZBORUL SPRE STELE 


Pentru a avea o imagine mai limpede asupra 
implicațiilor diverselor scenarii de „colonizare“ a 
Galaxiei, credem că este util să încercăm să ne punem pe 
noi înșine în locul reprezentanţilor unei eventuale 
civilizații de odinioară aflată în stadiul nostru de 
dezvoltare — să vedem care sunt motivațiile noastre în 
cucerirea spaţiului cosmic, ce sperăm să obţinem astfel, cu 
ce sacrificii ș.a.m.d. 

Pentru pământeni, era cosmică a început încă de 
acum câteva decenii, cu lansarea primilor sateliți, cu 
primii astronauți care au înconjurat Pământul în nave 
strâmte și incomode, apoi cu cei care au pus piciorul pe 

Lună, întorcându-se cu saci încărcați cu mostre de sol. Au 
urmat automatele care au cercetat în aceste decenii, chiar 
dacă nu foarte amănunțit, practic întregul Sistem Solar. A 
fost un drum cu aventuri şi poticneli, cu triumfuri dar şi 
tragedii ori decepţii. A fost totuși un drum care a țintit 
mereu mai departe, spre obiective mereu mai ambițioase 
decât cele deja atinse. Poate uneori am fost exagerat de 
optimişti, visând de pildă uriașe orașe cosmice orbitând în 
jurul Pământului, ori livezi pe Marte, înainte de sfârșitul 
acestui mileniu. Nu ne îndoim totuși că obiectivele visate, 
chiar dacă uneori la scară mai redusă, chiar dacă ceva mai 
târziu decât ar dori-o nerăbdarea noastră, vor fi cele din 
urmă realizate. 

Primele colonii pe teren ferm, vor fi înfiinţate, fără 
îndoială, pe Lună, satelitul nostru natural care poartă deja 
întipărite pe suprafața sa urmele de pași a doisprezece 
pământeni. Numeroase proiecte, în principal americane și 
japoneze prefigurează înfățișarea viitoarelor baze, ca și 
tehnicile, costurile, eşalonarea î în timp a lucrărilor. Se pare 
astfel că zborurile cu oameni, întrerupte în 1972, nu se vor 
mai relua în acest secol, accentul fiind pus pe explorări 
efectuate cu roboți. 

În secolul următor se vor stabili mai mult ca sigur baze 
permanente atât pe Lună, cât și pe Marte și posibil și pe 
anumiţi asteroizi, în cazul. în care minereurile care se 
găsesc “acolo justifică efortul financiar. 

Peste un alt secol (poate mai mult, poate mai puţin) se 
va pune în mod serios și problema zborului spre alte 
stele. 

După cum ştim viteza luminii nu poate fi depășită de 
nici un obiect material. O navă cosmică are nevoie de 
timpi de accelerare în încetinire, deci oricât ar fi de 
perfecționată va merge mult mai încet decât lumina. lar 
dacă lumina are nevoie de ani sau chiar decenii pentru a 
ajunge la cele mai apropiate stele, cât timp le-ar trebui 
oare unor nave pământești? 

Alte probleme sunt legate de realizarea tehnică. Dar, 
să zicem că ele n-ar fi insurmontabile (deși par să fie...). 
Menţionăm că încă din anii '50 s-au elaborat numeroase 
proiecte de nave interstelare: ORION, YANTAR, DAE- 
DALUS, INTERSTELLAR RAMJET, SUPERSTAR- 
LIGHT ş.a.m.d., nave care ar fi propulsate de energia 
termonucleară, de antimaterie, de motoare fotonice etc. 
Optimist, o astfel de navă ar putea ajunge până la cea mai 
apropiată stea în circa cincizeci de ani. Demn de 
menţionat este că, dincolo de problemele inginerești încă 
insolubile, principiile care stau la baza unei astfel de 
călătorii sunt deja cunoscute. 

Aproape sigur, această cea mai apropiată stea, nu are 
în jurul său planete primitoare precum Pământul. Dar prin 
tehnici adecvate de terraforming unele dintre ele ar putea 
fi făcute cât de cât locuibile. 

Deci dacă dorinţa noastră de tărâmuri noi nu va seca, 
atunci chiar şi cu aceste nave — pe care urmașii noștri de 
peste câteva generaţii le vor socoti niște hărăbaie greoaie, 
lente, primitive — omenirea ar putea porni la cucerirea 
întregii Galaxii. Poate navele cele mai realiste vor fi 
pentru început acele lumi în sine ale lui Asimov, un fel de 
staţii cosmice de mare capacitate, în derivă, asigurând 
locuitorilor tot confotul, într-atât încât aceştia, în bună 
parte născuţi în Cosmos, să nici nu mai dorească 
debarcarea pe alte corpuri cerești. Acesta li se vor părea 
prea întinse, prea ciudate, prea dificil de ţinut sub 
observaţie, cu o climă incontrolabilă, cu forme de viaţă 
care ar putea deveni periculoase. Opririle pe teren ferm ar 
fi folosite mai degrabă pentru reaprovizionare sau pentru a 
construi noi baze în derivă. Întâlnirile dintre două astfel de 
stații ar fi un prilej de schimb genetic, deși n-ar fi exclus 
ca îndelungata izolare să ducă după un timp la apariţia 
unor specii umane noi, făcând imposibil un astfel de 
schimb. O evoluţie asemănătoare ar putea avea și limbile 

vorbite, pentru a nu mai vorbi de știință, cultură... I. 
Asimov apreciază că prin astfel de lumii în derivă 
omenirea ar putea împânzi Galaxia în circa zece miliarde 
de ani. Ar trebui, însă, să adăugăm — cu condiţia ca știința 
și tehnologiile să „îngheţe“ la nivelul celor de la începutul 
secolului douăzeci și unu, ceea ce nici nu ar fi foarte 
neverosimil, dacă ne gândim că progresul omenirii întregi 
se face de regulă prin aportul unui număr redus de genii, 
sprijinite de o suprastructură științifică de milioane de 
cercetători şi de un fond uman de miliarde de oameni. O 
mică lume izolată s-ar putea dovedi incapabilă de un 
progres de felul acesta. 


CINE PE CINE COLONIZEAZĂ? 


C. Sagan şi alți autori, utilizând modele matematice, 
inclusiv simulări pe calculator, consideră că procesul de 
colonizare a Galaxiei ar cere circa un miliard de ani. Ei 
consideră că viteza navelor interstelare nu ar fi un factor 
de primă importanţă în această expansiune, rolul hotărâtor 
avându-l viteza de înmulțire a populaţiei. Or, această 
viteză nu va justifica, după câte se pare, forțarea 
procesului de înfiinţare de noi colonii. F. J. Tipler opina, 
în 1985, că utilizând doar principii tehnologice cunoscute 
la ora actuală, explorarea Galaxiei s-ar putea realiza în 
300 milioane de ani, în timp ce F. Dyson vorbea, în 1979, 
chiar de 70 milioane de ani. Aceeași cifră o avansase de 
altfel și Z. Șklovski, încă în 1976. Dacă socotim însă că o 
navă de tip DAEDALUS sau SUPERSTARLIGHT ar 
străbate o distanţă de 4 ani-lumină în 50 ani și dacă mai 
presupunem că, la destinaţie, roboților și astronauţilor 
le-ar fi necesari alți 50 ani pentru a construi două-trei nave 
pentru un nou „salt“ ș.a.m.d., ştiind că până la cele mai 
îndepărtate puncte ale Galaxiei noastre sunt 60-80 mii 


163 


y 


ani-lumină, rezultă că o explorare „forțată “ a Galaxiei, 
numai cu ştiinţa și tehnologia actuală, s-ar putea realiza 
în 2 milioane de ani. Desigur, în ipoteza că în aceste 2 
milioane de ani nu s-ar mai descoperi nici un principiu 
esențial nou, capabil să accelereze deplasările noastre, 
ipoteza care frizează absurdul. În fapt, suntem convinși că 
timpul necesar unei astfel de explorări va fi substanţial 
mai scurt — poate câteva sute de mii de ani, așa cum 
consideră și S. Lem, poate chiar mult mai puţin. 

Dar, aşa cum am argumentat deja, în Galaxia noastră o 
civilizaţie viabilă capabilă să se angajeze în colonizarea 
cosmică, apare în medie o dată la 5 milioane ani. Deci, cu 
sau fără alte principii privind zborul cosmic decât știm 
noi, fiecare dintre civilizațiile apărute înaintea noastră 
a avut timp suficient să exploreze ş şi să colonizeze după 
plac Galaxia în întregime, la vremea sa, înainte de 
apariția civilizaţiei următoare. Și, conform acelorași 
calcule, la ora actuală trebuie să existe circa patru sute de 
astfel de supercivilizații. Deci, nu numai că „cineva“ 
trebuie să ne fi descoperit de mult, nu numai că el avea 
toate condițiile să ne colonizeze, rămânând aici, în 
preajma noastră, dar ar trebui să sesizăm urmele a sute de 
specii diferite de extratereștri... 

Și dacă nu sesizăm nimic... care să fie explicaţia? Să 
fim totuși singurii? Sau vina stă cumva în modul cum 
punem problema? 


CAPCANA AUTOSUFICIENȚEI 


Sextus Frontinus, din vremea împăratului Vespasian, 
scria: „nu mai există idei pentru alte noi lucrări și mașini 
de război; perfecțiunea lor a atins limita și nu văd cum ar 
mai putea fi îmbunătăţite“. Leonardo da Vinci era convins 
că tot ce se putea descoperi în matematică fusese deja 

descoperit de înaintași. Când, în 1801, astrologul Piazzi a 
descoperit asteroidul Ceres, Hegel, filozoful, a demonstrat 
că așa ceva nu era cu putinţă. Lavoisier a susţinut, în 
Academia Franceză, că e imposibil ca din cer să cadă 
meteoriți, dat fiind că în cer nu există pietre. Când Th. A. 
Edison a prezentat Academiei Franceze fonograful pe care 
îl inventase, savantul J. Bouilleaud declara că este 
imposibil și va fi totdeauna imposibil să se reproducă 
miracolul vocii omenești cu ajutorul unor aparate de lemn 
sau de metal. Astronomul S. Newcomb și mulți alții au 
„demonstrat“ cât se poate de savant că nici un aparat mai 
greu decât aerul nu va putea zbura vreodată. Lordul 
Kelvin (acelaşi cu renumitul fizician W. Thomson), 
preşedinte al Societăţii Regale Britanice la sfârșitul 
secolului trecut, se pare că deţine chiar un mic record în 
acest sens. Între altele, pe lângă faptul că a susţinut și el 
imposibilitatea zborului mecanic, a mai declarat că 
„radioul n-are nici un viitor“ ori că „razele X se vor 
dovedi un eșec“. În legătură cu energia atomică putem 
aminti că E. Rutherford, unul dintre primii savanţi care au 
obținut fisiunea nucleară, întrebat fiind, în 1935, când va 
putea fi utilizat practic acest proces, a răspuns — niciodată. 
Ceva mai târziu W. Churchill își exprima și el opinia că 
„energia atomică ar putea fi la fel de bună ca şi 
explozibilii noştri de azi, dar e puţin probabil ca ea să 
producă lucruri mai periculoase“... 
Întrerupem puţin şirul acestor nereușite profeţii (care 
pot fi completate cu multe alte exemple Similare) pentru a 
reaminti că, în 1881, A. A. Michelson şi E. W. Morley, 
dispunând de o aparatură deosebit de precisă, au constatat 
uimiți că.indiferent dacă o sursă se apropie sau se 
depărtează de noi, viteza luminii este riguros aceeași, ceea 
ce contrazicea principiile mecanicii newtoniene. Abia în 
1905 A. Einstein, prin teoria relativităţii restrânse, găseşte 
un cadru coerent care să explice acest fenomen, laolaltă cu 

cele deja cunoscute. Dar „preţul“ acestei coerenţe este 
acceptarea faptului că viteza luminii este o viteză limită, pe 
care un obiect material, deci care posedă masă, nu numai 
că nu o poate depăşi, dar nici măcar nu o poate atinge. 
Accelerând un corp obișnuit, vom constata între altele că 
dacă viteza lui se apropie semnificativ de cea a luminii, 
masa lui va crește, iar scurgerea timpului se va încetini 
pentru el tot mai mult. Aceste efecte nu se obţin decât cu 
prețul cheltuirii unor cantități uriaşe de energie. Teoretic 
ne-am putea imagina de pildă o navă capabilă să străbată 
Galaxia de la un capăt la altul într-un timp mai mult decât 
rezonabil: un an, o lună etc. conform ceasurilor echipa- 
jului. Dar energia pe care ar trebui s-o consume astfel ar fi 
echivalentă cu energia întregii galaxii (lăsând la o parte 
dificultăţile legate de suprasarcină etc.). Timpul de zbor, 
pentru ceasurile celor rămaşi pe Pământ ar fi însă tot de 
zeci de mii de ani. Este oare această limitare o explicație 
pentru faptul că suntem singuri? Sunt oare atât de dificile 
aceste călătorii — nu doar pentru noi, ci şi pentru 
reprezentanţii unor civilizaţii foarte vechi, încât trebuie să 
ne resemnăm o dată și pentru totdeauna, renunțând la 
speranţa de a le putea efectua vreodată? 


MAI LUTE DECÂT LUMINA ? 


Și iarăşi... Când au apărut locomotivele se spunea că la 
o viteză mai mare de 30 km/oră oamenii se vor sufoca ori 
le vor plesni plămânii. În secolul nostru, la începutul 
anilor '40, se susținea că niciodată avioanele nu vor depăşi 
700 km/oră. Peste câțiva ani limita era fixată la viteza 
sunetului; azi toate aceste limite sunt bulversate. Dar în 
cazul vitezei luminii este altceva. Aici nu ne aflăm în faţa 
unor intuitii mai mult sau mai puţin dubioase, ci ne vedem 
confruntati cu una dintre ideile fundamentale ale fizicii 

secolului XX. Dar secolul XXI, XXII sau XXII sau XXX 
vor mai avea oare tot același fundament teoretic? Oare 
suntem sortiţi să ne oprim pentru veșnicie în acest punct 
fără să mai descoperim vreo altă lege a fizicii, una care să 
ne permită să mergem şi mai departe? 

Acum un secol fizica părea o ştiinţă închisă, despre 
care se spunea că nu mai oferă nimic de descoperit. Avem 
oare îndrăzneala să afirmăm același lucru şi azi? De la 
Newton încoace fizicienii nu fac altceva decât să încerce 
să găsească legile supreme, legile ultime care guvernează 
materia. În ciuda tuturor eforturilor, ei găsesc însă mereu 
noi fenomene, situații sau măsurători care desfid teoriile 
care s-au închegat până în acel moment, fenomene și 
situații din ce în ce mai stranii și neaşteptate. Cel mai 
aproape de certitudine suntem, se pare, atunci când 
afirmăm că acest proces nu are sfârşit, atunci când 
devenim conştienţi că şi peste un milion de ani se vor găsi 
fenomene care vor fi explicate abia cu o sută sau o mie de 
ani mai târziu. Atunci vor fi apărut, desigur, alte probleme 
nerezolvate... și așa mai departe, la nesfârșit. Aceasta, 
bineînțeles, cu condiţia ca omenirea să aibă înțelepciune şi 
noroc... 

Ca să dăm un exemplu — multă vreme fizicienii cunoş- 
teau doar două forțe: electromagnetică și gravitațională. 
După 1930 a fost necesară introducerea în modelul lumii a 
altora două: forța tare, asigurând coeziunea protonilor și 
neutronilor în nucleul atomic și forța slabă, responsabilă 
de anumite dezintegrări, de pildă de cea a neutronului. O 
bună parte din munca fizicienilor din deceniile următoare 
a fost consacrată încercărilor de a unifica aceste forțe, de a 
le reduce la un principiu comun, obiectiv care nu a fost 
atins decât în parte. Din păcate însă, între timp, realitatea 
n-a încetat să ne confrunte cu alte fenomene stranii. Din 
când în când se pune problema dacă nu cumva ele 
dovedesc existența unei „a cincea forțe“. În 1986, de 

pildă, E. Fischbach descoperă că un adevăr învăţat încă în 
școala elementară și anume că într-un anumit punct de pe 
glob toate obiectele cad cu aceeași viteză în vid, nu este 
chiar atât de adevărat cum s-a crezut. Mai ştiam, ceea ce 
este cam același lucru, că masa inerţială a unui corp 
coincide cu masa dedusă din atracția gravitaţională, în 
particular cu greutatea. Măsurători recente și de mare 
precizie au arătat însă că lucrurile nu stau chiar așa, că 
există și o forță de respingere gravitațională botezată 
hipersarcină, proporţională nu cu masa ci cu numărul 
barionic (numărul de protoni şi neutroni). Apa cade așadar 
mai repede în vid decât fierul, deoarece conţine, la același 
volum, mai puţini protoni și neutroni. Hipersarcina nu se 
manifestă decât până la distanțe de cel mult 200 metri. 
Cercetări mai recente par să ateste că hipersarcina nu este 
decât diferenţa altor două forțe mult mai puternice. Să fie 
aceasta cea de a cincea și cea de a șasea forță? Şi, mai 
ales putem să credem oare că lista acestor forţe se termină 
aici? 

Deocamdată nu avem motive să credem că ecuaţiile 
lui Einstein n-ar fi valabile pentru orice obiect material, 
fie şi la marginile Universului cunoscut. Totuși, aşa cum 
au observat fizicienii |. Terlețki (în 1960), E. Sundershan 
şi alţii (în 1962), dacă am admite existența unor obiecte cu 
masa imaginară, din particule numite tahioni, acestea ar 
putea depăși viteza luminii. Doar că obiectele acestea s-ar 
comporta, altminteri, foarte ciudat — timpul s-ar scurge 
pentru ele de-a-ndoaselea, cu alte cuvinte, văzute de noi, 
aceste obiecte ar ajunge la destinaţie înainte de a se naște. 
Energia lor ar fi negativă, deci orice încercare de frânare 
le-ar accelera și invers, violând pe deasupra și principiul 
cauzalităţii. E drept că mai recent unii, precum G. Nerlich, 
au argumentat că există și interpretări prin care tahionii se 
încadrează în sensul normal al timpului și în cauzalitate, 
posedând de asemenea și o energie pozitivă. 

De regulă, un adevăr dedus prin calcul din ecuaţiile 
cunoscute ale fizicii se va regăsi şi în practică, în realitatea 
obiectivă. Dar, acest „de regulă“ nu înseamnă 
„obligatoriu“. Orice ecuaţie, orice „lege “ din orice ştiinţă, 
nu este decât un rezumat coerent a ceea ce cunoaștem la 
un moment dal şi în același timp o sursă de sugestii pentru 
ceea ce ar mai putea exista. Ecuațiile, legile, sunt deci 
numai imagini omenești ale realității, instrumente 
omenești de o mare utilitate, însă nicidecum funda- 
mentul realităţii însăși, așa cum au tendința să creadă 
unii. Singurul criteriu al adevărului este practica. Orice 
sugestie a unei ecuaţii (ca de pildă existența tahio- 
nilor) trebuie, înainte de a fi acceptată, să fie validată 
printr-un experiment, sau prin observație. Numai că, din 
păcate, chiar dacă tahionii ar zburda în jurul nostru, ei ar 
fi, deocamdată, dificil dacă nu chiar imposibil de detec- 
tat cu ajutorul aparatelor noastre făcute din materie 
„obișnuită“. 


UNIVERSUL SUBCUANTIC 


Fizicianul M. Planck formula, în 1900, ipoteza 
structurii cuantice a materiei, ipoteză menită să marcheze 
fizica secolului nostru într-o măsură egală cu teoria 
relativității care avea să fie enunțată cinci ani mai târziu. 
Ipoteza cuantică stipulează că energia, oricare ar fi ea, 
nu poate fi emisă sau absorbită decât sub forma unor 
„pachețele“ egale ca valoare numite cuante. Ulterior, 
fizicienii arată că energia se poate transforma în substanță 
și invers, că un corpuscul se poate înfățișa sub formă de 
undă și o undă sub formă de corpuscul, că spaţiul și timpul 
sunt și ele forme de manifestare ale materiei. Prin aceste 
rezultate s-a dovedit că nu doar energia dar şi substanţa şi 
chiar timpul și spaţiul sunt împărțite în cuante. 

Ce se află însă dedesubtul cuantei, în interiorul 
fiecărui „pacheţel“ minuscul de energie, de spaţiu, de 
timp? lată o întrebare la care deocamdată fizicienii nu pot 
să răspundă decât evaziv. Se bănuiește că acolo domnesc 
cu totul alte legi decât cele pe care le cunoaștem dincoace, 
o altă organizare topologică a spaţiului şi a timpului. 
Poate există și o altă structură, mai fină a materiei, 
niște particule subcuantice având cu totul alte proprietăţi 
decât particulele elementare pe care le cunoaștem noi, cele 
din care sunt construiți atomii și întreaga realitate 
înconjurătoare. La aceste particule face, poate, aluzie Fr. 
Hoyle când vorbește despre ipotetice particule de eter ori 
I. Ioviţ-Popescu referindu-se la eteroni. Teoria eterului, 
deşi contrazisă în forma ei tradițională de unele expe- 
rimente, nu poate fi abandonată fără drept de apel. 
Înţelegem cum se propagă undele pe suprafaţa unui lac 
atunci când aruncăm în el o piatră. Știm că atunci când 
emitem un sunet el ajunge la destinație graţie vibraţiilor 
aerului. Știm că și lumina este o undă, o vibraţie, 
cunoaștem și frecvența acestei vibrații, legată de culoare. 
Dar ce vibrează atunci când lumina se propagă în vid? 
„Câmpul“? Ce este acest „câmp“? Care este substratul lui? 
Fizicianul P.A.M. Dirac simțind, încă din anii '30, nevoia 
de a defini un astfel de substrat, propunea ca spaţiul să fie 
interpretat ca un „ocean“ de materie negativă; corpurile pe 
care noi le sesizăm n-ar fi în acest caz altceva decât 
absenţa acestei materii, un soi de „găuri“ în acest ocean. 

Așa cum spunea Al. Boiu, domeniul subcuantic ar, 
putea conţine un potenţial „ocean de secrete“. A. Einstein 
a arătat prin formula E=m-c?, că masa poate fi 
transformată în energie. La nivelul subcuantic, masa, 
așa cum o cunoaștem noi, nu mai există. Ar putea exista 
însă ceva similar, atribut al unei organizări calitative 
mult mai fină și deosebită a materiei. Notând „masa“ 
acestei ipotetice substanţe subcuantice cu M, profesorul 

N. Bărbulescu se întreba dacă nu ar putea să existe și o 
formulă similară de tipul E = M : C? în care C să fie viteza 
limită a materiei subcuantice, viteză care ar putea fi de 
milioane de ori mai mare decât cea a luminii. Desigur, în 
cele de mai sus deocamdată este vorba doar de ipoteze 
neverificate, de speculaţii care s-ar putea dovedi adevărate 
dar şi false. Cu instrumentele de care dispunem la ora 
actuală nu putem înclina balanța într-o parte sau alta. 

O dată ce în domeniul subcuantic se întrezărește o altă 
organizare a spațiului și a timpului ne putem pune și 
întrebarea dacă proprietățile noi relevate în acest context 
nu vor putea fi exploatate odată și odată, dacă nu cumva 
alte civilizaţii avansate le și exploatează deja. Chiar 
dacă nu recurgem la această ipoteză, putem menţiona că, 
încă din 1930, s-a emis o teorie conform căreia în Uni- 
vers ar putea exista anumite căi privilegiate, nu- 

„mite poduri Einstein-Rosen, având caracteristici spațio- 
temporale diferite de cele pe care le cunoaștem și 
permiţând teleportarea, transferul de materie pe distanțe 
intergalactice în fracțiuni de secundă. C. Sagan, I. Asimov 
și alţii se întrebau dacă găurile negre n-ar putea fi intrările 
unor astfel de căi. Aici trebuie să subliniem că, din păcate, 
orice formă cunoscută de materie, ajunsă în sfera 
gravitaţională a unei „găuri negre“ va fi zdrobită în atomi, 
apoi în particule elementare și în sfârșit în componentele 
cele mai simple ale acestora, fără nici o posibilitate de a 
regăsi vreodată structura avută anterior. Trecerea printr-o 
„gaură neagră“ nu pare, deci, o cale rezonabilă de a 
călători undeva. Dar, cine ştie, poate doar noi vedem 
lucrurile astfel... 

A avut loc, oare, o feleportare în 1943, la Phi- 
ladelphia? Au fost oare deschise atunci nişte porţi spre 
tainiţe nebănuite ale materiei, ale spaţiului și, poate, ale 
timpului? După datele existente pare cât se poate de 
posibil ca la Philadelphia să se fi realizat nişte experiențe, 

poate chiar repetate. În măsura în care ele erau secrete, 
pare de asemenea firesc ca zvonurile în jurul lor să 
depășească de departe realitatea. Dar există și multe 
semne de întrebare. De pildă, se spune că nava a fost 
zărită în rada portului Norfolk; de către cine? Această 
persoană nu se putea oare înșela asupra identității unui vas 
de serie? Apoi, admițând că teleportarea ar fi avut 
într-adevăr loc și că ea a fost un efect la care 
experimentatorii nu s-au așteptat, cum se face atunci că 
vasul a nimerit exact într-un alt port american, într-un loc 
pe care nu-l ocupa în acel moment nici o altă navă? Cum 
de n-a fost teleportat pe uscat ori în mijlocul oceanului ca 
să nu mai vorbim de spaţiul cosmic, de miezul Pământului 
ori de vreo altă dimensiune inaccesibilă nouă? În sfârșit, 
pare bizar că experimentul n-a mai fost reluat de atunci 
încoace niciodată; el s-ar fi putut repeta în condiții de 
siguranţă, cu obiecte mult mai mici, ori cu un vapor scos 
din uz şi fără echipaj, ori doar cu animale și roboți 
observatori. În ultimul timp laboratoarele se întrec în a 
realiza câmpuri magnetice record, de sute de mii de ori 
mai puternice decât cel al Pământului, totuşi nu s-a 
semnalat nici un fenomen similar... 

Toate aceste nu înseamnă desigur că într-o bună zi 
cheia teleportării n-ar putea fi găsită. Pe ce cale anume, 
aceasta reprezintă însă deja o altă problemă. 


CĂLĂTORII ÎN TIMP 


Într-un binecunoscut film de ficțiune, realizat sub 
pretextul experimentului Philadelphia, se insinua că 
distrugătorul ar fi fost azvârlit, atunci, în 1943, nu doar 
într-un alt spațiu, ci şi într-un alt timp. Desigur, scenariul 
unui film se poate baza şi pe speculaţii pure cu condiția 
ca, dincolo de convenţia inițială, să nu şocăm prea tare 

bunul simț. Totuși, ideea călătoriilor în timp este mult 
prea frecvent evocată pentru ca să nu ne oprim puţin 
asupra ei. 

Înainte de toate trebuie să accentuăm că, aşa cum s-a 
mai spus de nenumărate ori, ideea întoarcerii în timp, 
chiar dacă permite autorilor de povestiri științifico- 
fantastice realizarea unor istorii tulburătoare și fascinante, 
duce în cele din urmă la paradoxuri insurmontabile, 
capabile să dea peste cap, dacă le acceptăm, și logica și 
bunul simţ. Desigur, abilitatea autorilor ocolește aceste 
paradoxuri astfel încât cititorul obişnuit nu le mai 
sesizează; aceasta nu înseamnă însă rezolvarea problemei. 
Orice întoarcere în trecut are drept consecință modificarea 
acelui trecut și implicit a prezentului rezultat din acel 
trecut, cu consecințe imprevizibile. O celebră și veche 
povestire narează cum eroul, întors dintr-o călătorie 
efectuată cu sute de milioane de ani în urmă, călătorie în 
care a strivit din greșeală un fluture, găseşte o lume total 
schimbată datorită consecințelor „crimei“ sale. Într-o altă 
povestire, călătorul își omoară un strămoș, ștergându-se și 
pe sine, implicit, dintre cei vii. Dar dacă el nu mai există 
(şi nici n-a existat vreodată, neavând strămoșii trebuitori), 
atunci cine l-a omorât pe strămoșul cu pricina? Iar dacă nu 
l-a omorât nimeni eroul nostru poate exista? ș.a.m.d. 

Există romane în care eroi pozitivi altruiști muncesc, 
întorcându-se de repetate ori în timp, pentru a da un curs 
mai bun „adevăratei“ istorii, ajungând uneori la soluţii 
care îi suprimă şi pe ei înșiși, printr-un soi de efect bizar 
care-și distruge cauza. Ar putea exista, dacă ținem 
neapărat, modele de o oarecare verosimilitate logică în 
care aceste paradoxuri să fie suprimate. Ele sunt însă 
excesiv de complicate. De pildă, am putea admite 
existența unei infinităţi de lumi, multiplicându-se 
necontenit. Orice decizie a noastră ar însemna continuarea 
existenței pe una sau alta dintre ramuri, având un trecut 

identic dar viitoruri diferite. Întoarcerea în timp ne-ar 
trimite automat într-o altă lume, într-o altă ramură 
posibilă, iar de întors nu ne-am mai întoarce în lumea din 
care am plecat, ci într-una diferită, compatibilă și cu 
isprava noastră trecută și cu posibilitatea revenirii. Este 
posibil însă că o astfel de plimbare printr-un labirint de 
lumi să nu mai mulțumească nici amatorul de povestiri 
ştiințifico-fantastice, nici gânditorul riguros. Oricum am 
lua-o, o călătorie în timp nu poate deveni niciodată ceva 
analog cu o plimbare până la Sinaia și înapoi. Locomoţia 
mecanică, cea cu care ne-au deprins orele de fizică de la 
școală, este perfect reversibilă, cel puţin așa ne arată 
ecuațiile învățate. Aruncarea unei pietre în sus, în vid, se 
petrece exact invers față de căderea ei îndărăt. O bilă 
împinsă din A în B poate fi readusă din B în A inversând 
vectorii ș.a.m.d. Dar aceste imagini sunt valabile doar 
într-o lume abstractă și aproximativ valabile în lumea 
simplă a mișcării mecanice a corpurilor rigide. Cascada 
Niagara niciodată nu va putea fi întoarsă, perfect simetric, 
înapoi, orice vectori am inventa în acest scop; un cadavru 
descompus nu poate redeveni ființa care a fost înainte. 
Timpul are un sens dat de nesfârșita succesiune a unui şir 
fără sfârșit de procese tip „cauză-efect“. Orice întoarcere 
este iluzorie și în cazul unei bile aduse la locul de la care a 
plecat, fapt cu atât mai evident cu cât tipul de mișcare este 
mai complex. Dacă o întoarcere perfectă ar fi posibilă 
undeva, atunci s-ar putea realiza acolo un „perpetuum 
mobile“. 

Desigur, nu susţinem că timpul, așa cum îl vor 
cunoaște urmașii noștri de peste milenii, va fi același cu 
cel pe care îl cunoaștem noi azi, o scurgere inexorabilă, 
unidimensională, uniformă, dinspre trecut spre viitor, 
într-un mod independent de materie şi de spaţiu. În parte, 
nici la ora actuală nu mai acceptăm acestă imagine 
simplistă. Știm de pildă din teoria relativității, că la viteze 

mari timpul își încetinește mersul, ştim că el este intim 
legat de spaţiu și împreună cu acesta, de prezența 
substanței. Fizicianul N. Kozârev spunea că timpul este un 
soi de energie care se rarefiază în jurul cauzei şi se 
compactează în jurul efectului. S-au construit modele 
fizice care presupun existența unui timp cu mai multe 
dimensiuni, scurgându-se eventual în sensuri contrare. 
Dar la ora actuală nu există nici un fenomen cunoscut care 
să impună ca necesară acceptarea unei asemenea 
complicații. 

Mai există o idee ispititoare legată de existența 
călătoriilor îndărăt în timp. Să presupunem că dispunem 
de o navă miraculoasă, capabilă să străbată spaţiul 
intergalactic, dar să facă şi salturi în trecut. Pornind în 
anul 2000 cu această-navă spre steaua aleasă drept ţintă, 
după un an de zbor, ajunși, deci, în anul 2001, am putea 
face și un salt îndărăt cu un an, în anul 2000. După un alt 
an de zbor am putea repeta operaţia ș.a.m.d. ajungând, 
după un zbor oricât de îndelungat, la destinaţie tot în anul 
2000. În același mod ne vom întoarce pe Pământ tot în 
anul 2000, de pildă cu o zi după plecare pentru a evita 
unele încurcături. S-ar putea ca astronauții să fi îmbătrânit 
(sau poate nu), oricum există anumite șanse ca în felul 
acesta să nu fi stricat prea multe în firea lucrurilor. Ce s-ar 
întâmpla însă dacă am stăpâni universul subcuantic și, ori 
de câte ori am avansa cu o distanță mai mică decât o 
cuantă de spaţiu, am face și un salt înapoi, cu mai puţin de 
o cuantă de timp. Am putea înainta astfel instantaneu, o 
distanţă oricât de mare, fără a ieși din interiorul unei 
cuante de timp și fără a ne intertera astfel cu cauzalitatea 
materiei „obişnuite“. Imaginea de mai sus are șanse mari 
să se dovedească aberantă, dar nu este exclus nici ca la un 
moment dat să se descopere niște tehnici de genul acesta, 
permițând o stăpânire a continuului spaţiu-timp într-o 
manieră care să nu perturbe logica firii lucrurilor, poate 

prin stăpânirea acelor „singularităţi spaţiu-timp“ despre 
care amintește Gh. Mandics, în care deplasarea unor 
vehicule adecvate să nu se realizeze inerţial și pe 
geodezică ci printr-un soi de scurtcircuitare a spaţiului și 
timpului. 


SĂRIND PESTE CUTELE SPAȚIULUI 


Pentru a înțelege mai bine ideea de mai sus putem 
recurge la o analogie de care ne-am mai folosit. O lume 
cu două dimensiuni poate fi imaginată ca având forma 
unei coli de hârtie infinite, dar și forma unui balon de 
săpun. Fiinţele ipotetice, care ar trăi într-o astfel de lume, 
nu s-ar putea mișca şi nu ar putea vedea decât în 
interioriul ei, (adică pe suprafaţa balonului), fără a o putea 
părăsi și fără a avea vreo informaţie despre eventuale lumi 
aflate alături. Pentru noi, un plan, în sens geometric, e fără 
margini, pe când o sferă, nu. Pentru ipoteticele ființe din 
„interiorul“ acestor suprafețe, ambele sunt nemărginite. În 
aceste imagini, ambele lumi bidimensionale le-am 
presupus „scufundate“ în lumea noastră tridimensională. 
Cu un efort de imaginaţie am putea admite că există, în 
mod analog, și universuri tridimensionale (plane, sferice 
etc.) scufundate într-o ipotetică lume cu patru dimensiuni 
spaţiale. Universul nostru ar putea fi astfel un soi de 
„balon de săpun“ cu „suprafața“ tridimensională și cu 
centrul într-un loc din dimensiunea a patra... inacce- 
sibil pentru noi. Sau poate, cum spunea fizicianul 
I. Purica, Universul nostru, cel cu 3 + 1 dimensiuni (trei 
spaţiale plus timpul) stă într-o „groapă de potențial“ a 
unui Univers cu N + 1 dimensiuni (N>3). În acest caz s-ar 
putea imagina fenomene cu totul neașteptate, de pildă 
crearea continuă de substanță (masă de repaus) în jurul 
nostru. 

Speculaţiile de tipul celor de mai sus sunt vechi și larg 
exploatate de autorii de povestiri știinţifico-fantastice 
(S.F.). Să presupunem, de pildă, că Universul nostru, s-ar 
atinge pe alocuri de altul similar, ambele fiind scufundate 
într-un spaţiu cu patru dimensiuni. Teoretic ar fi posibil să 
trecem „dincolo“ printr-un astfel de punct de atingere și să 
ne întoarcem prin altul. Dar aceste puncte ar putea fi 
foarte apropiate „acolo“ în schimb corespondentele ei 
foarte depărtate „la noi“. Călătoria dus-întors ne-ar 
permite să facem o mare economie de drum. Dar s-ar 
putea ca însuși Universul nostru să aibă o formă 
neregulată, fiind „pliat“ pe alocuri asupra sieși. Prin 
punctele în care el s-ar atinge pe sine, trecerea către un loc 
în mod normal foarte depărtat s-ar putea face instantaneu. 
Nu este imposibil nici ca o astfel de „pliere“ să se poată 
realiza oriunde dar cu un consum foarte mare de energie. 
Avertizăm însă cititorul că cele de mai sus nu sunt decât 
niște ipoteze (poate în viitor „de lucru“), nu imposibile 
după știința noastră de azi, dar nici dovedite în vreun fel. 
Este cât se poate de plauzibil ca, citite peste câteva sute de 
ani, ele să semene cu faimoasele propuneri ale lui C. de 
Bergerac pentru a călători în Lună cu magneți aruncaţi în 
sus sau cu roua prinsă în flacoane de sticlă. Super- 
civilizațiile, în măsura în care există, vor fi avut însă timp, 
în milioanele de ani dinaintea apariţiei noastre, să 
descopere „tuneluri“ ori principii de călătorit la mari 
distanțe pe care noi azi nici măcar nu putem să ni le 
imaginăm, să le asemănăm cu ceva cunoscut. Să avem 
deci încredere în puterea inteligenței locuitorilor Univer- 
sului nostru, mai ales atunci când ea se însoţeşte de 
răbdarea milioanelor și poate a miliardelor de ani de 
gândire. 


PORTRET ROBOT PENTRU UN 
EXTRATERESTRU 


INSECTE SAU OCEANE INTELIGENTE? 


ÎN estos întâlnirilor de gradul III sau IV au dat 
nenumărate descrieri ale unor „entități“ mai mult sau mai 
puţin umanoide care păreau să fi venit cu OZN-urile. În 
cazul în care aceste OZN-uri ar fi, măcar unele, vehicule 
de origine extraterestră — ar fi oare posibil ca „entitățile“ 
însoțitoare să fie chiar reprezentanții supercivilizațiilor? 

Pe de altă parte, în ipoteza că există supercivilizaţii, 
cum ar putea să arate reprezentanții lor? 

Dacă am accepta descrierile unor martori, n-ar fi 
exclus să fim vizitaţi de nişte reptile, ori chiar de niște 
insecte uriase, superinteligente... Oare cum ar putea să 
arate creierul unor astfel de creaturi? Știm că omul este 
produsul nu doar al unei evoluții liniare, ci și al unui şir de 
catastrofe care au pustiit Pământul în erele geologice, 
eliminând viețuitorele dominante, făcând loc altora care 
iniţial părea că ar avea mai puţine şanse. Oare pe o pla- 
netă fără astfel de evenimente, insectele, evoluând liniar, 
umplând toate «nișele» ecologice cu dreptul primului 
ocupant, n-ar fi putut ajunge la inteligenţă fără a trece, să 
zicem, prin lumea sentimentelor? Şi dacă da, nu cumva 
ele ar fi rămas văduvite pentru totdeauna de niște atribute 

fără de care noi n-am fi în stare să ne imaginăm existența? 
Sau dacă am accepta descrierile lui Strieber, suntem oare 
vizitaţi de nişte ființe cu creierele interconectate în atare 
măsură încât gândirea independentă să le fie îngrădită? 
Oare câtă independenţă faţă de grup au furnicile sau 
albinele? Sau vizitatorii erau doar nişte roboţi aşa cum el 
însuşi pare să sugereze? 

Dacă citim multe rapoarte constatăm că „entităţile“ 
sunt de o deconcertantă diversitate. Dicolo de „umanoizi“, 
câteodată pitici, alteori uriași, se citează, e drept în mod 
excepţional, creiere nude de mărimea unui trunchi uman 
plutind pur şi simplu prin aer, broaște uriașe, monștri care 
seamănă cu omul zăpezilor etc. Adesea, într-un același 
OZN sunt văzute „entităţi“ foarte diferite. Dacă ar fi să 
acordăm credit acestor rapoarte și dacă am accepta că 
aceste „entităţi“ sunt, fie și în parte, extratereștrii înșiși, ar 
rezulta că vin din mai multe locuri, ba chiar uneori că în 
aceeași „navă“ există ființe venind din lumi diferite. Ar 
putea sugera oare aceasta existența unei „Federaţii de 
supercivilizații “...? 

Ochii foarte mari, faptul că vizitele au loc cu 
precădere noaptea, teama de lumină, raportată în mai 
multe rânduri, ar putea să însemne fie că la ei acasă este 
mult mai întuneric decât la noi, fie că doresc să ne 
deranjeze cât mai puţin și, întrucât pentru aceasta sunt mai 
indicate vizitele de noapte, au fost alese în acest scop (sau 
poate construite?) „entităţi“ cu o vedere nocturnă foarte 
bună. Ca o curiozitate — decenii întregi, şi mai ales între 
cele două războaie mondiale, literatura de groază și cea 
S.F. a fost saturată de monștri mai mult sau mai puțin 
extratereștri cu înfățișare de insectă într-atât încât s-a 
ajuns să se considere că există un subgen, denumit pe 
scurt BEM (de la Bug Eyed Monsters — monștri cu ochi de 
insectă), și cotat a fi de cea mai proastă calitate. Oare în 
descrierile martorilor se reflectă ecourile subconștiente ale 

acestei literaturi? Sau există o cauză subconștientă 
comună pentru amândouă? 

Pentru că veni vorba — autorii de literatură științi- 
fico-fantastică au imaginat o galerie de personaje inteli- 
gente extraterestre mult mai pestriță decât se reflectă în 
rapoartele întâlnirilor cu OZN- urile. În literatură putem 
întâlni oceane inteligente, planete inteligente hălăduind 
prin spaţiu, nori galactici inteligenți (ignorând faptul că 
inteligența se făurește doar prin concurența a milioane de 
specii și se dezvoltă în individ numai ca urmare a 
conviețuirii în societate). Putem întâlni făpturi fără corp 
sau total invizibile (...), fără a mai vorbi de caracatițe sau 
flori inteligente, ori de monștri cu mii de membre și 
simţuri care, oricum, mai aduc oarecum cu ceea ce putem 
întâlni și pe planeta noastră... 

Oamenii de știință, dimpotrivă, par să fie de acord mai 
degrabă asupra faptului că fiintele evoluate din alte zone 
ale Universului trebuie să semene în bună măsură cu noi. 
Pentru reacţii rapide, spun ei, principalele organe de simț 
ar trebui să se afle aproape de creier. Aceste organe de 
simţ servesc în bună măsură alimentării, deci și gura 
trebuie să se găsească în aceeași zonă. Un ochi performant 
trebuie să fie construit pe principiul camerei obscure ca și 
ochiul nostru. Numărul ideal de ochi este doi, pentru a 
asigura vederea în spaţiu și a nu face o risipă inutilă, în 
primul rând la nivelul analizorilor din creier. Munca, 
factor esenţial în umanizare, pretinde membre specia- 
lizate, diferite de cele utilizate pentru locomoție ş.a.m.d. 

Adevărul este, probabil, ceva mai nuanţat, undeva 
între cele două extreme. Condiţiile de pe diferite planete 
au fost destul de variate, iar hazardul evoluţiei a adăugat și 
el ceva la această varietate: ajunge să ne gândim la şansa 
noastră graţie dispariţiei dinozaurilor. Printre extratereștri, 
în măsura în care există, am putea întâlni deci și ființe care 
să aducă întrucâtva cu înfățișarea oamenilor, dar este 
exclus să întâlnim hominizi în sensul în care acest termen 

este utilizat în biologie. Un hominid este presupus a avea 
strămoși comuni cu omul, o parte comună din zestrea 
genetică etc., or umanoizii extratereștri, oricât ar aduce cu 
noi, vor avea probabil cu totul alt metabolism, altă 
dispunere a organelor mai puţin esențiale pentru inteli- 
genţă etc. Omul și cimpanzeul au avut timp de 4 miliarde 
de ani strămoși comuni, despărțindu-se, după unele teorii, 
doar de vreo 5 milioane de ani (deci de ceva mai mult 
decât 0,1% din timp), totuşi diferenţele dintre ei sunt 
enorme (cel puţin în ochii noștri), iar eventualele idile 
amoroase între reprezentanții celor două specii sunt 
absurde, respingătoare şi sterile. - Totuşi, autorii de 
literatură S.F., de ozenistică, dar și nenumărate rapoarte 
nu se sfiesc să vorbească despre „zei“ (în acest caz se 
subînțeleg extratereștri), care în antichitate ar fi coborât 
din ceruri pentiu „a se împreuna cu fiicele pământenilor“, 
drept urmare născându-se diverşi eroi civilizatori, despre 
extraterestre nurlii ispitind bărbaţi contemporani nouă spre 
a le duce sămânța în străfundurile Universului, sau despre 
alte experiențe de genetică umană efectuate asupra unor 
persoane răpite de OZN-uri. Pentru ca poveștile de felul 
acesta să fie cât de cât verosimile, eroii săi ar trebui să 
facă parte din aceeași specie. Or, dacă există vreo înrudire 
(la nivel de ADN) între noi şi extratereștrii în cauză, ea nu 
poate fi căutată mai aproape de acum câteva miliarde de 
ani. Ne-am putea înrudi cu ei cam tot atât cât ne înrudim 
cu stejarii sau cu drojdia de bere. Desigur, de atunci 
evoluţia la ei și la noi putea să meargă în paralel, să 
achiziţioneze şi ei și noi o pereche de ochi, o pereche de 
mâini, o gură ș.a.m. 'd. dar este practic imposibil ca ea să fi 
generat și acolo şi aici exact aceeași specie. În afară de 
cazul... În afară de cazul în care „extratereștrii“ ar fi de 
fapt pământeni plecați (răpiți etc.), să zicem acum 10- 
15.000 ani, şi reîntorși pe Pământ, ori poate urmași de-ai 
noștri reveniţi în timp, ambele situaţii improbabile. Ori, 

deşi unui neavizat i se pare mai puţin verosimil, 
extratereștrii compatibili cu specia umană ar putea fi niște 
creaturi artificiale făcute anume pentru a sonda specia 
omenească. Ar putea fi nişte ființe construite pe baza . 
informaţiei genetice omenești Sau prin experimente 
genetice ‘anterioare asupra oamenilor, începute poate cu 
zeci de mii de ani în urmă. Pentru o civilizație aflată cu o 
mie de ani Înaintea noastră nu va fi o problemă grea să 
creeze, dintr-o celulă omenească autentică oricâte fiinte, 
oameni artificiali, care să semene cu donatorul celulei 
respective. Peste, să zicem, altă mie de ani, dar probabil 
mult mai curând, „sintetizarea“ unei ființe cu. înfăţişarea 
dorită, după date păstrate într-o memorie de tipul celor de 
care dispun calculatoarele electronice plus dorinţele 
proiectantului, va fi o treabă relativ simplă... 

Oricum, pentru reprezentanţii unei supercivilizaţii 
extraterestre nu ar trebui să fie nici o problemă să vină la 
noi în carne și oase (în măsura în care au), aşa cum arată 
la ei acasă, sau dacă totuși e complicat, sau nu merită, sau 
ne-ar înspăimânta prea tare, ar putea trimite în locul lor 
roboţi (fie și biologici) ori ființe anume create pentru 
explorările cosmice. 


PRIMUL PAS DIN ZECE MII? 


Mai există o cale, dacă dorim, să alcătuim portretul 
robot al reprezentanţilor unei supercivilizaţii — să ne 
imaginăm pe noi înşine aşa cum credem că vom arăta 
peste, să zicem, un milion de ani. Desigur, nu este posibil 
să facem prognoze atât de îndepărtate. Să încercăm să 
schițăm atunci măcar evoluţia pe un orizont cât de cât 
previzibil; să încercăm să schițăm cum va arăta cel puţin 
primul pas din „drumul de zece mii de li“ pentru a cita un 
faimos proverb chinezesc. 


183 


În următoarele secole, sau poate într-un mileniu, 
sperăm să realizăm, de pildă, nu doar prelungirea vieţii, ci 
poate chiar și nemurirea. Nu în sens absolut — aceasta 
este imposibil —, dar în sensul posibilităţii unei regenerări 
practic nelimitate a organismului, inclusiv a creierului. Se 
pare că durata medie/maximă de viaţă a indivizilor unei 
specii sau populaţii este o trăsătură ca oricare alta (cum ar 
fi culoarea părului, numărul de dinți etc.), stabilită prin 
selecție naturală ori artificială și înscrisă în informaţia 
genetică moştenită de fiecare individ din respectiva 
populaţie. Această trăsătură avantajează, ca întotdeauna, 
în primul rând specia şi abia apoi individul. Pentru ca să 
devenim „nemuritori“, celulele noastre ar trebui să știe să 
se dividă la nesfârșit; or, ele nu se pot multiplica decât de 
cel mult 50-80 ori (ceea ce echivalează cu o speranță de 
viaţă de circa 100 ani), după care se opresc. Unii au 
afirmat că această limitare s-ar datora „acumulării de 
erori“ pe măsura diviziunilor repetate. Cum se face atunci 
că alte celule, cum ar fi cele ale bacteriilor, se multiplică 
de la începuturile lumii și tot rămân capabile să continue, 
fără erori? Chiar celulele umane care participă la 
reproducere, cele din care se va naște noul pui de om, știu 
să reducă „la zero“ contorul cu numărul de multiplicări, 
ştiu s-o ia mereu de la capăt. Deci se poate... În 1981, 
geneticieni de la Universitatea din California an anunţat 
deja o posibilă situare a unei „gene a morţii“ care 
controlează durata maximă de viață a cromozonului 
numărul 6. Vor urma fără îndoială și alte progrese în acest 
sens. 

Problema de mai sus este strâns legată de mecanismul 
regenerării. O rană mică dispare după un timp fără urmă, 
organismul cunoscând „planul“ după care trebuie refăcut 
locul respectiv. Prin același mecanism creşte la loc și 
coada ruptă a unei șopârle. De ce nu crește atunci și un 
deget pierdut de la o mână? De vină este se pare faptul că 

„planul“ degetului este prea complicat; acest plan a fost 
cunoscut atunci când omul respectiv era doar un embrion, 
după care s-a şters, fiind înlocuit cu alte planuri mai 
detaliate, care au avut menirea să construiască fiecare 
dintre componentele specializate ale degetului. Problema 
ar fi dacă s-ar putea da cumva înapoi acest mecanism până 
într-un stadiu asemănător cu cel al celulelor embrionului. 
Problema este foarte spinoasă între multe altele şi pentru 
că în felul acesta am putea crea, de fapt, un cancer artifi- 
cial. Geneticienii vor găsi, însă, fără îndoială un răspuns și 
la această provocare. Or, dacă orice parte din corp s-ar 
putea regenera la dorinţă, ne-am putea regenera în între- 
gime, la nesfârşit. Creierul însuși ar putea fi regenerat 
„Prin rotaţie“, pe porţiuni suficient de mici pentru a nu 
afecta personalitatea, nici informaţia memorată anterior, 
capacitățile intelectuale, cele motorii, senzoriale etc. O 
astfel de posibilitate deschide drumul unor paradoxuri 
tulburătoare, unele dintre ele subliniate de S. Lem în 
„Summa Technologiae, (1963). De pildă, simplificând 
oarecum lucrurile, la un individ regenerând din fiecare 
emisferă cerebrală cealaltă emisferă, vom obţine doi 
indivizi, cu aceeași personalitate etc. Desigur, ingineria 
genetică ne va rezerva și nenumărate alte surprize, de tipul 
celor amintite la sfârșitul paragrafului precedent, dar și 
crearea după dorință a unor varietăţi noi de indivizi umani, 
cu însuşiri adecvate unor situaţii speciale. Oricum, pro- 
gresul controlat în mod conștient al evoluţiei înfățișării 
omului va prevala de acum înainte asupra evoluţiei 
spontane. Dacă peste un milion de ani urmașii noștri vor 
avea capul mare și mâinile degenerate (ceea ce nu prea e 
“de crezut) sau orice alte caractere noi, efectul nu va fi nici 
rezultatul mutaţiilor spontane, nici măcar al selecției, ci al 
savantelor intervenţii de inginerie genetică de pe parcurs. 

__ Dar aceasta e doar una dintre nenumăratele deschideri 
care vor marca ambianța și înfăţişarea urmașilor noștri. 

Microelectronica, de pildă, ne oferă perspective nu 
mai puțin ameţitoare. La ora actuală există deja 
numeroase întreprinderi în care producţia se realizează în 
întregime de roboți care văd, aud, pipăie, fac mişcări cu o 
precizie și o viteză care le întrec pe ale oricărui 
muncitor-om. Există deja proteze robotizate pentru mâini 
sau picioare, există roboţi care se descurcă singuri pe 
fundul oceanului căutând, de pildă, defecţiuni ale 
cablurilor de telecomunicaţii. Există mâini-robot aflate la 
mare distanță de cel care le conduce, în locuri inac- 
cesibile, de exemplu în interiorul unui reactor. Aceste 
mâini imită fidel mișcările mâinii unui operator care simte 
la rândul său atingerea obiectelor exact de parcă acolo ar 
fi mâna proprie și urmăreşte toate operaţiile printr-o 
cameră de televiziune. Pe viitor se vor construi mâini 
foarte mari sau foarte mici de acest tip, adecvate sarcinii 
de rezolvat; ele vor fi completate după caz cu picioare ori 
cu alte organe trebuitoare. Operatorul medic se va putea 
„întrupa“ într-un robot minuscul, „intrând“ în interiorul 
organismului pentru a efectua o operaţie. Constructorul va 
putea opera un robot-macara, ridicând o clădire precum 
face un copil o casă din cuburi. Robotul ar putea fi chiar 
copia fidelă a unui specialist care ar putea pătrunde în 
zone periculoase pentru operaţii la care doar el se pricepe. 
Distrugerea accidentală n-ar afecta în acest caz decât 
robotul, specialistul uman fiind în stare s-o ia de la capăt 
după ce s-ar „întrupa“ într-un alt robot similar. 

În tehnica schițată mai sus, numită teleprezență, 
comenzile se preiau deocamdată mecanic, de pildă prin 
captatori de presiune la nivelul mâinii. Pe viitor, pentru 
promptitudine, ele se vor putea prelua direct de la nervi 
sau de la creier. Unui om care și-a pierdut anumite 
membre sau organe i se vor putea pune proteze artificiale 
cu funcții practic identice cu cele reale, eventual proteze 
„inteligente“ care vor prelua ele însele gestiunea unor 

comenzi pierdute. Mai mult, unui om care și-a pierdut 
corpul în întregime, în afară de creier, i se va putea asigura 
în acelaşi mod un întreg corp artificial nou, biologic, 
mecanic, electronic sau mixt, în maniera faimoșilor 
ciborgi (de la organism cibernetic) ai literaturii S.F. 
Desigur, un ciborg ar putea avea și funcţii pe care stăpânul 
iniţial al creierului nu le poseda: văz în infraroșu sau 
într-o altă zonă a spectrului, posibilitatea de fotosinteză 
ori cea de a capta energie de la Soare, capacitatea de a 
zbura, de a trăi în adâncurile oceanului, de a ieși în vidul 
cosmic etc. 

Deja, de la mijlocul anilor '70 se fac experiențe 
(deocamdată prudente) de conectare a unor micro- 
procesoare direct la creier. În viitor aceste dispozitive 
vor putea asigura suplimentarea memoriei și a capacităţii 
de a face operaţii aritmetice și logice. Peste numai câteva 
decenii vor exista numeroase persoane purtând asupra lor 
mici calculatoare plasate sub piele și legate nemijlocit la 
creier. Vor urma probabil secole de perfecționare a acestei 
„simbioze“, până se va ajunge la o variantă suficient de 
bună pentru a putea fi generalizată la toți oamenii. Când 
în viitor un om va intra, de pildă, într-o încăpere, 
calculatorui-„proteză“ va efectua o cantitate imensă de 
operaţii privind toate informaţiile disponibile despre toate 
obiectele văzute, va selecta dintre acestea tot ce pare 
interesant și va servi prompt acest rezultat purtătorului. 
Când un om va citi o carte (nu ne îndoim că vor fi și 
dintr-aceştia) el va avea la dispoziţie, instantaneu, mii de 
informaţii conexe relativ la fiecare frază citită. Dacă un 
astfel de om va fi pus faţă în faţă cu o problemă corect 
formulată matematic şi va dori s-o rezolve, calculatorul o 
va prelua și va oferi rezultatul de mii de ori mai 
repede decât ar face-o un creier neajutat de alte 
instrumente. Faţă în faţă cu un bolnav, medicul va avea 
conectat la creierul său tot ce s-a scris și s-a cercetat 

esenţial relativ la simptomele constatate etc. Mânuită cu 
atenţie, amplificarea funcțiilor rutiniere ale creierului nu 
va face ca gândirea umană propriu-zisă, creatoare, să 
devină mai leneșă ori mai ineficientă, dimpotrivă, îi va 
oferi şansa dezvoltării unor funcții care azi n-au cum răzbi 
la lumină din cauza servituţilor mecanice şcolărești 
impuse minţilor noastre. 

Şi asta va fi doar un prim pas. Calculatoarele, ştim, pot 
conversa între ele. Pentru informații rare, speciale, 
calculatorul „la purtător“ va intra în legătură prin radio cu 
mari bănci de date; omul va deveni la nevoie conştient că 
ştie dintr-odată lucruri pe care nu le ştiuse până atunci 
niciodată — de pildă limba vorbită în Egiptul antic şi 
scrierea hieroglifică, în momentul în care va fi confruntat 
cu un papirus ori cu un monument din epocă. Dar 
calculatoarele conectate la creier vor putea conversa, 
în același mod, și între ele. Prin intermediul lor per- 
soanele aflate la mare distanță vor putea intra în legătură 
unii cu alți „în gând“. Cuvintele, formulele, imaginile, 
sunt suporturi cu ajutorul cărora oamenii se ajută în 
procesul gândirii şi prin care își împărtășesc rezultatele 
gândirii. Mecanismele profunde ale gândirii au însă alte 
suporturi, care deocamdată nu ne sunt accesibile. Probabil 
următorul pas în conectarea creier-calculator va fi crearea 
unor aparate capabile să lucreze nu cu cifre, litere etc. ci 
direct cu stările de ansamblu ale creierului, incluzând 
stări de spirit, intuiții etc. Și nu se pune doar problema 
preluării unor stări de tipul acesta ci și cea a transmiterii 
lor la alți oameni. Urmașii noştri îşi vor împărtăși astfel 
cele mai complexe trăiri ori cele mai fine nuanțe prin care 
se desfășoară procesul de creaţie, fără a recurge la cuvinte 
sau la alte semne, tăcând, gândind... 

Cele de mai sus reprezintă o schiță de program pentru 
următoarele câteva sute de ani și numai din perspectiva a 
două domenii ştiinţifice „la modă“ la acest sfârșit de 

secol. Ce va fi însă pe urmă? Ce va fi peste două mii, trei 
mii, zece mii. o sută de mii, un milion de ani? Dar peste 
zece sau o sută de milioane? Fără îndoială că o civilizație 
extraterestră mai veche decât noi cu milioane de ani va fi 
trecut și ea pe vremuri prin etape similare celor care ne 
stau azi în faţă. Încercând să ne imaginăm continuarea 
foarte scurtei noastre prognoze, ne putem întreba pe 
bună dreptate ce şanse avem să înțelegem ce înseamnă 
„gândire“ în cazul lor, sau mai bine zis ce a devenit acel 
proces care fusese gândire pe vremea când ei erau aşa 
cum suntem noi astăzi? 


CE AR PUTEA FI O 
SUPERCIVILIZAȚIE? 


ȘTIINȚA EXTRATERESTRĂ CA MAGIE? 


Car ar putea fi, deci, nivelul științific al unor fiinte a 
căror civilizație are un milion de ani? Sau o sută de 
milioane? Sau un miliard? Evident, nu se pune problema 
să răspundem la o astfel de întrebare. Dacă ne-am 
încumeta însă ca să schiţăm un început de răspuns, ar 
exista cel puțin două aspecte pe care n-ar trebui să le 
pierdem din vedere. Pe de o parte, firește, drumul imens, 
de necuprins pentru mințile noastre, al evoluţiei lor, pe de 
altă parte faptul că între noi și „ei“ au existat în mod sigur 
diferențe încă din start, deferenţe care n-au încetat să-i 
depărteze tot mai mult de drumul pe care îl are în față 
civilizația pământeană. 

Epistemologul N. Rescher, profesor la Universitatea 
din Pittsburg (Pennsylvania), afirma, într-un articol din 
1982, că este extrem de puţin probabil ca manifestările 
ştiinţei unor extratereștri să le putem recunoaște ca atare, 
cu mijloacele noastre, deoarece ei sunt foarte probabil 
diferiți de noi ca organism, ca nevoi, ca simţuri și 
comportament și deoarece ei trăiesc într-un mediu diferit 
de al nostru (poate nici nu au nevoie de ştiinţă și 
tehnologie pentru a se dezvolta). Chiar știința pământeană 

de la sfârşitul secolului viitor, dacă am avea acces la ea, 
ar fi ininteligibilă pentru noi, pământenii de astăzi, 
dară-mi-te o știință care a evoluat un timp imcomparabil 
mai mare într-o ambianță complet diferită. 

Profesorul M. Ruse, de la Universitatea din Guelph 
(Ontario, Canada), observa în 1985 că, de pildă, pentru 
ştiinţa unor ființe care comunică înainte de toate prin 
senzori chimici este puţin probabil ca noţiunea de „forță“ 
să joace acelaşi rol pe care l-a jucat pentru noi, să zicem, 
mecanica lui Newton. Ordinea, prioritatea unor abordări, 
pot influenţa decisiv instrumentele viitoarelor cercetări. 
N-ar fi exclus ca anumite opțiuni să depărteze pentru 
multă vreme comunitatea ştiinţifică de șansa descoperirii 
unor legi care, printr-o abordare diferită, ar fi fost foarte la 
îndemână. Chiar dacă simţurile, obiectivele, condiţiile de 
mediu ar fi practic identice, totuşi evoluţia ştiinţei poate 
fi diferită, graţie unor factori întâmplător. Este suficient 
să ne gândim în acest sens la modul în care a evoluat o 
ştiinţă ceva mai complexă — medicina — în Europa, în 
India şi în China. Obiectul său a fost același peste tot, 
existând o motivaţie permanentă şi presantă pentru ca 
abaterile de la adevăr să fie minime. Totuşi, cele trei mari 
şcoli medicale văd omul în moduri diferite, îl diagnos- 
tichează şi îl tratează diferit, fiecare obţinând, aparent 
paradoxal, rezultate relativ bune. 

Ducând aceste constatări până la ultimele consecințe, 
va trebui să acceptăm că ar putea exista multe situaţii în 
care ştiinţele a două civilizaţii diferite pur și simplu nu vor 
fi comparabile. Nu am putea spune în aceste situaţii, fără 
nici a ezitare, că metodele uneia sunt superioare sau mai 
avansate decât ale celeilalte, între altele din lipsa unui 
„numitor comun“ la care cele două să se poată raporta. 

M. Minsky, pionier al cercetărilor de inteligență 
artificială, de la M.I.T. Cambridge (Massachusetts) argu- 
menta, în 1984, că, dimpotrivă, unele forme fundamentale 
ale gândirii: regulile aritmeticii, cele ale logicii sau ale 

cauzalității trebuie să fie asemănătoare peste tot. Probabil 
că au cu toții dreptate până la un punct, cu amendamentul 
că o civilizaţie veche de milioane de ani va fi avut acces, 
vrând-nevrând, la un volum de fapte incomparabil mai 
vast, din care putea făuri în decursul timpului un număr 
mai mare de adevăruri utile sieși. În ce măsură însă aceste 
adevăruri sunt dintre cele care ne-ar putea interesa și pe 
noi, asta este deja o altă problemă. 

Într-un articol din 1980, N. Kardașev scria: „civili- 
zaţiile foarte dezvoltate cunosc și folosesc pe scară largă 
legi ale naturii de care noi încă nu ştim“. C. Sagan, în 
același an şi într-un context similar, opinia că „civilizațiile 
aflate cu sute de mii sau milioane de ani înaintea 
noastră ar trebui să aibă o știință şi o tehnologie care 
depășesc în așa măsură posibilităţile noastre actuale 
încât nu am fi în stare să le deosebim de magie“ 
(sublinierea noastră). 

Fenomenul OZN ar putea fi una dintre acele 
manifestări care scapă pe moment capacității noastre de 
înțelegere și interpretare. Deocamdată nu putem face, în 
acest sens, decât pure speculații. În cazul în care 
fenomenul este o manifestare a unor supercivilizații, fără 
îndoială că ipoteticii extratereștri stăpânesc și alte legi ale 
spaţiului şi timpului şi cunosc și alte forme de agregare a 
materiei decât cele accesibile nouă. Să ne imaginăm, de 
pildă, că ar exista așa-zisele particule „subcuantice“. Ele 
nu ar avea masă (deci nici inerție) în sensul înţeles de noi 
şi ar putea interacționa foarte slab cu substanţa familiară 
nouă. Fiinţele gi obiectele constituite din aceste ipotetice 
particule s-ar comporta cu totul diferit faţă de ceea ce 
cunoaștem pe Pâmânt. Dacă civilizațiile extraterestre ar 
stăpâni acest univers, această nouă și stranie fizică, s-ar 
putea explica abilitatea OZN-urilor de a face manevre 
bruşte, s-ar explica rapoartele care descriu aceste obiecte 
sau pe ocupanții lor ca fiind formaţi parcă „din lumină“, 
sau dispariţiile instantanee din câmpul vizual, capacitatea 

de a levita și poate chiar cea de a trece prin zid. Desigur, 
chiar dacă cele înșirate mai sus ar fi limpezi (și sunt foarte 
departe de a fi) ar mai rămâne de rezolvat o mulțime de 
probleme: ce relație este între locuitorii (din materie 
obişnuită?) ai unor lumi foarte avansate şi copiile (sau 
emisarii) lor „sutcuantici“, dacă (și cum anume) la 
capătul celălalt al drumului are loc o „rematerializare“, ca 
şi multe altele. Dar, încă o dată, cele de mai sus nu sunt 
decât speculații și s-ar putea foarte bine ca nimic din ele 
să nu corespundă realităţii... 

Tot C. Sagan scrie într-o altă lucrare „S-ar putea ca 
pentru o societate atât de înapoiată ca a noastră, 
manifestările unor civilizaţii foarte avansate să nu fie mai 
evidente decât sunt semnele unei civilizaţii tehnice, aflate 
în jurul său, pentru o furnică, îndeplinindu-și muncile de 
furnică, pe malul unei piscine dintr-un cartier suburban“. 
L. Vallee a încercat și el să sugereze șansa noastră de a 
înțelege un eventual fenomen generat de o civilizaţie 
extraterestră, în particular fenomentul OZN, printr-o 
comparaţie. Dacă prin absurd, un bombardier ar fi survolat i 
imperiul lui Carol cel Mare, înţelepţii de la curte ar fi tras 
concluzia că obiectul este cel mult o pasăre mare pe care 
imaginaţia populară a exagerat-o, sau poate o simplă 
iluzie. Dar, indiferent ce ar fi, el nu prezintă nici un 
pericol dat fiind că nu s-a obs „rvat că ar fi fost înarmat cu 
săgeți sau lănci. 


DIN ISTORIA APOCRIFĂ A COLONIZĂRII 
GALAXIEI NOASTRE 


Aşa cum am argumentat deja, dacă există super- 
civilizaţii, fiecare dintre ele ar fi avut răgazul să cuce- 
rească întreaga Galaxie, începând încă de acum multe sute 
de milioane de ani, poate chiar de acum câteva miliarde. 

În condiţiile în care stăpânirea unor legi inaccesibile deo- 
camdată ştiinţei noastre au permis acestor supercivilizaţii 
să efectueze călătorii interstelare fără restricţiile impuse 
locomoţiei (cum ar fi bariera vitezei luminii), ipoteticilor 
descoperitori le-ar fi fost suficiente câteva milenii dacă nu 
cumva şi mai puţin, pentru a întocmi o „Enciclopedie 
Galactică“, un inventar complet, cu toate stelele, toate 
planetele, toți sateliții, toți asteroizii şi poate chiar toți 
bolovanii mai importanti din întreaga Galaxie. Vor fi ştiut 
destul de exact care stele vor exploda în viitorul apropiat, 
unde se află găuri negre sau alte capcane care trebuie 
ocolite cu grijă, are sunt formele de viață de pe fiecare 
insulă cosmică, pe ce planete se pot instala colonii, pe ce 
planete trebuie luate măsuri de ocrotire a vieţii în curs de 
formare, unde există viețuitoare periculoase (de pildă 
microbi faţă de care organismul propriu nu are mijloace 
de apărare), ce planete sunt de nelocuit chiar și într-o 
perspectivă mai îndepărtată, ce planete sunt „terrafor- 
mabile“ etc. Dacă socotelile pe care le-am făcut sunt 
corecte, în Galaxie sunt circa 20 milioane de planete 
capabile să găzduiască vreme îndelungată forme complexe 
de viaţă. Dintre acestea un milion poartă pe ele efectiv o 
biosferă demnă de a fi ocrotită; celelalte 19 milioane, 
poate și altele, mai puţin ospitaliere, vor fi fost făcute 
treptat locuibile pentru speciile inteligente, cele de la 
începutul începuturilor ca și cele care au venit mai pe 
urmă. Poate s-a făcut chiar un soi de repartizare a locurilor 
disponibile... poate chiar și civilizația pământeană are o 
zonă rezervată din Galaxie, pentru cazul în care reușim să 
supraviețuim şi să devenim stăpâni pe mijloacele de 
călătorie interstelară. k 

Pământul putea fi vizitat și el, încă acum sute de 
milioane sau chiar de câteva miliarde de ani, încă de pe 
vremea în care pe planeta noastră nu existau decât 
vieţuitoare microscopice. Desigur, o supercivilizație nu 

putea ignora nici atunci faptul că aici există condiţii 
pentru ca odată și odată să se poată naște și o ființă 
inteligentă, chiar dacă nu era încă foarte sigur tare va fi 
înfățișarea ei şi dacă este sau nu cazul să se intervină în 
evoluţia sa. Au rămas oare urme ale unor astfel de 
vizite? Numeni nu poate spune sigur. Totuși, există 
pretutindeni nenumărate semne stranii care ar putea fi 
interpretate astfel. 

De pildă, W. J. Meister a găsit în iunie 1968, la 
Antelope Spring (Utah), o urmă pietrificată, perfect con- 
turată, ca de cizmă, lungă de 26 centimetri, strivind un 
trilobit. Trilobiţii au dispărut de pe suprafața Pământului 
acum 280 milioane de ani, dar stratul în care a fost găsită 
urma avea 500-600 milioane de ani. Piatra era fracturată, 
iar examinarea sub microscopul electronic a arătat că 
firele de nisip erau într-adevăr presate ca de apăsarea unui 
pas și nu uniforme, cum ar fi fost cazul dacă urma ar fi 
fost scobită ulterior (de pildă artificial, în scop de fraudă). 
În aceeași zonă au mai fost descoperite și alte urme 
similare. Pe vremea aceea nu exista pe Pământ nici o 
vietate capabilă să lase o astfel de amprentă. De altfel, pe 
atunci nu apăruse încă nici un animal care să trăiască pe 
uscat. Urme la fel de stranii, de picioare și chiar de mâini, 
au fost dezvelite de surpări sau excavații ori scoase din 
adâncul unor mine, în diverse alte zone ale lumii și 
provenind din straturi geologice de cele mai diferite 
vârste. 

Dar există, se pare, și obiecte „pierdute“ în locuri care 
sunt de natură să ne pună pe gânduri. În 1978, lângă 
Aix-en-Provence (Franţa), la o adâncime de 15 metri, 
într-o carieră, după înlăturarea mai multor straturi de 
stâncă, s-au găsit dedesubtul lor unelte care păreau foarte 
vechi. Vârsta sedimentelor din jur, după determinări 
ulterioare, a tost stabilită la 300 milioane de ani. Cuie de 
fier încastrate în piatră s-au găsit,-în 1845, în cariera 

Kingoodie (Scoţia) şi, în 1851, la Springfield (Massau- 
chsetts). Un burghiu de fier s-a descoperit încastrat 
într-o bucată de cărbune, într-o excavație proaspăt des- 
chisă în Scoţia, în 1852. Tot în mijlocul unui bloc de 
cărbune s-a găsit, la Morrisonville (Illinois), în 1891, un 
lanţ. În 1885, la Schândorf (Austria), din nou într-un bloc 
de cărbune s-a găsit un obiect prismatic de oţel având un 
brâu incizat în jur. In 1961, în munţi Coso, la 10 
kilometri de Olanda (California), a fost găsit un bolovan 
care părea o geodă, dar care tăiat în două (cu această 
ocazie a fost tocit un fierăstrău circular diamantat) s-a 
dovedit că avea în interior un obiect straniu. Obiectul 
poseda un miez rnetalic gros de circa 2 milimetri, învelit 
în ceramică, apoi într-un mangon cilindric de cupru şi un 
altul, pare-se hexagonal, care putea fi din lemn pietrificat. 
Examinat cu ajutorul razelor X, obiectul aducea cu o 
bujte. Alături de el erau, tot încastrate în piatră, alte două 
obiecte mai mici, nemetalice, amintind de un cui, 
respectiv de o garnitură circulară. 

După cum scrie FI. Gheorghiţă, lângă Aiud (jud. Alba) 
s-a descoperit, la o adâncime de aproape 10 metri, un 
obiect de aluminiu având în interior două goluri cilindrice 
perpendiculare intre ele. Conform relatării lui D. Davi- 
dovici, în adâncurile unei mine din Munţii Apuseni s-ar fi 
descoperit o statuetă reprezentând o femeie cu şase degete 
la mâini şi picioare. Tot el relua o ştire dintr-un număr din 
1980 al revistei „UFO Nachrichten“ după care într-o mină 
de cărbuni din S.U.A., la 700 metri adâncime, s-ar fi 
descoperit un obiect metalic de tipul unui pistol mare. 
Nici unul dintre experţii care l-au examinat n-a putut 
spune ceva despre originea sau destinaţia sa. La aceste 
exemple se pot adăuga obiectele metalice stranii găsite 
recent în Rusia, pe valea râului Vaska (în Komi) și lângă 
Dalnegorsk (reg. Primorie), cu aceasta lista ciudatelor 
urme nefiind nici pe departe epuizată. 

Desigur, nu este câtuşi de puţin exclus ca o bună parte 
a ciudatelor descoperiri să aibă origine naturală. Un obiect 
putea de asemenea să alunece în adânc printr-o fisură şi să 
fie găsit acolo după un timp etc. Alte urme ar putea fi 
contrafaceri sau simple legende. Dacă însă superciviliza- 
tiile există, atunci în mod sigur ele au trecut nu o dată pe 
aici. De ce nu am admite că, în ciuda discreţiei și atenţiei, 
li se mai întâmplă să uite ori să piardă câte ceva? Sau 
poate chiar să lase dinadins câte un obiect-ghicitoare? 


INVADATORI ȘI RĂZBOAIE ÎNTRE IMPERII 
GALACTICE? 


Tema invadatorilor, atât de dragă unor autori de 
literatură S.F. (am avut şi un serial de televiziune cu titlul 
acesta), cea după care am putea fi cotropiţi într-o bună zi 
de o civilizaţie mai avansată, venită din Cosmos şi dornică 
să se instaleze pe Pământ, apare, în lumina celor de mai 
sus, în toată nuda sa absurditate. Dacă o supercivilizație 
ar fi dorit să ne ocupe planeta, ar fi putut s-o facă 
oricând. Cel mai simplu era s-o facă acurm cinci sute de 
milioane de ani, sau chiar acum un miliard, pe vremea 
când n-ar fi avut de înfruntat decât vieţuitoare faţă de care 
nu trebuia să-şi facă prea muite mustrări de conștiință. lar 
dacă ne dorea drept sclavi, putea să vină cel mai bine 
acum treizeci de mii de ani, când puteam fi adunaţi uşor şi 
i-am fi acceptat fără probleme drept stăpânii noştri. 
Neverosimil ar fi să vină tocmai acum, când nu suntem 
nici primitivi, dar nici nu ne-am însuşit conștiința 
apartenenţei cosmice, când am putea fi desigur subjugaţi, 
dar probabil cu preţul unui masacru. Înţelegem astfel și 
ridicolul avertismentelor lansate de unii „specialişti“ să nu 
mai emitem semnale radio destinate civilizaţiilor 
extraterestre, deoarece în felul acesta ne-am divulga 

nivelui tehnic atrăgând asupra noastră poftele sau mânia 
unor imperii galactice. Dacă, prin absurd, ar exista astfel 
de imperii galactice agresive, ele nu numai că ne-ar ţine 
de mult sub observaţie, dar ne-ar fi „colonizat“ încă de 
mult, fără să aştepte să ajungem o „putere cosmică“ 

În altă ordine de idei, nenumărate scenarii, belicoase 
imaginate în literatura S.F. au în vedere confruntări între 
pământeni şi adversari extratereștri care se dovedesc a 
fi doar un pic mai avansați decât noi; graţie acestui fapt, 
cu puţină istețime tipic omenească și o leacă de șansă, 
reușim de fiecare dată să-i învingem (happy end...). Să ne 
gândim însă puţin care era oare diferența dintre nivelul 
tehnicii militare în cazul conchistadorilor lui Cortez -sau 
Pizarro opuși imperiilor aztec sau incaș? Doar câteva 
secole, dacă facem abstracţie de superstiții și de cai. Cel 
mult câteva milenii sub toate aspectele. Dacă însă, prin 
absurd, o glorioasă armadă spaniolă ar fi nimerit în 
mijlocul unei bătălii din cel de al doilea război mondial, 
ce 'ar mai fi rămas din ea? Și de astă dată diferența este 
cert de numai patru secole. Dar putea să fie doar de 
cincizeci de ani rezultatul era același... 

Această marjă se reduce mereu. De pildă, armele cu 
care s-ar duce un război la sfârșitul secolului XX sunt 
deja cu totul altele decât în ultima conflagrație mondială. 
Dacă ne-am referi doar la armele „convenţionale“, vom 
observa că ţintele de pe sol, distrugerea lor este urmărită 
de acum prin satelit. Tot din satelit poate veni și moartea, 
sub forma unei raze laser bine ţintite. Experții militari 
găsesc însă că este mai ieftin să se utilizeze roboți 
sinucigași. O primă generaţie a acestora constă în marile 
sau micile rachete teleghidate inteligente (în curând și de 
dimensiunile unui glonte) capabile să-și caute victima 
singure, după radiaţia infraroșie pe care aceasta o emite (şi 
nu peste multă vreme după trăsăturile feţei sau alte 
particularități), rachete-robot destinate să distrugă nave, 

tancuri, avioane pe care le vor urmări cu tenacitate, 
ghidate de vibrații, de masa de fier sau de forma țintei 
reținută în memorie, roboți poate nu cine ştie ce isteţi, dar 
care, fabricaţi pe bandă rulantă (de alţi roboți), vor copleși 
prin mulțimea lor... 

Vor urma tancurile fără echipaj (eventual ghidate prin 
teleprezenţă), dar și soldaţi-robot invadând fără teamă de 
moarte, nici de cea proprie nici de cea a adversarului, 
tranșeele care i-au fost înscrise în memorie. Ar mai putea 
urma apoi, grație microminiaturizării, șoareci-robot sau 
gândaci-robot sau viespi-robot cu înțepătura mortală și 
care se vor năpusti ca un nor de lăcuste sau strecurându-se 
câte unul, spre liniile adverse. Şi de data aceasta nu este 
vorba de scenarii S.F.! Aceste „vieţuitoare“ sunt deja în 
studiu, iar producţia lor industrială nu va aștepta, probabil, 
sfârşitul secolului. 

Am putea continua șirul noutăţilor cu armele „psihice“ 
și „psihotronice“, menite să distrugă voința adversarului 
sau să dezlănţuie forțe pe care la ora actuală nici nu le 
înțelegem prea bine; am putea adăuga cercetările geneticii, 
nu neapărat în crearea unor bacterii ucigătoare — există şi 
alte modalități mai „subtile“ de intervenţie la nivelul 
ADN-ului prin care un om poate fi transformat în neom — 
dar credem că exemplele de mai sus sunt edificatoare 
pentru a înțelege că de acum înainte chiar şi o diferență 
infimă, de câteva decenii, va fi imposibil de contra- 
balansat doar prin isteţime şi eroism (și nu am vorbit de 
arme de exterminare în masă: nucleare, chimice etc.). Ori 
o eventuală invazie extraterestră, temă atât de dragă 
autorilor de literatură S.F. de la „Războiul lumilor “ al lui 
H.G. Wells încoace, ar presupune o diferenţă nu de zeci 
sau sute ci milioane dacă nu chiar sute de milioane de ani. 
Dacă „ei“ există și, după cum se vede, nu ne invadează, 
aceasta însemnă cu o probabilitate de 99,999...% un singur 
lucru — că nu doresc să distrugă civilizaţia noastră. 

Un răspuns asemănător trebuie să dăm și scenariilor 
care, în romane și filme, ori chiar în eseuri ca cele scrise 
de E. Däniken, își imaginează marii imperii și federații 
galactice angajate în interminabile războaie ucigătoare, 
unele contra celorlalte, fără a mai menţiona (o facem doar 
în fugă) faptul că literatura, ca şi cinematograful S.F. 
abundă în „justiţiari“ și „răi“ care se confruntă în lupte 
corp la corp, utilizând spadele (fie ele și din raze uci- 
gătoare) ori pumnii sau își etalează calitățile excepţionale 
de conducători de vehicule zburătoare, făcând slalom 
printre diverse obiecte cosmice. Parada de torsuri, bicepși, 
pelerine, dar și slugărnicia militară ori setea de putere 
absolută, plătește tribut mai mult infantilismului mental 
al unei anumite categorii de cititori, gustului pentru 
romanele cavalerești decât logicii şi bunului simţ. Intr-un 
război al viitorului oamenii nu se vor mai vedea ochi în 
ochi — probabil nu se vor vedea nici măcar aparatele 
inamice decât atunci când va fi prea târziu. Chiar în 
viitorul foarte apropiat, vitezele, energiile şi chiar inte- 
ligența electronică puse în joc vor putea fi dirijate doar 
strategic sau tactic de om. Viitorul mai îndepărtat nu va 
face decât să accentueze această izolare a combatanţilor 
umani. E drept, între civilizațiile de nivel galactic ar fi 
posibil ca cele venite din urmă să-și însuşească în mod 
sârguincios achiziţiile celor mai vechi, ajungând, în 
privinţa tehnicii militare mai mult sau mai puţin la același 
nivel. Adevăratul motiv pentru care ne vine greu să 
credem în războaie între extratereștri este altul — un motiv 
de natură mai degrabă morală. 

Aşa cum am amintit, unii specialiști estimează că doar 
o civilizaţie din o sută supraviețuiește „ispitei“ auto- 
distrugerii termonucleare, ecologice etc. (noi estimasem 
că una din zece). Civilizaţia „câștigătoare“ trebuie să fie 
sau deosebit de pașnică, prin firea ei, san să-și fi însușit, 
printr-o experiență proprie dureroasă, într-un mod 

irevocabil, lecţia repudierii oricărei agresiuni, în particular 
renunţarea la colonizările de tip imperialist, la impunerea 
voinţei proprii în detrimentul voinţei altor ființe inteli- 
gente. Respectul față de orice altă formă de inteligenţă 
este una dintre condiţiile obligatorii pentru intrarea în 
„Clubul galactic“ al civilizaţiilor. C. Sagan şi W.l. 
Newman subliniau, într-un articol din 1982, „instabilitatea 
intrinsecă a societăţilor consacrate unui imperialism 
galactic agresiv“. După părerea autorilor, o societate de 
tipul acesta se va autodistruge, datorită unor conflicte 
interne, mult mai înainte putea începe campania de 
cuceriri interstelare. 


EXTRATEREȘTRII ÎN DIFICULTATE? 


Admiţând existența unor supercivilizaţii stăpâne de 
milioane de ani ale căilor Galaxiei noastre (şi probabil și 
ale altora) devin extrem de neverosimile şi scenariile cu 
nave extraterestre eșuând lamentabil și fără întoarcere 
pe Pământ, altă temă dragă eseului S.F. Pentru a fi mai 
bine înțeleşi evocăm câteva dintre istorisirile cele mai larg 
difuzate din această categorie. 

În 1938, arheologul chinez Chi Pu Tei descoperă, în 
munţii Baian Kara Ula, un număr de schelete umane 
ciudate ca și 716 plăci rotunde, groase dc doi centimetri, 
având fiecare o gaură în centru de unde pornesc, în spirală, 
spre margine, șiruri de semne necunoscute. Vechimea 
plăcilor a fost estimată la 12 000 ani (deşi probabil sunt 
mai recente). În ciuda faptului că s-a făcut mult caz de 
compoziția lor specială, chiar şi E. Däniken acceptă că 
discurile sunt din granit (această rocă poate conţine, 
funcție de varietate, pe lângă siliciu şi aluminiu, atât 
cobalt cât și alte elemente). Specialistul V. Zaiţev, luând 
în considerare și opinii ale altor autori, a emis la un 

moment dat ipoteza că discurile ar fi de origine 
extraterestră şi că deţine chiar descifrarea semnelor de pe 
ele. Acestea ar istorisi eșuarea şi avarierea iremediabilă, în 
zonă, a două nave cosmice, la un interval scurt una după 
alta. Ar fi urmat lupte sângeroase (cu topoare de piatră, 
probabil) purtate cu localnicii. Actualele triburi de 
vânători și pescari (nici măcar agricultori!) Dropa și Ham 
din regiune ar fi nici mai mult nici mai puţin decât 
descendenţii extratereștrilor eșuaţi... 

Credem că cititorul va fi făcut deja el însuși rațio- 
namentul care urmează. Fie-ne permis să ne mirăm cel 
puţin pentru câteva ciudăţenii ale acestei povești: (1) cum 
de îşi poate imagina cineva că reprezentanții unei 
civilizații capabile de zboruri interstelare (aproape sigur o 
supercivilizaţie) pot fi atât de neajutorați încât unul după 
altul două echipaje nu mai pot decola de pe Pământ și nici 
nu le mai vine nimeni în ajutor?, (2) cum de vestigiile cele 
mai convingătoare atestând nivelul de dezvoltare al unor 
navigatori interstelari se reduce doar la un teanc de plăci 
de granit gravate cu hieroglife (noi cel puţin am trimis în 
Cosmos nişte mesaje în cod binar...). Să nu le fi rămas 
nimic mai reprezentativ, de pildă un aparat de pe navă, 
măcar o piesă cât de mică?; (3) cum de niște vietăţi 
aparţinând unui regn de pe o altă planetă au o zestre 
genetică practic identică cu cea a speciei umane (triburile 
în cauză se deosebesc mai puţin de vecinii lor decât, de 
exemplu, băștinașii din Sudanul de nord de cei din 
Sudanul de sud)?; (4) Cum de urmașii unor navigatori 
interstelari pot să decadă la condiţia de locuitori ai unor 
peșteri în loc să devină, hai să zicem, învățătorii cei mari 
întru cultură, industrie, agricultură etc. pentru triburile din 
zonă? Şi am mai putea continua... 

În aceeași categorie intră şi interpretarea ciudatelor 
întârzieri ale ecourilor radio, pe unde scurte constatate 
în anii '20 şi '30 (semnalate și ulterior, dar numai cu totul 

excepţional). În anii *60, lui R. Bracewell i-a venit ideea 
că aceste ecouri ar putea fi de origine artificială — o sondă 
trimisă de o civilizaţie extraterestră și satelizată în jurul 
Pământului ar putea capta emisii radio retransmiţându-le 
cu întârziere îndărăt. În 1972, astronomul scoţian D. 
Lunan dădea publicității chiar o posibilă „descifrare“ a 
ipoteticului mesaj. Rezulta că sonda care se roteşte în jurul 
Pământului de 13 000 ani a fost lansată de o civilizaţie din 
jurul stelei Epsilon Bootes, aflată la 104 ani-lumină de 
noi. Lăsând la o parte că ulterior s-au găsit explicaţii 
naturale pentru întârzierea ecourilor, merită să subliniem 
scăzuta verosimilitate a ipotezei Bracewall-Lunan, tocmai 
pentru că și ea presupune două civilizații deosebit de 
apropiate în timp și spaţiu, cea din Bootes expediind 
sonde interstelare fără să cunoască nimic despre even- 
tualele supercivilizații din Galaxie, nici despre tehnicile 
de care acestea ar putea dispune, o dată ce optează pentru 
o metodă atât de primitivă de contact (observaţia aceasta 
este valabilă și pentru cazul Baian Kara Ula). Fără să 
vrem ne mai aducem aminte și de povestea cu planeta 
Baal care are nevoie de tritoni de baltă de pe Pământ, și de 
ipoteza după care meteoritul tungus din 1908 ar fi fost o 
navă cosmică eșuată; ca și de altele, la fel de greu 
credibile. 

Deşi nu intră chiar în aceeași categorie, aceleași 
motive ca cele de mai sus ne îndeamnă să fim sceptici cu 
rapoartele privind OZN-uri distruse ca urmare a unor 
accidente, în ipoteza că acceptăm că aceste obiecte vin din 
partea unor supercivilizații. S-a scris că în 1947 în insulele 
Spitzbergen s-ar fi descoperit resturile unui OZN prăbuşit, 
pe care însă ulterior nu l-a mai văzut nimeni. Alte 
„epave“ au fost semnalate din diverse alte. colțuri ale 
globului, majoritatea lor între 1947 şi începutul anilor '50. 
Aliajele găsite, afirmativ, la locul dezastrului s-au dovedit 


203 


destul- de banale, având . aproape sigur provenienţă 
pământească. 

Unul dintre presupusele accidente este cel întâmplat la 
7 iulie 1948. Un obiect neidentificat, după ce a străbătut o 
distanță însemnată pe cerul S.U.A., cu o viteză pe care 
martorii au estimat-o la 4000 kilometri pe oră, s-a 
prăbușit lângă localitatea Laredo (Texas), în apropierea 
frontierei dintre S.U.A. și Mexic. Printre resturi s-a găsit 
și corpul! carbonizat al unei ființe despre care s-a presupus 
că este extraterestră. Era înaltă de circa | metru, cu capul - 
mare, doi ochi enormi dispuși, după unii martori, la 180°, 
cu mâini având câte patru degete etc. Raportul Condon a 
explicat cazul, afirmând că a fost vorba de o rachetă V-2 
în care fusese așezată o maimuţă rhesus. Astfel de lansări 
aveau loc cu regularitate în perioada respectivă, sub 
conducerea lui W. von Braun, creatorul acestor rachete, 
de la baza White Sands, aflată la o distanţă de vreo 
1 600 kilometri. Celelalte detalii puteau fi contrafaceri, 
exagerări sau erori de percepție. Explicaţiile nu înlătură 
însă toate semnele de întrebare. Și alte rapoarte sem- 
nalează în perioada menţionată cadavre de „omuleţi“, 
uneori „cu aspect bestial“. SE -a scris destul de mult despre 
faptul că din OZN-uri prăbuşite s-ar fi scos cadavre 
de extratereștri şi chiar extratereștri vii, care au fost 
transportaţi, în mare secret, în baze militare subterane din 
Nevada sau din alte zone ale SUA, laolaltă cu resturile 
OZN-urilor. Rămâne totuși bizar faptul că nicăieri nu se 
recunoaște oficial existența unor astfel de resturi, pentru a 
fi puse la dispoziţia comunității ştiinţifice (atunci când 
totuşi s-au oferit astfel de probe. ele s-au dovedit a fi 
falsuri). A intra în posesia fie și a unei singure celule 
dintr-o vietate extraterestră ar fi pentru biologie, de 
departe, evenimentul cel mai important al secolului un 
eveniment care ar trebui să eclipseze orice alte con- 
siderente. 

Nu ştim, de fapt, ce sunt OZN-urile. Admiţând că 
măcar 10% din rapoartele asupra întâlnirilor de gradul IH 
şi IV sunt adevărate, rezultă că aceste obiecte uneori au 
masă, alteori parcă n-ar avea, uneori plutesc nemişcate 
prin aer ca peste două secunde să dispară dincolo de 
orizont, câteodată fac zig-zag-uri la o viteză care ar ucide 
orice ființă vie şi sunt invulnerabile la proiectile. 
„Entităule“ care le ocupă nu par venite de pe un drum 
lung, ci seamănă mai degrabă cu niște turişti descinși din 
automobilul cu care au ieșit la iarbă verde. Par să se 
întoarcă apoi acasă, ca apoi să revină, a doua zi sau peste 
câteva zile: Toate aceste observații stranii devin plauzibile 
dacă admitem că în spatele ciudatelor apariţii există o 
ştiinţă veche de milioane de ani. Pe de altă parte, suntem 
aproape sută la sută siguri că în Galaxie trebuie să existe 
civilizații vechi de sute de milioane de ani .. Identificarea 
se impune aproape sigur. În aceste condiţii ne permitem 
să afirmăm că parcă o ştiinţă şi o tehnologie atât de 
avansate nu se prea potrivesc cu OZN-uri arse, zdrobite, 
cu extrațereștri calcinaţi ori asfixiaţi datorită unui parbriz 
spart, ca să nu mai vorbim de cei luaţi prizonieri şi făcuți, 
pe urmă, dispăruți. În afară de cazul în care toate acestea 
ar fi niște abile înscenări, parte a unui scenariu cure ne 
depășește... 

Argumentarea ar putea continua, dar credem că nu 
şi-ar mai avea rostul. Pe lângă cele spuse, putem sublinia 
încă o dată, o concluzie, că acceptarea ipotezei originii- 
extraterestre a OZN-urilor nu ne scuteşte de verificarea 
coerentei întregului, de confruntarea cu alte ipoteze accep- 
tate, altminteri dovezile în sprijinul contactelor extrate- 
restre, fabricate de unii partizani prea entuziaști, ar putea 
deveni exact contrariul a ceea ce s-a dorit. 

PRĂPASTIA TIMPULUI 


DEZINTERES? DISPREȚ? 


Dacă acceptăm că supercivilizaţiile, apărute încă de 
mai multe sute de milioane de ani, există și că ele ne pot 
vizita cu uşurinţă, stăpânind legi ale materiei, ale 
continuului spaţiu-timp care nouă ne vor fi încă multe 
vreme inaccesibile, dacă acceptăm, conform evidenţei, că 
sunt civilizații pașnice, ajungem îndărăt la vechea lui 
aparent naiva întrebare — de ce nu vin la noi pe față? De 
ce nu vin ziua în amiaza mare (sau, hai, noaptea dacă îi 
deranjează lumina), să aterizeze în faţa sediului Naţiunilor 
Unite sau, simultan, în fața sediilor guvernelor princi- 
palelor ţări sau chiar a tuturor țărilor, sau oriunde numai 
să fie un loc larg accesibil, să organizeze o conferință de 
presă, să ne spună limpede cine sunt, de unde vin, ce 
urmăresc? Ar fi frumos să-și repete afirmaţiile în fata 
camerelor de televiziune, să se lase examinaţi de experții 
noştri, eventual să ia câțiva pământeni înarmaţi cu aparate 
de filmat și tot ce ar mai fi necesar, să-i ducă la „ei“, să-i 
lase să viziteze fie și un surogat de planetă, să-i aducă apoi 
îndărăt... 

Ne putem întreba, pe bună dreptate, dacă, o dată 
acestea petrecute, nu vor rămâne încă mulţi dintre aceia 
care vor fi convinşi că, totuși, e numai o înscenare, un fel 

de film S.F. bine făcut. Nu uităm că de curând mai exista 
o societate a celor convinși că Pământul e plat, ori că 
există încă şi azi persoane respectabile care afirmă că 
imaginile aduse din Cosmos sunt trucaje... 

Și după ce extratereștrii vor fi adus înapoi emisarii 
noștri, să începem tratativele de aderare la Comunitatea 
Galactică sau Federaţia Galactică sau cum vom conveni 
să 1 se spună pe limbile noastre. li vom ruga să ne spună 
ce vor de la noi (materii prime? energie? animale? 
sclavi?), dar mai ales ce anume pot să ne ofere în schimb: 
Științe și tehnologia adunate timp de sute de milioane de 
ani şi pe care, dacă e să judecăm cinstit, ar putea să ni le 
dea pe gratis, din considerente „umanitare“... 

Cam așa ar arăta într-o minte naivă scenariul unei 
întâlniri „firesti“ cu o civilizaţie extraterestră. lar dacă nu 
se întâmplă nimic din cele de mai sus, rezultă, după 
aceeași minte, că nu există supercivilizaţii, sau dacă există 
n-au ajuns niciodată pe la noi, deci ipoteza explicării 
OZN-urilor prin călători veniţi din alte unghere ale 
Universului este falsă. 

Că dacă n-ar fi falsă, nu s-ar mai înţelege nimic... Așa 
cum scria, în 1984, V. Scurtu — dacă există, dacă ne 
vizitează, dacă ne urmăresc de multă vreme, cum se face 
că „nu s-au lămurit încă asupra modului nostru de viaţă și 
asupra posibilităţilor noastre intelectuale? Atunci, scuzaţi 
expresia, extraordinarii vizitatori cosmici sunt nişte proști! 
Este ilogică această supraveghere continuă de la distanță, 
discretă, efectuată pe perioadă de milenii...“ sau „poate Ei 
nu ne acordă nici o importanță, așa cum noi nu acordăm 
importanţă furnicilor... Dar atunci ce caută Ei aici de atâta 
vreme (şi nu găsesc!!)?*. Concluzia autorului citat nici nu 
poate fi alta, după acest raționament, decât că tot ce se 
leagă de vizitele presupuşilor extratereştri este un cumul 
de iluzii. 

Așa să fie? Până una-alta problema diferențelor 
dintre noi şi o ipotetică supercivilizaţie este foarte 
serioasă, iar ipoteza conform căreia ne-ar putea trata 
ca pe niște furnici nu e chiar atât de neverosimilă și 
apare destul de des în literatura consacrată subiectului. 
Dacă o supereivilizaţie poate fi mai veche decât noi cu un 
miliard de ani, e bine să nu uităm că pe Pământ acum un 
miliard de ani abia au apărut primii viermi, iar furnicile 
mult mai târziu, ca și faptul că viteză evoluţiei noastre în 
următorul miliard de ani sperăm că va fi, cel puţin sub 
anumite aspecte, mai mare decât cea de la viermi până 
la noi. 

G. Cocconi şi P. Morrison atrăgeau atenţia, încă în 
1959, că probabilitatea unui schimb de informaţii între 
noi și o civilizație care ne-a devansat cu milioane de ani 
este nulă. Printre cei care au- împărtășit acelaşi punct 
de vedere putem cita pe C. Sagan care scria, în 1973; 
„Cred că este o idee foarte orgolioasă din partea pă- 
mântenilor dorința de a stabili un contact radio și de a 
deveni membri ai unei Federaţii Galactice — ceva ca și 
cum o gaiță albastră sau un armadillo! ar cere Orga- 
nizației Naţiunilor Unite să-i acorde calitatea de stat 
membru“. El adăuga, într-o altă scriere, că nici noi nu ne 
batem capul să comunicăm cu bacteriile sau cu alte ființe 
unicelulare. 

Tot C. Sagan era de părere că o societate foarte 
evoluată ar avea toate mijloacele să ne ţină sub observaţie 
dar nu este interesată în a face aceasta. El scria: „S-ar 
putea să existe (acolo) câţiva specialişti în societăți 
planetare primitive, care să-și ia diplome de licență 
sau de doctorat studiind Pământul sau urmărind iritantul 
nostru trafic de radio și televiziune. Ar mai putea exista 

organizaţii de copii, radioamatori sau ceva echivalent 
care să fie interesați în evoluţia care se înregistrează 
pe Pământ. Dar o civilizație având un avans de un 
milion de ani, este improbabil, cred, să fie foarte inte- 
resată de noi“. 

J. Narveson, profesor de filosofie la Universitatea 
din Waterloo (Ontario; Canada) se întreba în 1985 dacă 
avem suficiente elemente pentru a afirma ceva despre 
morala reprezentanților unor supercivilizaţii. Să 
zicem — spunea — că suntem exact atât de departe de 
ei pe cât sunt furnicile faţă de noi. Cum ne vor trata? 
Noi știm o groază de lucruri despre furnici, cu toate 
astea suntem incapabili să simpatizăm prea mult cu 
ele. Să presupunem că am reușit să intrăm, pe o cale 
oarecare, în contact cu furnicile şi ele ne-ar explica modul 
în care își construiesc mușuroaiele și ordinea în care 
migrează dintr-un loc în altul. Să zicem că ne-ar 
convinge chiar că-și urmează în aceste migrații şefii în 
mod conştient, voluntar şi disciplinat. Ne-ar impresiona 
oare într-atât încât să fim în stare să le conferim niște 
drepturi? (de pildă la Organizaţia Naţiunilor Uhnite...). 
Autorul nu este foarte convins că s-ar întâmpla aşa. I se 
pare deci rezonabil ca pentru niște ființe extraterestre 
superioare, valorile, realizările noastre să nu însemne 
nimic, nu pentru că nu le-ar înțelege ci datorită faptului 
că, faţă de cuceririle lor, ale noastre sunt insignifiante. 
Dacă i-am acuza de pildă că sunt lipsiţi de umanitate (sau 
de omenie) ar rămâne cam la fel de putin impresionați 
cum am fi noi dacă nişte pisici ne-ar acuza că suntem 
lipsiți de felinitate. 

Desigur, ne purtăm adesea atent, chiar tandru cu 
vieţuitoarele care ne sunt inferioare. Ne atașăm de 
animalele ţinute în apartament, suntem gata de sacri- 
ficii mai mici sau mai mari faţă de pui mai ales, chiar 

dacă aparţin unor specii mai depărtate de om. Dar este 
greu de crezut că am fi în stare, cu toții, de astfel de 
sentimente să zicem față de niște gângănii sau me- 
duze uriașe, mai ales dacă n-am descoperi la ele nimic 
din lumea inteligenței sau sentimentelor noastre. Dar 
diferențele dintre noi și locuitorii altor corpuri cerești 
par să fie (cel puţin teoretic) mult mai mari. Să ne 
gândim doar la faptul că și între oameni civilizați dar 
crescuți în culturi diferite se întâmplă ca ceea ce unul ia 
drept o glumă, altuia să i se pară o aiena de neiertat care 
cere reparaţii... 

Profesorul M. Ruse este ceva mai eni în această 
privință. După părerea sa, anumite principii universale de 
morală, cum ar fi cel al „fericirii maxime“ (J. St. Mill și 
alții) sau al „imperativului categoric“ (I. Kant), apar 
într-un mod necesar, „darwinist“, prin selecție natu- 
rală, în evoluția oricărei societăți de viețuitoare gân- 
ditoare. În detalii însă chiar şi modelele diferitelor culturi 
pământene diferă... Ruse se întreabă, în legătură cu 
obiceiurile noastre culturale, „este oare moral .să ucizi 
animale pentru a le mânca?“ sau „este oare moral să 
obligi o femeie să aparțină unui singur bărbat?“. Dar 
dacă noi nu socotim imoral să ucidem un porc pen- 
tru a-l mânca, oare un extraterestru (aflat pe scara 
evoluției pare-se mai departe de noi decât noi față de 
porc), ar trebui să-și facă oare probleme de conștiință 
dacă ne-ar ucide cu sânge rece? Și nu uităm că, în anu- 
mite situaţii, morala noastră permite să ne ucidem chiar 
propriii semeni (inamici în război, răufăcători condam- 
naţi la moarte etc.). M. Ruse consideră că, pentru a 
avea pretenția la relaţii morale cu reprezentanții super- 
civilizațiilor, ar trebui mai întâi să ne plasăm, într-un 
fel, pe un acelaşi plan cu ei. Ca evoluționist, cum 
se consideră, el este convins că un astfel de plan poate 
exista. 

IPOTEZA ZOO 


În aproape toate opiniile de mai sus se subliniază cu 
tărie diferenţele dintre noi şi ipoteticii reprezentanţi ai 
supercivilizaţiilor. Totuşi, fără a pierde din vedere aceste 
diferenţe, trebuie să subliniem că apariția omului, a lui 
sapiens sapiens pe Pământ, crearea de el a unui corp de 
cunoștințe științifice, a unei morale aplicată conștient, a 
artelor, a unei tehnologii care permite zborurile cosmice, 
este negreșit un eveniment deosebit de important. Este 
poate cel mai important eveniment care s-a petrecut pe 
Pământ de la apariţia vieţii încoace şi nu este exclus ca 
un salt calitativ atât de mare să nu se mai realizeze decât 
peste un miliard de ani. Nu este exclus ca în acest miliard 
de ani să nu mai facem altceva decât să perfecţionăm 
(chiar dacă la dimensiuni inimaginabile) această des- 
chidere, îmbogăţind instrumentele gândirii, știința și 
tehnologia, arta și morala noastră, ca şi pe noi înșine, fără 
a deveni însă în mod esenţial altceva. Dacă este așa, 
atunci înseamnă că suntem foarte aproape de a atinge acel 
„plan comun“, de care vorbea M. Ruse, pe care ne putem 
plasa alături de reprezentanţii supercivilizațiilor. Și mai 
înseamnă că suntem foarte probabil ce/ mai important 
eveniment petrecut în Galaxia noastră în ultimele câteva 
zeci (sau sute) de mii de ani; cel puţin pentru orice ființă 
dotată cu inteligenţă. 

„O fi Pământul o Mecă a Metagalaxiei?“ se întreba 
contrariat V. Scurtu, părându-i-se neverosimil ca, în 
cazul în care acceptăm ipoteza extraterestră a OZN-urilor, 
atât de mulţi extraterești să fie interesaţi să ne viziteze. 
De ce nu? Poate suntem, într-adevăr, cel mai interesant 
lucru pe care îl pot studia. Şi suntem, probabil, intere- 
sanţi încă de multe milioane de ani, de atunci de când 
apariţia aici a unui animal inteligent a devenit foarte 
plauzibilă. 

În rândul celor aplecaţi asupra fenomenului de care 
ne ocupăm este foarte populară în ultimul timp așa 
numita ipoteză a „grădinii zoologice“ (zoo hypothesis). 
Conform ei, extratereștrii vin pe Pământ, sunt interesaţi de 
realizările noastre, de noi ca ființe biologice și sociale, dar 
nu se amestecă în nici un fel în ceea ce facem, întocmai 
cum spectatorii dintr-o grădină zoologică sau dintr-o 
rezervaţie naturală evită să deranjeze viaţa anima- 
lelor. Susţinătorii ipotezei se diferențiază, desigur, prin 
nuanţe. Putem aminti printre ei pe J. D. Bernal (1967), 
J. A. Ball (1973), T. Kuiper şi M. Morris (1977), D. W. 
Schwariziiman (1973), G. D. Brian (1983), T. L. Wilson 
(1984) şi până la un punct chiar pe C. Sagan, fără a epuiza 
nici pe departe lista. Această ipoteză, chiar dacă n-o 
putem împărtăși în toate detaliile, explică surprinzător de 
bine o mulțime de fenomene stranii raportate de-a lungul 
timpului. 

Pentru a înțelege mai bine în ce constă ipoteza de mai 
sus, putem recurge la comparația plastică sugerată de R. 
Fowler (1979). Să ne imaginăm, spunea el, că un grup de 
ecologi supraveghează din elicopter o întinsă rezervaţie 
naturală. La un moment dat, cu ajutorul unor gloanţe 
somnifere, ei adorm un urs, punându-i o zgardă cu un mic 
emiţător radio. Semnalele emiţătorului vor fi captate și 
retransmise la un centru de cercetări utilizând și un satelit. 
Un calculator electronic va prelucra toate datele, ca și pe 
cele primite de la toate animalele marcate, obținându-se 
informaţii interesante în cel mai înalt grad pentru 
naturalişti. Pentru urs, elicopterul și toate celelalte vor fi 
constituind o întâmplare înfricoşătoare, dar aparent fără 
urmări, deci pe care o va uita în curând. Știm foarte bine 
că în marile rezervaţii, noi, pământenii procedăm în mod 
curent astfel. De pildă, rinocerilor li se implantează 
emițătorul (o capsulă cu diametrul de 6 milimetri) chiar în 

corn. Pentru zebre, gazele etc. emițătorul se agaţă de un 
colier. Pentru imobilizare se foloseşte uneori pușca cu 
narcotic, alteori pur și simplu animalele sunt orbite cu un 
far puternic. Urmărirea lor ulterioară se realizează 
deocamdată prin staţii mobile... După opinia lui Fowler, 
şansele noastre de a înțelege adevărata semnificație a 
întâlnirilor de gradul III și IV sunt asemănătoare cu 
șansele ursului de a desluși obiectivele grupului de 
naturaliști. 

Să aibă oare vreo legătură ipoteza de mai sus cu 
rapoartele privind implantarea unor obiecte (de pildă a 
unor bile minuscule la nivelul rădăcinii nasului) sau cu 
aplicarea unor tatuaje (triunghiuri, grilaje etc.), pe care 
unii martori ai întâlnirilor de gradul IV le acuză? Totuși, 
pare curios că nici un astfel de implant nu a fost încă 
examinat cu aparatură științifică adecvată. 

Principala obiecţie care se poate ridica față de „ipoteza 
zoo“ priveşte faptul că noi nu suntem Chiar atât de 
„dobitoci“ să nu ne dăm seama că suntem marcați. 
Dar și aici susţinătorii ipotezei pot aduce o replică 
pertinentă — aproape de fiecare dată celor în cauză li se 
„poruncește“ să uite totul; poate li se aplică o sugestie 
posthipnotică în acest sens, poate se întâmplă altceva 
care „blochează“ în tainiţele memoriei amintirile nedorite. 
E drept, uneori apar coşșmarurile nocturne, apoi se obțin 
detalii prin regresie hipnotică. S-ar putea ca „ei“ să nu 
cunoască prea bine mecanismele minţii noastre și să 
aplice tehnici care nu sunt totdeauna eficace. Sau poate 
ceea ce se află și se raportează astfel este doar un 
procent infim. din totalitatea răpirilor? Poate că se vrea, 
dinadins, ca uncori să ne reamintim totuși câte ceva, 
inclusiv faptul că ni s-a poruncit să nu ne amintim... Poate 
totul face parte dintr-un scenariu, dintr-un „joc“ mult 
mai vast şi mai complex pe care deocamdată nu avem 

nici o șansă ca să-l cuprindem cu mintea. Sau, să fie 
totul doar o iluzie? Această ultimă ipoteză, deși nu 
este imposibilă, rămâne totuși improbabilă în cel mai 
înalt grad. 


URMELE SUNT ȘTERSE CU GRIJĂ 

Ipoteza „zoo“, înțeleasă astfel, ar explica și 
proprietatea de eluzivitate a fenomenului OZN, 
subliniată între alții de G. Mandics, cu alte cuvinte 
capacitatea de a evita cercetarea sa de către pământeni. În 
acest domeniu ne-am obişnuit deja că ori de câte ori ni se 
pare că avem un argument imbatabil în mână, la o 
examinare mai atentă el ne alunecă printre degete și 
dispare. Cutare individ vine şi afirmă că este, să zicem, un 
extraterestru „încarnat în corpul unui pământean. Nu se 
poate dovedi nimic, iar de la o vreme nici individul nu va 
mai fi de găsit. Sau „venusienii“ ne lasă o bandă cu un 
mesaj important pentru soarta Pământului, dar mesajul se 
șterge automat, iar banda, examinată în laboratoare, se 
dovedește de origine pământeană. Fenomenele OZN sau 
durează foarte puţin, sau martorii nu sunt sută la sută 
credibili, sau până cei în cauză au alergat după aparatul de 
fotografiat şi s-au întors OZN-ul a dispărut, sau, dacă n-a 
dispărut, fotografiile se vor dovedi voalate, sau dacă vor fi 
excelente nimeni nu va garanta că nu au fost contrafăcute 
ş.a.m.d. 

Poate că așa trebuie să fie pentru a respecta 
imperativul neamestecului. Poate că „ei“ consideră că nu 
ne deranjează atâta vreme cât noi nu putem dovedi cu 
argumente de netăgăduit că ne-ar fi deranjat. De aceea și 
vin noaptea, de aceea și sting luminile când trec 
automobile pe şosea. Deși, dacă este adevărat ce s-a 

raportat de pe valea Hudson, uneori fac, dimpotrivă, o 
paradă exagerată. S-ar putea oare ca în același timp cu 
neamestecul să dorească să ne obișnuiască treptat cu 
ideea existenței lor? Dacă ipoteza de mai sus este 
adevărată, trebuie să recunoaştem că planul le-a reușit 
până acuma destul de bine. 

Unii mai cred că dacă cineva află despre extratereștrii 
mai mult decât este prevăzut în „scenariu“, el trebuie 
neutralizat, descurajat, înfricoșat, zăpăcit cu inepţii etc. 
Pentru a înţelege mai bine despre ce anume e vorba, 
reproducem mai jos un caz mai mult sau mai puţin tipic în 
acest sens. Dacă ar fi să-l credem pe Ch. Berlitz, în seara 
zilei de 7 octombrie 1975, la o oră târzie, R. Suffern, 
dulgher de 27 ani din Bracebridge (Ontario; Canada) a 
fost chemat de sora lui care locuia singură în apropiere și 
era speriată de niște lumini ciudate care veneau dintr-o 
șură. Fratele sosește cu mașina, nu găsește nimic suspect, 
își linişteşte sora şi o ia spre casă. Mergând pe drum, 
zăreşte brusc, chiar în fața lui, un obiect discoidal, 
întunecat, cu un diametru de circa patru metri, așezat pe 
sol. Frânează, dar obiectul își ia zborul și dispare. La puţin 
timp după aceasta este cât pe-aici să calce un „umanoid“ 
de circa 1,2 metri, îmbrăcat într-un costum argintiu de 
scafandru și care i-a răsărit în față tot atât de neașteptat. 
Umanoidul se fereşte din calca lui fugind și sărind peste 
un gard, cu o mișcare atât de ușoară de parcă ar fi fost 
imponderabil. Suffern se grăbeşte să ajungă acasă dar tot 
drumul e terorizat de obiectul în formă de disc, care îl 
urmăreşte de la o oarecare distanță. Cazul, povestit a doua 
zi, a stârnit oarecare vâlvă. În ziua de 12 decembrie, când 
cortegiul de curioşi s-a mai rărit, Suffern este vizitat de 
trei indivizi cu aer arogant, care se prezintă drept ofiţeri, 
respectiv al armatei canadiene, al forțelor aeriene S. UA 
şi al contrainformaţiilor fortelor navale S.U.A. Îi explică 

_martorului că forțele armate ale S.U.A. și Canadei sunt 

deja din 1943 în contact cu extratereștrii în anumite 
domenii ultrasecrete. Cei trei militari au venit să prezinte 
scuze şi să-i explice lui Suffern că ceea ce s-a întâmplat în 
ziua de 7 octombrie a fost doar un incident nefericit, 
datorat unei erori regretabile... 

Istoria nu este probabil cea mai tipică, dar este 
ilustrativă. În numeroase alte cazuri, la persoane care au 
raportat întâlniri cu OZN-urile apar indivizi (de regulă 
trei) care afirmă că reprezintă cutare oficialitate şi dacă 
este nevoie se și legitimează în acest sens. Ulterior se 
constată fie că instituţia în cauză nu există, fie că acolo nu 
există nici o persoană care să fi avut numele, misiunea sau 
semnalmentele celor în cauză. 

Într-un alt caz de întâlnire apropiată de gradul III, 
martorii, membri ai aceleiași familii, au fost atât de 
înfricoşați încât nu au divulgat nimănui nimic despre 
păţania lor. Totuși, a doua zi au fost vizitaţi de trei 
persoane care i-au interogat amănunțit despre cele 
întâmplate și au cerut să examineze cu deosebită atenție 
încălțămintea și hainele pe care martorii le-au purtat în 
momentul întâlnirii, după care ciudaţii vizitatori au plecat 
fără să mai dea alte explicaţii și nimeni n-a mai auzit 
nimic despre ei. 

Și investigatorii cazurilor de pe valea fluviului Hudson 
au primit . numeroase telefoane bizare, în care li s-a 
prevestit, de pildă, că în cutare loc și la cutare oră va apare 
OZN-ul (prevestiri care s-au dovedit false), sau au fost 
sfătuiți să înceteze investigaţiile deoarece sunt în joc forțe 
mult prea suspuse și ar putea păți ceva. Mai mult, la un 
moment dat, la capătul celălalt al firului s-a prezentat un 
oarecare „Tarso“, care s-a recomandat drept extraterestru, 
făcând parte din echipajul OZN-ului gigant. El afirma că 
sunt veniţi cu toții dintr-o galaxie atât de îndepărtată încât 
astronomii pământeni n-au apucat încă s-o descopere, iar 
scopul lor este să răpească oameni, de fapt să salveze niște 

„mostre“, având în vedere că nu peste mult timp 
civilizația pământeană se va autodistruge... Pentru 
majoritatea investigatorilor OZN genul acesta de mesaje 
este binecunoscut. El provine îndeobşte de la „contactaţi “ 
care cred ei înșiși în mod sincer că sunt în permanentă 
legătură cu extratereștrii. Nu putea să fie însă un episod 
dintr-un scenariu mai vast destinat, de pildă, derutării 
cercetărilor? Oare cine stă îndărătul acestor scenarii? Cui 
îi foloseşte atât de mult deruta iscată, încât să merite 
investiţiile î în ea? 

Întâmplări de tipul celor de mai sus, duc sub pana unor 
autori de senzaţional la ipoteze dintre cele mai fantastice. 
Ei vorbesc (cităm pe G. Mandics) de „Consilii invizibile, 
Împărați secreţi ai lumii, care din palate ascunse în 
deșerturi (Gobi de preferinţă), munti înalți (Tibet), jungle 
(Matto Grosso), își dirijează agenții lor secreți, îi răpesc 
pe savanții pe cale să descopere secrete vitale (ca 
perpetuum mobile, viața fără de moarte), împiedică prin 
forța gândului explozia bombelor atomice și alte 
calamități“. Personajele cele mai. faimoase ale acestei 
„derute organizate“ rămân membrii acelui grup al tăcerii 
numit pe scurt, în literatura de limbă engleză, MIB (de la 
„men in black“ — oameni în negru), deoarece cele mai 
multe dintre semnalări îi vedeau îmbrăcați astfel. Încă de 
la începutul anilor °50 ei vizitau, la ore înaintate, 
cercetători OZN care „au apucat să afle mai mult decât 
trebuie“, confiscându-le rezultatele investigaţiilor şi 
avertizându-i să se lase de această activitate altminteri vor 
avea mari neplăceri. Recalcitranţilor le lua foc casa, se 
puteau îmbolnăvi ori chiar mai rău. Strania moarte a lui 
M. Jessup (cel implicat și în elucidarea „experimentului 
Philadelphia“) a fost pusă de unii tot pe seama grupului 
„MIB“. 

În măsura în care am putea crede în autenticitatea 
acestor istorii, prima ipoteză care ne vine în minte este 

desigur cea care implică niște oficialități cât se poate de 
terestre, interesate în descurajarea sau compromiterea 
celor angajaţi în elucidarea fenomenului QZN, din 
motivele deja discutate, întâi de toate deoarece bân- 
tuirea teritoriului naţional de către forțe care nu pot 
fi nici înţelese nici stăpânite este o sfidare adusă şi 
autorităţilor, şi armatei, și oamenilor de știință. Bine- 
înțeles, aceleași autorităţi ar putea, pentru a încurca și mai 
mult ițele, să disimuleze „acțiunea MIB“ sub masca unor 
extratereștri... 

Deşi, pentru a fi corecți, n-ar trebui să pierdem 
din vedere nici ipoteza cealaltă, e drept mai neverosi- 
milă dar nu total imposibilă, și anume ca reprezentan- 
ţii unor supercivilizații să dorească să tempereze, din 
considerente de „neintervenţie“, efectele fenomenului 
OZN, lăsând în plus să cadă vina asupra oficialităților. 
Cât despre toate inepţiile emise cu această ocazie, 
teoretic n-ar trebui să excludem nici posibilitatea ca 
ele să facă parte dintr-un scenariu menit să provoace 
maximum de derută, o „ceaţă“ pentru a ascunde 
realitatea. 


LE ESTE FRICĂ DE NOI? 


Ipoteza dezinteresului, ca și a curiozităţii pur turistice 
(admirarea grădinii zoologice) nu par deci verosimile. 
Atunci ce explicaţie am putea da faptului că, așa cum se 
pare, suntem vizitaţi cu spectaculoase iluminaţii, după 
care toate dovezile palpabile sunt şterse sau încurcate până 
la nerecunoaștere? De ce suntem evitaţi în contactele care 
ar putea avea cât de cât un caracter oficial? 

R. Hall a făcut, în 1976, o vastă statistică asupra 
semnalărilor de OZN-uri. Calculatorul a arătat că aceste 

obiecte par atrase mai întâi de bazele militare, urmând 
apoi instalaţiile industriale şi energetice. Cel mai puţin le 
atrag resursele geologice. Rapoartele sunt mai des în 
zonele populate — faptul este însă firesc, deoarece acolo 
sunt și observatori mai mulţi. Dar poate obiectele sunt 
atrase anume de aglomeraţiile urbane. 

Oare interesul pentru potenţialul nostru distructiv, 
războnic, manifestat aparent încă din timpul ultimului 
război mondial să denote o anumită frică de noi, aşa cum 
au încercat să sublinieze anumiţi autori? Cităm doar 
menţiunea lui W. Strieber — „impresia mea este că acești 
indivizi, dacă există, nu sunt doar un pic înfricoşați de noi, 
ci sunt profund înfricoșaţi“, adăugând — „Nu mi s-au părut 
superiori ci mai simpli și mai uniformi. Mă priveau nu 
doar cu groază ci și cu un soi de evlavie“... 

Ideea unor extraterești temători nu pare total lipsită 
de temei. Nu credem desigur nici un moment că le-ar fi 
frică de pildă de puterea noastră militară. Nimeni nu s-a 
gândit la așa ceva. Civilizaţiile cosmice ar putea fi însă 
îngrozite de agresivitatea pământenilor, de reacțiile 
noastre imprevizibile logic, de faptul că o societate 
având vocaţia cuceririlor armate, așa cum este cea 
pământeană, adesea iraţională în deciziile sale chiar 
strategice, ar putea ajunge în stadiul în care să nu se mai 
poată elimina prin autodistrugere, infestând Cosmosul, 
devenind un real pericol pentru pașnicele civilizaţii 
galactice. Încă din 1967 filosoful şi fizicianul J. D. Bernal 
considera că supercivilizaţiile nu vor să-și divulge 
identitatea față de noi, deoarece, înainte de a ne admite în 
„Clubul galactic“, pretind să atingem un anumit nivel de 
maturitate. Acest nivel ar trebui să fie mai degrabă unul 
calitativ, înainte de toate moral, și nu tehnic sau 
economic. Și un regim totalitar de tip fascist (evident 
indezirabil pentru civilizațiile galactice) poate să realizeze 

o industrie dezvoltată, exploatarea intensivă, bine pusă la 
punct, a resurselor umane, energetice și de materii 
prime (aluzie și la civilizațiile de tip Dyson). Mulţi alţii au 
susținut puncte de vedere similare. Supercivilizaţiilor 
le-ar fi deci frică să intre în legătură cu o specie 
inteligentă dar excesiv de certăreață şi care, în deciziile 
sale, pune prea des intuițiile încărcate de patimi înaintea 
logicii. Poate cel mai bun exemplu în acest sens este 
xenofobia, ura faţă de străini, disprețul pentru valorile lor. 
Pe lângă dorința insațiabilă de posesiune şi de putere, 
caracteristice oamenilor, această ură este una dintre 
principalele cauze care alimentează războaiele: civile și 
religioase, locale și mondiale. Dacă noi între noi ne urâm 
în halul acesta, din cauza culorii pielii ori din cauza 
tăieturii ochilor sau adesea doar din cauza cântecelor 
diferite învăţate în copilărie, cum ne-am comporta oare 
față de niște fiinţe atât de diferite cum presupunem că ar 
trebui să fie extratereștrii? 

Poate cele de mai sus nu caracterizează toți oamenii, 
dar este suficient să caracterizeze o minoritate brutală, 
intolerantă, plină de zel, dispreţuind, declarat sau 
subconștient, valorile culturale ale altora, ca și dialogul; o 
minoritate care ar putea pune mâna pe putere sau măcar pe 
niște arme... 

Dacă un ipotetic extraterestru ar citi romanele și 
povestirile S.F. dedicate subiectului pe întregul glob, ar 
putea afla din multe dintre ele că în cazul în care ne-am 
integra în vreo „Federație Galactică“ primul lucru ar fi să 
învăţăm să mânuim armele cele mai sofisticate și mai 
distrugătoare pe care această federaţie le are (nici nu ne-ar 
trece prin cap că nu ar avea), iar apoi să subjugăm, planetă 
după planetă, rasă după rasă, totul, demonstrând că 
pământenii reprezintă creația cea mai reușită și cea mai 
viguroasă din Univers. Cititorul român avizat are 

suficiente traduceri la îndemână în acest sens, pentru a nu 
mai fi obligaţi să recurgem la exemplificări. Așa cum 
scria regretatul D. Davidovici, ipoteticii extratereștri se 
feresc de noi „deoarece au observat că tot ce are mai 
avansat cunoașterea terestră devine, mai mult sau mai 
puţin rapid, instrument de distrugere“. Ne raliem prin 
urmare şi la observaţia făcută, într-un eseu de C.I. 
Popescu — „Înaintea Marelui Contact cu civilizațiile 
extraterestre ar trebui să realizăm Marele Contact 
Interuman“. 


AU FOST ÎNVĂȚĂTORII NOȘTRI? 


IPOTEZA PALEOASTRONAUTICĂ 


Î otuși, proasta noastră ținută morală nu poate fi 
principala cauză pentru care ipoteticele supercivilizații se 
abţin să intre în dialog cu noi. Dacă ar fi fost numai atât, 
pentru niște supercivilizaţii n-ar fi fost o problemă s-o 
rezolve. Și asta încă de mult. Puteau să vină la noi, tot 
atât de ușor cum ar putea veni și azi, încă de acum 10 mii 
sau chiar 40 de mii de ani, când specia noastră era perfect 
constituită și când se putea bănui deja că avem o fire 
posesivă și certăreaţă. Ar fi fost atât de simplu să instaleze 
pe tot globul școli ale bunei cuviințe, să ne înveţe și o 
mulțime de adevăruri științifice, ori chiar să instaleze 
supraveghetorii lor în fruntea obștilor noastre, suprimând 
astfel toate căutările infructuoase ale adevărului, dar mai 
ales toată suferinţa, toată mizeria, toate injustiţiile, toate 
crimele împotriva umanității. Puteau face din noi o rasă 
unică, iubitoare înainte de toate a marilor valori inte- 
lectuale și morale, gata să se alăture, loial şi disciplinat, 
marelui detașament al supercivilizațiilor cosmice. Pe 
atunci eram mult mai docili și chiar mai pașnici decât azi. 
Pe atunci oamenii erau puţini și nu prea aveau motive să 
se omoare între ei. In plus, aveau exact același creier ca și 
al nostru (unii cred chiar că era mai performant). Educaţi 

în mod corespunzător, oamenii de atunci ar fi făcut față 
onorabil în orice situație din lumea noastră actuală. De ce 
n-au venit? 

Răspunsurile cele mai probabile vor fi următoarele: (1) 
scepticii — faptul că n-au venit este o bună dovadă că nu 
există; (2) dezamăgiţii — există, dar nu-i interesăm; (3) 
prudenţii — le e frică, de pildă de microorganismele de pe 
Pământ; (4) partizanii paleoastronauticii — au fost aici 
adesea, ne-au dădăcit de fiecare dată, dar răutatea și 
stupiditatea noastră au depășit resursele lor. 

Prima soluţie este suspect de tranșantă și autoamă- 
gitoare. Așa cum am mai spus, nu este exclus, într-adevăr, 
să fim singuri în toată Metagalaxia; doar că șansa aceasta 
este infimă, practic egală cu zero. Aproape sigur mai sunt 
mulţi alţii. Și, la fel, aproape sigur printre ei sunt unii care 
ne-au depășit cu sute de milioane de ani. Deci, din nou 
aproape sigur, ei folosesc principii de deplasare cu totul 
diferite de cele pe care le putem noi imagina. Prin urmare 
ei există, aproape sigur, și încă undeva pe aproape. Nu 
cert; dar peste 99,9%... Argumentele aduse în capitolele 
precedente, în particular ceea ce știm despre fenomenul 
OZN dezarmează, în același mod, „aproape sigur“ pe 
susținătorii următoarelor două opinii. lar partizanilor 
paleoastronauticii trebuie să le răspundem că în trecut au 
existat momente când prinderea tuturor oamenilor de pe 
Terra și trimiterea lor la școli ar fi fost o joacă pentru o 
supercivilizație. Nu este exclus să fie chiar și azi, dacă ne 
gândim la posibilitățile unei ipotetice civilizaţii foarte 
avansate. Deci nu raritatea vizitelor, nici lipsa puterii i-a 
făcut să ne lase pradă nouă înșine. Trebuie să fie un alt 
motiv... 

Ipoteza paleoastronautică este totuşi ceva mai 
complexă şi mult prea populară pentru ca s-o putem 
expedia în două vorbe. La ora actuală ea este un amalgam 
extrem de pestrit și contradictoriu de istorisiri și 

interpretări, pe care nu o putem caracteriza „în bloc“ fără 

pericolul de a azvârli, o dată cu apa murdară, și copilul din 

copaie, ca să folosim o veche zicală. Totuși nu putem nici 

să acceptăm fără discernământ, la modul lui E. Dâniken și 

a epigonilor săi, că toate urmele stranii ale trecutului sună 
dovezi incontestabile ale “trecerii extratereștrilor prin 

istoria omenirii. 

Spaţiul și obiectivele acestei lucrări nu ne permit să 
detaliem toate argumentele paleoastronauticii. Merită 
să trecem însă în revistă câteva dintre cele mai des 
invocate. 

În 1936, în cursul unor săpături efectuate la est de 
Bagdad (Irak), a ieșit la lumină un vas de lut ars, vechi 
de peste două milenii, înalt de circa 15 centimetri, 
conținând un tub de cupru lung de 9 centimetri, cu 
diametrul de 2 „6 cm. În interiorul tubului se găsea o bară 
de fier fixată la capete cu niște dopuri de asfalt. Era 
suficient să se adauge un electrolit, de pildă o soluţie de 
sulfat de cupru (binecunoscut în antichitate), pentru ca 
obiectul să devină, un element galvanic și să producă 
electricitate. Cine folosea însă curent electric pe vremea 
aceea și la ce? Dar mai ales cine i-a învăţat să tacă așa 
ceva, ştiindu-se că noi am inventat aceste surse abia acum 
două secole? 

Între Peloponez și Creta, într-un golf al insuliței 
Antikythera, s-a descoperit, din întâmplare, în 1910, epava 
unui trireme antice. Între diverse obiecte, fragmente de 
statui etc. s-a descoperit şi un conglomerat de bronz căruia 
nu i s-a știut rostul până în 1951, când arheologul D. J. de 
Solla Price a avut ideea de a-l radiografia. Observă cu 
uimire că se află în fata unui angrenaj extrem de 
complicat de roti dintate; or, până atunci se ştia că 
roţile dințate au fost folosite prima dată abia la sfârșitul 
Evului Mediu, o dată cu avântul lucrărilor de orologerie. 
Restaurat, s-a constatat că obiectul, care poate fi admirat 

azi în muzeul din Atena, conţinea o mulţime de inscripţii 
în grecește, din care s-a dedus că a fost realizat pro- 
babil în anul 86 î.e.n., în Rhodos, și că folosea la cal- 
culul poziției stelelor și planetelor, în primul rând ca 
instrument de navigaţie. Se pare că nu era unicul obiect de 
acest fel utilizat pe vasele grecești. Cineva a descoperit 
apoi că deja Aristotel pomenise, cu două secole și 
jumătate înainte, despre mecanisme cu roți dințate folosite 
în navigaţie. 

La Delhi (India) se află o coloană de fier care nu 
ruginește. Înaltă de 7,20 metri (din care deasupra solului 
6,26), poartă o inscripţie din care reiese că a fost 
ridicată la ordinul regelui Chandravarman (381-414 e.n.), 
fund apoi mutată la locul actual în anul 1050. După 
unele ipoteze coloana ar putea fi totuși cu câteva secole 
mai veche, tehnicile de realizare amintind de „marea 
epocă a fierului“ din India (sec. X- II î.e.n.). Realizarea 
unei piese atât de mari este ea însăși o performanță. 
Rezistenţa la ruginire se datorește probabil purității 
fierului (99,72%) dar mai ales altor doi factori: în 
zonă umiditatea atmosferică este foarte scăzută și coloana 
este supusă periodic unei ungeri rituale cu grăsimi 
animale. 

În morminte din Saqqara (Egipt), datând din secolul II 
î.e.n., s-au găsit niște machete care iniţial au fost luate 
drept statuete stilizate de păsări, până s-a remarcat că 
semănau mai degrabă cu niște avioane. În legende din 
antichitate există de altfel numeroase referiri la aparate de 
zbor. Putem cita istorisirile despre împărații chinezi Sun 
(secolul XXIII î.e.n.) și Cheng Tang (circa 1750 î.e.n.) ori 
legende ale eschimoșilor după care strămoșii lor au fost 
aduși în așezările actuale de uriaşe păsări de fier, 
„vimana“ “urile din Ramayana şi Mahabharata etc. În 
aceste din urmă epopei există de altfel şi referiri 
tulburătoare la arme asemănătoare cu cele nucleare. Cine 

putea oare făuri în antichitate astfel de aparate și astfel 
de arme? 

Tot spaţiul mediteranean abundă de zidiri ciclopice 
care impresionează şi azi, în special prin masivitatea 
blocurilor de piatră. Construcţii asemănătoare există şi în 
America Centrală și de Sud, la ele putându-se adăuga 
megaliţii din Europa de nord-vest, din Insula Paștelui etc. 
Cel mai mult s-a vorbit în acest sens despre cele trei pietre 
enorme care formează terasa unui templu din Baalbek 
(Liban), dar mai ales despre o a patra, rămasă în cariera 
din apropiere, numită „piatra Sudului“. Având dimen- 
siunile 21,49 x 4,80 x 4,22 metri, greutatea ei trebuie să 
fie în jur de 1 200 tone. Și azi ar fi o problemă dificilă 
deplasarea unui asemenea colos. Cine ar fi putut-o face în 
antichitate şi cu ce mijloace? 

La Lubaantun (Belize) s-a găsit, în 1927, un craniu 
omenesc sculptat din cristal de stâncă. Iluminând 
craniul din diverse unghiuri, mai ales cu o rază laser, se 
obțin efecte de culoare neașteptate și inexplicabile, iar 
după unii autori chiar efecte hipnotice. Un expert a 
estimat că prelucrarea manuală, cu instrumente tradi- 
tionale, a pietrei în vederea sculptării craniului ar fi nece- 
sitat trei secole de muncă. Alte două cranii asemănătoare, 
aduse mai de mult în Europa din aceeași zonă, se găsesc în 
muzeele din Paris și Londra. S-a emis ipoteza că ele ar 
reprezenta pe Mictlantecutli, zeul aztec al morţii și că 
obiectele erau utilizate în scopuri rituale în temple 
precolumbiene. Dar ce inginer a proiectat toate efectele 
stranii și ce lucrător putea să le ducă la o atare desă- 
vârşire? 

Din fosta trezorerie a sultanilor Imperiului Otoman a 
ieșit la iveală, prin 1929, un pergament conţinând o veche 
hartă, întocmită în 1513 de Piri Reis, pirat și apoi amiral 
al padișahului. După declaraţia autorului de pe același 
pergament, el copiase harta după alte douăzeci, în primul 

rând după una, din 1498, a lui Cristofor Columb. 
Desenul, reprodus de câteva ori și la noi, în cărți sau 
periodice, înfăţişează contururile Spaniei și Africii de 
Vest, iar pe malul opus, cele mult mai aproximative ale 
țărmului atlantic, proaspăt descoperit, al Americii Cen- 
trale și de Sud, nu și țărmul dinspre Oceanul Pacific, pe 
atunci încă necunoscut. Cu cât conturul desenat al 
Americii de Sud înaintează spre miazăzi, el se abate tot 
mai mult de la realitate, curbându-se către răsărit. În 
1955, mai mulți partizani ai paleoastronauticii,” exa- 
minând această porţiune a hărții, au avut impresia că 
recunosc în ea întortochierile malurilor Antarcticii, 
inclusiv unele detalii astăzi complet ascunse privirii de 
calota groasă de gheaţă veșnică. Dar Antarctica a fost 
zărită pentru prima oară de un navigator european abia la 
începutul secolului XIX. De unde cunoștea atunci Piri 
Reis aceste informaţii? Nu cumva a folosit o hartă 
întocmită de extratereștri şi ajunsă la Istambul, să zicem 
prin filiera egipteană? 

În Sahara, mica populație a dogonilor știe, din vechi 
tradiţii, că steaua Sirius are un companion, o stea 
invizibilă dar densă şi grea, cu care formează un sistem 
dublu. Faptul a fost pus în evidență relativ recent de 
astronomii noștri. Cine le-a furnizat oare dragonilor o 
asemenea informaţie? 

În sudul Perului, în așa numita Pampa Colorada, pe un 
platou arid, bolovănos, de-a lungul râului Nazea, există pe 
o suprafață de vreo 50 kilometri pătraţi o rețea de 
şanţuri, adânci de 30-40 centimetri, ajungând până la 
pământul galben. Şanţurile formează uriașe figuri geo- 
metrice ori imagini stilizate de animale, care devin vizi- 
bile abia dacă sunt privite din aer, de la o oarecare înăl- 
țime. Cum au putut fi executate cu o asemenea precizie și 
mai ales în ce scop? Cine zbura deasupra lor în vremurile 
acelea? 

Lista de obiecte și urme stranii ar putea continua 
îndelung. Despre unele am mai amintit şi în celelalte 
capitole. Cititorul român are însă la dispoziție o biblio- 
grafie destul de bogată în acest sens, așa încât, pentru 
obiectivele noastre credem că exemplele de mai sus sunt 
suficiente. 


CIVILIZAŢII AVANSATE DISPĂRUTE ÎNAINTE 
DE ZORII ISTORIEI? 


Există trei mari orientări în explicarea originii 
obiectelor și urmelor de tipul celor de mai sus. Fiecăreia îi 
vom consacra câte un paragraf în acest capitol. Prima 
pretinde că în urmă cu zeci sau sute de mii de ani au mai 
existat pe Pământ civilizaţii evoluate, poate la fel de 
evoluate ca și noi, care au pierit, cel mai probabil în urma 
unui cataclism nuclear sau poate prin scufundarea 
continentelor pe care se găseau. 

Această explicaţie, deși a făcut să se scurgă multă 
cerneală, rămâne foarte neverosimilă. Între altele, ne 
putem întreba — chiar să nu fi rămas nici o urmă mai 
convingătoare de pe urma lor? Nici un zid, nici o mașină, 
fie şi mâncată de rugină? Unii zic că obiectele de tipul 
„bujiei“ de la Coso ar fi dovezi suficiente. Greu de 
acceptat. O civilizaţie evoluată ar fi trebuit să lase în 
urmă morminte, cu schelete umane având asupra lor 
obiecte personale specifice unei tehnologii avansate, dar 
mai ales construcţii, vaste modificări ale peisajului. 
Dacă în urma unui cataclism nuclear omenirea ar pieri, 
este greu de crezut că niște arheologi de peste un 
milion de ani nu ar mai găsi absolut nimic nici din New 
York, nici din Paris, nici din celelalte mari metropole ale 
lumii, nici din piramidele egiptene ori templele maya, 
nici din Marele Zid din China, nici din amenajările 

industriale care au schimbat fața unor țări întregi, metru cu 
metru. Nu uităm că arheologii noștri știu să identifice 
și să dateze la ora actuală colibe de lut vechi de zeci de 
mii de ani ori o vatră de foc veche de un milion, pentru a 
nu mai vorbi de paleontologi, în stare să găsească urmele 
unor colonii de bacterii în roci de trei miliarde și mai bine 
de ani. 

S-a spus — dacă, cumva, s-a scufundat totul, cu urme 
cu tot, în adâncul oceanelor sau al pământului? Pe de o 
parte pare neverosimilă tendința perversă a tuturor 
civilizațiilor anterioare de a se înghesui exclusiv pe niște 
suprafeţe care urmau să se scufunde, lăsând nelocuite pe 
cele care urmau să rămână la suprafaţă. Experiența noastră 
a arătat de altfel că o civilizaţie capabilă să creeze arme de 
distrugere în masă este, totuși, o civilizaţie care în același 
timp nu lasă nefolosit nici un metru pătrat de teren propice 
locuirii sau agriculturii, industriei etc. Apoi, pare suspect 
că în fiecare ocean s-a scufundat câte un continent 
legendar: Atlantida în Atlantic, Mu în Pacific, Lemuria 
în Oceanul Indian, Hiperboreea în Oceanul Înghețat de 
Nord, în timp ce tectonica globală ne învaţă exact invers, 
că în ultimele sute de milioane de ani continentele au 
rămas, în mare, continente, iar oceanele oceane. Știm, din 
cercetările ultimelor două decenii, că zonele continentale 
sunt de fapt niște uriașe plăci care plutesc pe suprafața 
Pământului, ciocnindu-se între ele, alunecând una sub alta, 
fracturându-se etc. De pildă, odinioară America de Sud şi 
Africa erau lipite, rupându-se una de alta acum 140 
milioane de ani. Ele se depărtează de atunci cu circa 4 
centimetri pe an, vitează care a fost suficientă pentru ca să 
ajungă la distanța pe care o constatăm azi. Totuşi, conturul 
fracturii s-a păstrat în acest interval imens de timp. Ajunge 
o privire pe hartă să ne convingem cât de bine se potri- 
vesc cele două țărmuri. Desigur, în cutele rezultate din 
ciocnirea a două plăci se pot naşte munţi, mări interioare 

mai mult sau mai puţin efemere; în oceane pot să 
apară ori să dispară arhipelaguri; dar de scufundarea, 
mai ales bruscă, a unui întreg continent sub ocean, ca 
şi de apariţia în felul acesta a unor noi continente, nu 
poate fi vorba. Legenda Atlantidei, de pildă, reprezintă cel 
mai probabil ecoul unor catastrofe de dimensiuni mult mai 
mici și mult mai recente, cum ar fi dispariția imperiului 
egean datorită  formidabilei explozii a vulcanului 
Thira-Santorin în jurul anului 1500 î.e.n. Poate există o 
legătură și între mitul potopului universal și ridicarea 
generală a nivelului apelor mării (după unele estimări în 
total cu 150 metri) în urmă cu 10-12.000 de ani, la 
sfârşitul ultimei perioade glaciare, ridicare produsă 
desigur mai mult sau mai puţin treptat, dar în care puteau 
interveni și episoade catastrofale. Arheologii submarini au 
descoperit în largul Greciei, Turciei, Israelului, zonei 
mării Baltice, S.U.A. etc. numeroase urme de activitate 
umană în prezent scufundate, inclusiv puțuri de mină. 
Toate aceste urme sunt însă tipice epocii palcolitice. De 
altfel, ar fi fost total neverosimil și ca vechile centre de 
civilizaţie să fi fost plasate exclusiv în aceste zone litorale. 


GREU DE EXPLICAT = FĂCUT DE 
EXTRATEREȘTRI? 


A doua orientare, în încercarea de a stabili cauzele 
urmelor stranii (combinată uneori cu prima, într-o 
încercare de explicare „totală“), vede peste tot mâna 
extratereștrilor. Cine alții ar fi putut, să ziceam, urni 
pictrele de la Baalbek? La ce altceva puteau servi uriașele 
semne de pe platoul Nazca decât la balizarea unui 
cosmodrom? De la cine alţii puteau învăţa anticii 
construirea unei baterii electrice sau a unui complicat 
mecanism cu roţi dinţate? Cei care raţionează astfel, 


231 


adăugă la aceste argumente și nenumăratele picturi, 
statucte şi basoreliefuri găsite pretutindeni în lume, care 
sugerează imagini de extratereștri. Un nimb în jurul 
capului unei zeități sau o mască rituală care întâmplător 
nu seamănă (ca de obicei) cu capul nici unui animal, 
devine în ochii partizanilor acestei orientări obligatoriu o 
cască de astronaut. Din lunga listă de obiecte citate în 
acest sens putem aminti statuetele „dogu “ și „gongu “ din 
Japonia, picturile rupestre de pe stâncile platoului Tassili 
(Algeria), de la Ciuluur (Mongolia) sau de la Val 
Camonica, lângă Brescia (Italia), basorehefurile de pe 
poarta Soarelui din Tiahuanaco (Bolivia) sau faimosul 
basorelief de pe sarcofagul regelui Pacal (sec. VII e.n.) de 
la Palenque (Mexic). De pildă în acesta din urmă A. P. 
Kazanţev sau E. Däniken văd imaginea unui astronaut la | 
comenzile unei nave cosmice, (deși persoana aduce mai 
degrabă cu un motociclist în plină cursă), în timp ce 
pentru arheologi ceea ce a fost luat drept fuselaj nu este 
decât arborele sfânt (motiv prezent pe numeroase alte 
monumente din zonă) cu rădăcina în trecut și coroana în 
viitor, poziția personajului (răsucită e drept, cu 90%) 
simbolizând prăbușirea celui plecat dintre cei vii către 
hăul din afara timpului, către monstrul bărbos al morții 
(interpretat de entuziaști drept ajutajul navei din care 
izbucnesc flăcări). Am detaliat puţin mai mult acest caz 
pentru a înțelege cât este de larg evantaiul interpretărilor 
care pot fi date unor așa-zise dovezi ale prezenței 
extratereștrilor în trecutul nostru. 

Nu am putea sublinia prea insistent faptul că ceea ce 
ochiul nostru identifică în toate aceste vechi opere de artă 
este, de regulă, foarte departe de intențiile autorilor lor. 
Orice operă de artă se bazează pe convenţii, iar aceste 
convenții sunt specifice unci culturi. Ceea ce vedem noi, 
acum, în obiectele citate și altele de acelaşi tip, sunt 
concepţiile pe care le avem, la un moment dat, de pildă 

despre înfățișarea probabilă a extratereștrilor şi nicidecum 
înfățișarea „adevăraţilor“ extratereștri, despre care de 
altfel nimeni nu ştie la ora actuală nimic sigur. De pildă, 
în munții Buzăului s-au descoperit nişte foarte vechi 
imagini săpate în piatră, semănând cu niște vârfuri de 
lance care se înfruntă. Una dintre interpretări a fost că 
autorul desenului a imortalizat o bătălie între nave 
cosmice... Între altele, am arătat, o astfel de bătălie este în 
cel mai înalt grad neverosimilă. Apoi, este foarte dificil ca 
cineva (în speţă autorul desenului) să poată fi martor 
ocular la vânzoleala (cu ce viteză!) a unor astfel de 
obiecte. Dar problema pe care dorim s-o subliniem aici 
este alta, şi anume că imaginea unei nave cosmice tip 
„vârf de lance“ (sau „bombă cu aripi“) aruncând jerbe de 
foc îndărătul său a fost larg răspândită în anii '30-'50, dar 
ca este căzută deja la ora actuală în desuetudine. Chiar și 
primitivele noastre hărăbaie cosmice, cu care nu se poate 
ajunge prea departe, cele care își iau zborul de la Baikonur 
sau Cape Cannaveral, arată de acuma cu totul altfel, chiar 
la lansare, pentru a nu mai vorbi de înfățișarea din spaţiul 
cosmic. Dacă acceptăm existența supercivilizaţiilor, în 
mod firesc navele lor ar trebui să semene mai mult cu 
„tradiționalele“ forme de OZN-uri: disc, ţigară, triunghi, 
diamant, etc., decât cu un obuz aerodinamic, ascuţit în faţă 
şi cu aripi la spate. 

Acelaşi fixism în gândire carcaterizată pe cei ce au 
impresia că au descoperit locurile de aterizare ale 
extratereştrilor din vechime. Unii dintre ei afirmă, 
gândindu-se din nou la navele noastre — uriașe uzine 
zburătoare expulzând flăcări şi fum — că terasa de la 
Baalbek trebuia să fi fost negreșit o rampă de lansare 
pentru așa ceva. Alţii (sau câteodată aceiași!) văd un 
cosmodrom și pe platoul Nazca, unde, dimpotrivă, terenul 
este foarte moale (figurile ar fi constituit o modalitate de 
orientare fără de care bieţii extratereștri s-ar fi rătăcit). 

Pentru a sugera varietatea acestor ipoteze mai menționăm 
că şi despre vârful muntelui Aucanquilcha (6 180 metri, în 
Anzi) s-a spus că a fost retezat special pentru a fi 
transformat în loc de aterizare (care o fi fost avantajul? 
apropierea de Cosmos?). Revenind din nou la ipoteza 
OZN -— se pare că aceiași entuziaști acceptă că ele pot fi 
nave ale civilizațiilor extraterestre. Dacă ar fi așa, par să 
se descurce fără nici un fel de rampe de lansare, sisteme 
de balizare etc. De altfel imaginea concordă cu ceea ce 
bunul simţ asociază cu posibilităţile unei civilizaţii foarte 
avansate. 

O observaţie asemănătoare este valabilă și pentru 
costumele presupuşilor extratereștri, imortalizați în desene 
și statuete. Ceea ce entuziaștii caută și par să recunoască 
este costumul spaţial al primilor oameni care au păşit pe 
Lună, dacă nu cumva costumele de scafandru din 
ilustrațiile romanelor lui Jules Verne. Oare așa vor arăta 
costumele astronauţilor (purtate de urmașii pământenilor) 
peste un milion de ani? Oare astronauții extratereștri 
trebuie să semene la îmbrăcăminte și înfățișare cu cei 
pământeni? C. Sagan comenta în acest sens — „presu- 
punerea că astronauții extratereștri vor arăta exact ca și 
astronauții americani sau sovietici, inclusiv costumele și 
căştile lor, este, probabil, mai puţin credibilă decât însăși 
ideea vizitelor“. 

Ipoteza atribuirii unor vestigii precum harta lui Piri 
Reis tot extratereștrilor, chiar dacă sună frumos, se năruie 
la primele adieri ale logicii. Dacă ar fi să acceptăm 
autenticitatea ei, constatăm că presupusele ţărmuri ale 
Antarcticii, libere de gheață, continuă neîntrerupt 
țărmurile Americii de Sud. Dar cele două continente nu 
mai sunt legate de vreo 250 milioane de ani... Trecând 
peste acest mic amănunt, știm că Antarctica este acoperită 
cu o calotă de gheaţă de vreo cinci milioane de ani, fără 
întrerupere. Dacă ea s-ar topi, eliberând spre a fi văzute 

țărmurile presupuse că figurează pe harta lui Piri Reis, 
nivelul tuturor oceanelor lumii s-ar înălța cu 80-90 de 
metri. În acest caz, însă, țărmurile Americii de Sud și 
chiar cele ale Africii ar deveni cu totul altele decât le ştim 
şi decât apar pe hartă. În sfârșit, ne-am mai putea întreba 
ce extraterestru șugubăţ putea strecura  cartografilor 
otomani 0 hartă valabilă acum câteva milioane de ani, 
spre folosul improbabil al unor navigatori din Mediterana? 
Nu ar fi mai simplu să recunoaștem că a fost o eroare de 
cartografiere sau de copiere? De pildă, determinarea 
longitudinii necesita ceasuri de mare precizie, care, pe 
atunci, lipseau. Chiar şi acest detaliu ar fi suficient pentru 
a explica devierea desenului țărmurilor sudamericane 
spre est. 

Desigur, prin cele de mai sus și prin multe altele care 
s-ar mai putea adăuga în același sens, nu am negat ideea 
vizitelor unor extratereștri în trecut. Pare însă mai 
plauzibil, în lumina celor expuse, ca să acceptăm că dacă 
au avut loc astfel de vizite, ele se desfășurau cu discretia și 
eluzivitatea actualelor OZN-uri. Nu este imposibil ca 
aceste vizite să fi lăsat urme în conștiința colectivă şi chiar 
în lucrări de artă, dar este puțin probabil ca ele să fi 
influenţat în mod decisiv evoluţia noastră. 


ÎNCREDEREA ÎN GENIUL UMAN 


A treia orientare în explicarea unor fenomene stranii 
din trecut îşi propune să nu recurgă la ipoteze 
suplimentare tip deux ex machina. Tocmai de aceea şi 
sarcina ei este mai grea. Această orientare presupune pur 
şi simplu că evoluţia științei și tehnologiei pământești în 
ultimele milenii a fost mult mai bogată și mai încâlcită 
decât ne-am obișnuit să credem. Multe descoperiri și 
invenţii au fost făcute mult mai devreme decât ne 

închipuim și chiar de mai multe ori, pierzându-se de 
fiecare dată datorită vicisitudinilor sau dezinteresului. 
Suntem obișnuiți să ne imaginăm că strămoșii noștri de 
acum câteva milenii erau niște sălbatici care trăiau într-o 
stare de semianimalitate. Cercetările recente, mai ales cele 
din ultimii 10-20 ani au schimbat însă radical această 
viziune. Azi știm că strămoșii noștri în urmă cu 35-40 mii 
ani nu se deosebeau de noi ca înfățișare și capacitate 
intelectuală. Procentul de potenţiale genii nu era deci mai 
mic decât în populațiile actuale. Nu existau şcoli, dar 
gândirea eficientă era deja unanim prețuită. 

La Malaia Sâia, în Siberia (Rusia), s-a găsit o hartă 
cerească veche de 35 mii ani, scrijelită pe o carapace de 
broască ţestoasă. Din aceeași zonă parvine și o statuetă 
închipuind un cap de urs, veche de 30 mii ani, realizată, 
după cum dovedește examinarea la microscopul electro- 
nic, numai cu instrumente de silex. Statui deosebit de 
frumoase s-au găsit la Kostenki (pe Don; Rusia), cu o 
vechime de 23 mii ani și în grota E] Juyo (Spania), cu o 
vechime de 14 mii de ani etc. Se cunosc picturi vechi de 
40 000 ani în Tanzania, de 37 mii de ani la Gleisten- 
kloester (R.F.G.), de 30 mii de ani pe valea râului Vezere 
(Franţa), de 21 mii de ani la Ardechental (Franţa), pentru a 
nu mai vorbi de splendorile neegalate de la Lescaux și 
Altamira, vechi „doar“ de 17 mii de ani. 

Săpăturile făcute la Wadi Kubbanyia, lângă Assuan 
(Egipt), au adus dovezi că în valea Nilului se practica 
un rudiment de agricultură încă acum 17-18 mii de ani. 
În 1982, M. Cohen, de la Universitatea statului New York, 
a declarat că agricultura s-a generalizat în Lumea Veche 
acum 13-15 mii de ani. Cultura orezului, mai târzie 
față de alte cereale, a început în jurul anului 6500 î.e.n. 
în India. Caii, câinii (și poate chiar rumegătoarele) 
au început să fie îmblânziţi de acum 30 mii ani. 
Încă din paleolitic exista un început de industrie. 

S-au găsit dovezi că în zona insulelor grecești navele 
străbăteau acum 10-12 mii de ani multe zeci de kilometri, 
pentru a transporta de la cariere până la ateliere obsidianul 
necesar uneltelor de piatră cioplită. Cu 7-8 mii de ani 
î.e.n. are loc acea formidabilă modificare în viaţa omenirii 
care a fost numită „revoluţia neolitică“. Pe lângă trecerea 
la o adevărată industrie a pietrei șlefuite, s-a răpândit 
războiul de țesut și carul — la început cel cu patru roţi, 
pentru poveri, apoi cel cu două roți, în primul rând cel de 
luptă. 

La Mas d'Azil (Franţa), în urmă cu 12 mii de ani, se 
produceau pietricele pictate — posibil o primă formă de 
notare durabilă a informaţiilor. In Mesopotamia același rol 
îl au pe la 8500 î.e.n., figurinele de lut. Probabil în același 
timp, dacă nu mai devreme, se generalizează utilizarea 
răbojului. Pe actualul teritoriu al României, Iugoslaviei și 
Bulgariei exista o scriere rituală (de exemplu tăblițele de 
la Tărtăria), în perioada 5500-4500 î.e.n., printre primele 
din lume, contemporană cu rudimentele de scriere pe 
carapace de broască țestoasă din China. Peste câteva 
secole, în Sumer, scrisul se va generaliza și va începe 
istoria științei. 

La Ierihon există și azi un zid și un turn de piatră 
datând din jurul anului 8000 î.e.n.; în vremea aceea orașul 
avea deja 3-4 mii locuitori. Tot în jurul anului 8000 î.e.n. 
pe teritoriul actualei localități Cayonu, în sud-estul 
Turciei, exista un orășel în centrul căruia se găseau trei 
mari edificii publice, la ridicarea cărora s-a folosit ciment 
fabricat din calcar. În aceeași zonă, metalurgia bronzului a 
început în jurul anului 7000 î.e. n., ea fiind atestată apoi în 
China, Thailanda și Vietnam în jurul anului 6000 î.e.n. În 
China, în urmă cu 3 000 ani existau deja calculatoare, 
bazate pe sistemul zecimal, realizate cu ajutorul unor 
beţișoare de fildeş, capabile să efectueze cele patru 
operaţii plus extragerea rădăcinii pătrate. 

În jurul anului 3500 î.e.n., în insula Malta se zideau 
construcții enorme din piatră. Nu mult mai târziu, în 
nordul Europei se ridicau zeci de mii de megaliţi, între 
care unii, precum complexele de la Stonehenge sau 
Carnac, de dimensiuni impresionante. În Grecia, în Creta, 
în Anatolia, în Sardinia a început de asemenea construirea 
unor palate și cetăţi ciclopice. De ce să ne mire atunci că 
această enormă acumulare multimilenară de cunoștințe, de 
profesionalism, de bunăstare, de organizare, a putut să 
producă la 2800 î.e.n. primele priamide egiptene, iar pe la . 
2700 î.e.n. marea piramidă a lui Hufu (Kheops) iar un 
mileniu sau două mai târziu terasa de la Baalbek? 

Câţi dintre cei care se minunează de roțile dințate de la 
Antikythera știu oare că în templele Egiptului faraonic 
ușile se deschideau singure prin dispozitive acţionate de 
forţa aburilor sau altele similare? Câţi știu că, așa cum se 
spune, la un spectacol de teatru din secolul I î.e.n., având 
ca subiect întoarcerea eroilor din războiul troian, unele 
roluri au fost interpretate de roboți mecanici, construiți de 
Heron din Alexandria? Se mai spune că Arhitas din Tarent 
(sec. V-IV î.e.n.) ar fi construit un porumbel mecanic 
capabil să zboare, iar Ptolemeu Filadelful, un automat cu 
înfăţişare omenească etc. De altfel referiri la astfel de 
automate (făurite din aur, în atelierul lui Hefaistos) se 
găsesc chiar și în Iliada. Ne mai miră atunci că, în 
mijlocul acestei efervescente inginerești mai întâlnim şi o 
pilă electrică (utilizată probabil în galvanizare) sau un 
angrenaj de roți dințate? Tehnicile respective erau 
considerate secrete profesionale; din cauza aceasta ele nu 
au fost niciodată scrise, transmiţându-se verbal de la 
meșter la ucenic, astfel că adesea s-au pierdut. Numărul şi 
varietatea soluţiilor adoptate pentru rezolvarea unor 
probleme practice a fost, în decursul timpului, mult mai 
mare decât ne putem imagina, unele dintre ele fiindu-ne și: 
azi necunoscute, ceea ce nu înseamnă că nu puteau fi 

accesibile artizanilor din antichitate. Nu trebuie să fim din 
cale afară de mirați că în epoca pietrei șlefuite se 
cunoșteau tehnici de prelucrare a cristalului de stâncă pe 
care azi le-am pierdut, nici că cei din India cunoșteau 
acum două sau trei milenii tehnici de turnare a fierului 
care azi nu ne trec prin cap. Şi, la urma urmei, de ce n-ar 
fi putut construi și aparate de zbor (deşi prea puţin 
probabil). Cel puţin în principiu, o alăcătuire de tipul 
deltaplanului sau al planoarelor ori măcar al aeromo- 
delelor nu era nici atunci de nerealizat. 

O ipoteză, deloc absurdă, chiar dacă nu pe de-a-ntregul 
dovedită, susține că deasupra platoului Nazca zburau 
uneori baloane cu aer cald. Tehnic cel puţin, construirea 
unor aparate de zbor de acest tip nu pare nici ea 
imposibilă în antichitate. Pe de altă parte, putem menţiona 
că desene ca cele de la Nazca există și în alte puncte de pe 
glob: în zonele deșertice Majes și Sihuas, la 400 kilometri 
de Lima (Peru), tridentul de 250 metri de pe faleza care 
mărginește golful Pisco, siluetele umane de pe coline 
aflate în deşertul Atacama, „Calul alb“ de la Abingdon 
(Anglia), ca și multe altele, inclusiv în alte zone decât cele 
menţionate. Tehnic realizarea acestor figuri nu prezintă 
dificultăţi majore; o altă problemă este rostul lor. Ipoteza 
cea mai plauzibilă în acest sens rămâne aceea că semnele 
de la Nazca aveau un rol de calendar, dar și de invocare a 
divinității în cadrul unui cult al apelor și fertilității. Şi 
celelalte siluete uriașe puteau avea un rost asemănător. 
Așa cum scrie C. Sagan — ele se puteau adresa desigur 
unor zei din ceruri, constituind un soi de „rugăciune 
colectivă“, dar acest fapt nu constituie nicidecum o 
dovadă că astfel de zei (sau măcar extratereștri care să le 
țină locul) există și în realitate. 

În privinţa construcţiilor ciclopice, așa cum arată J.P. 
Adam, e suficient să consultăm tratatele antice de 
construcții, de pildă celebrul tratat al lui Vitruviu, pentru a 

înţelege cum au fost deplasate stânci fasonate grele de sute 
de tone. Nu prin levitaţie, nu cu ajutorul extratereștrilor, 
nici măcar cu ajutorul unor macarale, ci doar cu sisteme 
ingenioase de troliuri și scripeți. De altfel „piatra sudului“ 
nu este cea mai grea dintre pietrele mutate din loc 
vreodată de om. Probabil că această cinste trebuie să 
revină blocului de granit din care a fost fasonat, la ordinul 
țarinei Ecaterina II, soclul statuii ecvestre a lui Petru I din 
Skt. Petersburg în 1780. J.P. Adam estimează greutatea: 
blocului de 1 250 tone, în timp ce pentru „piatra sudului“ 
el dă doar 970 tone (1166 tone după A. Mironov). 
Monolitul de la Petersburg trebuia deplasat cale de şase 
kilometri, peste un teren mlăștinos. Treaba a fost dusă la 
bun sfârșit (iarna, când solul era înghețat) de o echipă de 
numai 64 de oameni. Instrumentele lor: frânghii, troliuri, 
scripeţi, sănii de lemn și bile dintr-un aliaj de aramă, 
cositor și zinc. Toate acestea erau perfect realizabile și în 
antichitate. În cazul piramidelor, a statuilor din Insula 
Paştelui, a cetăților miceniene sau sudamericane, a 
megaliților din nord-vestul Europei, problemele tehnice au 
fost considerabil mai simple. 

Tot în legătură cu construcţiile ciclopice mai circulă și 
alte legende ciudate. Se spune, de pildă, că anticii sud- 
americani cunoşteau o rețetă, preparată din sucuri 
vegetale, cu care înmuiau piatra, transformând-o într-un 
soi de cocă. Aceasta, după ce era modelată, se întărea la 
loc. Studiul unor pietre la microscop se zice că ar fi 
evidenţiat că în masa lor erau înglobate resturi vegetale. 
S-a anunţat chiar la un moment dat că un antropolog . 
peruan ar fi regăsit faimoasa reţetă. Dacă ar fi adevărat, 
fără îndoială că s-ar putea explica o mulțime de efecte 
stranii poate chiar modul de formare a urmelor de pași 
care strivesc trilobiți, ori modelarea craniilor de cuarţ. 
Există chiar o ipoteză, altminteri puţin verosimilă, după 
care şi piramida lui Kheops ar fi realizată din blocuri de 

ciment, transportat sub formă de pastă și turnat în cofraje 
la faţa locului. Revenind la rețeta sudamericană, remar- 
căm doar că după anunţul senzaţional n-a mai urmat nici o 
confirmare, deși descoperirea era promițătoare, ceea ce 
ridică problema unei posibile farse sau înșelătorii. 

O altă ipoteză, cam de aceeași credibilitate, lansată 
recent de un geolog american avansează ideea tăierii 
blocurilor de piatră cu ajutorul razelor solare concentrate 
într-un punct printr-o oglindă parabolică. Tehnic, metoda 
era perfect realizabilă; rămâne de văzut dacă randamentul 
ar putea fi cel scontat. Am amintit această ipoteză și 
pentru a sublinia încă o dată diversitatea tehnologiilor și 
dispozitivelor care puteau fi folosite de cei din vechime. 

Pentru a nu uita ultimul exemplu, straniile cunoștințe 
ale dogonilor, despre faptul că satelitul lui Sirius are o 
perioadă de revoluție de 50 ani, pe o orbită eliptică, 
puteau fi preluate şi din astronomia europeană prin 
intermediul unor călători instruiți (faptul era cunoscut deja 
la mijlocul secolului trecut). Dar aceste date se puteau 
deduce și cu instrumente astronomice „artizanale“; nu 
uităm că lentilele erau utilizate şi în antichitate. Se puteau 
observa și unele miraje, ocultaţii etc. 

Pentru a trage o concluzie — toate cele de mai sus 
nu le-am spus în ideea negării vizitelor unor ipotetici 
extratereștri. Teoretic ar fi posibil chiar ca ei să ne fi 
transmis anumite cunoștințe. Afirmăm doar că această 
ipoteză nu este necesară sau, altfel spus, dacă extratereșrii 
ne-au vizitat în trecut au făcut-o suficient de discret și de 
eluziv, în aşa fel încât urmările vizitelor să nu altereze 
evoluţia noastră culturală şi științifică. 


VALOAREA SI PRETUL 
ORIGINALITĂȚII 


NE OCROTESC DE RELE? 


Dez. existența supercivilizațiilor nu este sută la 
sută sigură, dar este extrem de probabilă. Şi dacă 
supercivilizațiile există, este din nou aproape sigur că 
ele ştiu de existenta noastră şi ne urmăresc evolutia 
cu atentie, încă de multă vreme. Nu au, prin urmare, 
nici un motiv să se teamă de puterea noastră, dar nici 
motive să accepte civilizația pământeană în rândurile lor, 
deoarece suntem egoiști, xenofobi, agresivi și dornici 
de a subjuga și a stăpâni peste alte ființe gânditoare pe 
care le dispreţuim dintru început dacă nu seamănă cu 
noi. Nu au întreprins însă nimic sau aproape nimic pentru 
a schimba această stare de lucruri; au stat și par să stea și 
la ora actuală în expectativă. Care ar putea să fie 
explicaţia? 

Suntem din nou în domeniul ipotezelor și speculațiilor., 
Contactul cu toate achiziţiile unei supercivilizaţii ne-ar 
supune fără îndoială unui șoc, unui stres cultural atât de 
puternic, încât ar periclita nu doar structurile noastre 
sociale, ci intentatea psihofizică a fiecărui pământean. Ne 
ocrotesc oare de acest șoc? Dar o Sp osti ieae ar trebui 
să fie capabilă să găsească o cale de acomodare treptată... 

şi un astfel de program putea fi început încă de acum zeci 
de mii de ani... 

Poate... 

Să continuăm cu speculaţiile... 

Poate există un interes al acestor supercivilizaţii să 
stea de o parte să vadă ce facem cu civilizația noastră? 
Poate așteaptă să. vadă dacă suntem în stare să trecem 
peste impasul în care ne găsim: cel nuclear, cel ecologic 
etc. Poate, fie-ne iertat, pun pariuri pe capul civilizaţiei 
noastre și s-au înțeles între ele să nu intervină, să nu 
„strice jocul“. Există, totuși, o credinţă destul de răspân- 
dită că OZN-urile au devenit mai dese de când au început 
exploziile atomice pe pământ și că principala lor misiune 
ar fi să ne avertizeze să încetăm cursa nebunească a 
înarmărilor înainte de a fi prea târziu. În sprijinul acestei 
ipoteze, se argumentează că „obiectele“ neidentificate se 
interesează de bazele militare şi de reactoarele nu- 
cleare. Multe rapoarte privind întâlniri de gradul III şi IV 
conțin mesaje către pământeni pentru renunţarea la armele 
de exterminare în masă. De pildă un martor, actorul 
S. Whitman, în timpul marii întreruperi de curent de la 
New York, în 1965, a văzut de la geamul apartamentului 
său, aflat la etajul 12, un obiect plutitor straniu; în același 
timp a auzit de undeva un mesaj care i se adresa și care 
spunea, în esenţă, că dezastrul a fost „un avertisment 
adresat Pământului“. Desigur, rapoartele de felul acesta nu 
trebuie nici ele dramatizate; menţionăm că problema a 
devenit obsedantă și ea există practic în subconștientul 
oricărui individ, independent de orice implicare a 
extratereștrilor. Ca un argument amuzant, observăm că 
într-o piesă scrisă în 1933, de A. Koestler, un meteorit 
enorm survolează un oraș în timp ce toate luminile se 
sting. Fenomenul este și acolo un avertisment împotriva 
războiului. 

Nimănui care crede în existența civilizaţiilor 
extraterestre nu-i vine la îndemână să îşi imagineze că 
reprezentanţii lor ar putea fi atât de nemiloși încât să 
aştepte pasiv până ne-om arunca planeta în aer. Membrii 
unor secte sunt mai nuanțaţi; ei își fac iluzii că poate 
se va prăpădi omenirea, în schimb „fideli“ vor fi luaţi 
la momentul oportun și duși într-o lume mai bună. 
Slabă nădejde și într-o variantă și în cealaltă, din mo- 
tivele deja expuse. Dacă supercivilizațiile există, ele 
n-au nici un motiv ca din considerente „umanitare“ să 
promoveze la nivelul lor nişte societăți războinice, 
imperialiste... 

Și n-au intervenit să ne facă mai înţelepţi pentru că 
aşteptau poate ceva de la noi, ceva care s-ar spulbera în 
clipa în care ar interveni, ceva care poate are aceeaşi miză 
ca întreaga noastră existență. Poate așteaptă de la noi 
altceva decât numai o fire blândă şi pașnică, iubitoare de 
ştiinţă, cultură și străini... 


NU VOR SĂ NE STRIVEASCĂ? 


Ce așteptau oare cei mai cumsecade dintre cuceritorii 
europeni de la băștinașii pe care i-au întâlnit în Antile sau 
Pacific sau în junglele din Noua Guinee? Să-i vadă 
creștinați, debarasaţi de superstiţiile lor, plini de respect 
faţă de valorile noastre, îmbrăcaţi cât de cât, muncind cu 
hărnicie în mine sau pe plantațiile înființate de noii 
stăpâni. După aceasta, dacă vor câștiga bani, dacă vor fi 
destoinici şi binecrescuţi, vor putea merge și la școli și 
după câteva generaţii vor putea să devină oameni integrați 
complet în lumea cuceritorilor. Ce altceva mai bun și mai 
nobil se putea face — gândeau ei — pentru fericirea 
nenorociților de sălbatici? 

Și, timp de cinci sute de ani, europenii (nu ne referim 
la aventurierii fără scrupule, ci la oamenii mânați de cele 
mai bune intenţii) au luptat cu crucea într-o mână şi spada 
în cealaltă pentru a impune acest, aparent generos, punct 
de vedere. Abia în secolul nostru a început să mijească, în 
tot mai multe minţi, ideea că poate undeva s-a comis o 
greșeală. Abia în ultimele decenii a pătruns în conștiința 
colectivă ideea că poate sălbaticii aceia, cu superstițiile şi 
idolii lor, detineau niște valori, pe care bunele noastre 
intenţii le-au distrus iremediabil. lar în felul acesta au 
sărăcit nu doar ei, ci şi noi, „cuceritorii“. 

Vinovată a fost o concepție adânc înrădăcinată în firea 
noastră. Eram convinși că suntem deținători de drept ai 
adevărului absolut şi ultim într-o mulţime de probleme și 
că este necesar să împărtăşim acest adevăr și altora; eram 
convinși că ceea ce e bine pentru noi trebuie să fie bine gi 
pentru alții. Am plecat de la ideea că dacă e adevărat că 
„Ce ţie nu-ți place altuia nu-i face“ atunci binele general se 
va atinge făcând, la nevoie cu forța, altora ceea ce ne 
place nouă... Azi știm deja că am greșit. Știm că rea- 
litatea este inepuizabilă în ori câte moduri ar aborda-o 
mintea noastră. Știm că trebuie să fim mai atenţi, atunci 
când alţii văd în mod diferit niște lucruri, care nouă ni se 
par limpezi. Ori de câte ori vom face un efort să întelegem 
- punctul de vedere al celuilalt (chiar dacă iniţial ni se pare 
absurd sau șocant) vom fi răsplătiți prin noi deschideri 
asupra înțelegerii lumii. 

Fenomenul poate” fi urmărit şi în cazul unor culturi 
care au evoluat multă vreme izolat. Acelaşi peisaj va fi 
redat într-un fel de un pictor european, și altfel de unul 
chinez sau japonez. Ei diferă nu doar prin tehnică ci văd 
efectiv diferit aceeași realitate. Oricât s-ar strădui, ei n-ar 
mai fi în stare să-și însușească la perfectie viziunea 
celuilalt... Și greu vom putea spune că maniera de redare a 
unuia este mai bună decât a celuilalt. Pentru domeniile 

ştiinţifice ajunge să ne gândim la modurile atât de diferite 
în care a fost abordat omul (de pildă în anatomie sau 
medicină) în culturile europeană, chineză sau indiană. 
Fiecare dintre aceste tipuri de medicină reușea de pildă să 
fie performantă, ignorând foarte multe dintre metodele 
celeilalte. Dacă, prin absurd, ele ar fi fost definitiv izolate 
acum câteva secole, duse, să zicem, în Universuri diferite, 
este puţin probabil ca ele să fi evoluat către o aceeași 
medicină „totală“ în mileniile următoare. Aproape sigur că 
ele ar fi ignorat în continuare metodele celorlalte, 
continuând să perfecționeze la nesfârşit propriile achiziții. 
Şansa omenirii este că la ora actuală medicina, în 
ansamblu, dispune de o pluralitate de abordări comple- 
mentare. Pe marginea acestei constatări ne putem pune 
însă o întrebare tulburătoare — oare ce alte abordări ale 
omului ca fiinţă biologică ar mai fi fost posibile dacă 
Pământul ar mai fi avut și alte continente care să 
poarte civilizaţii la fel de avansate în medicină? Dacă 
violenţa, jaful, zelul religios și molimele nu ar fi distrus 
culturile precolumbiene ale incașilor, aztecilor, mayașilor, 
dacă aceste culturi ar fi beneficiat de câteva secole 
în plus de existenţă ocrotită (așa cum a fost cazul Chinei) 
fără să fie strivite de tăvălugul culturii europene, 
oare ce principii neașteptate, ce puncte de vedere la care 
nu s-a mai gândit nimeni ne-ar fi revelat? Ajunge să ne 
gândim la originalitatea lor în arhitectură ca și în alte 
diverse domenii, pentru a îrițelege că întrebarea nu e 
gratuită. 

A trebuit să vină secolul XX pentru a deveni 
conştienţi, treptat și dureros, de faptul că fiecare act de 
„civilizare“, imaginat odinioară atât de glorios, a constituit 
de fapt pierderea unei șanse de a vedea lucrurile și 
dintr-un alt unghi. Nici un om, nici o cultură, probabil nici 
o supercivilizaţie nu au capacitatea să epuizeze totalitatea 
punctelor de vedere posibile asupra realității; iar un punct 

de vedere pierdut poate însemna o soluţie pierdută la 
problemele care ne frământă; câteodată o soluţie pe care 
n-o vom mai descoperi decât peste foarte multă vreme 
dacă nu cumva niciodată. Am ajuns abia acum la 
înțelepciunea să recunoaștem că febra „civilizatoare“ a 
ultimelor secole a produs pagube ireparabile, să înțelegem 
că fiecare grup etnic, chiar dacă e considerat mai 
„înapoiat“ are dreptul, ba chiar trebuie ajutat să-și păstreze 
specificul său, mentalitatea sa, modul său propriu, de 
regulă original, de a înţelege lumea. 

Matematicianul G. Mandics, între altele şi un 
cercetător pasionat în domeniul civilizaţiilor și culturilor 
tradiţionale, vorbind de contactele cu extratereștrii, se 
raliază la concluziile din 1961 ale Institutului Brooking, 
privind „decapitarea culturală“ a unei societăţi inferioare 
în contact cu o societate mult superioară, „decapitare“ 
materializată printr-o cădere în letargie și apariţia datorită 
năruirii valabilităţii tuturor cunoştinţelor și valorilor în 
care societatea „inferioară“ credea înainte. Dezrădăcinarea 
de propria cultură, aculturaţia, ca să folosim termenul 
tehnic adecvat, este o dramă intensă pentru indivizii care o 
suportă. De regulă aceștia se pierd anonimi și handicapați 
în sânul culturii dominate, incapabili de a se ridica la 
nivelul vârfurilor ei, deci incapabili de a mai crea ceva cu 
adevărat nou și valoros. Psihanalistul C.G. Jung atrăgea 
atenţia, în 1951, asupra faptului că întâlnirea dintre om și 
stăpânii farfuriilor zburătoare ar putea pune omenirea în 
situaţia delicată a societăţilor primitive, inundate de toate 
binefacerile epocii moderne. Jung scria în acest sens: „un 
vraci bătrân ni-a spus odat í cu lacrimi în ochi — de acum 
înainte noi nu vom mai putee visa“... lar cel ce nu mai 
poate visa în spiritul culturii căreia îi aparține prin naștere 
şi educaţie primară va fi târât tot mai mult spre periferie, 
într-un joc ale cărei reguli îi scapă, deci va deveni 

incapabil să mai creeze ceva de valoare pentru 
semenii săi. 

Orice ipotetică supercivilizaţie va cunoaște, în mod 
firesc, încă din copilăria sa, aceste adevăruri. Deci, dacă 
există, și ne urmăresc, în nici un caz nu vor face nimic 
pentru a ne invada cu ştiinţa lor, cu punctele lor de vedere. 
Nu vor repeta greșeala noastră faţă de incaşi, azteci și 
mayași, nici măcar greșelile noastre nenumărate față de 
micile civilizații fără nume ale Africii negre, ale Poline- 
ziei etc. Ei știu fără îndoială că știința lor este atât de 
puternică în comparaţie cu știința noastră încât, există 
domenii în care dacă ne-ar face o singură sugestie, ar fi 
suficient să ne abată pentru totdeauna din drumul nostru 
firesc și să ne integreze fără întoarcere în drumul lor. Și 
atunci, întreaga noastră evoluţie va fi fost inutilă. Inutile 
vor fi fost toate tragediile tuturor martirilor știuţi și 
neştiuţi ai cunoașterii, care au trăit pe Pământ. Știința 
noastră a fost şi este încă o pâlpâire de lumină atât de 
plăpândă încât o simplă adiere venită din partea unei 
științe cu un milion de ani mai bătrână ar fi în stare s-o 
stingă pentru totdeauna. 

Dar să fie de vină oare numai grija faţă de noi, în 
faptul că ne ocolesc? 


HIPNOZA CULTURALĂ 


Pentru a înțelege mai bine unele dintre implicaţiile 
aculturaţiei noastre în cazul întâlnirii cu o ipotetică super- 
civilizație, cerem îngăduinţa cititorului pentru o mică 
divagaţie. Vrem să reproducem în cele ce urmează două 
experienţe celebre și cu tâlc. 

Un cercetător a luat mai multe pisici care încă nu 
„făcuseră ochi“ și le-a închis în cutii special concepute, 

vopsite pe dinăuntru, unele cu dungi orizontale, altele cu 
dungi verticale, unele care se puteau roti, altele care 
stăteau pe loc. Un guler special împiedica bietele animale, 
săptămâni în șir, să vadă orice altceva în afara acestor 
dungi. Alimentarea se făcea pe întuneric. Scoase din cutii 
după ce au crescut, pisicile n-au mai fost în stare să 
„înțeleagă“ din lumea înconjurătoare decât ceea ce aducea 
cât de cât cu dungile verticale sau orizontale cu care erau 
deprinse. Numai faţă de aceasta puteau realiza noi reflexe, 
numai pe ele le puteau lua drept puncte de reper. Experi- 
mentatorii au fost ei înșiși atât de surprinși de dramatismul 
efectelor încât au avansat ipoteza că fenomenul s-ar datora 
degenerării ireversibile a unor neuroni din creier. 

Al doilea experiment la care ne referim constituie un 
număr clasic de hipnoză. Pe zece bilete identice se scriu 
cele zece cifre de la zero la nouă. Unei persoane 
hipnotizate i se sugerează că nu e în stare să vadă cifrele, 
să zicem, trei, şapte și opt. Apoi cele zece bilete se 
împrăștie pe o masă, iar persoana aflată sub influența 
sugestiei este rugată să numere câte bilete sunt. Va 
răspunde — șapte. Rugat să verifice dacă n-a greşit cumva, 
subiectul va repeta numărătoarea și va răspunde la fel. El 
a devenit pur și simplu psihic orb la trei dintre biletele în 
cauză. 

Cultura, deprinderile mărunte, însușite pe neobservate 
în familie, cunoștințele învăţate la școală, de la cele mai 
mărunte operaţii până la subtile teorii savante, au pe lângă 
efectele lor pozitive firești, și un rol care seamănă cu 
dresajul cu dungile ori cu exemplul cu hipnoza. Un pui de 
om care nu învață să vorbească în primii ani din copilărie, 
mai târziu va deveni incapabil să-și mai însușească 
vorbirea, oricâte eforturi ar depune în acest sens. Sunt 
cunoscute zeci de cazuri de „copii-lupi “ crescuți în junglă 
şi recuperaţi la 6-7 ani, când era prea târziu pentru a-i mai 
integra între oamenii normali. Nimeni n-a cercetat însă (şi 

greu putea s-o facă) ce deprinderi în plus aveau 
acei nefericiţi, de pildă câte nuante de urme puteau 
distinge în junglă, ce fineţe avea mirosul lor etc., însu- 
şiri inaccesibile unei persoane având darul şi uzanța 
vorbirii. 

Darwin relatează în „Călătoria unui nauralist în jurul 
lumii pe vasul Beagle“ că băștinașii de pe una dintre 
insule n-au acordat nici o atenție corabiei ancorată în larg, 
pur şi simplu deoarece ea nu se asocia cu nimic în mintea 
lor, manifestând un oarecare interes doar față de bărcile 
care aduceau întrucâtva cu pirogile. Se cunosc chiar limbi 
în care nu există cuvântul „verde“; vorbitorii acestor 
limbi sunt astfel, pe plan mental, „orbi“ faţă de culoarea 
verde, 

Epistemologi, precum Th. Kuhn și mulţi alții, au 
subliniat că nu poate exista o cunoaștere absolut obiectivă 
a realităţii, ci doar o cunoaștere care depinde de tot ce 
știm în momentul respectiv. Chiar un fapt aparent banal 
este observat în mod diferit de doi oameni care au o 
experienţă de viaţă diferită. Cele mai riguroase experi- 
mente științifice depind în fond de întreaga istorie a 
științei care le-a precedat. Cu o altă istorie experi- 
mentul în cauză s-ar fi făcut altfel, cu alte aparate, 
urmărind alte detalii, sau poate nu s-ar fi făcut deloc. 
Mulţi gânditori, între care ne gândim în primul rând la 
M. Mc. Luhan, au atras atenția, de repetate ori, asupra 
faptului că şcoala, multiplicarea identică a cunoştin- 
teior favorizată de tipar şi de mass-media, au, pe lângă 
binecunoscutele avantaje şi efectul unui „hipnotism 
popular al uniformităţii și repetabilităţii“. Graţie lor, toți 
camenii în cadrul aceleiași culturi văd lucrurile în acelesi 
mod, ignorând în schimb sau deformână, în mod egal, cu 
toții anumite aspecte ale realității. Ei se comportă ca și 
cum ar fi cu toţii hipnotizaţi, supuși aceleiași sugestii, să 
vadă numai anumite lucruri fiind „psihic orbi“ la altele 

(socotite „neesenţiale“, sau pur şi simplu nebăgate în 
seamă). 

Medicinei europene nu i-ar fi venit, într-o perspectivă 
previzibilă (poate chiar niciodată), ideea anesteziei sau 
vindecării prin intermediul echilibrului energetic inn- 
yang, realizată, de pildă, graţie acupuncturii. Şansa 
noastră a fost că a existat și medicina chineză. Ea ne-a 
scos din „hipnoza“ medicinei europene, care ne împiedica 
să întrezărim o tehnică de acest tip. La ora actuală, între 
medicina predată în facultăţile europene și ramurile 
medicale mai mult sau mai puţin contestate: acupunctura, 
homeopatia etc. nu există încă o sinteză, cu alte cuvinte 
ele nu se pot explica unele pe altele și nici nu există o 
teorie coerentă care să le explice pe toate. Nu ne 
îndoim că la un moment dat va apare o astfel de teorie, de 
mare sinteză. Astfel de sinteze sunt de așteptat, de altfel, 
în toate ştiinţele noastre. Numai că aceste „puncte de 
vedere unice“ pe care le vor împărtăși în continuare 
specialiștii, îi vor face pe toţi să vadă toate lucrurile 
într-un singur fel, ceea ce va atrage după sine, pe lângă 
certe avantaje, și dezavantajele „dungilor“ de tipul celor 
cu care au fost dresate pisicuţele ori ale hipnozei cu 
bileţele. Anumite adevăruri, anumite deschideri spre nou 
vor deveni în acest caz pur şi simplu invizibile, de 
nedescoperit vreme îndelungată, de astă dată pentru 
întreaga cultură. 

Un astfel de fenomen s-ar putea petrece chiar şi 
într-o supercivilizație. S-ar putea ca științele sale, 
oricât ar fi de evoluate, să se plafoneze. S-ar putea ca 
înțelegerea lumii pe baza acestor ştiinţe să ajungă la un 
impas relativ, datorită tocmai schimbului „total“ de 
informații care, vrând-nevrând, îi face pe toți robii 
unui punct de vedere colosal de complex dar totuși unic. 
Într-o situație ca aceasta știința poate continua să 
acumuleze fapte noi, să deducă noi concluzii din 

premisele existente, dar nu-i exclus ca o relansare 
revoluționară, calitativ nouă, să nu mai poată veni decât 
printr-o intervenție proaspătă, „din afară“, de la cineva 
care vede lucrurile „cu alţi ochi“ și „din alt unghi“. Este 
de la sine înțeles că un astfel de unghi nou va presupune în 
mod obligatoriu o ştiinţă matură și clădită pe o gândire pe 
de-a-ntregul originală, deci care n-a avut până în 
momentul respectiv nici un fel de contact cu 
supercivilizația în cauză. Știința pământeană ar putea 
deveni un astfel de factor înnoitor; dar pentru a se 
maturiza, civilizația noastră trebuie să depăşească 
amenințarea catastrofei globale, renunțând la spiritul 
agresiv, colonizator, învățând să gândească ecologic, să 
respecte ca pe bunul cel mai de preţ punctul de vedere 
alternativ al „celuilalt“, al fiecărui individ etc. Știința 
noastră ar trebui probabil şi ea să câștige între timp câteva 
carate în valoare și strălucire. lar toate acestea trebuie 
făcute, cu orice risc, numai de noi. 


PROVOCARE LA JOC? 


În regresia hipnotică, un specialist cu mai puţin tact 
poate strica totul, sugerând fără să vrea celui hipnotizat 
povestea pe care examinatorul ar dori s-o audă. Există însă 
şi un mod inteligent de a pune întrebări, un mod care ajută 
memoria fără s-o altereze... 

Oarecum analog, există și persoane care cred că 
principiul neintervenţiei ar putea să nu excludă totuși 
anumite forme destinate accelerării progresului nostru. 
Unul dintre cei care au enunțat această idee este B. 
Steiger, care, în 1974, sugera că ar putea exista ceva care 
ne provoacă la un joc, pe care el l-a numit „jocu/ de-a 
realitatea “ (reality game). O supercivilizaţie dintre acelea 
care dispun de mijloace „pe care noi nu le-am putea 

deosebi de magie“, după expresia lui Sagan, ne-ar putea 
de pildă trimite nu cunoștințe gata digerate, nu rețete, nu 
șabloane prin care ştiinţa, gândirea noastră s-ar putea 
abate din drumul său firesc, ci probleme de rezolvat. 
Acestea ar putea fi create şi dozate exact pe măsura 
nivelului la care suntem noi, pământenii la un moment 
dat. Poate chiar OZN-urile ar putea reprezenta, măcar 
până la un punct, astfel de probleme. Ele ar putea spune — 
„lată, pot exista și vehicule de tipul acesta! încercaţi să 
descoperiți principiul lor de funcţionare!“. Sau, în 
momentul în care „entităţile“ dintr-un astfel de vehicul 
(dacă e să credem rapoartele) trec prin zid, ele ar putea 
sugera că o astfel de modalitate este în principiu posibilă. 
Şi în același timp, pentru a lăsa deschisă şi portita pentru 
„este imposibil așa ceva“, toate aceste „probleme“ sunt 
înecate într-un val de absurdități și ineptii, dintre cele de 
care abundă rapoartele „contactaţilor“. 

Astfel, unei persoane i s-a explicat în detaliu cum va 
izbucni, în 1982, cel de al treilea război mondial, după 
care, în 1987, Pământul va fi primit în rândul „copiilor 
Galaxiei“. Sigur, acest exemplu sună a farsă sau înșe- 
lătorie, ce ne facem însă cu cazuri cum ar fi cel al unui alt 
„contactat“ căruia i s-a transmis cu lux de amănunte o 
rețetă constituind remediul cancerului. Întâmplarea i-a 
schimbat întreaga viaţă, s-a apucat să studieze medicina, a 
făcut investiţii, etc. ca să constate în cele din urmă că 
reţeta era total ineficace. Ori, unei alte persoane i s-a 
explicat principiul de funcționare al OZN-urilor, cu 
planuri detaliate de construcție bazate pe niște magneţi 
care se rotesc în sens contrar. Aparatul, construit, n-a 
funcţionat niciodată. În măsura în care aceste întâmplări 
sunt adevărate, au ele oare vreo noimă sau sunt doar pure 
întrupări ale unor stări vecine cu visul? 

Există și o istorie, pe care B. Steiger o prezintă drept 
adevărată dar pe care n-o putem accepta decât cu mari 

rezerve, conform căreia, între cele două războaie mon- 
diale, într-un loc retras din S.U.A., niște indivizi, care 
dispuneau de fonduri care păreau nelimitate, au construit 
ateliere pentru a fabrica farfurii zburătoare. Muncitorii au 
fost angajaţi dintre localnici discreți, care au trecut ulterior 
prin tot soiul de întâmplări neverosimile. Fabricarea 
câtorva farfurii este finalizată cu succes, se fac zboruri de 
probă, dar la un moment dat apare un OZN mare, care le 
ia și le duce cu sine. După aceasta, ca şi cum „cei de 
dincolo“ s-ar fi supărat pentru indiscreţie, întreaga 
activitate încetează. Tot B. Steiger descrie, după declaraţia 
sa, în calitate de martor ocular, că la începutul anilor '70 o 
persoană s-a prezentat la o firmă propunând spre vânzare 
rețeta unui praf care adăugat la o cantitate de apă o 
transforma într-un carburant echivalent benzinei. 
Experiențe efectuate cu o mostră de praf dau rezultate 
excelente, firma își manifestă interesul, dar când să 
înceapă tratativele, ofertantul prezintă nişte scuze stranii, 
în esenţă că „extratereștri“ de la care a obținut rețeta nu 
sunt de acord cu difuzarea ei. După acest incident 
ofertantul dispare și nimeni nu-l mai poate găsi. Interesant 
că într-o carte de prin 1650 există o istorie asemănătoare. 
Un personaj (costumat în negru...) face cadou unui 
alchimist un praf cu ajutorul căruia acesta reușește să 
transforme o cantitate de plumb în aur. Praful primit îi 
ajunge pentru câteva demonstraţii convingătoare, dar după 
ce se termină, dispare și misteriosul personaj în negru, 
pentru totdeauna. Simple poveşti? Aproape sigur. Dar 
dacă cumva aceste poveşti, sau poate altele, o parte din 
toate întâmplările stranii pe care nu avem unde să le mai 
reproducem dar care umplu volume întregi, sunt şi niște 
incilări la joc? Ce ar fi să ne spună — „nu e nevoie să 
credeţi, dar v-am dat o idee, gândiți-vă dacă nu cumva 
s-ar putea ceva și de genul acesta. Gândiţi-vă poate ceea 

ce v-aţi obișnuit să credeţi că este imposibil, de fapt nu 
estes“. 

Poate, într-adevăr, există o fuziune termonucleară la 
rece. Poate că totuși un element poate trece într-altul la 
temperatura camerei. Unele experiențe recente vorbesc de 
treceri ale potasiului în magneziu, sau calciu, la 
temperaturi obişnuite. Să fie oare adevărat? Să fie oare 
„ghicitori“ urmele de paşi din paleozoic sau obiectele din 
fundul minelor? O avea vreo semnificație faptul că la 
sfârşitul secolului trecut OZN-urile semănau cu un 
dirijabil iar în anii '80 cu diamante uriașe? Este puţin 
probabil ca tehnica sau moda „lor“ să fi evoluat în acest 
timp. E oare o schimbare de decor cu o anumită 
semnificaţie? Sau totul e doar în minţile noastre? Chiar și 
în acest din urmă caz ne-am putea întreba care este 
mecanismul care induce toate aceste rapoarte stranii? 


SEMNE DE NERĂBDARE? 


Omul este cel pe care-l cunoaștem cu toţii, din 
manualele de anatomie şi de fiziologie. Totuși, omul 
rămâne, în ciuda tuturor strădaniilor noastre, un etern 
necunoscut. De pildă psihologi ruși de primă mână, pre- 
cum FV. Bechterev, P. Lazarev, K.I. Platonov, L. Vasiliev 
au făcut, încă de la începutul secolului, cercetări cât se 
poate de serioase asupra telepatiei. Nu mai puțin 
importante au fost cercetările din S.U.A. care, o dată cu 
J.B. Rhine, în anii '30 au beneficiat de cele mai sofisticate 
tehnici de -verificare statistică. Cercetări celebre s-au 
desfăşurat în iulie 1959 ţinând o legătură între submarinul 
atomic „Nautilus și țărm și în februarie 1971 între 
Pământ și nava cosmică „Apollo 14“. În anii '60 a fost 
pusă la punct o metodă pentru a transmite telepatic orice 
text, chiar cifrat, printr-un cod asemănător cu alfabetul 

Morse. Rezultatul a fost obținut la Institutul de 
radiotehnică A.S. Popov din Leningrad. Suportul legătu- 
rilor telepatice ar putea fi sau undele electromagnetice de 
foarte joasă frecvență, sau o modulare a .câmpului 
gravitațional, sau (deloc exclus) un câmp de forțe specific 
lumii vii, încă necunoscut fizicii. Cercetările în acest sens 
au intrat în continuare în atenția forţelor armate. De pildă, 
atunci când, în 1983, R.Targ şi G. Puthoff au stabilit 
experimental că procentul de reușite ale transmiterii 
mesajului telepatic nu depinde de distanţă, ştirea a fost 
anunţată de „Military Review“ din S.U.A. 

A. Bertrand (1826) şi J. Romains (1926), ambii din 
Franţa, au efectuat, la o distanță de un secol, experiențe 
celebre asupra altor modalităţi de percepție extrasen- 
zorială și anume asupra unor persoane capabile să „vadă“ 
cu degetele. În ani '60 experienţe spectaculoase de același 
tip s-au efectuat în U.R.S.S. cu subiecţii R. Kuleșciova și 
L. Biznova. Ele reușeau să recunoască nu doar culoarea 
unui obiect după pipăit ci chiar să citească texte folosind 
doar degetele. În 1980, în China a avut loc o demonstrație 
publică în care Tang Yu (12 ani) citea texte scrise pe o 
bucată de hârtie împăturită şi aşezată după ureche. Presa a 
anunţat în ultimul timp şi alte cazuri similare. Tot în 
China, Xie Zhaohui (11 ani) şi Wei Rouyang (12 ani) pot 
vedea în interiorul organismului uman, ca și prin pereţi, 
fiind capabili să depisteze boli sau obiecte ascunse chiar 
dincolo de mai multe etaje. În Africa de Sud, P. van 
Jaarsveld (12 ani) avea o capacitate asemănătoare, spu- 
nând între altele că zărește apa care se scurge în adâncul 
Pământului, aidoma unei licăriri verzui. Julia Vorobieva 
(37 ani) din Doneţk (Ukraina), în urma unei electrocutări 
întâmplată în 1987, a căpătat şi ea darul de a vedea 
în interiorul organismului uman. In 1988, mediile de 
informare au comentat faptul că Pentagonul şi C.LA. 
finanţează de mai mulţi ani un vast program de cercetări 

având drept obiectiv utilizarea unor facultăţi de tipul 
celor descrise mai sus și care ar putea fi folosite 
în spionaj. 

O menţinere aparte merită numeroasele și controver- 
satele mărturii privind psihokinezia — capacitatea de a se 
deplasa obiecte fără a le atinge în vreun fel. Cazurile cele 
mai bine studiate sunt probabil: al Weliei Mihailova 
Kulaghina (n.1927) din Rusia, al lui M. Manning 
(n. 1956) din S.U.A și poate al Joasiei Gajewski (n. 1970) 
din Sosnowiec Polonia. Dar studii de psihokinezie se 
efectuează pretutindeni în lume, mai ales din anii '30 
încoace. S-a urmărit de pildă capacitatea de a devia zaruri 
și monede aruncate în sus, bile care se rostogolesc pe 
planuri înclinate etc. Inginerul american W.E. Cox a reușit 
să influențeze pe această cale cantitatea de ioni care se 
formau într-o soluție, prof. R. Chauvin de la Strasbourg 
(Franţa), folosind un grup de școlari, a modificat 
(măsurabil prin contor Geiger) viteza de dezintegrare a 
unui izotop de uraniu. Publicaţii oficiale din China au 
scris că la o școală din Taiyunan existau copii capabili să 
deschidă uși ori chiar să cojească portocale fără să le 
atingă. Substratul acestor efecte este necunoscut, dar 
studiile au evidenţiat anumite particularități cum ar fi 
undele theta (aproximativ 4 cicli pe secundă) în electro- 
encefalograma tuturor subiecților angajaţi într-o astfel de 
demonstrație, unde inexistente în mod normal la adulţi. 

Poate cel mai controversat dintre acești subiecţi este 
U. Geller (n. 1946) care a devenit celebru prin demon- 
straţii publice în care repunea în funcţie pendule oprite, 
rupea inele, deforma tacâmuri metalice etc. fără să atingă 
obiectele respective. Declarat şarlatan de repetate ori, el a 
fost totuşi angajat în studiile secrete ale forțelor armate 
ale S.U.A. 

Unii cred că psihokinezia împinsă la extrem ar putea 
duce la lex paţie, la desprinderea de pământ și plutirea în 

aer, sau la capacitatea deja amintită a unor subiecţi de „a 
scrie cu gândul pe o peliculă fotografică. Și N.M. 
Kulaghina a putut repeta această performanță, cu câteva 
litere. În institute specializate se studiază „clarviziunea“, 
capacitatea de a localiza obiecte sau persoane aflate la 
mare distanţă. Nume ca E. Cayce (S.U.A.), J.L. Crozier 
(Franţa) sau Vanga Dimitrova (Bulgaria) sunt exemple 
binecunoscute în acest sens. La cele menţionate se pot 
adăuga numeroase alte facultăți paranormale, prezente la 
anumite persoane. 

Oricât par aceste daruri de greu credibile, oricât ne-ar 
șoca, e bine să nu uităm că nici în acest caz nu este 
înțelept să declarăm pur și simplu că „acest animal nu 
există“, precum țăranul din anecdota cu grădina zoologică, 
ci trebuie să adoptăm un scepticism binevoitor, așteptând 
noi dovezi și încercând să descoperim un cadru teoretic în 
care straniile fenomene s-ar putea eventual încadra. 

Există însă ceva și mai greu credibil decât tot ce am 
înșirat mai sus. În transmisiile telepatice de care vorbeam 
partenerul lui Ed. Mitchel, astronomul de pe nava Apollo 
14, a fost O. Jonsson, dotat încă din copilărie cu daruri 
psihokinetice. El a declarat că această facultate i-a fost 
„oferită“ de nişte fiinţe fantastice pe care le-a întâlnit la un 
moment dat în copilărie. Controversatul U. Geller a 
declarat și el că în primii ani de viaţă, într-o după-amiază 
când se juca singur prin grădina casei a simţit dintr-odată 
o străfulgerare. O clipă a crezut că a fost un trăznet. Dar 
cerul era complet senin. După cum spune, începând de 
atunci au început să constate că deţine unele calități 
parapsihologice. El a consimţit la un moment dat să se 
supună unei regresii hipnotice; în starea aceasta a declarat 
că însușirile sale le-a primit de la o „inteligenţă cosmică“ 
și că din când în când intră în contact cu ea și acum. Fără 
să-i acordăm desigur un credit exagerat, nu putem totuși 
să nu remarcăm că, așa cum ne informează presa, lulia 


259 


Vorobieva din Doneţk a căpătat darul de a „radiografia“ 
corpul uman, tot în urma unui șoc electric... 

Revenind la „jocul de-a realitatea“ - B. Steiger se 
întreba dacă nu cumva însușirile stranii de care pomeneam 
sunt „deblocate“ în anumiţi oameni tocmai în vederea 
deschiderii unor perspective noi pentru gândirea noastră, 
pentru concepţia despre lume, pentru evoluţia omenirii în 
ansamblu. Menţionăm că o acţiune ca aceasta nu ar 
contrazice principiul neintervenţiei, deoarece ar fi vorba 
doar de potenţarea unor daruri omeneşti, existente în 
fiecare sau în foarte mulți din noi, dar ascunse din cine 
ştie care cauză. Ar fi ca și cum o mână nerăbdătoare ar 
desface petalele unui boboc pentru a grăbi înflorirea. În 
felul acesta nu va rezulta totuși o altă floare... 

În aceeași ordine de idei, am putea relua aici câteva 
dintre întrebările ridicate deja pe parcursul acestei lucrări; 
oare viaţa a fost însămânţată artificial pe Pământ? oare s-a 
dirijat aparitia şi dispariția unor specii pentru a deschide 
calea lui Homo? oare însăși apariţia speciei umane 
(faimoasa trecere de la 48 la 46 cromozomi, dar și 
celelalte schimbări) să fi fost supravegheată sau condusă 
cu grijă din afară? Dacă acceptăm, așa cum am făcut pe 
parcursul acestor ultime capitole, ipoteza (de lucru) după 
care ar exista supercivilizaţii și dacă presupunem că măcar 
una putea să ajungă pe Pământ acum patru miliarde de ani 
(puţin probabil dar nu imposibil), la momentul respectiv 
reprezentanţii acelei civilizaţii se vor fi aflat în fața unei 
dileme: să transforme Pământul într-o pepinieră a vieții 
după chipul și asemănarea a ceea ce erau ei înșiși, sau să 
aștepte ca jocul spontan și leneș al hazardului (inclusiv 
graţie moleculelor organice complexe aspirate din 
Cosmos) să producă o formă de viaţă, poate cu totul 
diferită. Întrucât obiectivul lor era mai puţin unul 
imperialist şi mai mult găsirea unei șanse de permanentă 
spargere a șabloanelor în înţelegerea realităţii, nu ne 

îndoim că ar fi optat pentru diversitate deci pentru 
neintervenție. 

Dacă Pământul n-ar fi trecut din când în când printr-o 
catastrofă, suprimând formele de viață care până în 
momentul respectiv păreau cele mai reușite, poate la ora 
actuală evoluţia ar fi ajuns să producă niște insecte, sau 
niște reptile inteligente, cu un creier poate suficient de 
mare dar lipsit de complexa organizare a creierului uman. 
Poate că o astfel de specie ar fi putut crea o înaltă 
tehnologie (sau ceva echivalent) dar s-ar fi împotmolit 
curând după aceea datorită structurilor sale rigide de 
gândire. Poate că perspectiva unei specii de acest tip să-i 
fi indispus pe ipoteticii extratereștri. Poate, deoarece 
aceste specii ar fi semănat prea mult cu ei... Ori, nu-i 
exclus să se fi ajuns nici măcar la atât, ci doar la o faună 
luxuriantă și sălbatică, întocmai ca în sutele de milioane 
de ani care au precedat omul. N. Alvarez și alţii au emis, 
în 1979, ipoteza că dezastrul de acum 65 milioane de ani, 
la granița dintre Cretacic și Terţiar, cel în care au pierit 
practic toate reptilele uriaşe, ar fi fost cauzat de intervenția 
extratereștrilor care doreau astfel să accelereze apariţia, 
sau să dea o coloratură mai interesantă, formei de 
inteligență către care părea că se îndreaptă evoluţia 
biologică pe Pământ. Să fi îndrumat din când în când spre 
noi câte un asteroid? Să fim oare rezultatul unei 
spectaculoase loterii de proporţii cosmice organizată de o 
inteligenţă străină?... 

Avertizăm cititorul încă o dată că, așa cum am 
convenit, nu facem altceva decât speculaţii pe un teren 
unde certitudinile lipsesc cu desăvârșire. Știm bine, există 
suficienți meteoriți uriași în Sistemul Solar, iar ciocnirea 
lor accidentală cu Pământul nu presupune neapărat o 
intervenție din afară. 

Despre încrucişări între făpturi extraterestre și oameni 
sălbatici, în vederea înnobilării raselor noastre, n-ar mai 

trebui să pomenim încă o dată, deși subiectul este deosebit 
de drag unor partizani ai paleoastronauticii. O încruci- 
şare naturală, eficace, între două ființe aparținând unor 
regnuri diferite, de pe planete diferite din Univers este 
infinit mai putin plauzibilă decât, să zicem, o încrucișare 
reușită între o caracatiță și o cămilă. Nişte ipotetici 
extratereștri puteau recolta însă materialul genetic 
pământean, uman, îl puteau selecta și chiar îmbunătăţi, 
reimplantându-l apoi în trupul unor viitoare mame, după 
metoda „copiilor născuţi în eprubetă“, uzuală și la noi, pe 
Pământ, încă din anii '70. 

Dacă e să credem nenumăratele rapoarte din ultimii 
10-15 ani, asupra persoanelor răpite cu OZN-urile se 
efectuează frecvent astfel de operaţii. Şi chiar unele mai 
îngrijorătoare... Metoda constituie deci o formă evoluată 
de eupenie. Dacă tehnic ea nu prezintă probleme 
deosebite, are în schimb grave implicaţii etice. Cine 
definește de pildă ce înseamnă „a îmbunătăţi“? Ceea ce e 
„bun“ pentru ipoteticii extratereștri din cutare conste- 
laţie trebuie să fie bun și pentru noi? Sau, fiindu-ne 
incomparabil superiori, criteriile noastre nici nu merită să 
fie luate în seamă? Dacă sunt însă cu adevărat atât de 
avansați tehnologic, putem presupune că vor fi cât de cât 
mai avansați și pe plan etic; în acest caz ne-am aștepta ca 

“măcar să ezite, lăsându-ne să definim noi întâi ce 
considerăm „bun“ și „rău“ pentru specia noastră. În plus, 
așa cum remarcă între alţii V. Soran, împingerea evoluţiei 
într-o anumită direcţie, chiar după criterii alese de noi și 
chiar dacă această direcţie pare azi seducătoare, poate 
duce într-o perspectivă mai îndepărtată, peste zeci sau sute 
de generaţii, la consecinţe grave, uneori ireversibile. 

În concluzie, fără să excludem cu desăvârșire o astfel 
de intervenţie, credem că, dacă ea a avut loc, trebuia să fi 
fost una limitată și efectuată cu mari precauţii. 


262 à 


CE OFERIM ÎN SCHIMB? 


Există, deci, anumite temeiuri pentru ca să presu- 
punem că suntem angajaţi într-un joc de-a realitatea. 
Poate cu entități care ne pun din când în când în față 
probleme ciudate, dar în mod sigur cu noi înșine. lar jocul 
este pe viaţă și pe moarte. A câştiga în acest joc, înseamnă 
a acumula suficiente „puncte“ pentru ca civilizația noastră 
să nu se teamă că ar putea fi strivită la întâlnirea cu o 
eventuală supercivilizaţie extraterestră, cu milioane de ani 
mai bătrână, suficiente „puncte“ pentru a demonstra 
acestor supercivilizații că ar avea şi ele ceva de câștigat de 
la noi. A pierde în acest joc înseamnă a ne pârjoli planeta 
și a ieși din scenă definitiv. Cât timp nu e nici una nici alta 
jocul merge înainte; şi putem fi siguri că nu ne ajută 
nimeni, nu ne spune nimeni care sunt mutările corecte. 
Trebuie să facem totul singuri. 

Cineva se întreba ce am putea oare da civilizaţiilor 
extraterestre, în cazul unei întâlniri, în schimb pentru 
cunoștințele şi toate cele care le mai aşteptăm din partea 
lor. În nici un caz materii prime, energie, materiale 
biologice. Acestea se găsesc cu prisosinţă în Univers: Nu-i 
verosimil să-i intereseze nici produsele noastre industriale, 
ba probabil nici rezultatele ştiinţifice la care vom fi ajuns. 
Există însă ceva la care se așteaptă cu siguranţă — marfa 
cea mai scumpă și cea mai rară din Univers — punctul 
de vedere alternativ, divergent, inedit. Una dintre 
condiţiile esenţiale pentru a câștiga „Jocul de-a realitatea“ 
este să avem o cantitate suficient de mare de puncte de 
vedere (bătându-se, fireşte, adesea cap în cap), puncte de 
vedere solide, serioase, pentru a institui surpriza, saltul 
calitaiiv, chiar și pentru o supercivilizație. 

Satisfacerea acestei cerințe nu este de loc nerealistă. 
Creierul nostru nu este doar inteligent; el este în 
primul rând creativ. Dacă este instruit suplu, dacă i se 

asigură condiții pentru a gândi neîngrădit, în toată 
diversitatea de care este capabil, punctele de vedere 
valoroase nu vor întârzia să apară. Sprijiniţi pe ele, vom 
putea rămâne noi înşine și nu ne vom depersonaliza într-o 
întâlnire cu o cultură oricât de avansată. Bogăția punctelor 
de vedere originale este motorul care ne va permite să 
producem mai departe adevărurile noastre, adevăruri care 
se vor vădi apoi interesante pentru întregul Univers. 
Desigur, într-o ipotetică întâlnire cu o supercivilizație 
vocea noastră va fi mică dar va fi distinctă. Nu vom 
putea desigur să ne impunem superioritatea, să ne 
extindem în dauna altora, să înființăm imperii. 

Dar, nici nu vom fi obligaţi să ne închinăm unor „zei“ 
străini oricât ar fi aceştia de puternici. 

de subiecţi în alte lumi, ipotetice migrări ale unor 
extratereștri în corpul unor pământeni, apropiate şi de 
reîncarnare, comparaţia dintre extratereștrii şi îngeri/dia- 
voli sau personaje din folclor, ca şi controversele care 
însoțesc presupusele catastrofe OZN ori presupusele relaţii 
secrete ale unor guverne cu extratereștrii etc. Aceste 
probleme, dar şi multe altele, credem că merită un volum 
aparte, pe care autorul lucrării de față speră să-l poată 
oferi cât de curând cititorului român. 


CUPRINS 


CUVANTANAINER: E rae i aa 7 
OCHIUL NECUNOSCU DULUIL,, i enma a ei ia 13 
Istoria farfuriilor zburătoare... ceea ceea 13 
Teorema Air Force... şi ţăranul cu girafa. nenea 18 
Alis) ATE BE e aaa EEE S a a 23 
DISAM AOO CTA a ce aa aaa ae e PO a cata 21 
Obiecte subacvatice neidentificate... nenea anna 31 
ju evantăi.dE exXpliGaţii. onoare E 33 
VIZITATORI DIN COSMOS? eee neam 38 
OZN-uri în spaţiul extraterestru... nenea anca nec 38 
Baze extraterestre pe Lună și pe Marte? unesene 46 
Întâlniri apropiate de gradul Înca i 49 
de cradh IA a e a ce AD cea RI aL 51] 
„so: E E a eee a O T oala 55 
Studiu de caz pe valea râului Hudson cmc 59 
ARCANE CERESDIR „serena md taca e BEA 75 
Malmin de A IRRD OR Da a RR e N 75 
Studiu de caz cu un SCHIItOr „nenea unea enenenene 88 
Accidente şi diSpariții stranii mc nenea nenea race ese 95 
Conexiunea Philadelphia... nene sa o der 104 
mam ala, 1 V eene a RI 105 
ILUZII, ASTRONAUȚI SAU ZEI)... ere 113 
Gine; SUMMAN pe esec aaa asa ca ca a ei 113 
Este omul un „instrument“ de încredere? neneeeee 117 
Ipoteza originii extraterestre... 125 
Sesnaștei 0 MONATEN A cae asta aa dnei 130 


267 


CÂŢI SUNTEM ÎN UNIVERS? .........cca eee 
IEC ţi asa SITONOINIIEL asus so oa aceata ae a cae ca aie 
Sansare UI eee a aa et eee Maine dee ni cae 
Sausa titeli Penek a e EROI CR E e Rasa 
Sansa ÎnțelSpeIUnili meet ace capace ae 
Căutările noastre patetiese sraa a aa ca doc 
Distanţele în timp — cheia enigmei cecene 
Două prejudecăţi fundamentale... nene ezeeee eee 

UNDE SUNT LEMI TIBI onanera ca a aia 
Prejudecata distanțelor de netrecut.......cne nea eeeeean nenea 
Zborul SPRE SIENE n i aero ea esa E a 
Cige pe cineicolonizează? înnainte a eat 
Capcana autosuficienței name ea ceea eanena rara arena nenenene 
Mai iute decât lumina? cca eee eee eee aeaeaeaeaeee 
Uiiiversu SU Du anție eu ce ea e o PD ec e 
Galaton Upee e ce 0 ca O e aaa ea 
Sărind peste cutele Spatiului. esenta r: 

PORTRET ROBOT PENTRU UN EXTRATERESTRU... 
Insecte sau oceane inteligente? .........mnnceeneaeaeceaeeaeaaa 
Primul pas din Zece TN? e ata Laue aaa etil 

CE AR PUTEA FI O SUPERCIVILIZAŢIE? ..........aaeeeeeeee 
Ştiinţa extraterestră ca Magie? ias iiia en 
Din istoria apocrifă a colonizării Galaxiei noastre ........... 
Invadatori și războaie între Imperii Galactice?...........manee. 
Extratereştrii în dificultate? manance noeee nenea 

PRÄPASTIA ŢIPULIUI. set ace cena na ci e a a 
Dezinteres? DISpreț? a ceeace ata ae aaa 
Ipoleza ZOO: e > e are ae a anca aul Joaca 
Urmele Sirit:ste se; Gu grija 8 tatea ace aan a aaa ae 
| Erei E 20 o lovit ae e eat e Ie a ae, 

AU FOST ÎNVĂȚĂTORII NOȘTRI?...........eeeeeeeeeeoeeeeneeeene 
Ipoteza paleoastronautică nm nenea emana en nenea 
Civilizatii avansate dispărute înainte de zorii istorici? ..... 
Greu de explicat = făcut de extratereștri? nceennenere 
Încrederea în geniul uman ........-....-... pe 90 A aE 


268 


229 
231 
235 


VALOAREA ȘI PREŢUL ORIGINALITĂȚII e iod aaa aaa 242 


NE: OCrOMES CIC EAT E] eo eee oaia tumoare Oe aaa 242 
Nu vor:să'ue:striVeasca?)...-ecc ee non cae at ala ăla 244 
Fipnoza culturala n nn a ea ea oa oa a a 0 E a 248 
Provocare laoo me e caza oc ea a aa a du aaa 252 
Semne denerabdate -cnm e e e A tat 255 
(E Ofer MSchimb? -sne ra E EE 263 


POSTFAȚĂ E N, A E E 2. ae mc: mem Cl Il 265 


Culegere și paginare computerizată 
Secția Fotoculegere — Imprimeria Coresi 


Coli de tipar 17 
Bun de tipar. 13.03.1995 
Tiparul executat sub comanda nr. 50 404 


Regia Autonomă a Imprimeriilor 
Imprimeria „CORESI“ Bucureşti 
România 


Dan D. Farcaș (n. 1940) 
este matematician şi infor- 
matician, cu înalte titluri 
academice şi membru în im- 
ortante societăți ştiinţifice. 
n paralel cu. cercetarea 
ştiinţifică are o bogată acti- 
vitate publicistică, fiind au- 
torul unor cărți de mare ori- 
ginalitate şi succes de public 
printre care: «Calculatorul 
electronic și gândirea umană », 
«Cui i-e frică de calculatorul 
electronic?», «De ce tac civi- 
lizaţiile extraterestre» sau 
«Extratereștrii printre noi?», 
precum și a numeroaselor 
Schițe şi eseuri S.F. publi- 
cate în ziare şi reviste lite- 
rare ori de mare tiraj. 


OZN-uri pe Pământ şi în Cosmos. Creaturi 
care trec prin zid. Răpiri. Operații şi implanturi 
făcute de făpturi din alte lumi. Accidente şi dis- 
pariţii. Triunghiul Bermudelor. Experimentul 
Philadelphia. Implicarea autorităţilor. Extrate- 
reştri care trăiesc printre noi? Ştiinţa supercivili- 
zaţiilor ca magie. OZN-urile şi religiile. Pămân- 
tul — grădina zoologică a extratereștrilor? Re- 
combinări genetice. De ce nu ne contactează 
oficial? Omul — o specie periculoasă pentru 
Univers. Un „joc“ pe viaţă și pe moarte. Șansele 
şi atuurile pământenilor. 


ISBN 973-570-010-7 Lei 2 950 


